
Medicina legală este o specialitate medicală mai aparte, fiind o disciplină 
de graniță între specialităţile medicale şi ştiinţele juridice. Această specialitate 
s-a născut şi s-a dezvoltat dintr-o necesitate strigentă a evoluţiei societăţii, aceea 
de slujire a ideii de dreptate şi adevăr cu scopul înfăptuirii procesului de justiţie. 
Ca ştiinţă a adevărului, medicina legală are sarcina de a pune la dispoziția 
justiției probe ştiinţifice obiective cu caracter medical menite să ajute justiția 
pentru aflarea adevărului şi încadrarea juridică a faptelor. 

După anul 1890 când au fost puse bazele medicinei legale moderne din țara 
noastră prin contribuţia de nepreţuit a ilustrului dascăl şi legist care a fost 
profesorul Mina Minovici, medicina legală a cunoscut o impetuoasă dezvoltare 
legată pe de-o parte de dezvoltarea medicinei, iar pe de altă parte de dezvoltarea 
ştiinţelor juridice. Continuând vechile tradiţii ale medicinei legale româneşti, 
recunoscute pe plan internaţional, numeroase congrese, consfătuiri ştiinţifice şi 
publicaţii în domeniu au contribuit la progresul acestei interesante specialități, 
oferind un bogat material documentar atât medicilor legişti cât şi magistraţilor 
şi organelor de cercetare penală pentru o cât mai bună administrare şi 
valorificare a materialului probator în justiție. 

Un moment important în dezvoltarea medicinei legale în țara noastră l-a 
constituit anul 2000 când a fost adoptată o nouă legislaţie în domeniu care a 
creat premisele descentralizării şi a autonomiei activităţii de medicină legală. 

În lucrarea de față s-a urmărit, pe lângă o abordare clasică a noţiunilor de 
teorie şi practică medico-legală, o adaptare şi corelare a diverselor speţe de 
expertize, constatări şi a altor lucrări medico-legale cu aspectele legislative în 
domeniu din legislaţia penală, civilă şi legislaţia specifică de organizare şi 
funcționare a instituţiilor de medicină legală. 

După modul în care este concepută, lucrarea are o adresabilitate largă 
incluzând medici legiști, rezidenţi în medicina legală, procurori, judecători, 
poliţişti, precum şi studenţi de la facultățile de medicină, stomatologie şi drept. 

Tin Să mulțumesc celor care m-au ajutat la realizarea acestei lucrări şi sper 
că ea va contribui la o mai bună înţelegere şi cunoaştere a multiplelor aspecte 
de teorie, practică şi legislaţie medico-legală. 

1. INTRODUCERE 


1.1. DEFINIŢIA, OBIECTUL ŞI PREOCUPĂRILE MEDICINEI 
LEGALE 


Medicina legală este o specialitate de graniță între disciplinele medicale şi 
cele juridice, care a luat fiinţă şi a evoluat din necesitatea slujirii ideii de dreptate 
şi adevăr. 

Medicina legală poate fi definită ca o ramură medicală, care îşi pune 
cunoştinţele sale în slujba justiției ori de câte ori pentru lămurirea unei cauze 
judiciare sunt necesare precizări cu caracter medical. 

Ca ştiinţă a adevărului, medicina legală are sarcina de a pune la dispoziția 
justiţiei probe cu caracter ştiinţific medical menite să ajute justiția la aflarea 
adevărului. Prin probele ştiinţifice pe care le furnizează justiției medicina legală 
contribuie la soluționarea diverselor cauze penale, civile sau de altă natură. 

Medicina legală mai este numită şi medicină judiciară. În esență conţinutul 
celor două denumiri este acelaşi, deosebirile de termeni neducând la controverse. 
Denumirea specialităţi diferă în diferite zone geografice. Astfel în țările de limbă 
engleză se folosesc ambele denumiri. În țările latine (Franţa, Spania, Italia) se 
foloseşte în principal termenul de medicină legală. În Franţa, o serie de autori în 
domeniu au adaptat o denumire compusă, respectiv cea de medicină legală 
judiciară. În Germania se utilizează denumirea de medicină judiciară. 

În ţara noastră, până în anul 1953 s-a folosit termenul de medicină legală, 
atât pe linie didactică cât şi în rețeaua de specialitate. Din anul 1953, ca urmare a 
schimbării denumirii vechiului Institut Medico-Legal în Institutul de Cercetări 
Ştiinţifice Medico-Judiciare, a fost adoptată denumirea de medicină judiciară. În 
anul 1965 s-a revenit de la denumirea de medicină legală pe linie de învăţământ 
universitar, iar odată cu apariţia Decretului 446/1966 privind organizarea 
instituţiilor şi serviciilor medico-legale această denumire a fost introdusă şi pe 
linie de rețea. 

Medicina legală este o ramură medicală cu tradiţii foarte vechi, dezvoltarea 
ei fiind legată pe de o parte de dezvoltarea ştiinţelor medico-biologice iar pe de 
altă parte de dezvoltarea ştiinţelor juridice. 

În evoluţia sa medicina legală a fost preocupată de două aspecte de bază şi 
anume: 

- dezvoltarea cercetării ştiinţifice în domeniu, cu scopul elaborării unor 
metode noi de investigație menite să contribuie la rezolvarea unor 
probleme juridice cu implicații medicale; 

- aplicarea rezultatelor cercetării ştiinţifice în activitatea practică în 
scopul furnizării unor probe medico-biologice obiective menite să ajute 
la stabilirea adevărului în diferite cauze judiciare. 


1.2. ORGANIZAREA ŞI FUNCȚIONAREA MEDICINEI LEGALE ÎN 
ROMÂNIA 


În ţara noastră organizarea şi funcţionarea instituţiilor de medicină legală 
sunt reglementate de următoarele acte normative: 

e Ordonanța Guvernului nr.1/2000 privind organizarea activității şi 

funcționarea instituţiilor de medicină legală (publicată în Monitorul 
Oficial al României, Partea I nr.22/21.01.2001), aprobată cu unele 
modificări prin Legea nr. 459/2001 şi modificată prin Ordonanţa 
Guvernului nr.57/2001; 

e Hotărârea Guvernului nr.774/2000 pentru aprobarea Regulamentului de 
aplicare a dispozițiilor Ordonanţei Guvernului nr.1/2000 privind 
organizarea activității şi funcționarea instituțiilor de medicină legală 
(publicată în Monitorul Oficial al României Partea I, nr.459/19.09.2000); 

e Normele procedurale privind efectuarea expertizelor, a constatărilor şi a 
altor lucrări medico-legale, aprobate prin Ordinul Ministrului Justiţiei şi 
Ministrului Sănătăţii nr.134/C/255/2000. 

Prin Ordonanţa Guvernului nr.1/2000 au fost abrogate Decretul nr.446/1966 
pentru organizarea instituțiilor şi serviciilor medico-legale şi Hotărârea 
Consiliului de Miniştrii nr. 1085/1966 privind aprobarea Regulamentului de 
aplicare a Decretului nr. 446/1966. 

Din Ordonanţa Guvernului nr. 1/2000 cu modificările ulterioare şi 
regulamentul de aplicare al acestui act normativ, se desprind următoarele aspecte 
principale. 

Activitatea de medicină legală face parte integrantă a asistenței medicale şi 
constă în efectuarea de expertize, examinări, constatări, examinări de laborator şi 
alte lucrări medico-legale asupra persoanelor în viaţă, cadavrelor, produselor 
biologice şi corpurilor delicte, în vederea stabilirii adevărului în cauzele privind 
infracțiunile contra vieții, integrităţii corporale şi sănătăţii persoanelor ori în alte 
situații prevăzute de lege, precum şi în efectuarea de expertize medico-legale 
psihiatrice şi de cercetare a filiației. 

Activitatea de medicină legală asigură mijloace de probă cu caracter 
ştiinţific organelor de urmărire penală, instanţelor judecătoreşti, precum şi la 
cererea persoanelor interesate, în soluționarea cauzelor penale, civile sau de altă 
natură, contribuind prin mijloace specifice, prevăzute de lege, la stabilirea 
adevărului. 

Orice ingerință în activitatea medico-legală este interzisă. 

Instituțiile de medicină legală sunt singurele unități sanitare care efectuează, 
potrivit legii, constatări, expertize, precum şi alte lucrări medico-legale. 

Activitatea de medicină legală se realizează prin următoarele instituţii 
sanitare cu caracter public: 

- Institutul Naţional de Medicină Legală “Mina Minovici” Bucureşti, 
unitate cu personalitate juridică în subordinea Ministerului Sănătăţii şi 
Familiei; 

- [Institutele de medicină legală din centrele medicale universitare: Cluj- 
Napoca, laşi, Timişoara, Târgu-Mureş şi Craiova, unităţi cu personalitate 
juridică în subordinea Ministerului Sănătăţii şi Familiei; 

- Serviciile de medicină legală judeţene şi cabinetele de medicină legală 
din oraşele nereşedință de judeţ, aflate în structura organizatorică a 
serviciilor de medicină legală judeţene, subordonate, din punct de vedere 
administrativ, direcțiilor de sănătate publică. 

Pe lângă Institutul Naţional de Medicină Legală “Mina Minovici” Bucureşti 

funcționează Comisia superioară medico-legală, cu sediul la acest institut. 

În cadrul institutelor de medicină legală din centrele medicale universitare, 
precum şi în cadrul Institutului Naţional de Medicină Legală “Mina Minovici” 
Bucureşti funcționează comisii de avizare şi control al actelor medico-legale. 

Activitatea de medicină legală este coordonată din punct de vedere 
administrativ, ştiinţific şi metodologic de Ministerul Sănătății şi Familiei care în 
scopul asigurării bunei desfăşurări a activităţii de medicină legală, colaborează cu 
Ministerul Justiţiei . 

La sediul Institutului Naţional de Medicină Legală "Mina Minovici" 
Bucureşti funcționează Consiliul superior de medicină legală care are 
următoarele atribuții principale: 

- coordonează activitatea de medicină legală, din punct de vedere ştiinţific 
şi metodologic, împreună cu Ministerul Sănătăţii şi Familiei, în vederea 
asigurării unei practici medico-legale unitare pe întregul teritoriu al țării; 

- studiază şi interpretează, anual, morbiditatea şi mortalitatea medico- 
legală şi informează despre acestea Ministerul Sănătății şi Familiei, 
Ministerul Justiției, Ministerul Public şi Ministerul de Interne; 

- inițiază studii de ciminologie şi alte studii interdisciplinare de interes 
social şi medico-legal, la nivel naţional; 

- sprijină, prin mijloace specifice, activitatea medico-sanitară; 

- propune Ministerului Sănătății şi Familiei componenţa nominală şi 
modul de funcţionare ale Comisiei superioare medico-legale şi ale 
comisiilor de avizare şi control al actelor medico-legale; 

- adoptă regulamentul propriu de organizare şi funcționare; 

Institutele de medicină legală, în limitele componenţei teritoriale au 

următoarele atribuţii principale: 

- efectuează, din dispoziția organelor de urmărire penală, a instanţelor 
judecătoreşti sau la cererea persoanelor interesate, expertize şi constatări, 
precum şi alte lucrări medico-legale; 


15 


efectuează noi expertize medico-legale dispuse de organele de urmărire 
penală sau de instanțele judecătoreşti, precum şi în cazurile de deficiențe 
privind acordarea asistenţei medicale ori în cazurile în care, potrivit legii, 
sunt necesare expertize medico-legale psihiatrice; 

execută examene complementare de laborator, solicitate de serviciile de 
medicină legală judeţene, de organele de urmărire penală, de instanţele 
judecătoreşti sau de persoanele interesate; 

îndeplinesc, pentru județele în care îşi au sediul, respectiv pentru 
municipiul Bucureşti, atribuţiile ce revin serviciilor de medicină legală 
judeţene; 

efectuează cercetări ştiinţifice în domeniul medicinei legale şi pun la 
dispoziția învățământului universitar şi postuniversitar materiale 
documentare, precum şi alte mijloace necesare procesului de învățământ; 
contribuie la sprijinirea asistenței medicale atât prin analiza aspectelor 
medico-legale din activitatea unităţilor sanitare, la cererea acestora, cât şi 
prin analiza unor probleme constatate cu ocazia desfăşurării activităţii de 
medicină legală; 

propun Consiliului superior de medicină legală măsuri corespunzătoare 
în vederea asigurării, din punct de vedere metodologic, a unei practici 
unitare în domeniul medicinei legale pe întreg teritoriul țării. 


Serviciile de medicină legală judeţene au în principal următoarele atribuții: 


efectuează expertize şi constatări medico-legale din dispoziția organelor 
de urmărire penală sau a instanțelor judecătoreşti, precum şi în cazurile 
de deficienţe în acordarea asistenţei ori în cazuri în care, potrivit legii, 
sunt necesare expertize medico-legale psihiatrice; 

efectuează orice altă expertiză sau constatare medico-legală, în cazul în 
care se apreciază că aceasta nu poate fi efectuată de cabinetul de 
medicină legală; 

efectuează, cu plată, examinări medico-legale, la cererea persoanelor 
interesate, precum şi orice alte lucrări medico-legale, cu excepţia celor 
care intră în competenţa cabinetului de medicină legală; 

efectuează noi expertize medico-legale, cu excepția celor care intră în 
competenţa institutelor de medicină legală; 

pun la dispoziţia catedrelor de medicină legală din universităţile de 
medicină şi farmacie, în condițiile prevăzute de dispoziţiile legale, de 
deontologia medicală şi de reglementările privind drepturile omului, 
materiale documentare, cadavre, ţesuturi şi alte produse biologice 
necesare procesului didactic; 

contribuie la ridicarea nivelului de acordare a asistenței medicale din 
unitățile sanitare, comunicând organului ierarhic superior al acestor 
unități deficiențele constatate cu ocazia desfăşurării activității de 
medicină legală; 

- participă, la cererea instituţiilor sanitare şi a Colegiului Medicilor din 
România, la lucrările comisiilor de anchetă, instituite de acestea şi 
contribuie, atunci când diagnosticul este incert, la clarificarea cauzelor 
care a provocat vătămarea integrității corporale, a sănătăţii sau decesul 
bolnavilor. 

Cabinetele de medicină legală au următoarele atribuții: 

- efectuează orice expertiză şi constatare medico-legală, din dispoziția 
organelor de urmărire penală sau a instanţelor judecătoreşti, cu excepția 
celor care intră în atribuțiile serviciilor de medicină legală; 

- efectuează examinări medico-legale la cererea persoanelor interesate. 

Comisia superioară medico-legală verifică şi avizează din punct de vedere 
ştiinţific, la cererea organelor în drept, concluziile diverselor acte medico-legale 
şi se pronunță asupra eventualelor concluzii contradictorii ale primei expertize cu 
cele ale noii expertize medico-legale. În cazul în care concluziile actelor medico- 
legale nu pot fi avizate, comisia superioară recomandă refacerea parțială sau 
totală a lucrărilor primite pentru avizare, formulând propuneri în acest sens sau 
concluzii proprii. 

Comisiile de avizare şi control al actelor medico-legale din cadrul 
institutelor de medicină legală examinează şi avizează: 

- actele de constatare sau de expertiză medico-legală, efectuate de 
serviciile de medicină legală judeţene, în cazurile în care organele de 
urmărire penală sau instanţele judecătoreşti consideră necesară 
avizarea; 

- actele noilor expertize efectuate de serviciile medico-legale judeţene 
înainte de a fi transmise organelor de urmărire penală sau instanţelor 
judecătoreşti. 

Componența nominală şi modul de funcționare a Comisiei superioare 
medico-legale şi ale comisiilor de avizare şi control al actelor medico-legale se 
aprobă prin Ordin comun al Ministrului Sănătăţii şi Familiei şi Ministrului 
Justiţiei, la propunerea Consiliului superior de medicină legală. 

Institutele de medicină legală, cu avizul Consiliului superior de medicină 
legală, întocmesc liste de experţi, pe niveluri de competență, din rândul cărora 
părțile interesate pot solicita, cu plata unui onorariu, medici legişti sau alți 
specialişti care să asiste experții oficiali desemnaţi pentru anumite activități 
medico-legale. 

Controlul activității de medicină legală se realizează, conform legii, prin 
comisii mixte, numite prin ordin comun al Ministrului Sănătății şi Familiei şi al 
Ministrului Justiţiei, formate din medici din cadrul Ministerului Sănătăţii şi 
Familiei şi din personal de specialitate din cadrul Ministerului Justiţiei. În cazul 
în care, în urma verificărilor efectuate, comisiile mixte apreciază că au fost 
încălcate unele dispoziţii legale, acestea sesizează, după caz, organele judiciare 
sau structurile competente ale Colegiului Medicilor din România. 

Competența teritorială a institutelor de medicină legală, în conformitate cu 
prevederile Regulamentului de aplicare a dispoziţiilor Ordonanţei Guvernului 
nr. 1/2000 este următoarea: 

- Institutul Naţional de Medicină Legală “Mina Minovici” Bucureşti 
deserveşte municipiul Bucureşti şi jutețele Argeş, Braşov, Buzău, 
Călăraşi, Constanţa, Dâmboviţa, Giurgiu, Ialomița , Prahova, Tulcea, 
Vâlcea, Ilfov şi Teleorman; 

- Institutul de Medicină Legală din Cluj-Napoca, deserveşte judeţele 
Alba, Bistriţa-Năsăud, Cluj, Maramureş, Satu Mare, Sălaj şi Sibiu; 

- Institutul de Medicină Legală din laşi, deserveşte juteţele Bacău, 
Botoşani, Brăila, Galaţi, laşi, Neamţ, Suceava, Vaslui şi Vrancea; 

- Institutul de Medicină Legală din Timişoara, deserveşte judeţele Arad, 
Caraş-Severin, Hunedoara, Timiş şi Bihor; 

- Institutul de Medicină Legală din Târgu-Mureş, deserveşte județele 
Covasna, Harghita şi Mureş; 

- Institutul de Medicină Legală din Craiova, deserveşte judeţele Dolj, 
Gorj, Mehedinţi şi Olt. 

Modul concret prin care instituțiile de medicină legală ajută organele 
judiciare în soluționarea diverselor cauze constă în efectuarea de expertize, 
constatări şi alte lucrări medico-legale. Actele medico-legale întocmite de 
institutele de medicină legală, serviciile de medicină legală judeţene şi cabinetele 
de medicină legală sunt prevăzute în Secțiunea II din Normele procedurale 
privind efectuarea expertizelor, a constatărilor şi a altor lucrări medico-legale. În 
conformitate cu art.9. din acest act normativ actele medico-legale sunt raportul 
de expertiză, raportul de constatare, certificatul, buletinul de analiză şi avizul. 

Raportul de expertiză medico-legală este actul scris întocmit de un expert 
la solicitarea organului de urmărire penală sau a instanţei de judecată şi care 
cuprinde datele privind expertiza efectuată. Expertiza  medico-legală se 
efectuează în situaţiile prevăzute la art. 116 şi 117 din Codul de Procedură 
Penală precum şi la art.201 din Codul de Procedură Civilă. 

Raportul de constatare medico-legală reprezintă actul întocmit de medicul 
legist la solicitarea organului de urmărire penală sau a instanței de judecată şi 
care cuprinde date privind constatarea efectuată. Constatarea medico-legală se 
efectuează în situațiile prevăzute la art. 112 şi 114 din Codul de Procedură 
Penală. 

Certificatul medico-legal este actul întocmit de medicul legist la cererea 
persoanelor interesate şi care cuprinde date privind examinarea medico-legală. 

Buletinul de analiză reprezintă actul întocmit de specialiştii instituțiilor de 
medicină legală sau de persoanele competente din cadrul instituţiilor de 
medicină legală, care cuprinde date privind examenul complementar. 

Prin aviz medico-legal se înțelege actul întocmit de Comisia superioară 
medico-legală, precum şi de comisiile de avizare şi control al actelor medicale, 
la solicitarea organelor judiciare, prin care se aprobă conținutul şi concluziile 

actelor medico-legale şi se recomandă efectuarea unor noi expertize sau se 
formulează concluzii proprii. 

Unele reglementări privind întocmirea actelor medico-legale se găsesc în 
Codul de Procedură Penală în secţiunile referitoare la constatarea tehnico- 
ştiinţifică şi constatarea medico-legală şi la expertize. 

Conform art.115 operațiile şi concluziile constatării tehnico ştiinţifice sau 
medico-legale se consemnează într-un raport. 

La art.122 (raportul de expertiză) se precizează că după efectuarea 
expertizei, expertul întocmeşte un raport scris; când sunt mai mulţi experți se 
întocmeşte un singur raport de expertiză, iar dacă sunt deosebiri de păreri, 
opiniile separate sunt consemnate în cuprinsul raportului sau într-o anexă; 
raporul de expertiză se depune la organul de urmărire penală sau la instanța de 
judecată care a dispus efectuarea expertizei. 

În conformitate cu art.123 (conţinutul raportului), raportul de expertiză 
trebuie să cuprindă următoarele părți: 

A) partea introductivă, în care se arată organul de urmărire penală sau 
instanța de judecată care a dispus efectuarea expertizei, data când s-a 
dispus efectuarea acesteia, numele şi prenumele expertului, data şi locul 
unde a fost efectuată, data întocmirii raportului de expertiză, obiectul 
acesteia şi întrebările la care expertul urma să răspundă, materialul pe 
baza căruia expertiza a fost efectuată şi dacă părțile care au participat la 
aceasta au dat explicaţii în cursul expertizei, 

B) descrierea în amănunt a operaţiilor de efectuare a expertizei, obiecțiile 
sau explicaţiile părților, precum şi analiza acestor obiecții ori explicaţii în 
lumina celor constatate de experți; 

C) concluziile, care cuprind răspunsurile la întrebările puse şi părerea 
expertului asupra obiectului expertizei. 

În Codul de Procedură Penală la art. 124 şi 125 sunt prevăzute situaţiile în 
care se poate solicita un supliment de expertiză sau efectuarea unei noi expertize. 
Conform art.124, când organul de urmărire penală sau instanța de judecată 
constată, la cerere sau din oficiu, că expertiza nu este completă dispune efectuarea 
unui Supliment de expertiză, fie de către acelaşi expert, fie de către un altul. La 
art.125 se arată că dacă organul de urmărire penală sau instanța de judecată are 
îndoieli cu privire la exactitatea concluziilor raportului de expertiză, dispune 
efectuarea unei noi expertize. 

În conformitate cu art.49 din Normele procedurale privind efectuarea 
expertizelor, a constatărilor şi a altor lucrări medico-legale, noua expertiză medico- 
legală se efectuează de către o comisie de experți, indiferent dacă prima expertiză a 
fost efectuată de către un singur medic legist sau de mai mulți medici legişti. 
Comisia de expertiză se compune din cel puțin doi experți cu un grad profesional 
egal sau superior expertului sau experților care au efectuat expertiza anterioară, în 
caz de grade profesionale egale utilizându-se grade didactice superioare. 

2. TANATOLOGIE MEDICO-LEGALĂ 


2.1. GENERALITĂŢI 


Tanatologia medico-legală (thanatos = moarte şi logos = ştiinţă) este partea 
medicinei legale care se ocupă cu studiul complex al morţii. Acest capitol 
studiază în esență fenomenele care preced instalarea morţii, denumite stări 
terminale şi fenomenele care succed instalării morții reale, denumite modificări 
cadaverice. 

Noţiunile de tanatologie prezintă importanță sub mai multe aspecte. În 
primul rând sunt importante pentru medicul legist în vederea rezolvării 
competente a obiectivelor expertizei medico-legale pe cadavru (felul morţii, 
cauza medicală a morții, momentul morții, etc.). 

Tanatologia este foarte importantă şi pentru medicul curant în vederea 
stabilirii diagnosticului de moarte şi pentru a putea diferenția modificările 
cadaverice de unele leziuni traumatice, selecționând în acest mod cazurile de 
moarte suspectă în care expertiza medico-legală pe cadavru este obligatorie, în 
conformitate cu art.114 Cod Procedură Penală. Tanatologia medico-legală, în 
special cunoaşterea stărilor terminale, a fenomenelor intermediare între viață şi 
moarte, este importantă pentru medicii din secțiile de reanimare şi terapie 
intensivă, pentru măsuri cât mai eficiente în scopul menţinerii funcțiilor vitale şi 
pentru a putea stabili cu certitudine momentul întreruperii manoperelor de 
reanimare atunci când acestea devin inutile. 


2.2. DEFINIȚIA ŞI ETAPELE MORȚII 


Moartea reprezintă o încetare ireversibilă a funcțiilor vitale - respiraţie şi 
circulaţie - cu încetarea consecutivă a metabolismului. 

În timp ce viaţa se caracterizează prin metabolism, autoreproducere, 
autoreînoire, autoreglare homeostatică, reactivitate şi evolutivitate, moartea se 
caracterizează prin încetarea tuturor acestor funcţii. 

În esență, moartea survine când funcţiile celor trei mari sisteme: cardio- 
vascular, respirator şi nervos au încetat. În mod convenţional moartea se 
consideră instalată în momentul opririi activității cardiace. 

Din punct de vedere fiziopatologic, fenomenul de baza care precede şi 
generează moartea este anoxia. Celulele şi țesuturile care alcătuiesc corpul 
omenesc au o rezistență diferită la lipsa de oxigen, condiționată de gradul de 
diferențiere. Cele mai sensibile celule la anoxie sunt cele mai recente filogenetic, 


respectiv neuronii corticali care rezistă doar 3-5 minute, în timp ce fibrele 

musculare striate rezistă până la 30 minute, iar cele netede până la 2 ore. 
Rezistenţa diferită a celulelor şi ţesuturilor la anoxie face ca între viaţă şi moartea 
biologică (moartea reală) să se interpună o serie de stadii intermediare denumite 
stări terminale. Acestea sunt reprezentate de agonie, moartea clinică şi moartea 
cerebrală . 


a) AGONIA. Agonia este etapa de trecere de la viaţă la moartea clinică. 
Etimologic provine de la grecescul agon=luptă, deci ar semnifica lupta între viața 
care nu a încetat şi moartea care nu a început. 

În cursul agoniei prin scăderea controlului cortical se produce o diminuare 
marcată a funcțiilor vitale acestea funcționând sub limitele lor de eficienţă. 
Datorită acestui fapt agonia este cunoscută şi sub denumirea de "vita reducta" 
(viaţă redusă). 

Agonia poate fi precedată de o fază preagonală caracterizată printr-o stare de 
excitație psihosenzorială, cu începutul deprimării funcțiilor vitale. 

Fazele agoniei. În general agonia evoluează în mai multe faze. De obicei 
debutează cu o fază euforică caracterizată prin logoree, stare de agitație, mişcări 
necoordonate, tahipnee cu respirații superficiale, ritm cardiac neregulat cu 
reducerea amplitudinii pulsului. 

În cea de a doua fază se produce scăderea marcată a funcţiilor de bază. 
Respiraţiile devin superficiale şi rapide cu perioade de apnee şi uneori respiraţie 
periodică. Apare bradicardie cu puls slab perceptibil. Faciesul ia aspect 
hipocratic, privirea devine fixă, apar transpiraţii reci şi extremitățile devin 
cianotice. 

În ultima fază corpul devine imobil, extremităţile se răcesc şi simţurile 
dispar progresiv (primul care dispare fiind văzul şi ultimul auzul). 

Fazele agoniei se pot succeda sau debutul poate fi marcat de una din aceste 
faze. 

Forme clinice. În funcţie de manifestările clinice dominante, agonia poate 
îmbrăca 3 forme clinice: agonia delirantă, agonia lucidă şi agonia alternantă. 

e Agonia cu delir - cu stări de agitaţie şi episoade delirante, putându-se 
ajunge până la acte de violență, care pot genera implicații medico-legale 
şi judiciare. Această formă apare în leziuni ale sistemului nervos central, 
meningo-encefalite, alcoolism, unele intoxicații. 

e Agonia lucidă — în care nu apar tulburări ale stării de conştienţă. Se 
întâlneşte în special în decese prin afecţiuni cardio-vasculare. 

e Agonia alternantă- în care perioadele de delir alternează cu stări de 
luciditate. 

Durata agoniei variază în funcție de cauza morţii. Agonia poate fi: 

+ absentă - în boli cu evoluție supraacută, unele intoxicații supraacute, 
leziuni grave encefalice (zdrobirea craniului şi conținutului, împuşcarea 
în cap, etc); 


24 


e de scurtă durată (de ordinul minutelor) - în asfixii mecanice, morți 
subite, intoxicații, etc. 
e de durată lungă (ore sau chiar zile) — în decese prin afecţiuni cronice. 


b) MOARTEA CLINICA. Moartea clinică este etapa de trecere de la viaţă 
la moartea reală. Se caracterizează prin încetarea respirației şi oprirea activității 
cardiace. De obicei prima care dispare este funcția respiratorie; activitatea cardiacă 
nu dispare înaintea respirației, ci cel mult concomitent cu aceasta. Durează 
aproximativ 5 minute, după acest interval apărând modificări ireversibile ale 
neuronilor corticali, instalându-se moartea cerebrală. Pe parcursul etapei de moarte 
clinică se poate interveni prin metode de reanimare. Revenirea din starea de moarte 
clinică se soldează adeseori cu sechele în special de ordin neuropsihic. 


c) MOARTEA CEREBRAL (corticală). Moartea cerebrală se 
caracterizează prin încetarea oricărei activități corticale (cu traseu izoelectric pe 
EEG). În condiţii de anoxie, neuronii din trunchiul cerebral îşi mențin activitatea 
încă 20 — 30 minute. Datorită acestui fapt, după instalarea morţii corticale este 
posibilă reanimarea şi menţinerea funcțiilor vitale (respirație şi circulaţie), dar 
aceasta este inutilă datorită stării de  decerebrare prin modificările 
morfofuncționale ireversibile a neuronilor corticali. 


d) MOARTEA REALĂ (biologică). Moartea reală este etapa care 
urmează după moartea clinică. Se caracterizează prin încetarea proceselor 
metabolice, cu modificări ireversibile ale celulelor, consecutiv lipsei de oxigen. 
Odată cu instalarea acestei etape apar modificările cadaverice denumite şi 
semnele morţii reale. După instalarea morţii reale mai pot persista aşa numitele 


manifestări postvitale. 
X x 


x 


FORME PARTICULARE. Formele clinice particulare ale stărilor 
terminale sunt reprezentate de moartea aparentă, viața vegetativă şi supraviețuirea 
artificială. 

Moartea aparentă este o noțiune mai controversată în literatura de 
specialitate, contestată de unii autori. Ea constituie totuşi o realitate medicală, 
întâlnită în special în unele intoxicații (hipnotice, opiacee), în refrigerație 
(hipotermie), în anemii severe, în electrocutare ş.a. 

Clinic se caracterizează prin imobilitate corporală, anestezie, dispariția 
reflexelor, reducerea marcată a funcţiilor respiratorie şi cardio-circulatorie, 
acestea neputând fi puse în evidență prin mijloacele clasice de investigație 
(inspecţie, palpare, auscultaţie). Prin acest tabou clinic, moartea aparentă poate fi 
confundată cu moartea reală. Existenţa acestei stări obligă la o constatare 
instrumentală a încetării funcțiilor vitale şi la urmărirea instalării modificărilor 

cadaverice precoce, evitându-se astfel înhumările unor persoane aflate în stare de 
moarte aparentă. 

Viata vegetativă sau_coma depăşită este o moarte cerebrală cu menținerea 
spontană a funcțiilor vegetative de bază (respirație şi activitate cardio- 
respiratorie). 

Supraviețuirea artificială este o comă depăşită cu menţinerea funcțiilor 
vitale prin manopere de reanimare şi terapie intensivă (ventilație asistată, 
stimulator cardiac, etc). 


2.3. DIAGNOSTICUL MORŢII 


In diagnosticul morţii se utilizează două categorii de semne, unele cu 
valoare relativă - semnele clinice şi altele de certitudine - modificările cadaverice. 


2.3.1. Semnele clinice ale morţii 


Semnele clinice sunt semne imediate de moarte, majoritatea având valoare 
relativă în diagnosticul morții. Unii autori le numesc şi semne negative de viaţă. 

Semnele clinice ale morții sunt reprezentate de: 

è oprirea respirației; 

e oprirea activității cardio-circulatorii; 

e dispariţia reflexelor; 

e dispariția funcției cerebrale. 

a) Lipsa respirației. Se manifestă clinic prin absenţa mişcărilor respiratorii 
la inspecție şi lipsa murmurului vezicular la auscultaţie. 

Pentru a demonstra oprirea respirației se pot utiliza şi o serie de metode 
empirice, cum ar fi: 

- aşezarea unui fulg sau a unei oglinzi reci în faţa orificiului bucal şi a 
narinelor (în cazul absenței respirației fulgul rămâne imobil şi oglinda nu se 
abureşte); 

- aşezarea unui vas cu apă pe pieptul cadavrului aflat în poziţie de decubit 
dorsal (în absenţa respirației în scurt timp apa rămâne perfect imobilă). 

b) Oprirea activităţii cardio circulatorii. Se evidenţiază prin lipsa pulsului 
la palpare, absenţa zgomotelor cardiace la auscultaţie, tensiunea arterială zero şi 
traseu izoelectric pe EKG. 

Lipsa circulaţiei se poate demonstra şi prin câteva procedee empirice: 

e absența cianozei la ligaturarea unui deget; 

e lipsa sângerării la secționarea pielii; 

e aspectul opac al degetelor la transluminarea mâinii (în prezența activității 
circulatorii acestea apar roşii); 

e la punctția cordului cu un ac gros de seringă, acesta rămâne imobil şi nu apare 
sângerare pe ac. 

c) Dispariţia reflexelor. În mod obişnuit, ultimul reflex care dispare este cel 
corneean. Dispariţia acestui reflex nu este semn sigur de moarte pentru ca el 
dispare şi în stările de comă profundă. 

d) Dispariţia funcţiei cerebrale. Dispariţia funcţiei cerebrale se manifestă 
clinic prin abolirea stării de cunoştinţă, dispariția sensibilităţii şi motilităţii, 
hipotonie musculară cu relaxare sfincteriană şi midriază şi traseu izoelectric pe 
EEG (semn sigur de moarte cerebrală sau corticală). 


2.3.2. Modificările cadaverice 


Modificările cadaverice, denumite şi semnele morţii reale, apar după 
instalarea morții biologice şi constituie semne de certiutudine ale mortii. Pot fi 
sistematizate în două mari categorii: 

e modificări precoce — care apar în primele 24 ore de la deces; 
e modificări tardive — care apar după 24 ore de la instalarea morţii . 


2.3.2.1. Modificări cadaverice precoce 


Modificările cadaverice precoce sunt reprezentate de: 

e răcirea cadavrului; 

e deshidratarea cadavrului; 

e lividitățile cadaverice; 

e rigiditatea cadaverică; 

e autoliza. 

Răcirea cadavrului. Răcirea cadavrului este consecința opririi circulației şi a 
încetării metabolismului cu pierderea consecutivă de căldură în mediul 
înconjurător. În mod obişnuit la o temperatură a mediului ambiant între 15- 20°C, 
răcirea cadavrului se face cu aproximativ 2°C/ora, în primele 4 ore de la 
instalarea decesului şi ulterior cu un grad pe oră. 

Pierderea de căldură se realizează prin procese fizice de conducţie, 
convecţie şi iradiere, începând de la suprafaţa corpului spre interior. 

Răcirea cadavrului se face mai lent la nivelul plicilor şi mai rapid în zonele 
descoperite ale corpului. 

Când temperatura centrală (determinată intrarectal) atinge valoarea de 20°C, 
aceasta este considerată ca semn sigur de moarte. 

Rapiditatea răcirii este variabilă, ea depinzând de mai mulţi factori: 
temperatura mediului, adipozitatea subiectului, puterea izolantă a îmbrăcăminții, 
etc. 

Importanţa medico-legală 

- constituie un semn de moarte reală; 

- poate furniza date referitoare la timpul scurs de la instalarea decesului, 

dar în general valoarea în acest sens este relativă, ţinând cont de 
numeroşii factori care pot influenţa răcirea. 

Deshidratarea cadavrului. Deshidratarea cadavrului este consecinţa încetării 
circulației şi evaporării apei în mediul ambiant. Acest proces începe în zonele cu 
epiderm subţire (buze, scrot la bărbat, regiune vulvară la femei). În aceste zone 
prin deshidratare, pielea se usucă, se întăreşte, devine galbuie şi ulterior cu o 
tentă brună, luând aspect asemănător pergamentului, motiv pentru care în practica 
medico-legală se utilizează termenul de "pergamentări" sau "zone de 
pergamentare". Pergamentările se pot produce şi consecutiv unor leziuni 
traumatice cu soluție de continuitate superficiale ale epidermului (placarde 
excoriate, plăgi superficiale), precum şi după denudări post mortem ale 
epidermului apărute în cursul transportului cadavrului. Pentru diagnosticul 
diferențial se practică o incizie a pielii. Dacă pergamentarea este post mortem, în 
zona respectivă nu apare infiltrat sanguin. 

În cadrul deshidratării se produc o serie de modificări la nivelul globilor 
oculari: 

-  sclerele îşi pierd luciul; 

-  globii oculari se înmoaie, pierzându-și starea de tensiune; 

-  corneea devine opalescentă şi în dreptul pupilelor apare o pată albicioasă 

denumită pata lui Liarche (la 6-8 ore de la deces). 

Importanţa medico-legală 

- constituie un semn de moarte reală; 

- are valoare redusă în stabilirea momentului morţii (exceptând pata 

Liarche). 
Lividitățile cadaverice Lividităţile cadaverice, denumite şi pete cadaverice, sunt 
consecința încetării circulației sanguine şi migrării sângelui prin vase, în zonele 
declive, sub acţiunea gravitaţiei. În stadii mai avansate, consecutiv hemolizei, se 
produce o extravazare parțială a plasmei încărcată cu pigmenţi sanguini, 
impregnând țesuturile adiacente vaselor. 

Lividităţile cadaverice încep să apară în mod obişnuit după circa 20-30 
minute de la instalarea decesului. În situaţii particulare cum ar fi colapsul 
circulator ele pot să apară încă din timpul vieţii. Devin manifeste după 3-6 ore şi 
ating, dezvoltarea maximă în 12-14 ore de la instalarea decesului. Morfologic se 
prezintă sub forma unor pete de culoare roz-violacee. 

În evoluţia lividităţilor se disting 3 faze evolutive: 

1.  Hipostaza (2-14 ore). 

În această fază apar pete la început mici, care se extind treptat, cu tendință la 
confluare. Se localizează pe părțile declive şi necomprimate ale cadavrului (faţa 
dorsală la cadavrul aflat în decubit dorsal). În faza de hipostază lividităţile dispar 
la digitopresiune dar se reformează rapid după încetarea acesteia. Dacă 
modificăm poziția cadavrului, dispar din zonele inițiale şi reapar în noile zone 
declive. 

2. Faza de difuziune (14-24 ore) 

În această fază lividităţile sunt extinse, confluente şi apar şi pe părţile 
laterale ale cadavrului. La digitopresiune pălesc dar nu dispar în totalitate. Dacă 

modificăm poziția cadavrului, nu dispar din zonele inițiale dar se formează şi în 
noile zone declive. Aceste caracteristici sunt consecinţa extravazării parțiale a 
plasmei încărcată cu pigment hemoglobinic. 

3. Faza de imbibiţie (după 20-24 ore ) 

În această fază hemoliza este completă şi se produce difuziunea 
hemoglobinei în ţesuturi. Lividităţile sunt intense şi extinse pe suprafețe mari. Nu 
se modifică la digito-presiune. Dacă modificăm poziţia cadavrului rămân în 
zonele iniţiale şi nu se formează în noile zone declive (devin fixe). 

Culoarea, intensitatea şi rapiditatea instalării lividităţilor pot prezenta 
variaţii în funcție de cauza morții: 

-  lividităţi de culoare roşie aprinsă apar în intoxicațiile cu CO, acid 

cianhidric şi cianuri şi în morțile prin hipotermie (refrigerație); 

-  lividităţi cafenii apar în intoxicații cu substanțe methemoglobinizante; 

-  Lividităţi intens cianotice apar în decese prin asfixie; 

-  Lividităţi instalate lent, palide, puţin pronunţate, se întâlnesc la caşectici 

sau în decese prin anemii; 

-  lividităţi instalate rapid, intense şi extinse pe suprafeţe mari apar în 

decese prin insuficiența cardiacă cronică. 

Importanţa medico-legală: 

- reprezintă cel mai precoce şi mai sigur semn de moarte reală; 

- oferă indicii importante asupra timpului scurs de la instalarea decesului; 

- furnizează date referitoare la poziția cadavrului în momentul morții şi a 

eventualelor schimbări de poziţie a cadavrului; 

- pot furniza date referitoare la cauza morţii (în funcţie de culoare, 

intensitate şi rapiditatea instalării). 

În practica medico-legală lividităţile cadaverice pot ridica probleme de 
diagnostic diferențial cu una dintre cele mai frecvente leziuni traumatice, 
respectiv cu echimozele. Pentru a le diferenția se face o incizie a pielii cu 
bisturiul. În caz de echimoză, la secţiune apare un infiltrat sanguin care nu 
dispare la spălare (dispare în caz de lividităţi) iar la examenul microscopic apare 
fibrina (care nu se evidenţiază în caz de lividităţi cadaverice). 

Rigiditatea_cadaverică Rigiditatea cadaverică este o modificare cadaverică 
precoce care constă într-o contractură musculară progresivă care interesează 
muşchii striaţi şi musculatura netedă. Prin interesarea musculaturii scheletice se 
produce o înţepenire a articulaţiilor. Rigiditatea se instalează după o perioadă de 
relaxare a musculaturii cu o durată variabilă de 2-6 ore de la deces. Apare inițial 
la muşchii masticatori, apoi se extinde în sens cranio-caudal, interesând progresiv 
musculatura gâtului, membrelor superioare, trunchiului şi membrelor inferioare 
(legea Nysten). Ordinea instalării se poate inversa la cadavrele care stau în 
poziția Trendelenburg. Rigiditatea se generalizează în circa 24 ore şi dispare după 
36-48 de ore de la deces, fiind urmată de o relaxare musculară dată de 
modificările autolitice a fibrelor musculare şi debutul putrefacţiei. În unele cazuri 
rigiditatea poate persista timp de 3 până la 5 zile la nivelul membrelor inferioare. 

În evoluţia rigidităţii se disting 3 faze evolutive: 

1. Faza de instalare 

Etapa de instalare durează circa 12 ore. În această fază dacă se învinge 

forțat, rigiditatea se instalează din nou. 

2. Faza de stare sau de generalizare (după 12 până la 24 ore post 

mortem) 

În această fază rigiditatea se generalizează , se învinge foarte greu prin 

manopere de fortare, dar odată învinsă nu se mai reface. 

3. Faza de rezoluţie (după 36-48 ore de la deces). 

În această etapă rigiditatea dispare progresiv în acelaşi sens în care s-a 

instalat (cranio-caudal). Coincide cu debutul putrefacției. 

Pe lângă musculatura scheletică rigitatea interesează şi musculatura 

viscerală, consecinţele depinzând de muşchii interesaţi: 

- mioza, prin interesarea constrictorului pupilar; 

- retracția scrotului prin interesarea dartosului; 

- eliminarea de urină, materii fecale şi lichid seminal prin interesarea 
musculaturii vezicii urinare, rectului şi veziculelor seminale; 

- evacuarea sângelui din ventriculi, cu aspect de cord în sistolă, prin 
interesarea miocardului. 

Intensitatea şi rapiditatea instalării rigidităţii cadaverice pot prezenta o serie 

de variații: 

- rigiditate rapidă, intensă, de durată mai mare, se întâlneşte în boli 
convulsivante (de exemplu tetanos) sau în intoxicații cu substanțe 
convulsivante (stricnină, paration); 

- rigiditate tardivă, de intensitate redusă şi cu durată mai scurtă apare la 
caşectici, în decese prin septicemii sau prin intoxicații cu fosfor şi 
ciuperci otrăvitoare ; 

- rigiditatea poate lipsi la membrele cu edeme masive sau la membre 
paralizate. 

O formă particulară este rigiditatea cataleptică (spasmul cadaveric). Este o 

formă de rigiditate de intensitate foarte mare, care se instalează brusc, fixând 

adeseori cadavrul în poziţia în care este surprins în momentul morții. Se 
întâlneste în decapitări, leziuni cranio-cerebrale grave (zdrobirea craniului şi 
conținutului, împuşcarea în cap), leziuni grave ale trunchiului cerebral , 
intoxicații supraacute cu substanţe convulsivante. 

Mecanismul de instalare şi rezoluţie a rigidităţii. 

În producerea rigidității intervin: 

- descompunerea ATP-ului muscular în ADP şi blocarea resintezei de 

ATP din ADP, determinând creşterea vâscozităţii miozinei,; 

- acumularea de acid lactic în muşchi, producând coagularea proteinelor 

musculare. 

Rezoluția rigidității se explică prin fenomenele de autoliză a fibrelor 
musculare. 

Importanţa medico-legală 

- constituie un semn de certitudine a morții; 

- în funcție de stadiul evolutiv se poate aprecia timpul scurs de la 

instalarea decesului; 

- oferă date referitoare la poziţia cadavrului, dacă aceasta nu a fost 

modificată înainte de instalarea rigidității; 

- în unele cazuri dă indicii asupra cauzei morţii. 

Autoliza Autoliza este o modificare cadaverică distructivă precoce produsă prin 
acțiunea enzimelor proprii, în special a hidrolazelor lizozomale. Această 
modificare precede putrefacția, care face parte din modificările cadaverice 
distructive tardive. 

Principalele modificări macroscopice care apar în cadrul autolizei sunt 
următoarele: 

- la nivelul suprarenalelor, medulara se înmoaie, luând aspectul unei 
magme de culoare brun-roşietică închisă, contrastând cu corticala de culoare 
galbenă; 

- organele parenchimatoase (ficatul, rinichii, plămânii) şi inima iau un 
aspect intumescent (intumescenţă tulbure) cu consistență scăzută; 

- splina se înmoaie, având un aspect noroios pe suprafaţa de secțiune, 
putând ridica probleme de diagnostic diferențial cu splina septică; 

- la nivelul esofagului mucoasa devine intumescentă, cu pliurile sterse; 

- la nivelul stomacului, plhurile mucoasei devin estompate, mucoasa 
devine intumescentă cu tentă violaceu murdară şi adeseori prezintă pete brun- 
roşcate situate pe peretele posterior; uneori prin acţiunea acidului clorhidric din 
sucul gastric pot apărea perforaţii pe peretele posterior cu revărsarea conținutului 
gastric în cavitatea peritoneală, ridicând probleme de diagnostic diferențial cu 
perforația intravitam; 

- mucoasa căilor respiratorii devine de culoare vişinie tulbure murdară; 

- intima vaselor mari se colorează în vişiniu murdar; 

- adeseori în cavitățile pleurale apare o cantitate redusă de lichid roşietic 
cu aspect tulbure care conţine picături de grăsime. 

La examenul microscopic se constată modificări asemănătoare celor de 
distrofie granulară şi vacuolară în special în celulele tubilor uriniferi, hepatocite 
şi fibrele miocardice. În sânge, la circa 2-3 ore de la instalarea morţii începe 
difuziunea hemoglobinei în plasmă; după 10-20 ore conturul hematiilor devine 
şters iar când hemoliza este completă sângele apare ca o masă omogenă 
cozinofilă în care se observă un fin detritus granular de culoare cafenie. 

Modificările morfologice care apar în dinamica morţii celulare interesează 
concomitent nucleul şi organitele citoplasmatice. 

Modificările nucleului sunt vizibile în microscopia optică. La început 
nucleul se tumefiază, devine mai palid colorat cu hematoxilină, iar nucleolii se 
voalează cromatic. În continuare se produce marginaţia cromatinei, apoi nucleul 
devine picnotic, se fragmentează (cariorexis) şi în final se dezintegrează 
(carioliza). 

În paralel cu modificările nucleului se produc şi modificări ale organitelor 
citoplasmatice, decelabile în microscopia electronică. Mitocondriile îşi măresc 
talia, iar în stadii mai avansate se produce clarifierea matricei mitocodriale în 
paralel cu fragmentarea cristelor sau chiar cu dispariția lor. La nivelul reticulului 
endoplasmatic şi a aparatului Golgi apar dilatări iar în stadii mai avansate apare 
fragmentarea membranelor. Ribozomii (corpusculii Palade) îşi pierd aderenţa la 
forțele reticulului endoplasmatic, se aglomerează în grupuri şi apoi se 
dezintegrează şi dispar. Un organit de mare importanţă în evoluția autolizei este 
lizozomul. Prin dezintegrarea lizozomilor se pun în libertate hidrolazele care au 
acțiune lizantă asupra celulei. 

Toate aceste modificări ultrastructurale (care în parte sunt vizibile şi la 
microscopul optic) ale nucleului şi organitelor citoplsmatice se desfăşoară 
progresiv, fiind urmate în final de moartea celulei (citoliza). În acest stadiu la 
microscopul optic celula apare ca o masă omogenă eozinofilă lipsită de nucleu. 


2.3.2.2. Modificări cadaverice tardive 


Modificările cadaverice tardive apar după 24 de ore de la instalarea morţii şi 
pot fi sistematizate în următoarele categorii: 

e Modificări distructive: 

-  putrefacția; 

- distrugerea cadavrului de către animale. 
e Modificări conservative naturale: 

-  mumificarea; 

-  adipoceara; 

- lignificarea; 

- înghețarea (congelarea naturală). 
e Modificări conservative artificiale: 

-  îmbălsămarea; 

- înghețarea (congelarea artificială). 

° Modificări distructive 
Putrefactia 

Putrefacția este o modificare cadaverică distructivă, care determină 
descompunerea substanțelor organice (în special a proteinelor) în substanțe 
anorganice. Acest proces continuă autoliza şi se realizează sub acțiunea florei 
microbiene. Semnele de exteriorizare a putrefacției devin vizibile la 48-72 ore 
post mortem. 

Putrefacția începe la nivelul intestinului, unde se găsesc în mod obişnuit 
bacterii saprofite. Sub acțiunea florei microbiene de putrefacție existente în 
intestinul gros şi mai ales la nivelul cecului, se degajă hidrogen sulfurat care 
difuzează prin peretele anterior al abdomenului, combinându-se cu hemoglobina 
şi rezultând sulfhemoglobina (compus de culoare verde), care determină apariția 
petei verzi de putrefacție. 

Pata verde de putrefacție apare inițial în fosa iliacă dreaptă (regiunea 
topografică unde intestinul este cel mai apropiat de peretele abdominal) apoi şi în 
fosa iliacă stângă, ulterior extinzându-se pe întreg abdomenul şi la baza toracelui. 

Dacă există o plagă suprainfectată sau o colecţie purulentă (abces, flegmon, 
piotorax, etc.) pata verde de putrefacție se localizează la început în jurul plăgii 
sau în dreptul focarului purulent. 

În septicemii putrefacţia are evoluţie rapidă, determinând o coloraţie verde a 
pielii, muşchilor şi organelor interne (cadavre verzi). 

Pe tegumente, în special pe nivelul membrelor, pot să apară nişte dungi 
cafenii-violacee, pe traiectul venelor superficiale, realizând aşa numita "circulaţie 
postumă". Această modificare se produce prin difuziunea sângelui hemolizat şi 
putrefiat prin pereţii vaselor impregnând țesuturile adiacente rețelei venoase 
superficiale. 

În evoluţia putrefacţiei prin degajare de gaze se produce tumefierea 
cadavrului, fața devine de nerecunoscut (putând ridica probleme în stabilirea 
identității cadavrului) abdomenul se destinde; apare emfizem subcutanat şi 
visceral; pe tegumente apar flictene care conţin un lichid spumos, tulbure ; 
sângele devine spumos. Prin presiunea exercitată de gaze asupra organelor 
interne pot apărea expulzia de materii fecale şi urină, eliminarea conținutului 
gastric prin gură şi nas, eliminarea prin căile respiratorii superioare a unei spume 
roşietice; la femeile decedate în stare de graviditate se poate produce expulzia 
fătului din uter ("naşteri în sicriu"). 

În evoluţia putrefacţiei se produce lichefierea organelor, care treptat se 
transformă într-o magmă negricioasă, urât mirositoare. Treptat cartilagiile 
laringiene şi traheale se separă, părţile scheletului se separă unele de altele. În 
general scheletizarea unui cadavru înhumat are loc în circa 7-10 ani. 

Factorii care influenţează putrefacţia sunt reprezentați în primul rând de 
factorii de mediu, procesul fiind accelerat de temperatura crescută, excesul de O», 

înhumarea în sol cu granule mari, permeabil pentru apă şi aer, înhumarea la 
adâncime mică . 

Temperatura scăzută, solul argilos şi nisipos, înhumarea la adâncimi mai 
mari încetinesc evoluţia putrefacției. 

Referitor la rolul factorilor de mediu regula Casper arată că modificările de 
putrefacție la un cadavru care stă o săptămână expus la aer sunt echivalente cu 
modificările din cursul a 2 săptămâni la un cadavru care stă în apă şi a celor 
produse în 8 săptămâni la un cadavru îngropat în sol. 

Regula Devergie se referă la influenţa temperaturii asupra procesului de 
putrefacție. Conform acestei reguli, iarna cifra care indică zilele corespunde cifrei 
care indică orele în timpul verii. 

În afară de factorii de mediu putrefacţia este influenţată de o serie de factori 
endogeni, fiind mai rapidă în decese prin stări septice, după stări comatoase 
prelungite, insuficienţă renală acută şi mai lentă la caşectici, sau în decesele prin 
anemie. 


e Modificări cadaverice conservative naturale 

Aceste modificări apar într-o serie de condiții de mediu care încetinesc sau 
chiar împiedică evoluția putrefacție. 

a) Mumificarea naturală se realizează în mediu cu temperatură ridicată, 
umiditate redusă şi ventilaţie bună (pământ uscat, nisipos, afânat, podul caselor în 
timpul verii). În aceste condiţii se produce o deshidratare masivă care opreşte 
mersul putrefacției. 

Aspectul cadavrului devine asemănător mumiilor egiptene în sensul că se 
usucă, pierde în volum şi greutate, iar tegumentul devine pergamentos de culoare 
brun închisă. 

Această modificare permite uneori identificarea cadavrului dar leziunile 
traumatice externe, cu sau fără soluţie de continuitate se recunosc cu mare 
dificultate. 

b) Adipoceara este procesul de saponificare a grăsimilor cadavrului. Apare 
la cadavrele care stau în ape neaerate (fântâni părăsite, lacuri, bălți) şi la cele 
înhumate în terenuri umede, argiloase. În aceste condiţii grăsimile sunt 
descompuse în acizi graşi şi glicerină; acizii graşi reacționează cu săruri de calciu 
şi magneziu rezultând săpunuri insolubile care protejează cadavrul de acţiunea 
distructivă a putrefacției. 

Morfologic zonele de adipoceară au o culoare albă-cenuşie sau gălbuie, 
consistenţa moale, miros de brânza râncedă; după uscare zonele devin 
sfărâmicioase cu aspect cretos. 

Adipoceara permite identificarea cadavrului chiar după perioade mari de timp, 
conservă organele interne şi păstrează urmele leziunilor traumatice (plăgi, şanţ de 
spânzurare, etc.). 

c) Lignificarea este rar întâlnită. Apare în medii bogate în turbă şi în 
mlaştini cu reacţie intens acidă care împiedică putrefacția. Pielea cadavrului 

devine dură, brună, cu aspect de piele tăbăcită. Prin pierderea calciului oasele 
devin brune şi moi. Cadavrul scade în volum şi greutate. 

d) Înghețarea naturală apare în zone cu temperaturi foarte scăzute (zone 
polare, altitudini mari). La temperaturi foarte scăzute putrefacția este împiedicată, 
cadavrul păstrându-se fără a suferi modificări de volum şi structură. Dezgheţarea 
duce la instalarea rapidă a putrefacției. 


2.4. MANIFESTĂRI POSTVITALE 


Datorită faptului că moartea nu se instalează simultan în toate țesuturile şi 
organele, unele celule, țesuturi sau chiar părți din organism, işi păstrează pentru 
un anumit interval funcționalitatea. Aceste manifestări se întâlnesc în structurile 
mai puțin diferențiate, cu rezistenţă crescută la anoxie. 

Cele mai importante manifestări postvitale sunt următoarele: 

e persistența mişcărilor cililor epiteliului respirator circa 5 ore post 

mortem, în soluţii saline; 

æ persistența post mortem a mişcărilor peristaltice intestinale, care poate 

determina invaginații intestinale, fără modificări circulatorii în perete; 

e mobilitatea spermatozoizilor se menţine circa 1-3 zile de la deces; 

e păstrarea reactivității pupilei la atropină (aproximativ 4 ore) şi la 

pilocarpină (aproximativ 8 ore); 

æ lcucocitele işi continuă activitatea mitotică aproximativ 5-8 ore; 

e păstrarea excitabilităţii electrice circa 2-6 ore în mușchiul scheletic şi 15- 

20 minute în muşchiul cardiac. 


2.5. APRECIEREA MOMENTULUI MORŢII 
(TANATOCRONOLOGIA) 


Precizarea momentului instalării decesului constituie un aspect cu o 
importanță deosebită pentru organele judiciare. Importanţa acestei probleme a 
dus la conturarea unui subcapitol al medicinei legale - tanatocronologia. 

Estimarea momentului morții este cu atât mai exactă cu cât intervalul de 
timp scurs de la deces până la examinarea cadavrului este mai scurt şi din ce în ce 
mai aproximativă pe măsură ce acest interval se prelungeşte. 

Principalele criterii de apreciere a datei morţii sunt următoarele: 

- modificările cadaverice; 

- modificările oculare; 

- studiul unor procese fiziologice; 

- metode de tanatochimie. 

Studiul modificărilor cadaverice 

Sub acest aspect aprecierea datei morţii se bazează pe studiul stadiului 
evolutiv în care se găsesc semnele morții reale în momentul examinării. 

Redăm un tablou sinoptic orientativ (după Quai): 

e 1-3 ore 

- începe răcirea cadavrului (cu 1-3°C); 

- apar primele lividități cadaverice care dispar la digitopresiune; 

- rigiditatea este schițată la muşchii feței şi articulația temporo- 
mandibulară; 

e 3-6 ore 

- corneea devine opalescentă; 

- apar pergamentări pe scrot; 

- lividitățile se extind, dispar la digitopresiune şi îşi modifică 
localizarea dacă se modifică poziția cadavrului, apărând în noile 
zone declive; 

- rigiditatea este instalată la cap şi gât, este incipientă la membrele 
superioare şi se reface rapid după învingere forțată; 

e 6-l2ore 

-  lividităţile sunt extinse, dispar la digitopresiune; 

- rigiditatea cuprinde membrele superioare şi se reface după invingere 
forțată; 

e 12-24 ore 

-  lividitățile pălesc dar nu dispar la digitopresiune, iar la schimbarea 
poziției cadavrului rămân în zonele inițiale şi apar şi în noile zone 
declive; 

- rigiditatea se generalizează şi nu se reface după manopere 
mecanice; 

e 24-48 ore 

-  lividităţile sunt extinse, nu se modifică la digitopresiune şi devin 
fixe (nu îşi modifică localizarea dacă schimbăm poziția cadavrului şi 
nu apar în noile zone declive); 

- rigiditatea este pe cale de rezoluţie, procesul fiind complet în 48-72 
ore; 

- apare pata verde de putrefacție în fosa iliacă dreaptă; 

e Peste 48 ore 

- evoluția putrefacției este condiționată de factorii de mediu şi de o 
serie de factori individuali; 

- poate apare circulația postumă. 

Modificări oculare 

-  persistenţa reacției pupilare la atropină (circa 4 ore) şi pilocarpină (circa 8 
ore); 

- apariția petei Liarché la 6-8 ore de la deces. 

Studiul unor procese fiziologice 

> Examinarea conținutului gastric - permite aprecierea intervalului de 
supravieţuire după ultimul prânz. În general la un adult după un prânz mixt 
alimentele staționează în stomac în medie 3-4 ore. Lipsa alimentelor în stomac 
indică faptul că ultimul prânz a fost consumat cu cel puţin 5-6 ore înaintea 
instalării decesului. Prezenţa alimentelor nedigerate în conţinutul gastric 
sugerează că intervalul de la ultimul prânz până la instalarea morții este de circa 
2-3 ore. 

În practica medico-legală, pentru a se putea exprima momentul decesului pe 
baza examinării conţinutului gastric este necesar ca prin anchetă să se stabilescă 
date precise referitoare la ultimul prânz (ora sau intervalul orar şi în ce a constat). 
Cunoscând aceste date precum şi durata medie de staționare în stomac a 
diferitelor alimente se poate aprecia timpul scurs de la ultimul prânz până la 
instalarea decesului. 

> Gradul de plenitudine a vezicii urinare — oferă date aproximative 
referitoare la momentul instalării morţii ținându-se cont de faptul că în general 
vezica urinară se umple treptat în timpul nopții, spre dimineaţă fiind de obicei 
plină. 


Metode de tanatochimie 

Tanatochimia studiază modificările post mortem ale unor substanţe în sânge, 
lichidul cefalo-rahidian şi în organe (ex: amoniacul în ser, azotul rezidual în 
organe, concentrația K, Na, P în L.C.R.). Aceste metode au valoare în primele 
15-30 ore de la deces; după acest interval putrefacția modifică rezultatele 
dozănlor. 


Alte criterii 

> în primele 24 de ore se produce evacuarea progresivă a conținutului 
ventricolului stâng, fenomen care apare datorită rigidității cadaverice, care 
interesează inclusiv mușchiul cardiac; 

> dispariția glicogenului hepatic la cca. 10 ore de la deces; 

> modificări de pH: pH-ul scade imediat după deces iar după 24 ore 
virează spre alcalin datorită amoniacului şi aminelor cadaverice; 

> examenul microscopic al plăgilor. 


2.6. CLASIFICAREA MEDICO-LEGALĂ A MORŢII 
Din punct de vedere medico-legal moartea se clasifică în: 


+ moarte violentă; 
+ moarte neviolentă; 

Moartea violentă 

Moartea violentă este moartea care se datorează acțiunii brutale şi bruşte a 
unor factori traumatici externi asupra organismului (mecanici, chimici, fizici, 
biologici, psihici). 

Sub aspect judiciar moartea violentă poate fi: 
- omucidere; 
- sinucidere; 
- accident. 

La acestea se adaugă: 

- eutanasia (omorul la cerere); 

- execuția. 

O formă particulară şi rară de moarte violentă este moartea prin inhibitie. 
Este moartea care se produce prin acțiunea unui factor traumatic extern de mică 
intensitate asupra unei zone reflexogene, prin declanşarea unui reflex inhibitor 
(ex: traumatizarea minimă a regiunii cervicale, corespunzător sinusului 
carotidian, traumatizarea minimă a plexului solar prin lovire de intensitate redusă 
în regiunea epigastrică). 


Moartea neviolentă 

Moartea neviolentă este moartea produsă de factori intrinseci organismului. 
Poate fi patologică şi naturală. 

Moartea patologică este consecinţa diferitelor boli acute sau cronice. 

Moartea naturală este foarte rară şi poate fi întâlnită la vârste înaintate prin 
uzura organismului. În aceste cazuri autopsia nu evidenţiază nici o modificare 
tanatogeneratoare. 


2.7. FORMELE JUDICIARE ALE MORȚII VIOLENTE 


2.7.1. Omorul, uciderea din culpă şi leziunile cauzatoare de 
moarte 


Omorul face parte din categoria morţilor violente care implică în 
conformitate cu prevederile art.114 Cod Procedură Penală şi a art.34 din 
Normele procedurale privind efectuarea expertizelor, a constatărilor şi a 
altor lucrări medico-legale, obligativitatea unei expertize medico-legale pe 
cadavru şi a unei anchete judiciare. 

Omorul şi formele lui sunt definite în Codul Penal la titlul II — infracțiuni 
contra persoanei — în capitolul I — infracțiuni contra vieţii, integrității corporale şi 
a sănătăţii, la secţiunea I — omuciderea. În cadrul acestei secțiuni sunt definite 
noțiunile de omor (art.174), omor calificat (art.175), omor deosebit de grav 
(art.176), pruncucidere (art.177), uciderea din culpă (art.178) şi determinarea 
sau înlesnirea sinuciderii (art.179). 

Redăm mai jos conținutul acestor articole, exceptând art.177, care face 
obiectul unui capitol aparte (vezi capitolul 6 — Pruncuciderea). 

Art. 174. — Uciderea unei persoane se pedepseşte cu închisoare de la 10 la 
20 ani şi interzicerea unor drepturi. 

Tentativa se pedepseşte. 

Art. 175. — Omorul săvârşit în vreuna din următoarele împrejurări: 

a) cu premeditare; 

b) din interes material; 

C) asupra soțului sau unei rude apropiate; 

d) profitând de starea de neputinţă a victimei de a se apăra; 

e) prin mijloace ce pun în pericol viaţa mai multor persoane; 

f) în legătură cu îndeplinirea îndatoririlor de serviciu sau publice ale 
victimei, 

8) pentru a se sustrage ori pentru a sustrage pe altul de la urmărire 
sau arestare, ori de la executarea unei pedepse, 

h) pentru a înlesni sau a ascunde săvârşirea altei infracţiuni, 

i) în public, 

se pedepseşte cu închisoare de la 15 la 25 ani şi interzicerea unor drepturi. 

Tentativa se pedepseşte. 

Art. 176. — Omorul săvârşit în vreuna din următoarele împrejurări: 

a) prin cruzimi; 

b) asupra a două sau mai multe persoane, 

c) de către o persoană care a mai săvârşit un omor; 

d) pentru a Săvârşi sau ascunde săvârşirea unei tâlhării sau piraterii,; 

e) asupra unei femei gravide; 

f) asupra unui magistrat, polițist, jandarm ori asupra unui militar, în 
timpul sau în legătură cu îndeplinirea îndatoririlor de serviciu sau 
publice ale acestora, 

se pedepseşte cu detențiune pe viaţă sau cu închisoare de la 15 la 25 ani şi 
interzicerea unor drepturi. 

Tentativa se pedepseşte. 

Art. 178. — Veiderea din culpă a unei persoane se pedepseşte cu închisoare 
de la unu la 5 ani. 

Uciderea din culpă ca urmare a nerespectării dispoziţiilor legale ori a 
măsurilor de prevedere pentru exerciţiul unei profesii sau meserii, ori pentru 
efectuarea unei anumite activităţi, se pedepseşte cu închisoare de la 2 la 7 ani. 

Când uciderea din culpă a unei persoane este săvârşită de un conducător 
de vehicul cu tracțiune mecanică, având în sânge o îmbibaţie alcoolică ce 
depăşeşte limita legală sau care se află în stare de ebrietate, pedeapsa este 
închisoarea de la 5 la 15 ani. 

Cu aceeaşi pedeapsă se sancţionează fapta săvârşită din culpă, de orice 
persoană în exercițiul profesiei sau meseriei şi care se află în stare de ebrietate. 

Dacă prin fapta săvârşită s-a cauzat moartea a două sau mai multor 
persoane, la maximul pedepselor prevăzute în alineatele precedente se poate 
adăuga un spor până la 3 ani. 

Art. 179. — Fapta de a determina sau înlesni Sinuciderea unei persoane, 
dacă sinuciderea sau încercarea de sinucidere a avut loc, se pedepseşte cu 
închisoare de la 2 la 7 ani. 

Când fapta prevăzută în alineatul precedent s-a săvârşit față de un minor 
sau față de o persoană care nu era în stare să-şi dea seama de fapta sa, ori nu 
putea fi stăpână pe actele sale, pedeapsa este închisoarea de la 3 la 10 ani. 

În cazul infracţiunii de omor medicului legist îi revine sarcina de a oferi 
Justiţiei probele obiective şi condiţiile în care a fost săvârşită infracțiunea. Modul 
concret în care medicul legist ajută la soluționarea infracțiunii de omor constă în 
efectuarea unei expertize medico-legale pe cadavru cu parcurgerea tuturor 
etapelor care se impun în aceste cazuri, respectiv examenul la fața locului, 
autopsia medico-legală a cadavrului, examinarea corpurilor delicte şi examenul 
agresorului sau a presupusului agresor (vezi subcapitolul 2.9 — Expertiza medico- 
legală pe cadavru). 

Principala activitate a medicului legist o constituie examenul victimei care 
se face cu ocazia cercetării la fața locului şi ulterior cu ocazia autopsiei medico- 
legale. La fața locului se vor examina poziţia în care se găseşte cadavrul, 
leziunile traumatice vizibile cu ocazia acestui examen. Un element foarte 
important în această etapă îl constituie examinarea modificărilor cadaverice 
pentru constatarea stadiului evolutiv, aceasta furnizând date foarte importante 
pentru aprecierea timpului scurs de la instalarea decesului. În cadrul necropsiei 
medico-legale medicul legist va proceda la un examen extrem de amănunţit al 
leziunilor traumatice pentru a putea preciza tipul de agent vulnerant care le-a 
produs, mecanismul de producere, raportul de cauzalitate între leziunile 
constatate şi deces etc. De asemenea se vor examina toate modificările patologice 
sau traumatice preexistente pentru a putea stabili dacă acestea au influenţat şi în 
ce măsură evoluția leziunilor tanatogeneratoare. Constatările macroscopice ale 
autopsiei medico-legale se vor completa cu examinări complementare în funcție 
de specificul cazului (examen histopatologic, examen toxicologic, examinări 
serologice etc.). În cazul existenţei unor corpuri delicte, pe lângă examinările de 
ordin criminalistic, medicul legist va stabili concordanța între particularitățile 
acestuia şi aspectele lezionale constatate la examinarea victimei. 

În cazul infracţiunii de omor, cu ocazia examinării la faţa locului şi pe 
parcursul autopsiei medico-legale se efectuează obligatoriu fotografii judiciare 
care să ilustreze leziunile externe şi interne constatate, precum şi îmbrăcămintea 
victimei şi eventualele corpuri delicte. Pentru o ilustrare şi mai elocventă se 
recomandă înregistrarea video a principalelor aspecte ale examenului la faţa 
locului şi a autopsiei medico-legale. 

În cazuri deosebite medicul legist participă la reconstituire pentru a-şi 
formula opiniile asupra împrejurărilor în care s-a produs infracțiunea. 

Concluziile raportului de autopsie medico-legală în cazurile de omor, pe 
lângă precizările de rutină referitoare la felul şi cauza medicală a morţii, data 
morții, prezenţa leziunilor traumatice, a mecanismului de producere ale acestora, 
precum şi a raportului de cauzalitate între leziuni şi deces, vor preciza, în unele 
cazuri, o serie de aspecte mai deosebite, cum ar fi: 

e caracteristicile obiectului vulnerant cu care s-au putut produce leziunile, 
iar atunci când există un corp delict se va preciza dacă acesta putea 
produce leziunile constatate; 

e carea fost leziunea direct tanatogeneratoare; 

e direcția de aplicare a loviturii în cazul leziunilor penetrante produse de 
arme albe; 

e direcția şi distanţa de tragere în cazul leziunilor prin împuşcare; 

e data producerii leziunilor în raport cu momentul morții; 

e în cazul unor leziuni multiple cu vechimi diferite, se va preciza 
succesiunea leziunilor; 

e precizarea unor aspecte mai particulare legate de raportul de cauzalitate, 
cum ar fi rolul favorizant sau determinant al unor factori condiționali 
(vezi raportul de cauzalitate în tanatogeneza traumatismelor mecanice — 
subcapitolul 3.14). 

Ca modalitate de producere, omorul se realizează în principal prin corpuri 
contondente, arme albe, arme de foc şi asfixii mecanice (strangulare cu laţul şi cu 
mâna, sufocare, compresiune toraco-abdominală). Foarte rar omorul este realizat 
prin intoxicații. 

Cele mai frecvente cauze de deces în omor sunt leziunile grave ale organelor 
vitale (leziuni meningo-cerebrale, cardiace, pulmonare), hemoragii externe şi 
interne masive prin leziuni vasculare şi ale organelor parenchimatoase, şoc 
traumatic, şoc hemoragic, complicaţii septice. 


+ Tentativa de omor 

În conformitate cu prevederile art. 174 — 176 Cod Penal, tentativa, în toate 
formele de omor prevăzute de legea noastră penală constituie infracţiune şi se 
pedepseşte. 

Tentativa de omor este un termen juridic şi cuprinde în principal elemente 
de ordin juridic cum sunt intenția şi premeditarea. 

În unele cazuri noţiunea de "punere în primejdie a vieţii 
persoanei" prevăzută de art.182 Cod Penal constituie un element ajutător 
care în coroborare cu celelalte elemente de natură juridică (intenţia, premeditarea, 
agentul traumatic folosit, regiunea corporală lovită, etc.) poate contribui la 
încadrarea juridică a faptei ca tentativă de omor. În practica judiciară există 
uneori tendința de a încadra leziunile primejdioase pentru viață ca tentativă de 
omor, chiar şi în lipsa demonstrării elementelor de ordin juridic. Această tendință 
este total nejustificată şi pentru evitarea unor erori judiciare se impune 
coroborarea aspectelor medico-legale cu cele judiciare. 

În cazul în care se ia în discuţie existenţa unei tentative de omor, sarcina 
medicului legist se limitează la evidenţierea unor aspecte de ordin medico-legal, 
care, în contextul împrejurărilor şi condițiilor producerii faptei pot constitui 
elemente de probaţiune juridică, constând în: 
precizarea regiunii corporale lezate; 
aprecieri asupra tipului de agent traumatic cu care au putut fi produse leziunile; 
aprecieri asupra intensității aplicării leziunilor. 

În formularea concluziilor medicul legist trebuie să evite utilizarea unor 
noțiuni neştiințifice, cum ar fi cea de "organ vital”, la care fac referire adeseori 
organele de urmărire penală în special în cazurile în care leziunile nu sunt 
primejdioase pentru viaţă. În aceste cazuri, şi numai atunci când organul de 
urmărire penală solicită în mod expres aprecieri de acest gen, se pot utiliza 
formulări de genul "regiunea anatomică interesată conţine organe vitale, dar în 
cazul în speţă astfel de organe nu au fost lezate." 

În aprecierea "intenţiei" de a ucide se ţine cont de regiunea corporală lezată, 
de intensitatea aplicării loviturii şi de particularitățile agentului vulnerant folosit. 

În aprecierea "premeditării" trebuie să se ţină cont de modul de alegere şi 
pregătire al agentului traumatic şi a acţiunii. 

În practica curentă, precizarea intenţiei sau premeditării nu sunt de 
competența medicului legist, dar toate constatările de ordin medico-legal pot 
constitui elemente prețioase pentru încadrarea juridică a faptei. 


+  Uciderea din culpă 
Elementele juridice ale noţiunii de culpă sunt definite în partea generală a 


Codului Penal, la titlul II, infracțiunea — capitolul I, art.19, (vinovăția) alin? . 
Art. 19. — 2)Fapta este săvârşită din culpă când infractorul: 

a) prevede rezultatul faptei sale, dar nu-l acceptă, socotind fără 

temei că el nu se va produce; 

b) nu prevede rezultatul faptei sale, deşi trebuia şi putea să-l 

prevadă. 

Fapta constând într-o acţiune săvârşită din culpă constituie 
infracțiune numai atunci când în lege se prevede în mod expres 
aceasta. 

Fapta constând într-o inacțiune constituie infracțiune fie că este 
săvârşită cu intenţie, fie din culpă, afară de cazul când legea 
sancţionează numai săvârşirea ei cu intenţie. 

Infracţiunea de ucidere din culpă este prevăzută la art.178 Cod Penal, fiind 
prevăzute şi circumstanţele agravante ale acestei infracțiuni şi anume: 
- când infracțiunea este săvârşită de un conducător auto cu imbibiție 
alcoolică peste limita legală sau care se afla în stare de ebrietate; 
- când infracțiunea este săvârşită de orice persoană în exercițiul profesiei 
sau meseriei şi atunci când se afla în stare de ebrietate; 

- când prin fapta săvârşită s-a cauzat moartea a două sau mai multe 

persoane. 

În practica medico-legală uciderea din culpă poate îmbrăca aspecte foarte 
variate, principalele situații cu care ne întâlnim fiind accidentele de trafic rutier şi 
feroviar, accidentele de muncă, decesele puse în legătură cu deficiențe în 
acordarea asistenţei medicale (culpa sau responsabilitatea medicală), accidente 
sportive etc. 


+ Leziuni cauzatoare de moarte 

Noţiunea de "leziune cauzatoare de moarte" (LCM) cuprinde o 
serie de aspecte medico-legale şi judiciare mai deosebite ce pot genera adeseori 
controverse. Această noțiune este prevăzută la art.183 Cod Penal — /ovirile sau 
vătămările cauzatoare de moarte. Acest articol incriminează faptele prevăzute în 
art. 180-182 Cod Penal care au avut ca urmare moartea victimei (vezi 
Constatarea şi expertiza medico-legală traumatologică — subcapitolul 7.2). 

În general, leziunile traumatice care necesită până la 20 zile îngrijiri 
medicale (încadrabile la art.180 Cod Penal) nu pot produce în mod direct 
decesul. Asemenea leziuni pot favoriza producerea morții pe fondul unor 
afecțiuni preexistente cu rol determinant în tanatogeneză (insuficienţă cardiacă, 
insuficiență respiratorie severă, hipertensiune arterială severă, anevrism cerebral, 
etc.). În aceste situaţii se impune un examen extrem de minuţios pentru 
aprecierea gravităţii şi stadiului evolutiv al afecțiunii preexistente şi a intensității 
şi localizării leziunii traumatice. 

În cazul unor leziuni care necesită între 20 şi 60 zile îngrijiri medicale 
(încadrabile la art. 181 Cod Penal), rolul favorizant al factorului traumatic devine 
mai evident, dar în general nu este singurul responsabil în tanatogeneză. În aceste 
cazuri, pe lângă factorul traumatic intervine o afecţiune patologică preexistentă, 
particulară, favorizând apariţia unei complicaţii care în mod obişnuit nu trebuia 
să apară. De exemplu, ruptura ficatului pe fond patologic preexistent (steatoză, 
ciroză hepatică), a splinei în caz de splenomegalii de diverse etiologii, apariția 
unor complicaţii septice post-traumatice la indivizi cu reactivitate scăzută etc. În 
aceste cazuri, pentru formularea corectă a cauzalităţii se impune o coroborare a 
tuturor datelor medicale, a  constatărilor  necroptice, a  examinărilor 
complementare, precum şi o cunoaştere a antecedentelor patologice ale victimei. 

În cazul leziunilor prevăzute de art.182 Cod Penal, se pot deosebi două 
aspecte distincte: 

> leziunile inițiale nu sunt de o gravitate atât de mare încât să explice prin 

ele însuşi decesul, dar apar complicaţii imprevizibile date de o 
reactivitate particulară sau de afecțiuni preexistente (embolie grasă după 
fracturi de bazin sau femur, stări septice, hemoragii secundare, etc.); 

> leziunile iniţiale sunt de o gravitate mare, putând produce în mod 

nemijlocit decesul. În această ultimă situaţie fapta poate fi încadrată mai 

degrabă în infracțiunea de omor prevăzută în art.174 Cod Penal şi mai 
puţin în noţiunea de leziune cauzatoare de moarte. 

Pentru soluţionarea corectă a cazurilor cu leziuni cauzatoare de moarte se 
impune o formulare clară a concluziilor din care să rezulte foarte explicit 
înlănţuirea cauzală. De exemplu, în caz de traumatism cranio-cerebral cu leziuni 
meningo-cerebrale care evoluează cu comă prelungită şi duc la deces prin 
complicaţii septice pulmonare (bronhopneumonie) formularea concluziilor va fi 
următoarea: "Moartea s-a datorat bronhopneumoniei survenite în evoluția unui 
traumatism cranio-cerebral cu leziuni meningo-cerebrale". Pentru a se sublinia 
gravitatea inițială a leziunilor se pot preciza în clar tipurile lezionale meningo- 
cerebrale (contuzie cerebrală, dilacerare cerebrală, etc.). 

În cazul în care raportul de cauzalitate între agresiune şi moarte este 
întrerupt prin existența unor boli preexistente, a unor cauze determinante sau 
favorizante, în mod obligatoriu se va preciza timpul de îngrijiri medicale necesar 
vindecării leziunilor traumatice în cazul unei evoluţii obişnuite. Această precizare 
este necesară pentru încadrarea juridică a faptei consecutiv căreia s-au produs 
leziunile corporale traumatice. 

Problematica leziunilor cauzatoare de moarte este foarte complexă şi 
implică, pe lângă aspectele medico-legale, o cercetare judiciară amănunțită pentru 
stabilirea circumstanțelor şi împrejurărilor de producere. 


2.7.2. Decesele accidentale şi suicidul 


Sinuciderile şi decesele accidentale, alături de omucideri, fac parte din 
categoria morților violente în care expertiza medico-legală pe cadavru este 
obligatorie. 

În ţara noastră, în cazuistica medico-lgală, frecvenţa cea mai ridicată o deţin 
decesele accidentale, urmate de sinucideri şi omucideri. 


+ Decesele accidentale 

Decesele accidentale sunt consecința unor imprudențe sau neglijenţe legate 
de circulaţia rutieră, feroviară, aviatică, maritimă, de activitatea profesională, 
casnică, sportivă, terapeutică etc. 

În funcţie de circumstanţele de producere, accidentele se pot clasifica în: 
accidente de trafic (rutiere, feroviare, aviatice, maritime); 
accidente de muncă (industriale şi agrare); 
accidente casnice; 
accidente sportive; 
accidente terapeutice; 
accidente circumstanțiale. 


VvYvvvY 


+ Suicidul 

Sinuciderea este specific umană şi se poate defini ca o acțiune premeditată 
de suprimare a propriei vieţi. Conceptul de sinucidere poate fi considerat într-un 
sens larg şi un sens restrâns sau suicidul propriu-zis. În sens larg, suicidul 
înseamnă orice acțiune, tendință sau comportament de autoagresiune, incluzându- 
se în această categorie şi aşa numita "sinucidere cronică" a toxicomanilor, 
alcoolicilor. Suicidul propriu-zis este actul de suprimare bruscă, voită şi 
conştientă a propriei vieți. 

Suicidul poate fi clasificat în două categorii: suicidul patologic (întâlnit la 
bolnavii psihici) şi suicidul nepatologic (considerat ca un act deliberat şi 
elaborat). 

După Sârbu şi Quai, suicidul poate avea următoarele forme: suicidul de tip 
reactiv (după o psihoză majoră), suicidul rațional sau lucid, suicidul psihotic 
(întâlnit la bolnavii psihici, realizat sub imperiul halucinaţiilor sau ideilor 
delirante) şi suicidul şantaj (întâlnit la indivizi cu anomalii caracteriale şi afective 
în scopul obținerii unor beneficii). 

În realizarea suicidului se descriu următoarele faze: 

> faza presuicidară (suicidaţia); 

> faza motorie (suicidacţia); 

> faza traumatică; 

> moartea prin autoagresiune. 

Prima fază are o durată variabilă, putând dura de la ore, zile până la câțiva 
ani. În funcție de prezența sau absența ultimei etape (instalarea morții), suicidul 
poate fi considerat ca suicid reuşit sau tentativă de suicid. 

Mijloacele de realizare sunt extrem de variate, cele mai importante fiind 
asfixia mecanică prin spânzurare, intoxicații (în special medicamentoase), 
precipitarea, armele albe, armele de foc, trenul etc. 


2.7.3. Eutanasia 


Etimologic, termenul de eutanasie provine din limba greacă (eu=bine, 
thanatos=moarte) şi în traducere liberă înseamnă "moarte uşoară”. 

În dicționarul enciclopedic, eutanasia este definită ca o moarte fără dureri 
sau ca o metodă de provocare, de către medic, a unei morți precoce, 
nedureroase, unui bolnav incurabil, pentru a-i curma o suferință grea şi 
prelungită. 

În Larousse, eutanasia este definită ca fiind un ansamblu de metode care 
produc moarte fără suferinţă, punând capăt unei lungi agonii sau unei boli 
foarte dureroase cu sfârşit letal. 

În dicționarul juridic penal, eutanasia este definită ca uciderea săvârşită sub 
impulsul unui sentiment de milă pentru a curma chinurile fizice ale unei 
persoane care suferă de o boală incurabilă şi a cărei moarte este din această 
cauză inevitabilă. 

Eutanasia reprezintă o problemă din ce în ce mai discutată şi controversată 
în majoritatea ţărilor lumii. 

Progresele înregistrate în domeniul terapiei intensive şi reanimării cu 
introducerea unei aparaturi din ce în ce mai performante ce permite monitorizarea 
pacienților pot prelungi viața, uneori dincolo de graniţele fireşti. Pe fondul 
acestor progrese tehnologice s-a modificat modul de abordare a pacienţilor cu 
boli incurabile, luându-se în discuţie tot mai des dreptul la viață, dar şi dreptul la 
o moarte decentă a acestor pacienţi. În acest context, problema eutanasiei rămâne 
una dintre cele mai controversate, neputându-se soluţiona unitar deoarece include 
problematica vastă a dreptului la viață şi implicit a dreptului la moarte a 
pacienţilor cu boli incurabile aflaţi în stadii terminale. 

Concepţiile şi opiniile referitoare la eutanasie se pot grupa în două categorii 
principale: una care este pro eutanasie şi alta care este împotriva acesteia, ambele 
susținându-şi părerile prin argumente de ordin medical, religios, etic şi juridic. 

Adepții eutanasiei invocă ca argument major degradarea fizică şi adesea 
psihică a bolnavilor cu afecţiuni incurabile şi cu dureri insuportabile. 

Adversarii eutanasiei pornesc în primul rând de la principiul fundamental al 
îndatoririlor medicului față de pacient, şi anume acela că medicul trebuie să ajute 
bolnavul până în ultima clipă. Conform acestui principiu, medicul nu are dreptul 
de a suprima viața pacientului, ci trebuie să lupte pentru ea, indiferent de 
gravitatea bolii, chiar şi atunci când nu mai există nici o speranță. 

Un alt argument contra eutanasiei îl reprezintă dificultatea stabilirii 
momentului ireversibilităţii unei boli, ținând cont de faptul că medicina este într- 
un continuu progres şi speranța unor achiziții de ultimă oră cu efect salvator 
devine tot mai actuală. 

O altă motivaţie împotriva eutanasiei o constituie faptul că această practică 
ar putea suscita interesul unor membri ai familiei bolnavului de a grăbi trecerea 
acestuia în neființă. Un alt argument invocat este acela că medicina, chiar în 
contextul dezvoltării actuale, nu este infailibilă. Eroarea de diagnostic şi 
prognostic reprezintă o realitate, fiind acceptată chiar şi în clinici universitare 
unde experiența şi profesionalismul se împletesc cu o dotare performantă. 

Ca o alternativă de viitor, eutanasia în cazul bolnavilor terminali ar putea fi 
înlocuită cu criogenia, metodă aflată în curs de experimentare şi care constă în 
principiu în conservarea prin frig a organismelor vii. Această metodă ar permite 
reanimarea bolnavului în momentul în care se descoperă rezolvarea terapeutică 
pentru boala de care suferă. 

Formele eutanasiei 
În literatura de specialitate eutanasia a fost clasificată în funcţie de două 


criterii: modul de realizare şi consimțământul bolnavului. 

Sub aspectul modului de realizare eutanasia poate fi activă şi pasivă. 

Din punct de vedere al consimţământului bolnavului eutanasia poate fi 
voluntară, nonvoluntară şi involuntară. 

Eutanasia activă se realizează prin acţiunea unei persoane, în speţă a 
medicului, singur sau ajutat de cadre medii. Cea mai utilizată metodă de 
eutanasie activă este administrarea unei substanțe cu acţiune letală (injecția 
letală). 

Eutanasia pasivă se realizează în principal prin întreruperea 
tratamentului, plecându-se de la premisa că orice efort terapeutic sau tratament 
obişnuit sunt inutile, bolnavul fiind irecuperabil chiar în condiţia aplicării 
tratamentului. 

Eutanasia voluntară se realizează la cererea repetată şi stăruitoare a 
bolnavului conştient şi informat asupra diagnosticului şi prognosticului bolii de 
care suferă. 

Eutanasia  nonvoluntară se realizează fără consimțământul 
bolnavului, atunci când se pune capăt vieții unei persoane care nu poate alege ea 
însăşi între a trăi şi a muri. De exemplu, nou-născuții plurimalformaţi, persoane 
în stare de comă profundă sau comă depăşită, persoane care în urma unui 
accident sau a unei boli nu mai pot acționa responsabil nici în momentul 
respectiv, nici în viitor. De obicei, în aceste cazuri se recurge la metode pasive de 
eutanasie. 

Eutanasia involuntară se realizează de asemenea fără consimțământul 
bolnavului şi împotriva voinței acestuia, care doreşte să trăiască indiferent în ce 
condiții, fără a-l interesa calitatea vieții. Eutanasia este involuntară şi atunci când 
se aplică unei persoane care ar fi fost în măsură să-şi dea consimțământul, dar fie 
că nu a fost întrebată, fie că a fost întrebată dar s-a abținut să răspundă deoarece 
dorea să trăiască în continuare. După unele păreri, în cadrul eutanasiei 
involuntare se includ şi o serie de practici medicale acceptate cum ar fi 
administrarea unor doze mari de antialgice care ar putea produce decesul prin 
efecte toxice sau prin reacții adverse, precum şi renunțarea la un mijloc terapeutic 
care menţine viaţa pacientului fără a-i cere consimțământul. 

În practică, medicii se pot confrunta cu situaţii aflate la graniţa dintre 
procedurile medicale obişnuite şi eutanasie. O situație de acest gen este 
întreruperea tratamentului extraordinar şi a tratamentului ordinar. În timp ce în 
cazul retragerii tratamentului ordinar ne aflăm, după majoritatea opiniilor, în faţa 
unui caz de eutanasie, în cazul retragerii tratamentului extraordinar nu se poate 
pune problema eutanasiei, deoarece medicii sunt obligaţi să aplice doar 
tratamentul obişnuit (ordinar), nu şi pe cel extraordinar, acesta din urmă fiind la 

latitudinea medicului. Distincția între tratamentul ordinar şi cel extraordinar se 
face diferit de la o ţară la alta. 

O altă problemă care poate apare în practica medicală este cea a suicidului 
asistat medical. 

Suicidul asistat medical este considerat de unii autori ca fiind o 
formă mixtă de eutanasie, incluzând atât eutanasia activă, cât şi pe cea pasivă. 
Această formă a fost inițiată de Jack Kevorkian, patolog american care îşi 
justifica actul prin dreptul individului la moarte. Kevorkian a realizat o "maşină" 
de suicid asistat medical "mercytron” cu ajutorul căreia bolnavul îşi 
autoinjectează o doză de clorură de potasiu sau se administrează monoxid de 
carbon pe o mască. Pentru acțiunile sale, Kevorkian a fost aspru criticat, fiind 
calificat prin analogie cu Mengele drept "inginer al morţii” şi "medic asasin”, 
considerându-se că suicidul asistat medical înregistrat de acesta este în realitate o 
modalitate de execuţie. În perioada 1990-1997 Kevorkian a avut 67 de victime, 
fiind arestat, judecat şi achitat în zeci de procese datorită inexistenţei unor legi 
speciale în această privinţă în statul Michigan. Ca urmare a cazului Kevorkian s-a 
elaborat o lege care incriminează suicidul asistat medical, inclusiv oferirea unor 
sfaturi medicale în acest sens. 

În etica medicală se consideră extrem de importantă distincția între 
eutanasia activă şi cea pasivă. Se admite că în anumite cazuri medicului i se 
permite să înceteze tratamentul şi să lase pacientul să moară, dar niciodată nu 1 se 
va permite să întreprindă vreo acţiune directă, cu scopul omorârii pacientului. 
Această orientare a fost acceptată de majoritatea medicilor. 


Aspecte legislative 
In legislația internațională dreptul la viaţă este definit ca un drept absolut. 


Pornind de la acest deziderat, eutanasia este interzisă în majoritatea ţărilor. 

În Olanda, începând cu anul 1973, în urma unui şir lung de procese, a fost 
permisă practicarea eutanasiei active, dar cu respectarea unei proceduri foarte 
riguroase. Conform acestei proceduri, eutanasia poate fi practicată numai de către 
medici, hotărârea fiind luată voluntar de către pacient după ce acesta a fost 
informat asupra afecțiunii şi caracterului incurabil. De asemenea se impune ca 
pacientul să prezinte suferințe insuportabile şi este obligatoriu să nu existe nici o 
soluție care să permită îmbunătăţirea situaţiei. 

În teritoriile Australiei de Nord, în anul 1995 a fost adoptat "The Rights of 
the Terminally III Act", act normativ care prevede ca pacienții cu discernământul 

păstrat, cu vârsta de cel puţin 18 ani şi care au dureri foarte mari, au dreptul să 
ceară asistenţă medicală pentru a-şi sfârşi viaţa. 

În statul Oregon din S.U.A. a fost adoptat "The Oregon Death with Dignity 
Act" care reglementează şi dezincriminează suicidul asistat medical sau 
înlesnirea suicidului în cazuri prevăzute expres în acest act normativ. Suicidul 
asistat se realizează prin prescriere de către medic a unor medicamente unui 
pacient care şi-a exprimat în scris dorinţa, cererea fiind repetată după 15 zile. O 
condiție de bază este ca boala de care suferă pacientul să fie incurabilă, să nu 
permită o supravieţuire mai mare de şase luni, iar diagnosticul şi prognosticul să 
fie confirmate de către specialişti. În paralel, pacienţii sunt supuşi unei expertize 
psihiatrice pentru constatarea discernământului. Înainte ca pacientul să ia o 
decizie, medicul curant trebuie să-l informeze asupra diagnosticului, 
prognosticului, riscurilor şi rezultatelor administrării medicamentelor, precum şi 
a altor alternative posibile. 

În 1991, locuitorii statului Washington au respins prin scrutin legalizarea 
eutanasiei, cu o mică majoritate. În acelaşi an, Parlamentul European a fost 
solicitat să aprobe o moţiune propusă în anul 1989 de Olanda, prin care se susține 
dreptul fiecărui bolnav de a muri atunci când medicina s-a declarat învinsă. Deşi 
Parlamentul a votat moţiunile, discuțiile vor continua şi tema va fi reluată, 
deoarece comitetele de bioetică au reacționat vehement. 

În țara noastră legea penală nu prevede eutanasia nici ca infracţiune şi nici 
ca o circumstanță atenuantă sau agravantă. În lipsa unor reglementări specifice, 
eutanasia activă este asimilabilă cu infracțiunea de omor prevăzută de art.174 
C.P., iar înlesnirea sinuciderii pacientului de către medicul curant poate fi 
asimilată cu infracțiunea de determinare sau înlesnire a sinuciderii prevăzută de 
art.179 C.P. 

Reglementări referitoare la eutanasie şi favorizarea sinuciderii se găsesc în 
Codul Deontologic în capitolul II, secţiunea C la art.23, 24 şi 28. 

Art. 23. — Medicul trebuie să încerce reducerea suferinţei bolnavului 
incurabil, să asigure demnitatea muribundului, dar în nici un caz nu are dreptul 
să-i provoace moartea în mod deliberat, act ce constituie o crimă, chiar dacă a 
fost cerut insistent de un bolnav perfect conştient. 

Art. 24. — Se interzice cu desăvârşire eutanasia, adică utilizarea unor 
substanțe sau mijloace apte de a provoca decesul unui bolnav, indiferent de 
gravitatea şi prognosticul bolii. 

Art. 28. — Medicul nu va înlesni sinuciderile sau autovătămările prin 
sfaturi, recomandări, împrumutarea de instrumente, oferirea de otrăvuri, etc. 
Medicul va refuza orice explicaţie sau ajutor în acest sens. 

Aşadar, conduita deontologică în ţara noastră interzice atât eutanasia, cât şi 
înlesnirea sinuciderii, medicii având obligația de a face totul pentru a alina 
suferința bolnavului incurabil şi de a asigura demnitatea muribundului. În 
concepția codului nostru deontologic eutanasia constituie o crimă. 


2.8. MOARTEA SUSPECTĂ ŞI MOARTEA SUBITĂ 


Legea penală din ţara noastră prevede obligativitatea expertizei medico- 
legale pe cadavru în toate cazurile de moarte violentă, când moartea este 
etichetată ca fiind suspectă sau când nu se cunoaşte cauza morţii. În Codul de 
Procedură Penală, la art. 114 se arată că organul de urmărire penală dispune 
efectuarea unei constatări medico-legale "în caz de moarte violentă, de moarte a 
cărei cauză nu se cunoaşte, ori este suspectă”. 


2.8.1. Moartea suspectă 


Termenul de moarte suspectă este în esenţă un termen juridic, care implică o 
activitate de anchetă şi o constatare sau expertiză medico-legală pe cadavru. 

Noţiunea de moarte suspectă include decesele inexplicabile, decesele 
produse în împrejurări necunoscute şi în locuri neobişnuite şi decesele survenite 
cu totul neaşteptat la persoane în plină stare de sănătate aparentă. Deci, prin 
condițiile şi circumstanţele de producere este o moarte care ridică suspiciuni 
pentru înlăturarea cărora se impune efectuarea unei expertize medico-legale pe 
cadavru şi a unei anchete judiciare. 

În Normele procedurale privind efectuarea expertizelor, a constatărilor 
şi a altor lucrări medico-legale în secțiunea 5 referitoare la constatarea şi 
expertiza medico-legală pe cadavre, la art.34 se prevede că autopsia medico- 
legală a cadavrului se efectuează la solicitarea organelor judiciare şi este 
obligatorie atunci când moartea este violentă, când cauza morţii nu este 
cunoscută şi când cauza morții este suspectă. La acelaşi articol se arată că un 
deces este considerat ca moarte suspectă în următoarele situații: 

> moarte subită; 

> decesul unei persoane a cărei sănătate, prin natura serviciului este 
verificată periodic din punct de vedere medical, 

> deces care survine în timpul unei misiuni de serviciu, în incinta unei 
intreprinderi sau instituţii, 

> deces care survine în custodie, precum moartea persoanelor aflate în 
detenţie sau private de libertate, decesele în spitalele psihiatrice, decesele în 
spitalele penitenciare, în închisoare sau în arestul poliției, moartea asociată cu 

activitățile poliţiei sau ale armatei în cazul în care decesul survine în cursul 
manifestațiilor publice sau orice deces care ridică suspiciunea nerespectării 
drepturilor omului, cum este suspiciunea de tortură sau oricare altă formă de 
tratament violent sau inuman; 

> multiple decese repetate în serie sau concomitent; 

> cadavre neidentificate sau scheletizate; 

> decese survenite în locuri publice sau izolate, 

> moartea este pusă în legătură cu o deficiență în acordarea asistenţei 
medicale sau în aplicarea măsurilor de profilaxie ori de protecţia muncii; 

> decesul pacientului survenit în timpul sau la scurt timp după o 
intervenţie diagnostică sau terapeutică medico-chirurgicală. 


2.8.2. Moartea subită 


Moartea subită face parte din categoria morților suspecte. Spre deosebire de 
moartea suspectă care este un termen juridic, moartea subită este o noțiune 
medicală şi se poate defini ca o moarte neviolentă, de cauză patologică, instalată 
cel mai adesea brusc, survenită pe neaşteptate, la persoane în stare de sănătate 
aparentă sau la bolnavi care în perioada premergătoare decesului nu au prezentat 
o simptomatologie care să denote o agravare a bolii de bază sau evoluţia spre o 
complicație letală. 

Moartea subită survine în locuri foarte variate (domiciliu, loc de muncă, 
mijloace de transport, drumuri, localuri publice, săli de spectacol, etc.). Prin 
bruscheţea şi circumstanțele instalării, moartea subită trezeşte numeroase 
suspiciuni, motiv pentru care a fost încadrată în categoria morţilor suspecte. 

După tabloul anatomopatologic morțile subite se clasifică în 3 categorii 
(după Simonin şi Moraru): 

a) Morți subite cu leziuni organice incompatibile cu viaţa (cu leziuni 
tanatogeneratoare certe): hemoragii şi ramolismente cerebrale, infarct miocardic, 
rupturi de anevrisme, trombembolie pulmonară masivă, pancreatită acută 
necrotico-hemoragică gravă, hemoragii digestive masive, hemoptizii severe, chist 
hidatic rupt, meningoencefalite, pneumopatii acute, etc. 

b) Morți subite cu leziuni cronice: ateroscleroza, miocardoscleroza, 
scleroze pulmonare şi renale. Aceste boli pot deveni tanatogeneratoare prin 
intervenția unor factori favorizanți cum ar fi stressul, efortul fizic, variațiile de 
temperatură şi presiune atmosferică, consum de alcool, fumat, unele acte 
fiziologice (act sexual, defecație). 

c) Morti subite cu tablou anatomopatologic nespecific pentru o anumită 
boală. Acest tablou constă în stază viscerală generalizată şi mici sufuziuni 
sanguine subseroase şi submucoase. La necropsie aceste modificări se pot întâlni 
atât în unele morți violente (intoxicații, asfixi1), cât şi în cazuri de moarte 
neviolentă (şoc anafilactic, viroze, etc.). În aceste cazuri pentru stabilirea cauzei 

morții se recurge la examinările complementare (histopatologice, toxicologice, 
bacteniologice, virusologice). 

Cauzele morţii subite pot aparţine practic întregii patologii, şi diferă în 
funcție de sex şi vârstă. 

La adulţi şi vârstnici majoritatea morţilor subite se datoresc unor boli ale 
aparatului cardio-vascular. 

e Moartea subită de origine cardio-vasculară este mult mai frecventă la 
sexul masculin, cu incidență maximă între 55-65 ani, observându-se însă tot mai 
multe cazuri la vârste tinere. Cauzele cele mai frecvente de moarte subită cardio- 
vasculară sunt ateroscleroza coronariană şi cerebrală, cu complicațiile majore ale 
acestora: infarct miocardic, accidente vasculare cerebrale (hemoragii şi infarcte 
cerebrale). Alte cauze sunt reprezentate de hipertensiunea arterială severă, 
miocardite (îndeosebi virale), rupturi anevrismale (aortice, cerebrale), accidente 
trombembolice (pulmonare, cerebrale), endocardite, valvulopatii. 

e Moartea subită de origine respiratorie este determinată în principal de 
pneumonii lobare, bronhopneumonii, pneumonii interstițiale, tuberculoza 
pulmonară, astm bronşic, edem glotic. 

e Moartea subită digestivă se produce prin hemoragii digestive de cauze 
variate (ulcer gastro-duodenal, varice esofagiene rupte, etc), forme grave de 
hepatită virală, pancreatită acută în special forma necrotico-hemoragică, 
enterocolite grave, ocluzie intestinală, infarct intestino-mezenteric. 

e Moartea subită de origine nervoasă are ca principale cauze în afara 
accidentelor vasculare cerebrale (ischemice sau hemoragice), meningitele şi 
encefalitele grave. 

e Moartea subită renală este determinată de diferite forme de glomerulo- 
nefrite şi nefrite interstițiale grave, scleroze renale, decesul producându-se prin 
insuficiență renală acută. 

Dintre afecțiunile genitale feminine pe primul plan se situează sarcina 
extrauterină ruptă, apoi eclampsia şi embolia amniotică. 

Afecțiunile endocrine sunt rar implicate în producerea morților subite. 
Dintre acestea cele mai importante sunt tuberculoza şi tumorile suprarenalelor 
(feocromocitomul). 

Într-un studiu referitor la morţile subite înregistrate în județul Cluj într-un 
interval de cinci ani, moartea subită de origine cardio-vasculară a deţinut o 
pondere de 67% din totalul morților subite, incidenţa la sexul masculin fiind de 
trei ori mai mare dacât la cel feminin. Repartiția pe grupe de vârstă a evidenţiat o 
frecvență maximă la vârste cuprinse între 40-50 ani, constatându-se un procent 
ridicat şi la vârste tinere, circa un sfert din cazuri survenind la vârste între 20-40 
ani. 

Moartea subită la copii 

Moartea subită la copii deţine incidenţa maximă la grupa de vârstă 0-1 an. 

În perioada perinatală cauzele cele mai frecvente de moarte subită sunt: 
boala membranelor hialine, incompatibilitatea de Rh, hemoragii meningo- 

cerebrale (survenite în cursul traumatismului obstetrical din naşteri prelungite şi 
neasistate), bronhopneumonii prin aspirat amniotic, malformații congenitale (în 
special cardio-vasculare), fibroelastoza endocardică, pneumonii atipice şi 
meningo-encefalite cu debut în viaţa intrauterină. 

În primul an de viaţă dintre cauzele de moarte subită pe primul loc se 
situează afecțiunile aparatului respirator (bronşiolita capilară, bronhopneumonia, 
pneumonia interstițială) urmate de dispepsiile acute. Alte cauze sunt reprezentate 
de meningoencefalite, complicațiile bolilor infecto-contagioase (tusea convulsivă, 
scarlatina, rujeola, etc.). 


29. EXPERTIZA MEDICO-LEGALĂ PE CADAVRU 
2.9.1. Aspecte legislative 


Expertiza medico-legală pe cadavru reprezintă una dintre cele mai 
importante expertize în practica medico-legală curentă. Activitatea expertală 
referitoare la cadavre se desfăşoară într-un cadru legislativ bine definit. Unele 
reglementări privind expertiza medico-legală pe cadavru sunt prevăzute în Codul 
de Procedură Penală, dar reglementările specifice referitoare la această activitate 
se găsesc în legislaţia actuală privind organizarea şi funcționarea instituţiilor de 
medicină legală şi în normele procedurale privind efectuarea expertizelor, a 
constatărilor şi a altor lucrări medico-legale. 

În conformitate cu prevederile art.114 Cod Procedură Penală, expertiza 
medico-legală pe cadavru este obligatorie în cazurile de moarte violentă, de 
moarte a cărei cauză nu se cunoaşte sau de moarte suspectă. 

Reglementările specifice referitoare la constatarea şi expertiza medico- 
legală pe cadavru se găsesc în Normele procedurale privind efectuarea 
expertizelor, a constatărilor şi a altor lucrări medico-legale în secţiunea 5, la 
art.34-48. Redăm mai jos principlalele aspecte din aceste reglementări. 

Constatarea şi expertiza medico-legală pe cadavru implică următoarele 
aspecte: 

e examinări la locul unde a fost găsit cadavrul sau în alte locuri pentru 

constatarea indiciilor privind cauza morții şi circumstanțele ei; 

9 examinarea exterioară a cadavrului şi autopsia, inclusiv exhumarea; 

e examinări complementare de laborator, cum ar fi cele histopatologice, 

bacteriologice, toxicologice, hematologice, serologice, biocriminalistice. 

Autopsia medico-legală se efectuează numai la solicitarea organelor 
judiciare (organelor de urmărire penală sau instanţelor de judecată) şi este 
obligatorie în următoarele cazuri: 

m moarte violentă; 

m cauza morții nu este cunoscută; 

m cauza morții este suspectă (situaţiile în care un deces este considerat 
drept moarte suspectă în contextul acestui act normativ au fost expuse la 
subcapitolul 2.8.-Moartea suspectă şi moartea subită). 

Autopsia medico-legală se referă la autopsia cadavrului, respectiv a părților 

de cadavru sau a pieselor scheletice. 

Organul judiciar care solicită autopsia medico-legală are obligația să pună 
la dispoziția medicului legist următoarele documente: 

- ordonanța emisă de organul de urmărire penală sau încheierea instanţei 

de efectuare a expertizei pe cadavru care conţine obiectivele acesteia; 

- procesul verbal de cercetare la faţa locului; 

- copia completă a foii de observaţie clinică, în cazul persoanelor 
decedate în unităţi spitaliceşti. 

Autopsia medico-legală se efectuează numai de medici legişti asistați de 
personal sanitar mediu (laboranti, autopsieri) la morga instituţiilor de medicină 
legală sau la prosecturile spitalelor teritoriale. În cazuri excepționale, când nu 
există posibilitatea transportării cadavrului la morga sau prosectura apropiată, 
cu acordul medicului legist, autopsia se poate efectua acolo unde se află 
cadavrul sau într-un loc anume ales. 

Organele de urmărire penală întocmesc dosarul de identificare a 
cadavrului în care se include şi rezultatul autopsiei. 

Exhumarea cadavrelor în vederea expertizei medico-legale se face numai la 
solicitarea scrisă a organelor judiciare. Exhumarea cadavrului se face de o 
comisie de experți care au un grad profesional mai mare decât a expertului care 
a efectuat prima expertiză. Examinarea cadavrului exhumat şi autopsia se face 
fie la locul unde este înhumat cadavrul, fie la morga sau prosectura din 
apropiere. 

În toate cazurile, autopsia trebuie să fie completă. 

Nu se pot formula concluzii medico-legale privind cauza şi împrejurările 
morții numai pe baza examenului extern sau a examenului intern parțial. 

Pentru atestarea leziunilor traumatice externe şi interne se pot efectua 
fotografii judiciare (care se anexează raportului de constatare sau de expertiză pe 
cadavru). 

Medicul legist poate elibera certificat constatator al decesului numai în 
cazurile în care a efectuat autopsia medico-legală, cu excepția cazurilor în care 
decesul a survenit ca urmare a catastrofelor. 

Autopsiile se realizează cu respectarea eticii medicale şi a demnității 
persoanei decedate. Regulamentul privind efectuarea autopsiilor medico-legale 
se elaborează de către Consiliul superior de medicină legală cu respectarea 
Recomandării R(99) — 3/2.02.1999 a Comitetului de miniştri al Consiliului 
Europei privind armonizarea regulilor autopsiei medico-legale pentru statele 
membre şi se aprobă prin Ordin al Ministrului Sănătăţii şi Familiei. 

În vederea efectuării autopsiei medico-legale, cadavrul se pune la dispoziţia 
expertului pentru un termen ce nu poate depăşi 72 de ore. 

2.9.2. Obiectivele, metodologia şi etapele expertizei medico- 
legale pe cadavru 


e Obiectivele constatării şi expertizei medico-legale pe cadavru 
Obiectivele generale ale constatării şi expertizei medico-legale pe cadavru 


sunt următoarele: 

a) Stabilirea identității cadavrului; 

b) Stabilirea felului morţii (moarte violentă, moarte neviolentă); 

c) Stabilirea cauzei medicale a mortii; 

d) Aprecierea momentului producerii decesului; 

e) Constatarea existenţei leziunilor traumatice, cu aprecierea modului de 
producere şi a condiţiilor în care s-au produs; 

F) Stabilirea raportului de cauzalitate între leziunile traumatice şi cauza 
morți. 


e Metodologia constatării şi expertizei medico-legale pe cadavru 
Metodologia constatării şi expertizei medico-legale pe cadavru cuprinde 


totalitatea mijloacelor tactice şi tehnice care se aplică în vederea soluționării 
obiectivelor generale ale expertizei, precum şi ale obiectivelor formulate de 
organul judiciar solicitant. Metodologia nu implică reguli fixe şi se poate adapta 
în funcție de particularitățile fiecărui caz. 


e Etapele constatării şi expertizei medico-legale pe cadavru 
In general, constatarea şi expertiza medico-legală pe cadavru trebuie să 


parcurgă două etape de bază: 
> Cercetarea la faţa locului; 
> Examenul cadavrului (autopsia medico-legală); 
În caz de omucidere se includ încă două etape: 
> Examinarea corpurilor delicte; 
> Examenul agresorului sau al presupusului agresor. 


I. CERCETAREA LA FATA LOCULUI 

Cercetarea la fața locului este o activitate complexă, efectuată de o echipă 
operativă alcătuită din procuror, ofiţeri de poliție judiciară, criminalişti şi un 
medic legist. Şeful echipei este procurorul care coordonează întreaga activitate de 
cercetare la faţa locului. Fiecare membru al echipei are sarcini distincte, 
constatănile tuturor fiind consemnate într-un proces verbal de cercetare la faţa 
locului. Consemnările se fac complet şi cât mai exact. 

În cazul în care se suspicionează infracţiunea de omor se vor căuta, cerceta 
şi preleva toate urmele prezente pe cadavru, obiecte şi sol. Examinarea trebuie 
făcută cu mare atenție pentru a se evita modificarea, alterarea sau distrugerea 
urmelor şi creerea de noi urme. Se va încerca să se stabilească drumul parcurs de 

infractor până la consumarea infracțiunii şi după aceasta, pentru a părăsi locul 
faptei, deplasările infractorului şi ale victimei, timpul scurs de la comiterea faptei, 
precum şi orice alte elemente menite să ajute la soluționarea cauzei. 

Cercetarea la fața locului trebuie să se desfăşoare cât mai rapid după 
consumarea faptei, în condiţii de luminozitate cât mai bună. 

În general, cercetarea la faţa locului se face în două faze: faza statică şi faza 
dinamică. 

În faza statică cercetarea urmelor, a suporturilor pe care se găsesc şi a 
obiectelor se face fără ca ele să fie mişcate. 

În faza dinamică se realizează examinarea obiectelor din perimetrul cercetat 
după mişcarea şi ridicarea acestora. 

În cadrul cercetării la faţa locului medicul legist are sarcina de a examina 
cadavrul. În prima fază, examinarea cadavrului urmăreşte precizarea locului în 
care se găseşte, a poziției cadavrului, examinarea leziunilor şi a urmelor găsite pe 
cadavru, inclusiv pe îmbrăcăminte. În cea de-a doua fază se examinează 
amănunțit leziunile existente pe cadavru, precum şi modificările cadaverice cu 
precizarea stadiului evolutiv pentru a putea face aprecierea timpului scurs de la 
producerea morţii. 

Medicul legist nu va formula concluzii privind cauza medicală a morții 
numai pe baza examenului cadavrului la faţa locului. Concluziile se vor formula 
numai după efectuarea autopsiei medico-legale complete şi a examinărilor 
complementare. 

În timpul cercetării la faţa locului se efectuează fotografii judiciare care se 
anexează procesului verbal de constatare. Este recomandabil ca activitatea de 
cercetare la faţa locului să fie înregistrată video. 

După terminarea cercetării la faţa locului se procedează la prelevarea şi 
ambalarea urmelor şi corpurilor delicte, urmând ca acestea să fie trimise pentru 
examinări complexe la laboratoare specializate de biocriminalistică. 


II. AUTOPSIA MEDICO-LEGALĂ 

Autopsia medico-legală este precedată de studierea împrejurărilor în care a 
survenit decesul. Date referitoare la împrejurările producerii morții pot fi 
furnizate de procesul verbal de cercetare la fața locului şi de acte medicale, 
respectiv foi de observație clinică în situația în care decesul s-a produs într-o 
unitate spitalicească. De asemenea se pot obține date de la aparținători sau de la 
persoane din anturajul victimei. 

Autopsia medico-legală propriu-zisă este precedată de examenul hainelor, 
acesta fiind obligatoriu în situația în care medicul legist nu a participat la 
cercetarea la fața locului. De asemenea se procedează la identificarea cadavrului, 
care în principal se face pe baza actului de identitate a persoanei decedate, dar în 
unele cazuri se poate face cu ajutorul aparținătorilor, rudelor sau a altor persoane 
din anturaj. În cazul cadavrelor cu identitate neprecizată, pe lângă metodele de 
identificare criminalistică ce revin în sarcina organelor de urmărire penală 

(fotografu judiciare, amprentare) medicul legist va examina şi consemna 
principalele caractere somatice (culoarea şi forma părului, forma feţei, urechilor, 
nasului, forma şi culoarea ochilor etc.), precum şi eventualele semne particulare 
(tatuaje, cicatrici, lipsa unor segmente anatomice etc.). 

Autopsia medico-legală constă dintr-un examen extern şi unul intern. 

Examenul extern constă în studierea şi consemnarea amănunțită a 
modificărilor cadaverice, leziunilor traumatice (semne de violență), modificărilor 
patologice, urmelor de tratamente medicale sau chirurgicale şi a semnelor 
particulare constatate la examinarea exterioară a cadavrului. Examenul extern se 
efectuează sistematic, în sens cranio-caudal, examinând pe rând capul, gâtul, 
trunchiul (toracele şi abdomenul), membrele superioare şi membrele inferioare. 

Examenul intern constă în deschiderea marilor cavităţi ale cadavrului cu 
examinarea şi secționarea viscerelor. Se face sistematic, începând cu deschiderea 
cutiei craniene şi examinarea conținutului acesteia, continuându-se cu 
deschiderea cavităţii toracice şi abdominale, cu examinarea viscerelor toracice, 
abdominale şi pelvine. În funcţie de particularităţile cazului se practică 
deschiderea canalului rahidian pentru a putea fi examinată măduva spinării. În 
cazurile în care există fracturi se efectuează disecția focarului de fractură pentru a 
putea studia aspectul morfologic al fracturii. 

În general, autopsia medico-legală respectă tehnica clasică a autopsiei. În 
unele cazuri tehnica autopsiei se adaptează în funcție de particularitățile cazului 
respectiv. De exemplu, în caz de plagă împuşcată, înainte de deschiderea 
cavităților capului se practică o disecţie pe straturi anatomice ale canalului, 
pornind de la orificiul de intrare. Numai în acest fel se pot studia detaliile 
morfologice ale canalului, aceasta permiţând rezolvarea obiectivelor specifice ale 
expertizei în caz de împuşcare (direcţia de tragere, calibrul armei, distanța de 
tragere, etc.). Totodată permite recuperarea proiectilului în caz de plagă 
împuşcată oarbă. Când se bănuieşte o embolie gazoasă examenul intern începe cu 
deschiderea toracelui, practicându-se deschiderea inimii sub apă. 

În caz de omor sau suspiciune de omor, precum şi în cazurile de leziuni 
cauzatoare de moarte, autopsia se efectuează în prezența procurorului şi a 
ofiţerilor de poliţie care au participat la cercetarea la faţa locului. În aceste cazuri 
se efectuează fotografii judiciare care se anexează raportului de autopsie. 


III. EXAMENUL CORPURILOR DELICTE 

Examenul corpurilor delicte se face iniţial cu ocazia cercetării la faţa locului. 
Se urmăreşte prezenţa urmelor biologice pe suprafața acestora, precum şi posibila 
corespondență între particularitățile corpului delict şi leziunile traumatice de pe 
corpul victimei. 

Criminalistul va face o descriere amănunțită a corpurilor delicte şi va 
preleva toate urmele găsite pe acestea. 

Ridicarea corpurilor delicte se va face cu mare grijă pentru a se păstra toate 
urmele existente şi să nu se adauge urme noi în timpul examinării. Corpurile 

delicte se ambalează după regulile criminalistice şi se înaintează pentru 
examinare laboratoarelor de biocriminalistică. 

În cazul intoxicaţiilor sau al suspiciunii de intoxicație, corpurile delicte care 
conţin presupusa substanță toxică vor fi ridicate şi trimise la laboratorul de 
toxicologie. 


IV. EXAMENUL AGRESORULUI SAU AL PRESUPUSULUI 
AGRESOR 

Examenul agresorului sau al presupusului agresor este o operațiune care 
trebuie făcută cât mai repede posibil. Se urmăreşte punerea în evidență pe corpul 
şi îmbrăcămintea acestuia a unor urme biologice (pete de sânge, fire de păr, etc.). 
Se vor căuta pe haine eventuale urme ce pot atesta violenţa (sfâşieri, rupturi) care 
s-ar fi putut produce în timpul altercaţiei cu victima. De asemenea se va face un 
examen somatic al agresorului pentru evidenţierea leziunilor traumatice care ar 
demonstra lupta victimă-agresor, cu stabilirea mecanismului de producere, 
vechimii, etc. Se va cerceta dacă agresorul este sub influența alcoolului prin 
examen clinic şi recoltări de probe biologice. 

O examinare foarte importantă în cazul infracțiunii de omor este examenul 
psihic preliminar al agresorului. În cazul în care la acest examen se depistează 
tulburări psihopatologice se impune efectuarea unei expertize medico-legale 
psihiatrice. 


e Examinări complementare în expertiza medico-legală pe cadavru 
Pentru soluționarea optimă a expertizei medico-legale pe cadavru, rezultatul 


autopsiei medico-legale trebuie completat cu examinări complementare efectuate 
în laboratoarele specializate ale instituţiilor de medicină legală. 

Examinările complementare utilizate în expertiza medico-legală pe cadavru 
sunt examenul histopatologic care, în general, se face în toate cazurile, examinări 
toxicologice (în caz de intoxicații sau suspiciuni de intoxicații), examinări 
bacteriologice, serologice, biocriminalistice. 

Principalele examinări de laborator utilizate în practica medico-legală sunt 
descrise în capitolul 10. 


2.9.3. Redactarea raportului de autopsie medico-legală 


Raportul de autopsie medico-legală este actul scris întocmit de medicul 
legist în care sunt consemnate toate datele constatate cu ocazia efectuării 
autopsiei medico-legale. 

În redactarea raportului de autopsie medico-legală trebuie respectate o serie 
de condiţii de formă şi de conţinut. 

Sub aspectul formei, raportul de autopsie medico-legală trebuie să poarte 
antetul instituţiei medico-legale care a efectuat constatarea sau expertiza medico- 
legală pe cadavru, să aibă număr de înregistrare şi să fie datat, să fie scris lizibil 

(tehnoredactare computerizată sau în lipsă la maşina de scris), să nu conţină 
ştersături sau adăugiri, să aibă semnătura şi parafa medicului legist şi ştampila 
unității emitente. Aceste condiţii de formă sunt de altfel valabile la întocmirea 
tuturor actelor medico-legale. 
Sub aspectul conținutului, raportul trebuie să cuprindă obligatoriu 
următoarele părți: 
+ Preambul; 
Istoricul faptelor; 
Examen extern; 
Examen intern; 
Diagnostic anatomopatologic macroscopic; 
Examinări complementare; 
e Concluzii. 
În unele cazuri se pot introduce două părţi facultative: 
e Examen preliminar (după istoricul faptelor); 
e Discuţia cazului (înainte de concluzii). 


> o> o - 


A) Preambulul cuprinde numele, prenumele, funcția şi gradul profesional 
al medicului legist care a efectuat autopsia, datele ordonanţei prin care s-a 
solicitat expertiza (număr, dată, organ judiciar emitent), obiectivele expertizei, 
datele de identitate ale cadavrului (nume, prenume, vârsta, ultimul domiciliu), 
data şi locul efectuării autopsiei, numele şi calitatea persoanelor care au asistat 
oficial la autopsie (procuror, ofiţer de poliție judiciară, criminalişti). 

B) Istoricul faptelor este un capitol analitic în care se descriu date 
referitoare la modul în care a survenit decesul (locul decesului, data şi ora 
decesului - atunci când sunt cunoscute). Se va consemna sursa informațiilor care 
se înscriu în acest capitol (organ de cercetare penală, aparţinători, acte medicale, 
persoane din anturaj, etc.). 

Din datele obţinute de la organul de cercetare penală sau de la aparţinători se 
consemnează doar acelea care prezintă importanţă din punct de vedere medical. 

Dacă victima a decedat într-o unitate spitalicească, din foaia de observaţie 
clinică se vor extrage şi consemna cele mai importante date privind 
simptomatologia la internare, examenul clinic general şi local, examinările 
paraclinice, evoluţia şi tratamentul. 

În cazul în care s-au efectuat intervenţii chirurgicale care au schimbat 
aspectul inițial al leziunilor traumatice se vor nota obligatoriu datele examenului 
local şi ale protocolului operator. 

Conform art.42 din Regulamentul de aplicare a dispoziţiilor Ordonanţei 
Guvernului nr.1/2000, unitățile sanitare sunt obligate să pună la dispoziția 
insituțiilor medico-legale, la cererea scrisă a acestora, copii lizibile după toate 
actele medicale necesare întocmirii expertizei (foi de observaţie clinică, 
protocoale operatorii, extrase din registre de consultaţii etc.). 

C) Examenul preliminar este un capitol facultativ care cuprinde constatări 
proprii ale medicului legist efectuate cu ocazia cercetării la fața locului. Aceste 
constatări se referă la poziția cadavrului, îmbrăcăminte, urmele biologice, 
corpurile delicte etc. 

D) Examenul extern este un capitol analitic, descriptiv în care sunt 
consemnate constatările examenului extern al cadavrului. Aceste constatări pot fi 
grupate în mai multe categorii distincte: 

> Date de identificare - se referă la consemnarea sexului, vârstei 
aproximative, taliei, tipului constituțional, a stării de nutriție şi a eventualelor 
semne particulare. Aproximarea vârstei se face cu 10 ani la adult, cu 3-5 ani la 
copii şi adolescenţi şi cu 1-3 luni la sugar. În caz de cadavre neidentificate datele 
de identitate se descriu foarte amănunţit. În plus, se procedează la amprentarea 
cadavrului şi se efectuează fotografii judiciare, în vederea identificării ulterioare a 
cadavrului. 


> Semnele morții reale — se descriu foarte detaliat, pe faze evolutive, 
astfel încât pe baza descrierii să se poată aprecia timpul scurs de la producerea 
decesului, poziţia cadavrului şi eventuale modificări de poziție. 


> Semne de violență — la această rubrică se vor descrie sistematic şi 
amănunțit toate leziunile traumatice constatate la examenul extern al cadavrului. 
Descrierea se face începând cu extremitatea cefalică, continuând cu gâtul, 
trunchiul, membrele superioare şi terminând cu membrele inferioare. 
Descrierea trebuie să cuprindă toate criteriile morfologice ale leziunii. Astfel 
se vor preciza următoarele elemente descriptive: 
- denumirea leziunii (echimoză, excoriaţie, plagă, etc.); 
- localizarea exactă (pe regiune topografică şi în cadrul unei regiuni 
topografice prin raportare la elemente anatomice fixe); 
- forma leziunii (prin comparare cu elemente geometrice, cu semne sau 
obiecte cunoscute); 
- dimensiunile exacte (în centimetri); 
- înclinația (raportat la axele corpului sau a segmentului anatomic); 
- direcția sau orientarea (se descrie în mod obligatoriu în caz de plăgi 
penetrante); 
- culoarea leziunii (aceasta putând furniza elemente de apreciere a 
vechimii leziunii); 
- marginile şi unghiurile sau extremitățile (se descriu obligatoriu în caz 
de plăgi); 
- vecinătatea leziunii. 
Este indicat să se execute fotografii judiciare demonstrative cu leziunile 
traumatice externe care se anexează raportului de autopsie. 
E) Examenul intern este un capitol analitic, descriptiv, care cuprinde 
constatările expertului după deschiderea cavităților corpului şi a examinării şi 
secționării organelor. Constatările vor fi descrise sistematic, urmând principalii 

timpi ai autopsiei (cap, gât, torace, abdomen, schelet). Descrierea organelor 
interne se face după criteriul morfologic. 

La organele parenchimatoase se descriu forma, dimensiunile, greutatea (în 
grame), culoarea, consistenţa, aspectul pe suprafață şi aspectul pe secțiune. 

În cazul organelor cavitare şi tubulocavitare se descriu conţinutul, starea 
pereților, aspectul mucoasei şi seroasei. 

La cavitățile seroase se descrie aspectul foiţelor seroase şi conţinutul. 

Când organele interne prezintă leziuni traumatice se va proceda la descrierea 
morfologică a acestor leziuni. De asemenea se descriu toate modificările cu 
caracter patologic. 

În cazul prezenţei unor fracturi, acestea vor fi descrise amănunţit (aceasta 
fiind posibilă numai prin disecția focarului de fractură). 

F) Diagnosticul anatomopatologic macroscopic este primul capitol 
sintetic al raportului de autopsie medico-legală. În acest capitol, pe baza 
elementelor descriptive se reiau cu termeni diagnostici toate leziunile traumatice 
şi modificările patologice. 

G) Examinările complementare — la acest capitol sunt consemnate toate 
examinările complementare care s-au efectuat în vederea rezolvării expertizei 
medico-legale pe cadavru. Se vor preciza tipul de examinare, numărul şi data 
buletinului de analiză, laboratorul care a efectuat examinarea şi rezultatul 
amănunțit al examinării. 

H) Discuţia cazului este un capitol facultativ care se introduce ori de câte 
ori medicul legist care a efectuat expertiza consideră că se impune o motivare 
riguros ştiinţifică a concluziilor pe care le formulează. Pentru argumentarea 
ştiinţifică se fac trimiteri la lucrări din literatura de specialitate cu indicarea 
titlului lucrării, capitolului şi eventual a paginii. 

I) Concluziile constituie sinteza raportului de autopsie medico-legală şi 
conţine răspunsul expertului la întrebările formulate de organul judiciar în 
ordonanţă, precum şi la obiectivele generale ale expertizei. 

În mod obligatoriu concluziile trebuie să precizeze următoarele aspecte: 

> Felul morţii (moarte violentă, moarte neviolentă); 

> Cauza medicală a morţii; 

> În cazul traumatismelor se va preciza mecanismul de producere a 
leziunilor traumatice şi raportul de cauzalitate între leziunile 
traumatice şi deces; 

> Data morţii. 

Concluziile formulate trebuie să se desprindă în mod logic din materialul 
faptic al raportului, iar când sunt probleme în controversă, din discuția cazului. 

La concluzii nu se pot introduce elemente care nu sunt cuprinse în conţinutul 
raportului de autopsie. De asemenea nu se pot introduce date de ordin 
criminalistic. 

CAPITOLUL 3 


TRAUMATOLOGIE MECANICĂ 


3.1. Generalităţi 

3.2. Clasificarea şi descrierea agenţilor 
traumatici mecanici 

3.3. Leziuni traumatice primare 

3.4. Leziunile traumatice ale muşchilor şi 
tendoanelor 

3.5. Leziunile traumatice ale nervilor 

3.6. Leziunile traumatice ale vaselor 
sanguine 

3.7. Leziunile traumatice osteo-articulare 

3.8. Traumatismul cranio-cerebral 

3.9. Traumatismul buco-maxilo-facial 

3.10. Traumatismele vertebro-medulare 

3.11. Traumatismele gâtului 

3.12. Traumatismul toracic 

3.13. Traumatismul abdominal 

3.14. Raportul de cauzalitate în 
tanatogeneza traumatismelor mecanice 

3.15. Modalităţi şi circumstanţe de 


producere a traumatismelor mecanice 

3. TRAUMATOLOGIE MECANICĂ 


3.1. GENERALITĂŢI 


Traumatologia medico-legală studiază consecinţele acţiunii brutale a unui 
agent traumatic asupra organismului. Factorii traumatici pot fi mecanici, fizici, 
chimici, biologici şi psihici (trauma psihică). 

Traumatologia mecanică studiază efectele acțiunii factorilor traumatici 
mecanici asupra organismului. Aceste efecte pot fi directe şi secundare. 

Efectele directe sunt consecinţa acțiunii nemijlocite a agentului traumatic 
mecanic determinând modificări morfo-funcţionale locale sau generale, de 
gravitate variabilă, putând duce la moarte. 

Efectele secundare sunt reprezentate de complicațiile locale şi generale 
apărute în evoluţia modificărilor inițiale produse de acțiunea agentului traumatic. 

Efectele acțiunii ageților traumatici mecanici sunt condiționate de mai mulți 
factori şi anume: 

e caracteristicile agentului traumatic (formă, consistență, greutate, 
dimensiuni, particularităţi, etc.); 

e forța cu care acționează; 

e regiunea corporală interesată; 

e reactivitatea individuală la acţiunea agentului traumatic mecanic. 


3.2. CLASIFICAREA ŞI DESCRIEREA AGENȚILOR 
TRAUMATICI MECANICI 


Agenţii traumatici mecanici pot fi clasificați în 3 mari categorii (după 
Moraru): 

9 corpuri contondente; 

e instrumente cu vârfuri şi lame ascuţite; 

e proiectile. 


A. Corpuri contondente 
a. cu suprafață mică (până la 16 cm” ) 
= neregulată (piatră, pumn); 
= regulată cu diferite forme geometrice: sferică, cilindrică (piatră, 
bâtă, etc), poliedrică, cu muchii şi colţuri (ciocan, cărămidă, rangă 
metalică cu muchii, etc.). 
b. cu suprafaţă mare 

= plană (scândură, sol cu suprafață plană); 
= neregulată (sol cu proeminențe, vehicule). 


B. Obiecte cu vârfuri şi lame ascuţite (arme albe) 
a. Obiecte înțepătoare. Au formă alungită şi se termină cu un vârf mai 


mult sau mai puțin ascuțit. Acţionează prin apăsare sau prin apăsare şi răsucire 
concomitentă. Prin acţiunea obiectelor înţepătoare se produc plăgi înţepate. 
Exemple: ac, andrea, furcă, tijă subțire, şurubelniţă, etc. 

b. Obiecte tăietoare. Au una, două sau mai rar mai multe muchii liniare, 
subțiri, tăioase. Acţionează prin apăsare şi mişcare concomitentă în lungul axului. 
In general, numai prin apăsare nu se produc leziuni. Prin acţiunea acestor obiecte 
se produc plăgi tăiate. Exemple: brici, lamă de ras, cuţit fără vârf, o bucată de 
geam, etc. 

c Obiecte înțepătoare-tăietoare. Au un vârf ascuțit şi una, două şi mai 
rar mai multe lame tăioase. Exemple: cu o lamă ascuţită (cuţit, briceag, pumnal, 
bisturiu cu vârf), cu două lame ascuţite (şişul); cu mai multe muchii tăioase 
(floretă, stilet). Acţionează la început cu vârful apoi cu lama tăioasă. Produc plăgi 
înțepate-tăiate. 

d. Obiecte despicătoare. Sunt obiecte relativ grele, cu o muchie mai mult 
sau mai puţin tăioasă. Produc plăgi despicate (tăiate-despicate). Exemple: topor, 
satâr, sapă, etc. 


C.  Proiectile - se vor studia la subcapitolul 3.15.3.- Leziunile şi moartea 
prin arme de foc. 


În funcţie de particularităţile diferitelor categorii de agenți traumatici 
mecanici leziunile traumatice prezintă caractere morfologice diferite, care în 
general permit recunoaşterea tipului de agent vulnerant. 

Referitor la mecanismul de producere a leziunilor traumatice produse 
prin acțiunea agenţilor traumatici mecanici există mai multe posibilități: 

a. lovire activă (accelerația) - agentul traumatic în mişcare loveşte corpul 
în poziţie fixă sau relativ fixă; 

b. lovire pasivă (dezacceleraţia) - corpul în mişcare se loveşte de un plan 
dur sau de diferite obiecte în poziție fixă sau relativ fixă; 

c. compresiune - între două planuri dure; 

d. mecanisme lezionale complexe. 

3.3. LEZIUNI TRAUMATICE PRIMARE 


Rezolvarea corectă a expertizelor medico-legale traumatologice atât pe 
persoane în viaţă cât şi pe cadavru implică o cunoaştere aprofundată a leziunilor 
traumatice primare. 

În general expertiza medico-legală în cazul leziunilor traumatice trebuie să 
elucideze o serie de aspecte legate de tipul agentului vulnerant care a putut 
produce leziunea, mecanismul de producere a leziunilor, vechimea leziunilor, 
observarea leziunilor corporale trebuie să fie cât mai completă, iar raportul de 
expertiză medico-legală să cuprindă o descriere foarte amănunțită. 

Clasificare. În funcţie de integritatea tegumentului, leziunile traumatice 
primare se pot clasifica în două categorii: 

e leziuni fără soluţie de continuitate:eritemul post-traumatic, echimoza şi 
hematomul; 

e leziuni cu soluție de continuitate: excoriațiile şi plăgile. 


3.3.1. Leziuni traumatice fără soluţie de continuitate 
3.3.1.1. Eritemul post-traumatic 


Eritemul post-traumatic este reprezentat de o zonă hiperemică, de obicei 
bine delimitată, uneori cu uşoară tumefacție. Are durată variabilă de câteva 
minute şi foarte rar de câteva ore. 


3.3.1.2. Echimoza 


Echimoza constă dintr-un revărsat sanguin de întindere variabilă localizat la 
nivelul tegumentelor şi a unor mucoase (bucală, vaginală), produsă prin ruperea 
vaselor mici dermo-hipodermice sau din corionul mucoasei. 

Se poate produce prin lovire cu sau de corpuri dure şi prin compresiune. 
Apar de regulă la locul de impact dar pot difuza la distanță, în funcție de 
vascularizaţia regiunii şi de intensitatea energiei traumatizante. Difuziunea este 
mai mare în țesuturile laxe şi bine vascularizate. 

Morfologie. Forma echimozelor este variabilă. De obicei echimozele nu 
permit stabilirea agentului vulnerant ele depăşind frecvent suprafața traumatizată, 
având un caracter difuz, cu delimitare imprecisă. Uneori însă, reproduc forma 
agentului traumatizant. De exemplu: echimozele liniare sunt produse prin lovire 
cu un obiect alungit (vergea, bâtă), echimozele ovalare sunt produse prin 
compresiune cu pulpa degetelor; echimozele semilunare sunt produse cu 
unghiile; în accidentele rutiere, în călcarea cu roata, pot apărea echimoze care 
reproduc desenul cauciucului autovehiculului. 


66 


Localizarea echimozelor este variabilă. Uneori, pe baza localizării se poate 
aprecia mecanismul de producere. De exemplu, echimozele palpebrale se produc 
cel mai frecvent prin lovire activă; echimozele pe părțile proeminente (coate, 
genunchi) se produc de obicei prin cădere. Adesea, localizarea şi forma pot 
sugera un anumit act. De exemplu echimozele ovalare şi semilunare la nivelul 
gâtului apar în sugrumare; echimoze cu acelaşi aspect periorale şi perinazale apar 
în sufocare; echimoze pe faţa internă a coapselor apar în viol şi tentativa de viol. 

Culoarea se modifică în timp. Modificările de culoare ţin de transformarea 
hemoglobinei din focarul hemoragic. Inițial culoarea este roşie datorită 
oxihemoglobinei şi în mică măsură şi prin vasodilatație histaminică iritativă. 
Apoi prin reducerea oxihemoglobinei culoarea devine albastră-violacee, aceasta 
persistând 2-3 zile. În continuare hemoglobina se transformă în hematină şi 
globină. Hematina pierde fierul rezultând bilirubina culoarea devenind cafenie 
(între zilele 3 şi 7). Culoarea cafenie este determinată şi de apariția hemosiderinei 
(la aproximativ 3-4 zile de la producere). Prin oxidarea bilirubinei apare 
biliverdina determinând o culoare verzuie la periferia echimozei. După 7-8 zile 
devine gălbuie. Resorbţia se realizează în 10-20 zile, fiind mai lentă în țesuturile 
laxe. 

Pe cadavru, echimoza poate ridica probleme de diagnostic diferenţial cu 
lividităţile cadaverice. Pentru a le diferenţia se practică o incizie a pielii. În caz de 
echimoză apare un infiltrat sanguin care nu dispare la spălare şi după fixare în 
formol (dispare în caz de lividitate). La examenul microscopic, în echimoză apare 
fibrina, aceasta neevidenţiindu-se în caz de lividităţi cadaverice. 

Referitor la timpul de îngrijiri medicale, în general echimozele nu necesită 
îngrijiri medicale. Se pot acorda însă câteva zile de îngrijiri medicale (maximum 
4-6 zile) în caz de echimoze pe suprafeţe extinse. 

Ca importanţă medico-legală prezența echimozelor confirmă existența 
unui traumatism, aceste leziuni fiind specific post-traumatice. În funcţie de 
localizare şi formă, acestea permit deseori aprecierea mecanismului de producere. 
După modificările de culoare se poate aprecia timpul scurs de la producere iar pe 
cadavru atestă caracterul vital al leziunii (echimoza este o leziune care se produce 
numai în timpul vieții). 


3.3.1.3. Hematomul 


Hematomul reprezintă un revărsat sanguin relativ bine delimitat într-un ţesut 
sau organ. Se produce prin ruperea unor vase de calibru mai mare decât în cazul 
echimozelor. 

Clinic apare o tumefacție fluctuentă, echimotică, dureroasă spontan şi la 
palpare. 

Complicaţiile hematoamelor pot fi: locale (fenomene de compresiune pe 
structurile de vecinătate, cu tulburări funcționale, suprainfecție cu abcedare) şi 
generale (şoc traumatic în caz de hematoame mari şi multiple). 

Sub aspect evolutiv hematoamele mici se resorb spontan. Hematoamele 
mari necesită drenaj chirurgical. Alte posibilităţi evolutive sunt organizarea 
conjunctivă şi închistarea. 


3.3.2. Leziuni traumatice cu soluţie de continuitate 
3.3.2.1. Excoriaţia 


Excoriaţia este o leziune cu soluţie de continuitate superficială a pielii. 

Se poate produce prin mecanism activ respectiv loviri tangenţiale cu corpuri 
rugoase, mai rar cu corpuri ascuţite sau cu muchii, sau pasiv, prin frecare de un 
corp dur cu suprafață rugoasă (târâre, cădere). 

Când interesează exclusiv epidermul apare limforagie urmată de formarea 
unei cruste seroase de culoare gălbuie. Dacă sunt interesate şi papilele dermice se 
produce sângerare cu apariţia unei cruste hematice de culoare brună-roşietică. 

La nivelul mucoaselor excoriaţiile se acoperă cu false membrane de fibrină. 

Excoriațiile pot fi unice şi multiple. 

Morfologie. Forma excoriaţiilor este variată: liniare, semilunare, neregulate. 
În mecanismul de târâre apar excoriaţii liniare şi paralele, cu aspectul unor dungi 
de frecare, localizate pe părţile proeminente. Când excoriația este extinsă pe o 
suprafață mai mare se utilizează termenul de placard excoriat. 

Localizarea în unele situaţii sugerează o anumită acțiune. De exemplu: 
excoriaţii la nivelul gâtului (în sugrumare), în jurul nasului şi gurii (în sufocare), 
pe feţele interne ale coapselor (în viol sau tentativă de viol). 

La cadavru excoriaţiile recente se pergamentează. 

Sub aspect evolutiv în primele 6 ore excoriaţia este umedă sau sângerândă, 
apoi se acoperă cu o crustă seroasă sau hematică. După 3-4 zile crusta se 
desprinde de la periferie şi se detaşează după 7-8 zile, rămânând o zonă rozacee, 
care dispare treptat fără să lase cicatrice. 

Excoriațiile necesită în general 1-2 zile îngrijiri medicale. Timpul se poate 
prelungi până la 4-6 zile în caz de excoriaţii multiple, pe suprafeţe mari sau de 
excoriații suprainfectate. 


3.3.2.2. Plăgile 


Plaga este o leziune cu soluție de continuitate mai profundă a tegumentelor 
şi mucoaselor. 
Clasificarea plăgilor se poate face după mai multe criterii: 
° după instrumentul cu care sunt produse şi aspectul morfologic: 
- plăgi contuze; 
- plăgi înţepate; 
- plăgi tăiate; 
- plăgi înțepate-tăiate; 

- plăgi despicate; 

- plăgi împuşcate. 

° după profunzime: 

- plăgi superficiale; 

- plăgi profunde - care pot fi nepenetrante sau penetrante într-o cavitate 
(craniană, toracică, abdominală). Plăgile penetrante pot fi perforante (când 
interesează organe cavitare) şi transfixiante (când traversează un organ 
parenchimatos). 

e după evoluție: 

- plăgi simple sau necomplicate (se vindecă per primam); 

- plăgi complicate (se vindecă per secundam). 

Ca timp de îngrijiri medicale, în general, plăgile simple, necomplicate, 
necesită 7-8 zile îngrijiri medicale pentru vindecare. 


> Plaga contuză (plaga zdrobită) 

Plaga contuză se produce prin lovire cu sau de un corp dur contondent . 

Morfologic se caracterizează prin margini neregulate, fund anfractuos şi 
prezența unor punți tisulare între marginile plăgii. Existența acestor punți tisulare 
face ca dehiscența plăgii să fie mică. 

Aspectul morfologic este condiționat de modul de producere, 
particularitățile agentului vulnerant şi localizarea topografică. 

În regiunile în care pielea se află dispusă deasupra unui plan osos (craniu, 
genunchi, coate), prin acțiunea corpurilor contondente pot apărea plăgi liniare cu 
marginile relativ netede care se pot confunda cu o plagă tăiată. La un examen 
atent se pot însă evidenția mici anfractuozități ale marginilor şi fine punți tisulare 
între buzele plăgii. 


> Plaga înțepată 

Plaga înțepată se produce prin acțiunea instrumentelor întepătoare. Leziunea 
produsă de aceste instrumente prezintă o plagă cutanată la locul de pătrundere, un 
canal şi uneori o plagă la locul de ieşire. 

Aspectul morfologic al plăgii cutanate la locul de pătrundere diferă în 
funcție de forma şi diametrul instrumentului. Dacă instrumentul înțepător are 
diametrul foarte mic (de exemplu acul), apare o plagă punctiformă de culoare 
roşcată. Dacă instrumentul are diametrul mare apare o plagă alungită în formă de 
fantă sau butonieră cu extremitățile (unghiurile) rotunjite. Acest aspect poate 
ridica probleme de diagnostic diferențial cu plaga înțepată-tăiată la care însă unul 
sau ambele unghiuri sunt ascuțite. 

Canalul are adâncime variabilă. Poate fi unic sau ramificat (prin retragere 
incompletă şi introducere sub un alt unghi). Permite aprecierea direcției de 
aplicare a loviturii. 

Plaga la locul de ieşire are aceleaşi caractere morfologice dar de obicei este 
mai mică decât plaga de la locul de intrare. 

> Plaga tăiată 

Plaga tăiată este produsă prin acțiunea instrumentelor tăietoare sau a 
instrumentelor întepătoare-tăietoare, atunci când acestea acționează numai cu 
muchia tăioasă. 

Morfologic se caracterizează prin margini netede şi lipsa punților tisulare 
între buzele plăgii. Marginile sunt de obicei îndepărtate (datorită retracției 
tesuturilor şi lipsei punților tisulare) dehiscenţa plăgii fiind în general apreciabilă. 
Lungimea plăgii este condiționată de lungimea lamei şi mişcarea de alunecare 
imprimată instrumentului. Profunzimea depinde de gradul de ascuțire al lamei, 
forța de compresiune şi rezistența țesutului fiind mai profunde în zone cu 
rezistență mai scăzută (gât, abdomen, fese, coapse). 

Unei plăgi tăiate i se descriu 3 elemente morfologice: cap (punctul de atac), 
corp şi coadă (punctul terminal). În general la nivelul punctului de atac unghiul 
este mai deschis şi profunzimea este mai mare, iar la nivelul punctului terminal 
unghiul este mai închis şi profunzimea este mai mică. Uneori coada se continuă 
cu o fină excoriaţie liniară denumită "codiţă de şoricel". În practica medico-legală 
identificarea acestor elemente este foarte importantă întrucât furnizează date 
referitoare la direcția de aplicare a loviturii şi implicit la poziţia victimă-agresor 
(în caz de agresiune). 

Forme particulare 

o plaga tăiată mutilantă - este o plagă profundă, cu secționarea unui 
segment anatomic (nas, ureche, o parte a unui membru, etc.). Plăgile mutilante 
determină constituirea unor infirmități sau a unor deformări anatomice 
ireversibile încadrabile în noțiunea juridică de sluțire; 

o plaga tăiată în lambou - se produce prin secţionare oblică, cu detaşarea 
unui lambou tisular. 


> Plaga înțepată-tăiată 

Plaga înțepată-tăiată este produsă prin acțiunea instrumentelor înțepătoare- 
tăietoare. Leziunea produsă prin acțiunea acestor instrumente se caracterizează 
prin prezența unei plăgi cutanate la locul de pătrundere şi a unui canal; în unele 
cazuri poate să apară o plagă cutanată la locul de ieşire. 

Morfologic forma plăgii cutanate la locul de pătrundere este condiționată de 
particularitățile instrumentului înţepător-tăietor: 

- dacă instrumentul are un singur tăiş apare o plagă în formă de butonieră 
cu un unghi ascuţit (corespunzător muchiei tăioase) şi unul rotunjit sau patrulater 
(corespunzător muchiei netăioase); 

— dacă instrumentul are două tăişuri apare o plagă cu aspect de butonieră 
cu ambele unghiuri ascuţite; 

— când instrumentul are mai multe muchii tăioase plaga are un aspect 
stelat cu mai multe unghiuri ascuţite. 

Dimensiunile plăgii se determină după apropierea buzelor plăgii. Lungimea 
plăgii este egală cu lățimea instrumentului în lovirile perpendiculare şi este mai 
mare în lovirile oblice. Lăţimea plăgii este mai mare decât grosimea 
instrumentului datorită retracției tisulare. 

Marginile plăgii sunt netede, fără punți tisulare. 

Canalul reproduce direcția loviturii, poate fi unic sau ramificat. Lungimea 
canalului poate fi mai mare decât lungimea lamei instrumentului. Acest aspect se 
întâlneşte în loviri cu forță mare, situație în care mânerul instrumentului apasă 
tegumentul şi lama pătrunde pe o distanță mai mare decât lungimea totală a 
acesteia. În aceste cazuri, de obicei în jurul plăgii cutanate, apare o echimoză 
produsă prin imprimarea mânerului instrumentului. 

Pentru a stabili direcția şi lungimea canalului în cadrul expertizei medico- 
legale pe cadavru se practică o disecție amănunțită, pe straturi anatomice. 

Plaga cutanată la locul de ieşire a instrumentului are aceleaşi caracteristici 
morfologice ca şi plaga de la locul de pătrundere. 


> Plaga despicată 

Plaga despicată este produsă prin acțiunea instrumentelor despicătoare. 

Morfologic se poate asemăna cu o plagă tăiată sau cu o plagă contuză, în 
funcție de gradul de ascuțire al muchiei tăioase. Lungimea plăgii este de obicei 
egală cu lungimea muchiei despicătoare. Instrumentele despicătoare produc în 
general leziuni grave, plaga cutanată însoțindu-se de obicei cu leziuni osoase şi 
leziuni viscerale subjacente. 


3.4. LEZIUNILE TRAUMATICE ALE MUŞCHILOR ŞI 
TENDOANELOR 


Leziunile traumatice ale mușchilor şi tendoanelor pot fi închise şi deschise. 

Leziunile închise. Leziunile traumatice închise sunt întâlnite în traumatisme 
de tip contuziv. Ca aspecte lezionale putem întâlni rupturi musculare (parțiale sau 
complete), rupturi de tendoane, hematoame, infiltrate sanguine musculare de 
întindere variabilă care disecă fibrele şi fasciculele musculare. În traumatismele 
contuzive grave, cu zdrobiri musculare extinse, poate apare sindromul de strivire. 
Acest sindrom poate duce la moarte prin şoc traumatic sau insuficiență renală 
acută, datorită obliterării tubilor uriniferi cu mioglobina eliberată din muşchii 
zdrobiţi. 

Distrucţiile musculare mari sunt înlocuite cu proliferare de ţesut conjunctiv 
cu constituirea unor cicatrici care pot produce tulburări funcţionale. 

Leziunile deschise sunt reprezentate de plăgile profunde cu interesare 
musculară. Se pot realiza secțiuni parțiale sau complete ale mușchilor şi 
tendoanelor. Aceste leziuni sunt însoţite de sângerări importante datorită 
vascularizaţiei foarte bogate a muşchilor. 

3.5. LEZIUNILE TRAUMATICE ALE NERVILOR 


Leziunile traumatice ale nervilor pot apărea în cadrul unor traumatisme 
închise şi deschise. După modul de producere pot fi directe şi indirecte 
(secundare). 

Leziunile directe se produc prin acţiunea directă a agentului traumatic. 
Astfel, în traumatismele deschise pot apărea secţionări complete sau parțiale ale 
nervilor. În traumatismele închise se pot produce leziuni prin compresiunea 
nervilor între agentul traumatic şi un plan osos. 

Leziunile indirecte se pot produce prin ischemie (în caz de leziuni vasculare) 
sau prin deplasarea fragmentelor osoase (în caz de fracturi cu deplasare). 

Manifestările clinice sunt diferite în funcție de nervii interesaţi şi constau în 
tulburări de sensibilitate (hipoestezii, anestezie, parestezii), tulburări motorii 
(pareze, paralizii, contracturi musculare), tulburări trofice şi vegetative (edem, 
cianoză, ulceraţii, atrofii musculare). 

În raport cu momentul apariţiei după traumatism, tulburările neurologice 
post-traumatice pot fi imediate, în doi timpi (apar la ore sau câteva zile după 
traumatism) şi tardive acestea apărând la un interval mare de timp după 
traumatism (luni, ani), fiind determinate de compresiunea produsă de diferite 
modificări locale post-traumatice (calus vicios exuberant, hematom organizat 
conjunctiv). 

Leziunile traumatice ale nervilor pot genera sechele morfo-funcţionale cu 
infirmitate sau invaliditate post-traumatică. 


3.6. LEZIUNILE TRAUMATICE ALE VASELOR 
SANGUINE 


Vasele sanguine sunt foarte frecvent lezate atât în traumatismele deschise 
cât şi în traumatismele închise. 

Aspectul morfologic al leziunilor vasculare depinde de tipul de agent 
vulnerant. Astfel armele albe produc secțiuni parţiale sau complete ale vaselor. În 
traumatismele contuzive pot apărea rupturi vasculare, zdrobiri sau leziuni ale 
intime. 

Principala consecință a leziunilor vasculare este hemoragia, care poate fi 
externă şi internă. În cadrul hemoragiei interne sângele se poate revărsa în 
țesuturi şi organe (hematoame) sau în cavităţi preformate (hemotorax, 
hemopericard, hemoperitoneu, etc.). Gravitatea hemoragiei depinde de calibrul 
vasului, tipul vasului (arterial sau venos) şi aspectul leziunii. 

Cele mai importante complicaţii ale leziunilor vasculare sunt reprezentate 
de: embolia aeriană (apare în secțiuni ale venelor jugulare), tromboflebite (în caz 
de leziuni venoase), anevrisme post-traumatice, tromboze vasculare (prin leziuni 
ale intimei), anevrism disecant (prin rupturi ale intimei arteriale) şi fistula 

arterio-venoasă (prin lezarea concomitentă a arterelor şi venelor adiacente, având 
drept efect scăderea afluxului de sânge în teritoriul distal leziunii). 

Din punct de vedere al mecanismului tanatogenerator, în leziuni ale 
vaselor de calibru mare decesul se produce într-un interval scurt de timp, prin 
hemoragie masivă şi rapidă. În cazul lezării unor vase de calibru mijlociu şi mic, 
decesul se produce prin şoc hemoragic într-un interval de câteva ore de la 
producerea leziunilor. 

În cazul expertizelor medico-legale pe persoane în viaţă, leziunile vasculare 
care necesită hemostază chirurgicală de urgenţă constituie leziuni primejdioase 
pentru viaţă. 


3.7. LEZIUNILE TRAUMATICE OSTEO-ARTICULARE 
3.7.1.Fracturile 


Fractura reprezintă întreruperea continuității unui os sub acțiunea unui factor 
traumatic mecanic. 

Clasificarea fracturilor se poate face după mai multe criterii: 

a. După mecanismul de producere: 

> directe - se produc la locul de impact; 
> indirecte - se produc la distanță de locul de aplicare a forței 
traumatice. 

În fracturile directe apar leziuni ale părților moi la locul de impact. 
Fracturile directe se pot produce prin îndoirea osului sau prin compresiune între 
două planuri dure. 

Fracturile indirecte se pot produce prin: 

- flexie (îndoirea diafizei când forţa se exercită la una sau ambele 
extremități ale unui os) rezultând fracturi diafizare; 

- răsucirea unei extremităţi a osului, apărând fracturi cu aspect spiroid; 

- smulgere, producându-se fracturi limitate la porțiuni mici de os, la 
locul unei inserţii musculare (smulgeri de apofize, epicondili). 

b. După localizare fracturile oaselor lungi se pot clasifica în: 

> fracturi epifizare, 

> fracturi diafizare; 

> fracturi epifizo-diafizare; 
> fracturi intraarticulare. 

c. După aspectul morfologic: 

> fracturi incomplete: 
= fisuri; 
= fracturi parțiale; 
=  înfundarea unei tăblii; 
= rupturi trabeculare; 

=  smulgeri periostale; 
> fracturi complete: 
=" simple; 
= multiple; 
=  cominutive; 
=  orificiale. 
Fracturile complete pot fi cu sau fără deplasare. 
d. După integritatea părților moi: 
> fracturi închise; 
> fracturi deschise. 

Leziunile de părți moi din cadrul fracturilor deschise se pot produce direct 
prin acțiunea agentului traumatic, sau secundar prin capetele osoase fracturate şi 
deplasate. 

Evoluția morfologică a fracturilor. În evoluția unei fracturi apar mai multe 
faze: 

- calus fibrinoproteic (apare în primele 7 zile); 

- calus fibros (apare între 7-12 zile); 

- calus osos primitiv (se formează între 15-20 zile); 

- calus definitiv (se produce în general în 25-90 zile, în funcție de tipul 
fracturii, felul tratamentului, vârsta, reactivitatea individuală). 

Complicaţiile fracturilor pot fi imediate şi tardive, locale şi generale. 

a.  Complicaţii imediate: 

e Locale: 
- hemartroza (în fracturile cu deschidere intraarticulară) 
- interpunerea de părți moi între fragmentele osoase; 
- leziuni vasculare şi nervoase; 
- suprainfecția (în fracturi deschise). 
e Generale: 
- şocul traumatic (în caz de fracturi multiple); 
- embolia grasă, pulmonară sau cerebrală (în fracturile de femur şi bazin). 

b.  Complicaţii tardive: 

e Locale: 

- calus vicios exuberant; 

- pseudartroza; 

- întârzierea formării calusului; 

- osteoporoza; 

- artrite şi anchiloze post-traumatice; 
e Generale: 

- bronhopneumonia; 

- septicemia. 

Obiectivele expertizei medico-legale. Expertiza medico-legală în caz de 
fracturi are următoarele obiective: 

- stabilirea diagnosticului de fractură (prin examen clinic şi obligatoriu 
prin examen radiologic); 
- aprecierea datei producerii traumatismului; 
- stabilirea mecanismului de producere; 
- aprecierea timpului de îngrijiri medicale; 
- stabilirea sechelelor morfofuncționale. 
Timpul de îngrijiri medicale include perioada imobilizării (până la 
consolidare) şi timpul de recuperare funcțională. 
Stabilirea retrospectivă a datei producerii traumatismului se poate face 
după aspectul radiologic pe care-l prezintă fractura la diferite intervale de timp. 


3.7.2. Luxaţiile 


Luxaţiile sunt leziuni traumatice caracterizate printr-o modificare a 
raportului anatomic normal al suprafeţelor articulare ale oaselor. Pot fi complete 
(când suprafeţele articulare îşi pierd în totalitate contactul) şi incomplete sau 
subluxații (suprafeţele articulare mai rămân parţial în contact). 

Se pot produce prin tracţiune, torsiune sau deplasarea laterală a epifizei unui 
os. 

Diagnosticul obiectiv se bazează pe examenul clinic coroborat în mod 
obligatoriu cu examenul radiologic. 

Se pot asocia cu fracturi intraarticulare şi smulgeri parțiale (de apofize). 

Timpul de îngrijiri medicale nu depăşeşte 25-30 zile în caz de luxație 
simplă, corect repusă. 

Luxaţiile recidivante sunt consecinţa unei refaceri incomplete după o primă 
luxaţie, cu laxitate ligamentară. Apar la traumatisme minore. 


3.7.3.Entorsele 


Entorsele sunt leziuni traumatice caracterizate prin distensii capsulo- 
ligamentare a unei articulații. Determină tulburări funcționale pe perioade de 
timp variabile în funcție de gravitate. 

Clinic se caracterizează prin durere, impotență funcțională relativă, 
tumefacție echimotică. 

Ca timp de îngrijiri medicale, entorsele necesită în general sub 20 zile. 

3.8. TRAUMATISMUL CRANIO-CEREBRAL 
3.8.1.Generalităţi 


Traumatismele cranio-cerebrale constituie cele mai frecvente traumatisme 
întâlnite în practica medico-legală şi totodată una dintre cele mai frecvente cauze 
de moarte violentă. De interpretarea corectă a mecanismului de producere a 
fiecărei leziuni depinde rezolvarea obiectivă şi competentă a cazului. 

Cele mai importante mecanisme de producere a leziunilor traumatice 
cranio-cerebrale sunt următoarele: 

- acceleraţia (lovirea activă) care determină leziuni la locul impactului 
(în focarul de lovire directă); 

- dezacceleraţia (lovirea pasivă), mecanism în care apar leziuni la zona 
de impact şi leziuni meningo-cerebrale în zona diametral opusă (leziuni de 
contralovitură); 

- compresiunea extremității cefalice între două planuri dure în care apar 
leziuni cu caracter bipolar, în cele două zone de aplicare a energiei traumatizante; 

Din punct de vedere topografic leziunile din traumatismul cranio-cerebral 
pot fi sistematizate în: 

- leziuni ale scalpului; 

- leziuni craniene, respectiv fracturile craniene; 

- leziuni meningo-cerebrale. 


3.8.2. Leziunile scalpului 


Leziunile scalpului prezintă o serie de particularități legate de vascularizaţia 
bogată, sprijinul pe un plan osos sferic şi relativă mobilitate pe planul osos. 

e Leziunile fără soluţie de continuitate 

Echimozele sunt frecvent întâlnite, dar greu examinabile la persoanele în 
viaţă datorită existenţei părului. 

Hematomul nu prezintă particularități în această localizare. Constă într-o 
acumulare de sânge în piele sau între piele şi aponevroza epicraniană. 

Dacă echimozele sunt greu de examinat la persoana în viaţă, substratul lor 
morfologic respectiv infiltratele sanguine pericraniene se evidenţiază uşor pe 
cadavru, la autopsie, după manopera de scalpare. Acestea pot interesa toate 
straturile scalpului sau o parte din ele. Forma şi suprafaţa lor reproduc rar forma 
agentului traumatic, datorită difuziunii. Suprafaţa este de obicei mai mare ca 
suprafața de impact, fiind proporțională cu intensitatea traumatismului şi durata 
supraviețuirii. În acţiuni mecanice repetate pe o suprafaţă limitată infiltratele 
sanguine pot conflua, neputându-se individualiza fiecare acţiune în parte. În 
compresiunea bilaterală şi în lovire cu capul sprijinit apar infiltrate sanguine cu 
caracter bipolar. 

e Leziuni cu soluţie de continuitate 

Excoriaţiile sunt rare datorită protecţiei cu păr. 

Plăgile. Cea mai frecvent întâlnită este plaga contuză. La nivelul scalpului 
acest tip de plagă poate prezenta particularități în sensul că adeseori apar plăgi 
liniare cu margini relativ netede, putându-se confunda cu plaga tăiată. Dar la un 
examen atent se evidențiază mici neregularități ale marginilor şi fine punți 
tisulare între buzele plăgii. La nivelul scalpului pot apărea şi alte tipuri de plăgi: 
despicate, tăiate, prin împuşcare. 

O leziune particulară cu soluţie de continuitate este scalparea parțială care 
se poate produce prin tracțiunea puternică a părului (mai des în cazul unor 
accidente de muncă) sau prin târâre (în special în cazul unor accidente rutiere). 


3.8.3.Fracturile craniene 


Fracturile craniene au o importanţă deosebită în practica medico-legală, 
deoarece aspectul lor morfologic permite în majoritatea cazurilor aprecierea 
mecanismului de producere a traumatismului cranio-cerebral. 

Clasificarea fracturilor craniene se face după mai multe criterii. Din punct 
de vedere medico-legal cea mai utilizată clasificare este cea bazată pe 
mecanismul de producere şi aspectul morfologic. După aceste criterii fracturile 
craniene se clasifică în: 

° Fracturi directe: 

= liniare; 
= cominutive; 
= dehiscente; 
= orificiale; 
= de tip particular: 
- aşchierea; 
-  disjuncția suturilor; 
- fractura progresivă a copilului; 
- explozia craniană. 


° Fracturi indirecte: 
m de calotă; 
. de bază; 


= de tip particular: 
- fractura izolată; 
- fractura controlaterală. 
° Fracturi mediate: 
= prin rahis; 
= prin mandibulă. 

A. Fracturile directe. Fracturile directe sunt localizate la locul de impact. 
Aceste fracturi se produc mai frecvent la nivelul bolţii craniene. 

Aspectul şi întinderea fracturilor de boltă craniană sunt condiționate de 
localizare, suprafața de impact a agentului vulnerant şi de intensitatea 
traumatismului. 

Dacă agentul traumatic acţionează asupra unei zone craniene cu o curbură 
mai puțin accentuată apar fracturi liniare care iradiază din zona de aplicare a 
forței, având aspectul spiţelor unei roți sau meridianelor globului pământesc, 
denumite fracturi meridionale sau prin îndoire. Dacă locul de impact este situat 
într-o zonă cu o curbură mai pronunţată apar fracturi cu traiect circular, dispuse 
în jurul zonei de aplicare a forţei, denumite fracturi ecuatoriale sau prin curbare. 

Când suprafaţa agentului vulnerant este mai mică de 4 cm” apar fracturi care 
reproduc forma suprafeţei de impact a agentului traumatic cu posibilitatea 
identificării acestuia. Dacă suprafaţa agentului traumatic este între 4-16 cm? apar 
fracturi multieschiloase, adeseori cu înfundare care nu reproduc suprafața 
agentului traumatic. Când agentul traumatic are suprafaţa mai mare de 16 cm? se 
produc de obicei fracturi liniare. 

Fracturile directe ale bazei craniului se produc când agentul traumatic 
loveşte direct baza (de exemplu împuşcarea prin gură sau prin masivul facial). 

Morfologia fracturilor directe 

> Fracturile liniare sunt cele mai frecvent întâlnite. Au forme variate: 
rectilinii, curbe, circulare sau ramificate. Pot fi unice sau multiple. Fracturile 
multiple pot fi consecința unui singur impact sau a unor impacte repetate. 
Fracturile prin impact unic au aspect de spiță de roată (fracturi meridionale). 
Dacă fracturile sunt consecinţa unor impacte repetate, ele se întretaie şi după 
aspectul morfologic se poate stabili cronologia producerii după următoarea 
regulă: o linie de fractură care se opreşte într-o altă linie de fractură s-a produs 
ulterior acesteia. Fracturile liniare pot depăşi suturile. Caracterul vital este 
demonstrat de prezenţa infiltratului sanguin între marginile fracturii. 

> Fracturile cominutive sau multieschiloase sunt consecinţa intersectării 
unor linii multiple de fractură cu dispoziție meridională şi ecuatoriale pe o arie 
craniană, delimitând fragmente osoase de forme şi mărimi variate (eschile). Pot fi 
nedenivelate sau denivelate. Când denivelarea depăşeşte 1 cm fracturile se 
asociază frecvent cu leziuni meningo-cerebrale. 

> Fracturile dehiscente se caracterizează prin existenţa unui spațiu liber 
între fragmentele fracturate. Există 2 tipuri principale: 


- fractura denivelată "în terasă" - în care unul din fragmente este 
denivelat cu mai mult de 1 cm; 
- fractura dehiscentă "in jgheab" - în care ambele fragmente sunt 


denivelate dând un aspect asemănător unui jgheab. 

Fracturile dehiscente sunt produse de agenţi traumatici cu suprafață mai 
mică de 4 cm” (topor, sapă, rangă cu muchii, etc.). Aspectul morfologic al acestei 
fracturi permite în majoritatea cazurilor identificarea agentului traumatic. 

> Fracturile orificiale se caracterizează printr-o lipsă orificială de 
substanță osoasă. Sunt produse prin pătrunderea în craniu a unor agenți traumatici 
propulsaţi cu viteză mare (proiectile, schije, şpan, etc.). Au formă rotundă, 
ovalară sau neregulată cu margini neregulate. Dimensiunile sunt variabile 
depinzând de direcția de acțiune, dimensiunile agentului traumatic şi curbura 
craniului. Cele mai tipice fracturi orificiale sunt cele produse de proiectile. 
Acestea pot fi unice (un orificiu de intrare) sau multiple (orificii de intrare şi 
ieşire). Lipsa de substanţă are aspect de trunchi de con, cu baza mare la tăblia 
internă la orificiul de intrare şi la tăblia externă la nivelul orificiului de ieşire. 

Tipuri particulare de fracturi directe 

>  Aşchierea se produce prin loviri tangenţiale cu obiecte cu muchie 
ascuţită, în zone cu curbură accentuată. Pot interesa numai tăblia externă sau atât 
tăblia externă cât şi o parte din diploie. 

> Disjuncţia suturilor este un tip de fractură care interesează suturile 
oaselor craniene. Se produce numai în faza de calcifiere a suturilor. Interesează 
mai frecvent sutura coronară şi sagitală şi mai rar sutura lambdoidă. Marginile 
suturii interesate sunt infiltrate cu sânge. Acest tip de leziune apare cel mai des în 
mecanismul de compresiune sau în lovirea cu capul sprijinit. Disjuncţia suturilor 
ca leziune izolată este rar întâlnită. Mai des este consecinţa unei fracturi craniene 
liniare care în traiectul ei poate interesa o sutură, care astfel devine dehiscentă. 

> Fractura progresivă a copilului apare la copii care au prezentat un 
traumatism cranio-cerebral cu fractură liniară a bolții craniene. In evoluție, prin 
apariția unui sindrom de hipertensiune intracraniană, fractura devine progresiv 
dehiscentă putându-se asocia cu hernierea foiţelor meningeale şi uneori şi a 
creierului la acest nivel. 

> Explozia craniană se poate produce prin: compresiunea puternică a 
capului între două planuri dure (de exemplu călcarea capului cu roata în 
accidentele rutiere), precipitare (de la înălțimi mari cu impact pe extremitatea 
cefalică), împuşcare de la distanță mică, lovire puternică cu capul sprijinit. 
Morfologic craniul este deformat, neregulat. La palpare se percep numeroase 
eschile osoase. Scalpul se poate rupe şi creierul poate hernia sau poate lipsi 
parțial sau în totalitate din cutia craniană. Leziunile sunt de gravitate mare, 
ducând foarte rapid la deces. 


B. Fracturile indirecte. Fracturile indirecte sunt fracturi care apar la 
nivelul calotei şi bazei craniene în afară şi la distanță de aria de impact. De obicei 
sunt fracturi iradiate din aria de impact, fiind continuarea unor fracturi directe 
meridionale de la nivelul calotei. 

Iradierea fracturilor de boltă craniană se face preferenţial la nivelul bazei 
craniului, sub forma unor fracturi meridionale, orientate în axul de transmitere a 
forței traumatice. Dehiscenţa maximă este în apropierea zonei de impact. 
Iradierea la bază a fracturii de boltă se face pe drumul cel mai scurt. Astfel 
fracturile din regiunea frontală iradiază în etajul anterior, cele din regiunea 

temporo-parietală iradiază în etajul mijlociu şi cele din regiunea occipitală în 
etajul posterior. Propagarea de la un etaj la altul se realizează prin ocolirea 
orificiilor bazei. 

În compresiunea bilaterală apar fracturi care traversează baza unind cele 
două puncte de aplicare a compresiunii, descriind un meridian complet şi având 
dehiscenţa maximă în regiunea mijlocie. Acelaşi aspect se întâlneşte şi în cazul 
lovirii cu capul sprijinit. 

> Fracturile izolate reprezintă o formă aparte de fracturi indirecte care 
apar în lipsa unei fracturi de calotă. Apar în cazul prezenței la nivelul ariei de 
impact a unei zone osoase mai rezistente care nu se fracturează, dar care 
transmite forța traumatică unei regiuni învecinate mai puţin rezistente. De 
exemplu în impactul la nivelul arcadelor sprâncenoase pot apărea fracturi situate 
în etajul anterior al bazei la nivelul plafonului orbitei; în impactul la nivelul 
protuberanţei occipitale poate să apară o fractură izolată în etajul posterior. 

> Fractura controlaterală este de asemenea un tip particular de fractură 
indirectă localizată de partea opusă impactului. Apare în lovirea cu capul 
sprijinit. Putem întâlni fracturi izolate la nivelul plafonului orbitei, în cazul 
impactului puternic în regiunea occipitală. 


C. Fracturile mediate. Fracturile mediate sunt fracturi de bază craniană 
care se produc prin transmiterea forţei traumatice la distanță prin intermediul 
unor structuri osoase. Putem întâlni fracturi mediate prin rahis şi fracturi mediate 
prin mandibulă. 

> Fracturile mediate prin rahis se produc în căderi de la înălțime în ax 
vertical cu impact fie pe segmentele inferioare (pe picioare, pe genunchi, pe 
ischioane) fie pe extremitatea cefalică (căderea pe vertex). În aceste cazuri apare 
o fractură de bază de craniu cu aspect circular în jurul găurii occipitale, cu 
telescoparea intracraniană a coloanei cervicale. Acest tip de fractură duce rapid la 
moarte prin lezarea trunchiului cerebral. 

> Fracturile mediate prin mandibulă se produc prin traumatizarea 
puternică a regiunii mentoniere. În această situaţie forța traumatică se transmite 
prin corpul mandibulei, ramura ascendentă şi condilul mandibulei, producăndu-se 
o fractură în etajul mijlociu al bazei craniului, corespunzător cavităţii glenoide a 
articulației temporo-mandibulare. 

În general fracturile mediate nu se produc când se fracturează oasele prin 
care se transmite forţa traumatică (mandibula, coloana vertebrală, colul femural, 
platoul tibial, etc.). 


3.8.4.Leziunile meningo-cerebrale 


Leziunile meningo-cerebrale din traumatismul cranio-cerebral se pot 
clasifica (după Quai) în 3 categorii: 
e Leziuni specifice: 

> contuzia cerebrală; 
> dilacerarea cerebrală. 
e Leziuni nespecifice: 
> revărsatele sanguine intracraniene post-traumatice; 
* hematomul extradural; 
* hematomul subdural; 
* hemoragia subarahnoidiană; 
* hemoragia intracerebrală; 
* hemoragia intraventriculară; 
> edemul cerebral post-traumatic; 
> vasotromboza şi infarctizarea post-traumatice; 
e Leziuni finale: 
> cicatricea meningo-cerebrală; 
> scleroza atrofică a substanţei albe. 


>  CONTUZIA CEREBRALA 

Contuzia cerebrală este o leziune de tip hemoragic, specifică post- 
traumatică. Poate fi localizată (cortico-subcortical) şi difuză. Uneori cele două 
forme se pot asocia. 

Contuzia  cortico-subcorticală se localizează la nivelul crestei 
circumvoluţiilor cerebrale interesând una sau mai multe circumvoluții. Afectează 
substanţa cenuşie corticală şi substanţa albă subjacentă. 

Macroscopic  contuzia  cortico-subcorticală are pe secțiune formă 
triunghiulară, cu baza la suprafaţa creierului şi vârful spre profunzime. Este 
formată din mici hemoragii circumscrise cu tendinţă la confluare şi cu distrugerea 
secundară a țesutului nervos. Adesea apare un focar hemoragic central mai mare 
înconjurat de hemoragii satelite. Leziunile mai vechi iau o culoare brun-gălbuie. 

Microscopic se constată prezenţa unui revărsat sanguin perivascular, asociat 
cu alterări neuronale de tip tigroliză, picnoză, vacuolizări până la necroză. În 
leziunile mai vechi apar macrofage încărcate cu lipoizi şi pigment sanguin, iar cu 
timpul zona este înlocuită cu o cicatrice glială. 

Leziunile de contuzie cortico-subcorticală apar atât în zona de impact 
(focarul de lovire directă), cât şi în focarul de contralovitură. În traumatismele 
prin dezacceleraţie au de obicei un caracter bipolar. 

Contuzia difuză este constituită din hemoragii punctiforme, răspândite 
difuz în substanţa cenușie şi substanța albă, predominant în jurul nucleilor 
centrali şi în zonele periventriculare. 

Din punct de vedere clinic în funcţie de gravitate există 3 forme de contuzie 
cerebrală: minoră, medie şi gravă. Contuzia minoră se caracterizează prin 
pierdere de cunoştinţă de scurtă durată (de ordinul minutelor), LCR uşor 
hemoragic (rozat), revenire completă. În confuzia medie pierderea de cunoştinţă 
este de durată mai mare (câteva ore), revenirea este mai lentă, apar modificări 
neurologice obiective, LCR este sanguinolent, uneori determină sechele 

neurologice. Contuzia gravă se caracterizează prin comă profundă, are evoluţie 
severă putând duce la moarte, iar în caz de supraviețuire, determină sechele 
neurologice importante. 


>  DILACERAREA CEREBRALĂ 

Dilacerarea este o leziune gravă, cu mortalitate ridicată, caracterizată prin 
distrugerea țesutului nervos. Apare în focarul de lovire şi rareori în focarul de 
contralovitură. 

Mecanismul de producere poate fi direct şi secundar. Dilacerarea directă 
se produce prin lezarea directă a creierului de către agentul traumatic (proiectile, 
instrumente despicătoare, înțepătoare-tăietoare, etc.) sau de eschile osoase 
înfundate intracranian (în caz de fracturi cominutive denivelate). Dilacerarea 
secundară se produce prin confluarea unor zone de contuzie cerebrală. 

Macroscopic leziunea este formată dintr-un amestec de creier devitalizat şi 
cheaguri de sânge. Frecvent în jur apar focare satelite de contuzie cerebrală. 

Microscopic în zona afectată structura creierului este dispărută fiind 
înlocuită de un amestec de detritusuri celulare, sânge, fibre nervoase şi vase 
rupte. La margine se pot observa focare hemoragice care constituie expresia 
leziunilor de contuzie cerebrală satelită. 

În caz de supravietuire se constituie o cicatrice meningo-cerebrală. 


>  HEMATOMUL EXTRADURAL 

Hematomul extradural este practic o leziune exclusiv post-traumatică. Este o 
acumulare de sânge între planul osos şi dura mater. De cele mai multe ori este 
însoțit de fracturi craniene, de obicei liniare. 

Localizarea depinde de vasul lezat. Prin lezarea arterei meningee mijlocii se 
localizează în regiunea temporo-parietală, iar prin lezarea arterelor meningee 
anterioară şi posterioară se localizează în regiunea frontală, respectiv occipitală. 
Mai rar sursa hematomului extradural poate fi unul din sinusurile durale, venele 
diploice sau diferite vene emisare. De obicei ruptura vasculară se produce acolo 
unde o linie de fractură încrucişează un vas sanguin. Hematomul extradural are 
tendinţa de a se limita la un singur os cranian datorită aderenţei mai mari a durei 
mater la nivelul suturilor craniene. Apare numai în focarul de lovire, fiind singura 
leziune traumatică meningo-cerebrală care nu apare niciodată ca expresie a 
contraloviturii. 

Se formează în circa 3 ore după traumatism şi dacă nu se evacuează în timp 
util poate duce la moarte. 

Evoluţia clinică parcurge schematic următoarele etape: 

- momentul traumatismului cu pierderea cunoştiinţei de durată variabilă 
şi fenomene neurologice trecătoare sau persistente; 

- un interval liber, care în mod obişnuit durează 24-48 ore sau rareori 
mai mult; 

- agravarea, cu instalarea unui sindrom de hipertensiune intracraniană, 
tulburări de cunoştinţă (somnolenţă, obnubilare, comă), tulburări vegetative, 
semne neurologice în funcție de localizare (hemiplegie controlaterală, convulsii, 
afazie, midriază paralitică homolaterală, etc.). 

Tratamentul constă în evacuarea chirurgicală de urgenţă, această leziune 
constituind o mare urgență neurochirurgicală. În lipsa tratamentului hematomul 
extradural duce la moarte prin fenomene de compresiune cerebrală. 


>  HEMATOMUL SUBDURAL 

Hematomul subdural este un revărsat sanguin între dura mater şi arahnoidă. 
Sub aspect etiologic în general poate fi considerat de origine traumatică. Foarte 
rar apar hematoame subdurale netraumatice primare prin ruptura unui anevrism 
sau secundare, prin deschiderea subdurală a unei hemoragii cerebrale 
netraumatice. În majoritatea cazurilor este însoţit de fracturi craniene, dar poate 
să apară şi în lipsa acestora. Se localizează cel mai frecvent pe convexitate 
putându-se extinde uneori şi la baza creierului. 

Sursa hematomului subdural este reprezentată de obicei de ruptura vaselor 
meningee. 

Hematomul subdural apare atât în focarul de lovire (la locul de impact) cât 
şi în focarul de contralovitură, în traumatismele prin dezaccelerație putând avea 
caracter bipolar. 

Aspectul morfologic variază în raport cu vechimea: 

o în primele ore este format din sânge lichid ; 

o după 24-48 ore sângele se coagulează; 

o după 3-4 zile la periferie se formează o membrană de fibrină care în 2-3 
săptămâni se transformă într-un ţesut de granulaţie; 

o după circa o lună la margine apare o membrană conjunctivă evidentă 
impregnată cu pigment hematic. 

Simptomatologia clinică este asemănătoare cu cea a hematomului 
extradural dar de obicei intervalul liber este mai scurt. 

Tratamentul constă în evacuare chirurgicală, această leziune constituind o 
mare urgenţă chirurgicală. 


> HEMORAGIA SUBARAHNOIDIANĂ 

Hemoragia subarahnoidiană este un revărsat sanguin difuz în spaţiul 
subarahnoidian. Din punct de vedere etiologic poate fi traumatică şi netraumatică 
(patologică). 

Hemoragia subarahnoidiană traumatică se produce prin lovire cu sau de 
corpuri dure cu suprafață mare. Poate apare şi în lipsa unor fracturi craniene. 
Atunci când apar fracturi, acestea sunt de obicei sunt liniare. Hemoragia 
subarahnoidiană traumatică se localizează pe convexitate putând fi limitată pe 
suprafețe mici (sub locul de impact sau deasupra unor zone de contuzie cortico- 
subcorticală), sau poate fi extinsă pe întreaga convexitate, uneori extinzându-se şi 

la baza creierului. Apare în focarul de lovire şi de contralovitură, în mecanismul 
de dezacceleraţie putând avea caracter bipolar. 

Hemoragia subarahnoidiană netraumatică se localizează de obicei la baza 
creierului. Cauzele cele mai frecvente sunt ruptura spontană a unui anevrism 
cerebral sau sângerarea unei tumori cerebrale bogat vascularizată (hemangiom). 

Manifestările clinice în hemoragia subarahnoidiană constau în coma 
instalată progresiv, semne de iritație meningeala şi LCR hemoragic. Hemoragiile 
subarahnoidiene extinse au evoluţie gravă cu mortalitate ridicată. 


>  HEMATOMUL CEREBRAL (HEMORAGIA INTRACEREBRALĂ) 

Hemoragia intracerebrală este un revărsat sanguin relativ bine delimitat, 
situat în parenchimul cerebral. Sub aspect etiologic poate fi traumatică şi 
netraumatică (patologică). 

Hematomul cerebral traumatic este de obicei secundar, producându-se prin 
confluarea unor zone de contuzie cerebrală. Mai rar poate fi primar fund 
consecinţa rupturii unui vas intracerebral, situaţie în care se localizează mai 
profund în substanța albă. Se produce mai des în traumatismele prin 
dezacceleraţie. Se localizează mai frecvent în lobii temporali şi frontali şi mai rar 
în lobii occipitali şi în cerebel. În traumatismele puternice se poate localiza şi în 
trunchiul cerebral. Hematoamele profunde, localizate în vecinătatea ventriculilor 
cerebrali, se pot deschide în sistemul ventricular determinând hemoragie cu 
inundație ventriculară. 

Hematomul cerebral netraumatic se localizează de obicei profund, mai 
frecvent în capsula internă şi nucleii bazali. Deseori se deschide în sistemul 
ventricular. Cauzele cele mai frecvente sunt hipertensiunea arterială severă, 
ateroscleroza şi anevrismele cerebrale. 

Tabloul clinic variază în funcție de localizare şi de mărimea hematomului. 
Se caracterizează prin apariția semnelor de hipertensiune intracraniană şi a 
semnelor neurologice de focar cu evoluţie rapidă spre comă. În general 
hematomul intracerebral este o leziune gravă cu letalitate foarte crescută. În caz 
de supravieţuire rămân importante sechele neurologice. 


> HEMORAGIA INTRAVENTRICULARĂ 

Hemoragia intraventriculară se realizează prin deschiderea în sistemul 
ventricular a unor hematoame cerebrale situate profund, de origine patologică sau 
traumatică. Evoluția clinică este foarte gravă. 


> LEZIUNILE SECHELARE 

Leziunile sechelare (finale) sunt leziuni de tip reparator, cu caracter 
definitiv, care provoacă sechele neuropsihice. Constituie substratul 
morfopatologic al unei entități clinice largi denumită encefalopatia post- 
traumatică. Din punct de vedere medico-legal constatarea unor astfel de 
modificări implică probleme legate de infirmitate şi invaliditate permanentă post- 

traumatică. Leziunile  meningo-cerebrale  sechelare sunt reprezentate de 
cicatricea meningo-cerebrală şi scleroza atrofică a substanţei albe. 

=  Cicatricea meningo-cerebrală este cea mai frecventă modificare 
morfologică sechelară după leziunile traumatice meningo-cerebrale. 

Macroscopic apare ca o zonă albicioasă de consistență crescută, cu limite 
neregulate. Cicatricea meningo-cerebrală poate determina retracții şi modificări 
de volum ale sistemului ventricular cu apariția unei hidrocefalii interne. 

Microscopic se constată proliferare glială şi de fibre colagene cu prezenţa de 
rari neuroni cu modificări degenerative accentuate. 

=  Scleroza atrofică a substanței albe (atrofia traumatică a substanţei 
albe) poate fi difuză sau limitată la o arie cerebrală. 

Macroscopic creierul sau zona afectată este de consistență crescută, cu 
aspect decolorat. Ventriculii cerebrali sunt dilatați şi asimetrici iar cortexul 
cerebral este normal sau se poate constata un moderat grad de atrofie corticală. 

La examenul microscopic se constată hiperplazie glială şi demielinizarea 
substanţei albe subcorticale. 

Manifestările clinice ale leziunilor sechelare meningo-cerebrale sunt foarte 
variate, fiind reprezentate de tulburări senzitive, deficite motorii, tulburări psihice 
(ajungându-se în forme grave până la demență post-traumatică), epilepsie post- 
traumatică, tulburări senzoriale, etc. 

x x 


x 


Leziunile de contralovitură. Leziunile de contralovitură sunt reprezentate de 
totalitatea leziunilor meningo-cerebrale care apar în zona diametral opusă 
aplicării forței traumatice. Aceste leziuni apar în traumatismele cranio-cerebrale 
produse prin dezaccelerație şi rezultă din efectul cumulat a 3 factori: transmiterea 
undei de forță prin masa cerebrală, vibrația peretelui cranian datorită şocului de 
lovire şi creşterea presiunii intracraniene. 

Sub aspect lezional în focarul de contralovitură pot apărea toate leziunile 
meningo-cerebrale exceptând hematomul extradural. Cea mai frecventă leziune în 
focarul de contralovitură este contuzia cerebrală cortico-subcorticală, aceasta 
fiind de fapt şi singura leziune cu caracter primitiv. Celelalte leziuni au de obicei 
un caracter secundar. Astfel hemoragia subarahnoidiană se produce prin 
difuzarea în spaţiul subarahnoidian a unei hemoragii corticale, dilacerarea 
cerebrală şi hematomul cerebral se produc prin confluarea unor zone de contuzie 
cerebrală iar hematomul subdural se produce prin drenarea în spațiul subdural a 
unui hematom intracerebral situat spre suprafaţa creierului. 

În multe cazuri leziunile din focarul de contralovitură sunt mai extinse şi de 
gravitate mai mare decât cele din focarul de lovire directă. Uneori, în special în 
traumatismele cranio-cerebrale fără fracturi craniene, pot lipsi leziunile din 
focarul de lovire directă fiind prezente numai leziunile de contralovitură. 

3.9. TRAUMATISMUL BUCO-MAXILO-FACIAL 


Traumatismele buco-maxilo-faciale sunt frecvent întâlnite în practica 
medico-legală, adeseori în asociere cu traumatisme cranio-cerebrale.Leziunile 
traumatice buco-maxilo-faciale pot fi sistematizate în : 

e leziuni faciale de părți moi; 

e fracturi ale oaselor masivului facial; 

e leziuni traumatice ale articulației temporo-mandibulare (luxaţiile articulației 
temporo-mandibulare); 

e leziuni traumatice endobucale. 


3.9.1.Leziunile faciale de părţi moi 


La nivelul feţei leziunile cel mai frecvent întâlnite sunt echimozele, 
hematoamele, excoriațiile şi plăgile contuze .Rareori se pot întâlni şi alte tipuri de 
plăgi (plăşi tăiate, înţepate-tăiate, despicate, împuşcate). În unele cazuri în funcţie 
de localizare se poate aprecia mecanismul de producere a leziunilor. Astfel 
leziunile localizate pe regiuni ascunse (regiunea  orbito-palpebrală, 
submentonier), se produc de obicei prin mecanism activ (lovire activă). Leziunile 
localizate pe zone proeminente ale feței (piramida nazală, arcada sprâncenoasă, 
regiunile malare, etc.) se pot produce atât prin lovire activă cât şi prin mecanism 
pasiv (cădere). 

Leziunile traumatice faciale pot produce modificări încadrabile în noţiunea 
juridică de "prejudiciu estetic" sau "sluțire". 


3.9.2.Fracturile oaselor masivului facial 


e Fracturile oaselor nazale sunt cele mai frecvente fracturi ale 
viscerocraniului. Se pot produce prin lovire activă sau prin cădere. 

Diagnosticul se face prin examen clinic şi examen radiologic. La examenul 
clinic se constată tumefacția piramidei nazale, prezența unor leziuni primare 
(echimoze, excoriații, plăgi contuze) cracmente osoase la palpare, deformări ale 
piramidei nazale. Un semn relativ des întâlnit în cazuri de fracturi nazale îl 
constituie echimozele palpebrale inferioare bilateral simetrice. 

Sub aspect morfologic putem întâlni fisuri, fracturi liniare fără deplasare, 
fracturi cominutive cu sau fără deplasare şi ajungându-se în forme grave până la 
zdrobiri ale piramidei nazale. 

Timpul de îngrijiri medicale depinde de gravitatea fracturii. În general, 
fracturile simple fără deplasare necesită sub 20 zile îngrijiri medicale (14-16 
zile). În cazuri grave, pot determina sechele morfologice cu prejudiciu estetic sau 
sluțire şi tulburări funcționale (tulburări respiratorii, de fonație, de miros). 

e Fracturile osului malar se produc mai frecvent prin lovire activă şi mai rar 


prin cădere. 

Morfologic pot apărea fracturi liniare şi cominutive, cu sau fără înfundare. 
Fracturile cu înfundare necesită tratament chirurgical de reducere care este foarte 
dificil. Fracturile osului malar se pot complica cu sinusite sau pot produce 
deformări faciale. 

În general fracturile liniare necesită pentru vindecare sub 20 zile îngrijiri 
medicale. 

e Fracturile arcadei temporo-zigomatice se pot produce prin lovire, cădere 
sau compresiune. Pot fi unice sau multiple. În caz de compresiune pot apărea 
fracturi bilaterale. Necesită sub 20 zile îngrijiri medicale. 

e Fracturile maxilarului Superior sunt mai rar întâlnite datorită poziţiei 
ascunse a osului. Se pot produce prin lovire activă sau prin compresiune. 

Sub aspect morfologic pot fi incomplete sau complete. Fracturile 
incomplete pot interesa rebordul alveolar, tuberozitatea, peretele anterior al 
sinusului maxilar şi palatul dur. Fracturile care interezează rebordul alveolar se 
asociază frecvent cu leziuni dentare. Fracturile complete după direcţie pot fi 
verticale (mediane şi paramediane), oblice şi orizontale (inferioare - tip Guerin, 
mijlocii — tip Lefort I şi superioare — tip Lefort II). 

Timpul de îngrijiri medicale necesar vindecării este variabil depinzând de 
tipul şi gravitatea fracturii. În general fracturile maxilarului superior necesită 
pentru vindecare peste 20 zile îngrijiri medicale iar în cazuri grave peste 60 zile. 

e Fracturile mandibulei sunt relativ frecvent întâlnite în practica medico- 
legală datorită poziției acestui os şi datorită formei de potcoavă care îi conferă o 
rezistență scăzută. După mecanismul de producere fracturile mandibulei pot să 
fie directe şi indirecte. Fracturile directe se produc de obicei prin lovire activă iar 
cele indirecte prin compresiune. 

Morfologic putem întâlni fracturi liniare, unice sau multiple şi fracturi 
cominutive. Fracturile parțiale pot interesa marginea alveolară sau gonionul. 
Fracturile totale interesează ramura orizontală, gonionul, regiunea subcondiliană 
şi mai rar ramura ascendentă, condilul şi apofiza coronoidă. Fracturile care 
interesează rebordul alveolar se asociază frecvent cu leziuni traumatice dentare. 

Ca timp de îngrijiri medicale fracturile mandibulei necesită peste 20 zile 
iar în cazuri grave peste 60 zile. Cele mai frecvente complicații sunt reprezentate 
de osteite, osteomielite, pseudartroze şi consolidări vicioase care pot determina 
tulburări de masticaţie şi fonație sau deformări ale reliefului facial încadrabile în 
noțiunea de prejudiciu estetic şi sluțire. Fractura condilului se poate complica cu 
anchiloza temporo-mandibulară. 

3.9.3. Luxaţiile articulației temporo-mandibulare 


Luxaţiile articulației temporo-mandibulare se produc prin mecanism 
indirect, respectiv prin traumatizarea mandibulei. Pot fi de tip anterior, posterior 
sau lateral. Luxaţiile anterioare se produc prin lovire pe menton cu gura deschisă, 
cele posterioare prin cădere pe menton iar cele laterale prin lovire la nivelul 
gonionului sau ramurii orizontale. 

Uneori luxațiile articulației temporo-mandibulare se reduc spontan, dar de 
obicei necesită intervenţii de specialitate. În general necesită sub 20 zile îngrijiri 
medicale. Luxaţiile recidivante sunt destul de des întâlnite. 


3.9.4. Leziunile traumatice endobucale 


e Leziunile mucoasei buzelor şi obrajilor sunt reprezentate în special de 
echimoze, plăgi contuze şi hematoame. Se produc de obicei prin lovire directă, 
prin compresiune de arcadele dentare. Leziunile cu soluție de continuitate 
sângerează foarte abundent şi în evoluție se acoperă cu false membrane de 
fibrină. 

e Leziunile mucoasei gingivale se pot asocia cu leziuni dentare sau chiar cu 
fracturi ale crestei alveolare. Ca aspecte lezionale putem întâlni echimoze şi 
plăgi. În caz de leziuni gingivale este indicat un examen radiologic pentru 
evidențierea eventualelor leziuni dentare sau osoase. 

e Leziunile limbii sunt rare. Se produc de obicei indirect, prin lovirea 
mandibulei cu comprimarea limbii între arcadele dentare rezultând plăgi muşcate, 
cu profunzime variabilă, până la secţionare totală. Plaga muşcată produsă în 
această situaţie are formă curbă cu concavitatea posterioară, deosebindu-se prin 
aceasta de rarele cazuri de plagă produsă prin muşcarea de către o altă persoană, 
când concavitatea plăgii este orientată anterior. 

e Leziunile traumatice ale bolţii palatine sunt foarte rare, producându-se mai 
ales prin obiecte înțepătoare, înţepătoare-tăietoare şi proiectile. Leziunile 
rezultate au caracter penetrant determinând comunicare între cavitatea bucală şi 
nazală. 

e Leziunile traumatice dentare se produc cel mai frecvent prin lovirea directă 
cu corpuri dure. În această situaţie leziunile dentare se asociază de obicei cu 
leziuni ale buzelor şi ale mucoasei obrajilor (echimoze, plăgi). Aceste leziuni pot 
lipsi în lovirea cu gura deschisă sau în caz de prognatism foarte accentuat. Mai 
rar leziunile dentare se produc indirect respectiv prin lovire pe menton sau 
ramura orizontală a mandibulei.Prin situația lor anatomică cel mai frecvent lezaţi 
sunt dinții frontali (incisivii şi caninii). 

Sub aspect lezional la nivelul dinților putem întâlni: 
e Fracturi: 

- coronare (parțiale sau totale); 

- de colet; 

- radiculare; 
- coronoradiculare. 
e  Luxaţii: -care în funcție de gravitate cuprind 4 grade. 
e  Avulsii: -per primam; 
- de necesitate. 

Diagnosticul pozitiv se bazează pe examenul clinic cu cercetarea mobilității 
dentare, examinarea mucoasei gingivale şi a mucoasei buzelor şi obrajilor, 
coroborat cu un examen radiologic. 

În interpretarea medico-legală a leziunilor traumatice dentare trebuie să se 
țină cont de leziunile patologice preexistente (carii, parodontopatii cronice 
marginale) care pot avea rol favorizant în producerea leziunilor traumatice. 

Timpul de îngrijiri medicale se apreciază în funcţie de numărul dinţilor 
lezaţi, felul tratamentului (conservator sau protetic) şi starea anterioară a dentiției. 


3.10. TRAUMATISMELE VERTEBRO-MEDULARE 
3.10.1. Clasificare 


Traumatismele vertebro-medulare se întâlnesc relativ frecvent în practica 
medico-legală, îndeosebi în cadrul accidentelor rutiere şi în precipitare. 
Leziunile traumatice ale coloanei vertebrale sunt reprezentate de : 
- luxații ; 
- fracturi ; 
- leziuni discoligamentare. 
În funcţie de interesarea lezională a măduvei spinării distingem două grupe 
lezionale: 
- traumatisme vertebrale mielice - cu leziuni meningo-medulare; 
- traumatisme vertebrale amielice - fără lezarea măduvei spinării. 


3.10.2. Luxaţiile coloanei vertebrale 


Luxaţiile coloanei vertebrale se produc cu mai mare uşurinţă în regiunile 
anatomice care sunt mai expuse unor mişcări bruşte de flexie sau extensie. După 
modalitatea de producere luxaţiile pot să fie de tip anterior, posterior şi lateral. 

Luxaţiile coloanei cervicale sunt cele mai frecvente leziuni traumatice ale 
coloanei vertebrale. Se localizează mai frecvent la nivelul Cs-Ce. Se produc prin 
flexia anterioară, laterală sau extensia gâtului. Pot fi de tip anterior, posterior şi 
lateral. Se pot asocia cu fracturi ale coloanei vertebrale. Luxaţiile complete au de 
obicei o evoluţie gravă, putând duce la moarte prin edem medular ascendent. 

e Luxaţia atlasului se poate produce prin lovire directă când se asociază cu 
fractura apofizei odontoide şi prin hiperflexie, situație în care este însoțită de 
smulgerea ligamentelor. De obicei este o luxaţie de tip anterior. Duce rapid la 
moarte prin compresiunea bulbului. 

e Luxaţia axisului este rar întâlnită. Se produce prin hiperflexie sau 
hiperextensie forțată (căderea pe cap). Duce imediat la moarte prin leziuni 
bulbare. 

Luxaţiile coloanei dorsale și lombare sunt mult mai rar întâlnite decât 
luxaţiile coloanei cervicale. Se localizează mai frecvent la nivel Di.-D» şi Di-L.. 
Aceste luxații sunt consecința unei schimbări bruşte a curburii coloanei 
vertebrale. În multe cazuri se asociază cu leziuni viscerale şi cu fracturi ale 
coloanei vertebrale. În situaţia în care luxaţia este însoțită de ruptura ligamentului 
posterior comun apar dislocări importante cu leziuni meningo-medulare sau cu 
lezarea plexurilor venoase. 


3.10.3. Fracturile coloanei vertebrale 


Fracturile coloanei vertebrale se pot clasifica, în funcție de structura 
anatomică interesată în: 

Fracturi ale arcului vertebral: 

+ fractura lamelor vertebrale; 

+ fractura apofizelor transverse; 
+ fractura apofizelor spinoase; 
+ fractura apofizelor articulare. 

Fracturile de corp vertebral: 

¢ fracturi parcelare; 
$ fracturi totale. 

Fracturile arcurilor vertebrale sunt mai frecvente deoarece prin situaţia 
lor anatomică aceste structuri sunt mai uşor abordabile decât corpii vertebrali. Cel 
mai des aceste fracturi se produc prin mecanism direct (lovire cu sau de corpuri 
dure, lovire cu obiecte înțepătoare-tăietoare, despicătoare şi prin acțiunea 
proiectilelor). 

e Fractura lamelor vertebrale apare rareori ca o leziune izolată. Poate să 
fie unilaterală sau bilaterală şi se poate produce prin lovire directă cu obiecte 
grele, cădere pe cap sau prin hiperflexie . 

e Fractura apofizelor transverse se poate produce prin lovire directă sau 
indirect prin contractura musculară violentă. În general nu determină fenomene 
neurologice medulare, dar poate produce un sindrom iritativ al rădăcinilor 
nervoase. 

e Fractura apofizelor spinoase interesează mai frecvent ultima vertebră 
cervicală şi primele vertebre dorsale. Se poate produce prin lovire directă şi rar 
prin smulgere datorită contracției musculare. De obicei nu este însoțită de 
fenomene neurologice. 

e Fractura apofizelor articulare apare rareori ca o leziune izolată. Poate 
fi unilaterală sau bilaterală. Deseori se asociază cu fracturi ale corpilor vertebrali 
şi poate determina fenomene de compresie medulară. 

Fracturile corpilor vertebrali pot fi parțiale şi totale. 
e Fracturile parţiale ale corpilor vertebrali sunt mai rar întâlnite decât 


cele totale. Se pot produce prin hiperflexie sau prin cădere în ax. Morfologic pot 
îmbrăca aspecte variate: fisuri ale corticalei, fracturi ale marginilor vertebrale, 
fracturi ale planşeului sau plafonului vertebral, fracturi parțiale transversale. 
e Fracturile totale ale corpilor vertebrali pot să fie directe şi indirecte. 

> Fracturile directe se pot produce prin loviri puternice cu corpuri 
dure, compresiune, călcare, proiectile, instrumente despicătoare şi înțepător- 
tăietoare. Pot fi închise şi deschise. 

> Fracturile indirecte se pot realiza prin mecanisme diferite: 

- prin tasare — se produce în precipitare în ax cu impact pe 
segmentele inferioare sau pe vertex, situaţie în care se produce zdrobirea unui 
corp vertebral prin compresiune între cel supra şi subjacent; 

— prin hiperflexie anterioară — situaţie în care se produce zdrobirea 
porțiunii anterioare a corpului vertebral; 

— prin hiperfexie laterală - realizându-se o zdrobire a uneia din 
porțiunile laterale a corpului vertebral; 

— prin hiperextensie - producându-se o tasare posterioară a corpului 
vertebral şi o deschidere anterioară de formă triunghiulară; 

— prin răsucire - când apar fracturi spiroide care pot interesa una sau 
mai multe vertebre. 

Fracturile indirecte sunt de obicei fracturi închise. 


3.10.4. Leziuni traumatice disco-ligamentare 


Leziunile traumatice disco-ligamentare sunt de obicei asociate cu fracturile 
şi luxaţiile coloanei vertebrale. Sub aspect morfologic se pot întâlni rupturi 
ligamentare şi leziuni ale discului intervertebral (fisuri, rupturi, putându-se 
ajunge până la zdrobirea discului intervertebral). 

O leziune particulară este hernia de disc post-traumatică care se produce 
prin ruptura ligamentului vertebral posterior cu pătrunderea discului 
intervertebral în canalul rahidian determinând fenomene de compresiune asupra 
măduvei spinării. 


3.10.5. Leziunile traumatice meningo-medulare 


Leziunile traumatice meningo-medulare sunt reprezentate de: 
- contuzia medulară; 
- dilacerarea medulară; 
- edemul medular, 
- revărsatele sanguine intrarahidiene: 
* extradurale; 
* subdurale; 

* subarahnoidiene; 
* intramedulare. 

Simptomatologia clinică a leziunilor medulare este variată şi depinde de 
localizarea şi extinderea leziunii, traducându-se prin tulburări motorii, senzitive 
sau vegetative. 

Evoluţia unui traumatism vertebro-medular este variabilă. În cazuri grave 
poate duce la moarte, fie direct prin lezarea bulbului sau prin edem medular 
ascendent (în traumatismele coloanei cervicale), fie secundar prin complicaţii, în 
special de ordin septic (meningite, mielite, bronhopneumonii, etc.). În caz de 
supraviețuire pot să apară tulburări neurologice sechelare cu constituirea unor 
infirmități şi/sau invalidități. 


3.11. TRAUMATISMELE GÂTULUI 
Traumatismele gâtului pot să fie închise şi deschise. 
3.11.1. Traumatismele închise ale gâtului 


Traumatismele închise ale gâtului se pot produce prin lovire directă cu 
corpuri contondente sau prin compresiune. 

Ca aspecte lezionale putem întâlni echimoze, hematoame, infiltrate sanguine 
în musculatura gâtului, rupturi de muşchi şi tendoane (parțiale sau totale). 

Prin lezarea chiar de intensitate redusă a zonei sinocarotidiene se poate 
produce moarte prin inhibitie. 

Prin compresiunea gâtului (spânzurare, strangulare) se pot produce fracturi 
ale osului hioid, precum şi rupturi ale cartilajelor laringiene. 


3.11.2. Traumatismele deschise ale gâtului 


Traumatismele deschise ale gâtului se pot produce prin acţiunea armelor 
albe (instrumentelor tăietoare, înțepătoare-tăietoare, despicătoare) şi mai rar prin 
acțiunea armelor de foc. Prin acțiunea instrumentelor tăietoare, înțepătoare- 
tăietoare şi despicătoare se produc plăgi, de obicei profunde, care interesează 
musculatura şi uneori cartilajele laringiene sau traheea şi chiar coloana vertebrală. 
Prin secţionarea vaselor gâtului se produc hemoragii masive. În caz de secţionare 
a venelor jugulare se pot produce embolii aeriene. 

O formă particulară de leziune deschisă a gâtului este decapitarea. 
Decapitarea este o plagă profundă care interesează părțile moi ale gâtului, 
laringele sau prima porțiune a traheei şi coloana vertebrală. Poate fi parțială sau 
totală. Se poate produce prin călcare de tren sau mai rar prin acţiunea 
instrumentelor despicătoare sau tăietoare. 

În practica medico-legală şi judiciară, leziunile gâtului produse prin arme 
albe pot fi autoproduse (sinucideri şi tentative) sau heteroproduse (omucideri sau 

tentative de omor). Diferenţierea autoproducerii de heteroagresiune necesită un 
examen minuțios la locul faptei şi al aspectului leziunilor. 

În autoagresiune, de obicei găsim arma la locul faptei. Din punct de vedere 
lezional putem întâlni o plagă unică sau plăgi multiple. Când sunt plăgi multiple 
una este profundă şi celelalte superficiale. Orientarea plăgii este în general de la 
stânga la dreapta şi uşor oblic de sus în jos. Plaga prezintă adeseori mai multe 
puncte de atac şi este mai profundă la nivelul punctului de atac. 

În heteroagresiune plaga este unică sau multiplă. În situaţia existenţei unor 
plăgi multiple, de obicei toate sunt profunde. Plăgile sunt profunde pe tot traiectul 
şi sunt orientate în general de la dreapta la stânga. 


3.12. TRAUMATISMUL TORACIC 


Traumatismul toracic poate fi închis şi deschis. 
3.12.1. 'Traumatismul toracic închis 


În traumatismul toracic închis leziunile pot interesa peretele cutiei toracice 
(părți moi şi schelet) şi viscerele intratoracice. 

Leziunile de părti moi sunt reprezentate de echimoze, hematoame, 
infiltrate sanguine în musculatură. Aceste leziuni, neînsoţite de alte leziuni 
traumatice apar în cadrul unor traumatisme de intensitate redusă. 

Leziunile scheletului toracic apar în traumatismele de intensitate mai mare. 
Sub aspect lezional putem întâlni fracturi ale sternului şi coastelor, precum şi 
leziuni ale coloanei vertebrale dorsale (luxaţii şi fracturi). 

> Fracturile sternului sunt mai des directe şi mai rar indirecte. Fracturile 
directe apar în aria de impact şi sunt consecinţa unor loviri cu sau de 
corpuri dure. Fracturile indirecte se pot realiza prin hiperflexie 
puternică (proiectări în vertex, cădere în cap). De obicei sunt fracturi 
transversale, localizate mai frecvent la locul de unire a corpului cu 
manubriul sternal. 

> Fracturile costale pot fi directe şi indirecte. Fracturile directe se produc 
prin lovire cu sau de corpuri contondente. Se localizează în aria de 
impact şi interesează un număr redus de coaste (1-3 coaste). Fracturile 
indirecte se produc cel mai frecvent prin compresiune. Interesează un 
număr mai mare de coaste (2-10 coaste), fiind situate de obicei în două 
planuri. În caz de compresiuni puternice putem întâlni fracturi costale 
bilaterale, dispuse în patru linii. Fracturile costale pot fi cu sau fără 
deplasare. Cele cu deplasare pot produce leziuni pleuro-pulmonare cu 
hemopneumotorace şi mai rar leziuni cardiace cu hemopericard sau 
hemotorace. Fracturile costale multiple, în special cele cu volet costal, 
determină tulburări grave în dinamica respiratorie, cu insuficiență 
respiratorie severă, care poate duce la deces. 

Leziunile viscerale sunt reprezentate de rupturi ale viscerelor intratoracice. 
Rupturile viscerale se pot produce direct în traumatismele contuzive grave 
(precipitare, lovire puternică, compresiune, proiectare) sau indirect, prin lezarea 
de către un fragment costal în fracturi costale cu deplasare. Consecințele depind 
de organul interesat. Rupturile plămânilor determină hemopneumotorace, şi în 
unele cazuri emfizem mediastinal şi emfizem subcutanat. Rupturile inimii 
determină hemopericard sau hemotorace (când este rupt şi pericardul). În 
traumatismele puternice se produc rupturi ale vaselor mari, cu hemoragie internă 
masivă. 


3.12.2.. Traumatismul toracic deschis 


În noţiunea de traumatism toracic deschis sunt incluse plăgile penetrante 
toracice produse de arme albe sau prin împușcare. Leziunile pot interesa părțile 
moi ale cutiei toracice, coastele, pleura şi viscerele toracice. În traumatismul 
toracic deschis putem întâlni secţionarea vaselor intercostale cu hemoragie 
externă consecutivă, lezarea pleurei şi plămânilor cu hemopneumotorace şi 
lezarea inimii cu hemopericard sau hemotorace (când breşa pericardică este 
mare). 

Leziunile viscerale din traumatismul toracic necesită tratament medico- 
chirurgical de urgență încadrându-se în categoria leziunilor primejdioase pentru 
viață. 

În practica medico-legală, leziunile toracice produse cu arme albe, îndeosebi 
cele din regiunea precordială, pot ridica probleme de interpretare privind modul 
lor de producere: autoproducere sau heteroagresiune. 

În autoproducere apar de obicei plăgi multiple care de cele mai multe ori nu 
au corespondent pe îmbrăcăminte şi sunt grupate (apropiate). În general o singură 
plagă este profundă, celelalte fiind plăgi superficiale, nepenetrante. 

În heteroagresiune putem întâlni o plagă unică sau plăgi multiple. Când 
există plăgi multiple, de obicei toate sunt profunde, având corespondent pe 
îmbrăcăminte, şi în general nu sunt grupate, fiind dispuse la întâmplare. Pot să 
aibă traiect oblic de sus în jos sau de jos în sus. 


3.13. TRAUMATISMUL ABDOMINAL 


Traumatismul abdominal poate fi închis sau deschis. 

3.13.1. Traumatismul abdominal închis 


Traumatismele abdominale închise pot fi simple (care implică numai leziuni 
ale peretelui abdominal) şi grave (în care apar leziuni ale viscerelor abdominale). 
Leziunile viscerale se pot produce prin compresiune, precipitare şi proiectare. 
Foarte rar se pot produce prin lovire directă puternică (în cazul existenței unor 
modificări  lezionale preexistente). Putem întâlni rupturi ale organelor 
parenchimatoase (ficat, splină, rinichi) şi mai rar rupturi ale organelor cavitare 
(stomac, intestin). Morfologic rupturile organelor parenchimatoase pot fi 
superficiale sau profunde, unice sau multiple, uneori de aspect exploziv (în 
compresiuni puternice). Apar mai frecvent la nivelul ficatului, splinei, rinichiului 
şi foarte rar la nivelul pancreasului. Organele cavitare se pot rupe prin acţiunea 
de compresiune de planul dur al coloanei vertebrale. Interesează în special 
intestinul şi mai rar stomacul. 

Consecințele rupturilor viscerale depind de organul afectat. Ruptura 
ficatului şi splinei determină hemoperitoneu. În ruptura rinichiului şi pancreasului 
apare hematom retroperitoneal (perirenal sau peripancreatic).  Rupturile 
intestinului şi stomacului produc peritonite. 

La nivelul organelor parenchimatoase, în special la nivelul splinei, pot 
apărea rupturi “în doi timpi”: în primul timp se produce un hematom 
intraparenchimatos subcapsular cu păstrarea intactă a capsulei, iar în cel de-al 
doilea timp, după un interval liber, se produce ruptura capsulei cu apariția unui 
hemoperitoneu, cu simptomatologia unui abdomen acut chirurgical. Un aspect 
asemănător poate apare în rupturile intestinale: în prima fază perforația este 
acoperită de epiplon şi ansele intestinale vecine, apoi, după un interval liber, 
apare simptomatologia unei peritonite. 

În compresiunea abdominală sau în precipitare pot apărea şi fracturi de 
bazin. Acestea pot fi uni sau bilaterale, interesând mai frecvent zona sacro-iliacă 
şi ramurile orizontale ale pubisului. Prin deplasările fragmentelor osoase pot 
apărea leziuni ale vezicii urinare, rectului şi uterului. 

3.13.2.. Traumatismul abdominal deschis 


În această categorie se includ plăgile abdominale, nepenetrante sau 
penetrante în cavitatea peritoneală. Plăgile penetrante pot fi simple, când nu sunt 
însoțite de leziuni viscerale şi grave când se asociază şi leziuni ale viscerelor 
abdominale. Consecințele leziunilor viscerale depind de organele interesate. Prin 
lezarea organelor parenchimatoase se produc hemoragii interne (hemoperitoneu, 
hematom retroperitoneal), iar prin lezarea organelor cavitare se produc peritonite. 
Plăgile abdominale penetrante, indiferent dacă sunt sau nu asociate cu leziuni 
viscerale, sunt considerate ca fiind leziuni primejdioase pentru viaţă. Această 
interpretare derivă din conduita terapeutică. În cazul unor plăgi abdominale 
penetrante se practică laparatomie exploratorie pentru evidențierea unor 
eventuale leziuni viscerale care pot scăpa mijloacelor de investigaţie imagistice 
(examen radiologic, examen ecografic). 

Sub aspect judiciar, leziunile abdominale produse prin arme albe pot să fie 
omucideri, sinucideri sau tentative. Pentru a putea diferenția modul de producere 
se impune un examen minuțios al aspectelor lezionale. 

În autoproducere plaga poate fi unică sau pot apărea plăgi multiple. Când 
sunt plăgi multiple una este profundă, celelalte fiind superficiale. De cele mai 
multe ori plaga profundă prezintă mai multe traiecte realizate prin rotirea 
instrumentului, în scopul producerii unor leziuni extinse şi grave. 

În heteroagresiune plaga poate să fie unică sau pot să fie plăgi multiple. 
Când există plăgi multiple, de obicei toate sunt profunde, fiecare plagă având un 
singur traiect (canal), fiind lezate organe numai pe direcția traiectului. 


3.14. RAPORTUL DE CAUZALITATE ÎN 
TANATOGENEZA TRAUMATISMELOR MECANICE 


Raportul de cauzalitate în tanatogeneza traumatismelor mecanice constituie 
unul din aspectele fundamentale ale practicii medico-legale întrucât are ca scop 
stabilirea pe baze ştiinţifice a raportului care există între traumatism şi 
producerea morţii. Această problemă complexă a fost rezolvată foarte sintetic de 
şcoala românească de medicină legală. 

Schematic raportul de cauzalitate în tanatogeneza traumatismelor mecanice 
poate fi redat astfel (după Quai): 


A.  CAUZALITATE DIRECTĂ (PRIMARĂ) 
a) NECONDIȚIONATĂ 


= 


Traumatism Complex morfofuncțional cauzator al morții 

b) CONDIȚIONATĂ 


Complex morfofuncțional 


Traumatism | | Factori conditionali 
j care produce moartea 


Factorii condiționali: 
- adjuvanţi (endogeni, exogeni) - nu rup nexul de cauzalitate 
- determinanţi - pot rupe nexul cauzal 


B. CAUZALITATE SECUNDARĂ - întotdeauna condiţionată 


Traumatism = Complex morfofuncţional Complicaţii care duc 
care nu produce moartea ii la moarte 


3.14.1. Cauzalitatea directă 


Cauzalitatea directă poate fi necondiționată şi condiționată. 

Cauzalitatea directă necondiționată 

În această formă de cauzalitate, între traumatism şi complexul 
morfofuncțional care produce moartea nu se interpune nici o verigă. De exemplu: 
zdrobirea craniului şi conţinutului, decapitarea, leziuni grave ale organelor vitale. 

Cauzalitatea directă condiționată 

În cauzalitatea directă condiţionată între traumatism şi complexul 
morfofuncțional care produce moartea intervin o serie de factori condiționali care 
pot avea un rol adjuvant sau determinant în producerea morții. 

> Factorii adjuvanţi pot fi endogeni (stări patologice preexistente) şi 
exogeni (factori de mediu, tratamente, consum de alcool, etc.). Intervenţia 
factorilor adjuvanţi nu rupe nexul de cauzalitate. Pentru exemplificare prezentăm 
cazul unui individ decedat prin traumatism cranio-cerebral cu fractură de calotă şi 
bază craniană şi leziuni meningo-cerebrale (hematom subdural, hemoragie 
subarahnoidiană, contuzie cerebrală). În plus s-au constatat modificări de 
ateroscleroză cerebrală iar examenul toxicologic a evidenţiat că individul era sub 
influenţa băuturilor alcoolice. În exemplul dat traumatismul produce în mod 
nemijlocit leziunile meningo-cerebrale care duc la moarte. Intervenţia factorilor 
adjuvanţi, respectiv alcoolul, prin creşterea permeabilităţii vasculare, sau 
ateroscleroza prin creşterea fragilității vasculare, au cel mult un rol agravant al 
leziunilor meningo-cerebrale, fiind deci un factor adjuvant. În această situaţie 
raportul de cauzalitate nu se poate rupe existând o legătură directă între cauză 
(traumatism) şi efect (moartea prin leziuni meningo-cerebrale). 

> Factorii condiţionali determinanţi pot rupe nexul de cauzalitate. Vom 
exemplifica cu cazul unui individ care decedează în urma unui traumatism de 
mică intensitate al extremității cefalice. La autopsie se constată un mic infiltrat 
sanguin epicranian, hemoragie subarahnoidiană difuză şi un anevrism cerebral 

rupt. În acest caz boala preexistentă (anevrismul cerebral) determină leziunea 
tanatogeneratoare (hemoragia  subarahnoidiană).  Traumatismul de mică 
intensitate, prin el însuşi, în condiţii obişnuite nu putea duce la moarte şi cel mult 
a favorizat ruperea anevrismului. Dar anevrismul se putea rupe şi în alte condiţii 
(efort fizic, defecare, act sexual, etc.). În aceste condiţii nexul de cauzalitate se 
poate rupe, traumatismul neputând fi incriminat ca fiind direct cauzal în 
producerea morţii. 


3.14.2. Cauzalitatea secundară 


Cauzalitatea secundară este o formă de cauzalitate întotdeauna condiționată. 
În acest tip de cauzalitate traumatismul determină leziuni care prin gravitatea lor 
nu duc la moarte, dar în evoluție, determină complicaţii grave care produc 
decesul. De exemplu, o agresiune soldată cu o plagă penetrantă abdominală 
produsă de un cuţit, cu perforarea unei anse intestinale. Leziunea prin gravitatea 
ei nu produce moartea, dar în lipsa unui tratament adecvat duce la peritonită, care 
determină decesul prin stare septică. 

În această formă de cauzalitate intervin numeroşi factori condiţionali, 
exogeni şi endogeni. În exemplul dat aceştia sunt reprezentaţi de felul, 
precocitatea şi corectitudinea tratamentului aplicat, reactivitatea organismului, 
etc. 

Cunoaşterea şi interpretarea corectă a raportului de cauzalitate are o 
importanță deosebită în practica medico-legală deoarece rezolvă una din 
problemele fundamentale ale expertizei medico-legale traumatologice, respectiv a 
relației care există între un traumatism şi producerea decesului. 


3.15. MODALITĂȚI ŞI CIRCUMSTANȚE DE PRODUCERE 
A TRAUMATISMELOR MECANICE 


3.15.1. Căderea şi precipitarea 


Căderea şi precipitarea sunt consecința pierderii echilibrului cu izbirea 
corpului de un plan dur. Căderea simplă (căderea pe acelaşi plan) constă în 
schimbarea poziţiei corpului cu izbirea pe acelaşi plan, respectiv planul de 
susținere. Precipitarea (căderea de la înălțime) constă în trecerea corpului de pe 
un plan pe un altul situat mai jos, sub acțiunea gravitaţiei. În cădere şi precipitare 
leziunile se produc prin lovirea pasivă de un plan dur. 

Pierderea echilibrului poate avea cauze interne şi externe. 

e Cauzele interne (endogene) sunt reprezentate de boli care determină 
pierderea stării de cunoştinţă (epilepsie, sincopa cardiacă, accidente vasculare 
cerebrale, etc.), tulburări ale sistemului labirintic, tulburări de vedere, afecțiuni 
neurologice, autopropulsia. 

e Cauzele externe (exogene) pot fi determinante (heteropropulsia) şi 
favorizante (terenul alunecos, obscuritatea, diferite obstacole,etc.). 

Atât căderea cât şi precipitarea se pot produce din poziția de repaus a 
corpului sau din cea de mişcare, cu sau fără intervenţia unei forțe externe 
(heteropropulsie). 

În cursul unei precipitări se disting 3 faze: 

> Faza de pierdere a echilibrului în care se produce modificarea poziței 

spaţiale a centrului de greutate al corpului față de baza de susţinere; 

> Faza de cădere propriu-zisă - în această fază, prin contracția diferitelor 

grupe musculare, corpul ia poziţii variate în spaţiu; 

> Faza de izbire de planul dur. 

În căderea pe acelaşi plan sau de la înălțimi foarte mici (până la 1-2 m), cea 
de-a doua fază este inexistentă sau aproape inexistentă. Dacă impactul se face pe 
planuri înclinate izbirea este urmată de alunecarea şi rostogolirea corpului. 

Gravitatea leziunilor în cădere şi precipitare este dependentă de mai mulți 
factori: 

— viteza de cădere - condiționată de înălțimea de la care se cade şi greutatea 

corpului; 

— caracteristicile planului de impact; 

— zona corpului cu care se realizează impactul, 

— forța de propulsie imprimată corpului. 


3.15.1.1. Căderea simplă 


Căderea simplă sau căderea pe acelaşi plan se poate produce din poziţie 
staționară sau din mişcare (mers sau fugă). Pierderea echilibrului este de origine 
endogenă în primul caz şi exogenă (teren alunecos, obstacole) în al doilea caz. 
Un rol important în producerea căderii revine stării de ebrietate. 

Leziunile produse prin cădere simplă sunt în general de gravitate redusă. Ca 
aspecte lezionale întâlnim echimoze, hematoame, excoriații, plăgi contuze şi 
fracturi. Leziunile prin cădere au o serie de caracteristici: apar pe părți 
proeminente, care vin prima dată în contact cu planul dur (piramida nazală, 
regiunea mentonieră, regiunea occipitală, coate, genunchi, palme) şi sunt 
localizate într-un singur plan (planul de contact). Excepţie face căderea urmată de 
rostogolire pe un plan înclinat când apar leziuni pe planuri diferite. 

Moartea în căderea pe acelaşi plan survine foarte rar. Este posibilă în căderi 
cu heteropropulsie (lovire activă urmată de cădere) şi în căderi survenite după 
pierderea stării de cunoştinţă, situaţie în care mişcările de redresare a corpului 
sunt practic inexistente. Decesul se poate produce prin leziuni meningo-cerebrale, 
consecutive lovirii capului de sol sau de diferite obiecte din jur şi foarte rar prin 
hemoragie internă datorată unor rupturi de ficat şi splină (de obicei pe fond 
patologic preexistent). 

3.15.1.2. Precipitarea 


Precipitarea este căderea de la un nivel superior la un nivel situat inferior, 
fiind denumită şi căderea de la înălțime. 

Leziunile produse prin precipitare sunt leziuni de gravitate mare care 
frecvent duc la moarte. Sub aspect judiciar precipitarea poate fi sinucidere, 
accident şi foarte rar omucidere. Omuciderea prin precipitare este extrem de 
dificil de probat sub aspect medico-legal. 

Mecanismul de producere al leziunilor în precipitare poate fi direct şi 
indirect. 

e Mecanismul direct poate să fie primar, secundar şi mediat. Leziunile 
prin mecanism direct primar sunt cele care apar în regiunea care relizează 
contactul iniţial cu planul dur. De mecanismul direct secundar ţin leziunile 
produse prin izbirea ulterioară a restului corpului de planul dur, după ce s-a 
realizat contactul inițial. Mecanismul direct mediat apare în căderi în ax vertical 
(în picioare, pe genunchi, ischioane, pe vertex), când forța traumatică se 
transmite la distanță, prin intermediul coloanei vertebrale, determinând leziuni la 
distanță de zona de impact (de exemplu fractura mediată de bază craniană). 

e Leziunile prin mecanism indirect apar de asemenea la distanță de zona 
de impact, fiind consecinţa dezacceleraţiei bruşte sau a unor contracții musculare 
violente. 

Uneori în precipitare se pot produce leziuni în timpul fazei de cădere 
propriu-zisă, prin izbirea de o serie de obstacole întâlnite în traiectoria de cădere 
(stâlpi, arbori, balcoane, etc.). 


Modalităţi de impact în precipitare 
In precipitare există mai multe modalităţi de impact al corpului cu planul 


dur şi anume: 
> Impactul segmentului cranian concomitent cu restul corpului, care se poate 
face în planul anterior, posterior sau unul din planurile laterale ale corpului. 
> Impactul cu segmentele inferioare ale corpului, respectiv căderea în 
picioare, pe genunchi sau pe ischioane. 
> Impactul cu segmentul cranian (căderea pe vertex). 
Ultimele două modalităţi enumerate constituie variante de precipitare în ax 
vertical, denumite pe scurt precipitare în ax. 
A. Impactul segmentului cranian concomitent cu restul corpului 
În această variantă contactul corpului cu planul dur se face pe o suprafață 
mare. Leziunile apar pe un singur plan, respectiv pe planul de impact (anterior, 
posterior sau unul din planurile laterale). Pot apărea leziuni în mai multe planuri 
în caz de lovire de diferite obstacole pe traseul de cădere sau când impactul se 
face pe un plan înclinat, când urmează rostogolirea victimei. 
Aspectele lezionale întâlnite în această formă sunt extrem de variate, 
adeseori imitând aspecte lezionale multiple. 

> Leziunile de părți moi sunt condiţionate de particularitățile planului de 
impact, de forța de izbire, precum şi de îmbrăcămintea victimei (leziunile sunt 
grave când îmbrăcămintea este subţire). Se pot întâlni leziuni cu sau fără soluție 
de continuitate. Adeseori există discordanţă între gravitatea leziunilor externe şi a 
leziunilor osoase şi viscerale, în sensul că leziunile externe sunt de gravitate 
redusă, contrastând cu cele interne de gravitate mare. 

> Dintre leziunile osoase craniene frecvența cea mai mare o deţin 
fracturile liniare ale bolţii craniene cu iradieri la bază. În căderile pe acelaşi plan 
sau de la înălțimi mici iradierea nu depăşeşte etajul corespunzător. În căderea de 
la înălțimi mari, iradierea depăşeşte etajul corespunzător putând lua aspectul unei 
fracturi meridionale, care traversează întrega bază craniană, cu dehiscență 
maximă în regiunea mijlocie, asemănătoare celei produse prin mecanismul de 
compresiune. Când impactul are loc pe o suprafață neregulată cu proeminențe, 
apar fracturi cu înfundare. În căderile de la înălţimi mari (peste 10 m) apar 
fracturi cominutive, iar în precipitările de la înălțimi foarte mari (peste 15 m) apar 
explozii craniene cu zdrobirea craniului şi conținutului. 

> Leziunile meningo-cerebrale. Hematomul extradural apare în zona de 
impact, însoţind fracturile craniene. Poate lipsi în caz de fracturi întinse de boltă 
şi bază craniană sau când supraviețuirea nu depăşeşte 3 ore. Hematomul subdural 
şi hemoragia subarahnoidiană sunt frecvent întâlnite şi de obicei au caracter 
bipolar, fiind prezente în zona de impact şi în focarul de contralovitură. Contuzia 
şi dilacerarea cerebrală apar atât în focarul direct cât şi în focarul de 
contralovitură. Prin gravitatea lor, leziunile meningo-cerebrale constituie adeseori 
cauza morții. 

> Leziunile coloanei vertebrale (luxaţu şi fracturi) sunt foarte frecvent 
întâlnite în precipitare, mai ales de la înălțimi mari. Fracturile coloanei vertebrale 
se pot produce direct prin izbirea de planul dur în caz de impact pe planul 
posterior al corpului, când apar fracturi ale arcurilor vertebrale şi în special 
fracturi de apofize spinoase, sau indirect prin modificări de curbură ale coloanei 
vertebrale, situație în care apar fracturi de corp vertebral. Adeseori, leziunile 
coloanei vertebrale se însoțesc de leziuni meningo-medulare. 

> Leziunile scheletului toracic. Fracturile costale sunt foarte frecvent 
întâlnite, mai ales în cazul impactului lateral al corpului. Fracturile costale prin 
precipitare sunt întinse, simetrice, frecvent bilaterale, fiind uneori situate pe 4 
linii (axilar anterior şi paravertebral bilateral). Aceste aspecte lezionale imită 
fracturile costale produse prin compresiune. În căderile pe planul posterior al 
corpului se pot produce fracturi indirecte, la distanţă de zona de impact, localizate 
parasternal. 

> Fracturile bazinului. În căderile de la înălțimi de până la 10 m, în 
impactul lateral al corpului, apar fracturi ale crestei iliace şi uneori disjuncții 
sacro-iliace (la tineri). În căderile de la înălțimi mari, indiferent de planul de 
impact al corpului, apar fracturi multiple de sacru, de ramuri ilio şi ischio- 

pubiene, pubis şi disjuncţii suturale mari, uni sau bilaterale, putând imita aspectul 
lezional din mecanismul de compresiune. 

> Fracturile oaselor membrelor. În căderi de la înălțimi mici (pănă la 
5m), de obicei apar fracturi la un singur membru. De la înălțimi cuprinse între 5 
şi 10 m apar fracturi multiple, iar de la înălțimi mai mari de 10 m fracturile 
membrelor sunt constante, interesând atât membrele superioare, cât şi membrele 
inferioare. 

> Leziunile viscerale (rupturile viscerale). În căderile de la înălţimi de 
până la 5 m, leziunile viscerale sunt foarte rare şi apar numai pe organe cu 
modificări patologice preexistente. În căderile de la 5-10 m înălţime aceste 
leziuni sunt destul de frecvente, iar de la înălțimi de peste 10 m sunt constante, 
interesând mai multe organe. Mai frecvent sunt interesate inima, plămânii, splina, 
ficatul, rinichii şi vasele mari. 

B. Impactul pe segmentele inferioare 

Această modalitate de impact poate îmbrăca 3 aspecte: căderea pe plante 
(membrele inferioare fiind în extensie), căderea pe genunchi (gambele fiind 
flectate pe coapse) şi căderea pe ischioane (gambele fiind flectate pe coapse şi 
coapsele pe abdomen). 

Leziunile directe primare au aspect diferit în funcţie de segmentul cu care 
se realizează impactul. 

În căderea pe plante putem întâlni infiltrate hemoragice difuze ale feţelor 
plantare ale picioarelor, luxaţii tarso-metatarsiene, fracturi de calcaneu, fracturi 
uni sau bimaleolare şi, mai rar, fracturi ale metatarsienelor. 

În căderea pe genunchi pot să apară fracturi de rotulă, luxaţii de genunchi, 
fracturi de platou tibial, fracturi ale epifizei distale a femurului. 

În căderea pe ischioane apar infiltrate hemoragice fesiere şi sacroiliace, 
fracturi de ramuri ischiopubiene, fracturi ale condililor femurali. 

Leziunile caracteristice în precipitarea cu impact pe segmentele inferioare 
ale corpului sunt leziunile mediate, produse prin transmiterea forţei traumatice în 
axul vertical prin structurile osoase. Din această categorie leziunea tipică este 
fractura de bază de craniu cu traiect circular în jurul găurii occipitale, cu 
telescoparea intracraniană a coloanei vertebrale cervicale care duce imediat la 
moarte prin lezarea bulbului rahidian. Leziunile mediate pot îmbrăca şi alte 
aspecte. Astfel, în impactul pe plante putem întâlni fracturi de platou tibial, 
fracturi de col femural sau fracturi vertebrale. În căderea pe genunchi pot să 
apară fracturi de col femural, fracturi de bazin sau fracturi vertebrale. În impactul 
pe ischioane putem întâlni fracturi vertebrale. 

C. Impactul cu segmentul cranian (căderea pe vertex) 

În precipitarea în ax vertical cu impact pe extremitatea cefalică, denumită în 
practica medico-legală şi căderea pe vertex, /eziunea tipică este fractura mediată 
de bază craniană, cu aspectul unei fracturi circulare în jurul găurii occipitale, 
asociată cu telescoparea intracraniană a rahisului şi moarte fulgerătoare prin 
leziuni bulbare. Această fractură se deosebeşte de fractura mediată care apare în 

impactul cu segmentele inferioare prin faptul că are de obicei un diametru mai 
mare şi de cele mai multe ori se asociază cu fractura clivusului. 

În afară de această leziune tipică, în impactul pe vertex se pot produce 
fracturi liniare sau cominutive la nivelul vertexului şi fracturi de corpi vertebrali 
prin tasare, în special la nivelul coloanei cervicale. Fracturile bolţii craniene 
prezintă iradieri la nivelul bazei, luând adeseori aspectul unei fracturi meridionale 
care traversează complet baza cu dehiscenţă maximă în regiunea mijlocie, aspect 
lezional care poate imita fracturile craniene produse prin compresiunea capului. 
În precipitarea de la înălţimi de peste 10-15 m întâlnim fracturi de tip explozie 
craniană cu zdrobirea craniului şi conţinutului. 


3.15.2. Accidentele de circulaţie 
3.15.2.1. Generalităţi 


Accidentele rutiere constituie una din cele mai frecvente cauze de 
morbiditate şi mortalitate pe plan mondial, fiind considerate ca o adevărată "boală 
a civilizației moderne", sau după unii autori ca o "epidemie traumatică" din ce în 
ce mai greu de stăpânit. Conform unor date statistice citate în literatura de 
specialitate, decesele prin accidente de circulație însumează anual peste 100.000 
de victime. 

În ţara noastră mortalitatea prin accidente rutiere a înregistrat o creştere 
alarmantă după decembrie 1989. Astfel, în 1990 numărul deceselor prin accidente 
rutiere a fost de 2,5 ori mai mare comparativ cu anul 1989. Acest aspect 
îngrijorător se explică în principal prin creşterea marcată a numărului de 
autovehicule de provenienţă străină, în special din ţările Europei Occidentale. 

În cadrul unui studiu efectuat la IML Cluj, decesele prin accidente rutiere au 
reprezentat aproape un sfert din totalul morților violente, situându-se pe primul 
loc ca şi cauză de moarte violentă. 

Accidentul rutier este un fenomen complex determinat de mai mulți factori - 
uman, tehnic, natural (meteorologic) - cu repercursiuni negative de ordin 
medical, social, economic şi juridic. 

În literatura de specialitate termenul de accident de circulaţie defineşte orice 
accident produs de un vehicul pe căile publice de transport. 

În determinismul accidentelor de circulaţie intervin trei factori: 

- factorul uman (în postura de conducător auto şi pieton); 
- factorul vehicul; 
- factorul drum (şosea). 

Factorul uman are rolul determinant în cele mai multe accidente rutiere. În 
majoritatea cazurilor accidentul este consecința nerespectării normelor de 
securitate a circulaţiei pe drumurile publice, imputabilă atât conducătorului auto 
cât şi pietonilor. 

Referitor la conducătorul auto cauzele cele mai frecvente ale accidentelor 
rutiere sunt excesul de viteză, nerespectarea normelor privind acordarea 
priorității, depăşiri nepermise, conducere sub influența alcoolului, starea de 
oboseală, consum de psiholeptice, lipsa de experienţă şi aptitudine, deficienţe de 
atenție distributivă, tulburări de auz şi acuitate vizuală, tulburări psihosomatice cu 
influenţă asupra reflexelor. Alcoolul constituie una din cauzele majore. Alcoolul 
intervine în determinismul accidentului rutier prin scăderea atenției şi 
promptitudinii de reacţie în faţa unei situaţii date. În afara conducătorilor auto, în 
producerea accidentelor rutiere un rol foarte important îl deţin pietonii prin 
traversări în locuri nepermise, starea de ebrietate, lipsa de supraveghere a 
copiilor, etc. 

Factorul autovehicul intervine în producerea accidentelor rutiere prin 
deficienţele tehnice ale sistemului de frânare, direcției, defectele pneurilor, la 
sistemul de iluminare şi semnalizare. În acest context un rol important în 
prevenirea accidentelor de circulație îl are verificarea tehnică periodică. 

Cel de-al treilea factor care intervine în determinismul accidentelor rutiere 
este starea şoselei prin deficienţe de construcție, gropi, factori ocazionali 
(mâzgă, polei), lipsa unei semnalizări corespunzătoare a diferitelor pericole pe 
drumurile publice (drum accidentat, posibilitatea de derapare, curbe periculoase, 
etc.) pentru avizarea din timp a conducătorilor auto. 

În majoritatea cazurilor, în producerea accidentelor rutiere sunt implicate 
autovehicule, dar pot fi produse şi de alte tipuri de vehicule: biciclete, 
motociclete, vehicule cu tracțiune animală, etc. 


3.15.2.2. Accidentele de circulaţie produse de autovehicule 


În accidentele de circulaţie produse de autovehicule, gravitatea leziunilor 
este condiționată în principal de viteza de deplasare a autovehiculului şi de 
particularităţile autovehiculului implicat. În accidentele rutiere produse de 
autovehicule pot fi implicaţi pe de o parte pietonii şi pe de altă parte persoanele 
din autovehicul. 


e Accidentarea pietonilor 

În producerea leziunilor la pietoni intervin 3 factori: 

> o forţă care este energia cinetică a autovehiculului; 

>  orezistenţă care este rezistența pe care o opune victima; 

> un punct de aplicare al forţei care depinde de tipul autovehiculului. 

În funcţie de acești factori, în producerea leziunilor la pietoni putem întâlni 
mecanisme variate. 

În cazul autovehiculelor mari şi grele cu partea din faţă verticală sau aproape 
verticală (autobuze, unele autocamioane, troleibuze), aplicarea forței se face 
deasupra centrului de greutate al victimei. În această situaţie corpul este proiectat 
înainte pe şosea şi adeseori se asociază călcarea victimei de către vehicul. 

În cazul autoturismelor punctul de aplicare al forței este în general sub 
centrul de greutate al victimei. În această situaţie partea inferioară a corpului este 
proiectată spre direcția de deplasare a autovehiculului, în timp ce partea 
superioară basculează în spate, lovindu-se de capotă, parbriz sau alte părți ale 
vehiculului. Dacă șocul este foarte violent victima este proiectată în aer şi va 
cădea la o anumită distanţă pe sol. În unele cazuri victima este agăţată de vehicul 
şi târâtă pe distanţe variabile pe planul de rulare. 


Mecanismele de producere a leziunilor în accidentarea pietonilor se 
pot clasifica (după Moraru) în: 


> Mecanisme simple: 
- lovire; 
- compresiune; 
- târâre. 
> Mecanisme asociate (asocieri de două mecanisme simple): 
- lovire-proiectare; 
- lovire-cădere; 
- călcare-târâre; 
- călcare-comprimare; 
> Mecanisme complexe (asocieri de mai mult de două mecanisme 
simple): 
- lovire-proiectare-călcare; 
- lovire-proiectare-târâre; 
- lovire-proiectare-comprimare; 
- lovire-proiectare-călcare-comprimare; 
- lovire-proiectare-călcare-târâre; etc. 


A. Mecanisme simple 

a. Lovirea neasociată cu alte mecanisme (proiectare, cădere) este foarte 
rar întâlnită. Apare când viteza autovehiculului este foarte mică. Leziunile sunt 
de intensitate mică (echimoze, hematoame, excoriaţii, plăgi contuze) fiind 
localizate la locul de impact. 

b. Compresiunea poate avea două aspecte distincte: 

- călcarea cu roata; 

- comprimarea între părțile joase ale autovehiculului şi sol. 

Acest mecanism se asociază de obicei cu lovirea şi proiectarea. Călcarea 
simplă se poate întâlni în situaţia în care victima este culcată pe carosabil (stare 
de ebrietate, suicid). 

Gravitatea leziunilor depinde de greutatea autovehiculului, garda la sol şi 
viteza de deplasare. 

+ Leziunile prin călcare sunt leziuni grave care duc foarte frecvent la 
moarte. Constau în fracturi cominutive la diferite nivele şi zdrobiri de organe. În 
călcarea capului apare zdrobirea craniului şi conţinutului. În călcare se pot întâlni 

urme de roți pe îmbrăcăminte şi uneori echimoze tegumentare care pot reproduce 
desenul cauciucului autovehiculului (profilurile de pe planul de rulare al 
anvelopei). Aceste aspecte au un rol foarte important în identificarea 
autovehiculului în cazurile de fugă de la locul accidentului. Călcarea de o roată 
blocată prin frânare produce leziuni grave care pot merge până la amputarea unei 
extremități. 

+ Leziunile prin comprimare între părțile joase ale autovehiculului şi sol 
sunt de asemenea grave, situate pe două planuri opuse ale corpului. Constau în 
fracturi multiple şi rupturi de organe. 

Aspectul leziunilor prin mecanismul de compresiune variază în funcție de 
zona corporală interesată. 

>  Compresiunea capului determină, în caz de autovehicule uşoare, 
fracturi meridionale care traversează întreaga bază cu dehiscența maximă în 
regiunea mijlocie. Autovehiculele grele produc fracturi multieschiloase care 
interesează calota, baza şi masivul facial. Leziunile craniene se asociază cu 
leziuni meningo-cerebrale grave. 

> În compresiunea toracelui apar fracturi costale extinse în două planuri, 
uni sau bilaterale, adesea cu deplasare. Sunt asociate frecvent cu leziuni pleuro- 
pulmonare şi hemopneumotorace consecutiv. În compresiuni puternice se pot 
produce rupturi cardiace, uneori de aspect exploziv şi rupturi ale vaselor mari. 

>  Compresiunea abdominală determină rupturi, adesea de aspect 
exploziv, de ficat, splină, rinichi. Se pot produce rupturi de diafragm cu 
pătrunderea organelor abdominale în cavitatea toracică. 

> În compresiunea bazinului apar fracturi duble sacro-iliace şi de ramuri 
pubiene, uni sau bilaterale, asociate uneori cu leziuni ale organelor pelvine. 

c. Târârea neasociată cu alte mecanisme este rar întâlnită. Se produce 
prin agățarea victimei de o parte a autovehiculului şi târârea ei pe o distanță 
variabilă, cu frecarea de sol. 

Leziunile de târâre constau din placarde excoriate, excoriaţii liniare, 
paralele, cu aspectul unor dungi de frecare, a căror direcţie este inversă direcţiei 
de mers a autovehiculului. Uneori apar denudări mari de tegumente pe părțile 
descoperite, scalpări parțiale şi leziuni ale părților proeminente ale oaselor. 


B. Mecanisme asociate 

Mecanismele asociate sunt cele mai frecvent întâlnite în accidentele rutiere. 
Dintre mecanismele asociate cel mai des întâlnit este cel de lovire-proiectare. 

a. Mecanismul de lovire-proiectare presupune lovirea victimei de către 
un autovehicul în mişcare, urmată de aruncarea şi proiectarea acesteia pe planul 
dur al şoselei. Se produce când viteza autovehiculului este mai mare de 40-50 
km/oră. Leziunile pot fi grupate în două categorii: 

leziuni de lovire; 

leziuni de proiectare. 

> Leziunile de lovire (de impact direct) sunt reprezentate de echimoze, 
excoriaţii, hematoame, plăgi contuze, rupturi musculare, fracturi, localizate la 
zona de impact. Gravitatea leziunilor depinde de forța de lovire (dependentă la 
rândul ei de viteza autovehiculului), suprafața de impact şi zona lovită. Lovirile 
pe suprafeţe mari dau în general leziuni mai puţin grave decât cele pe suprafeţe 
mici. Lovirea se produce cel mai des cu partea din față a autovehiculului (bara de 
protecţie, marginea capotei de la motor, rama de la far) şi mai rar cu părțile 
laterale (lada autocamioanelor, oglinda retrovizoare, partea laterală a aripilor, 
etc.). În unele cazuri apar leziuni care reproduc anumite particularităţi ale zonei 
care loveşte. De exemplu: echimoze şi excoriaţii care reproduc forma ramei de la 
far sau desenul măştii de la radiator. 

Leziunile de lovire se localizează mai frecvent pe planul posterior şi lateral 
al corpului. 

Nivelul leziunilor depinde de tipul autovehiculului. Autovehiculele mici şi 
mijlocii produc leziuni de lovire la un nivel relativ jos, situate de obicei sub 
regiunea lombară. De exemplu prin lovire cu bara de protecţie a autoturismelor 
apar leziuni la nivelul gambelor, deseori cu fracturi transversale ale ambelor oase 
(tibie şi peroneu); prin lovire cu marginea capotei de la motor apar leziuni la 
nivelul coapselor şi bazinului. În cazul autovehiculelor mari cu faţa verticală sau 
aproximativ verticală, leziunile de lovire se întind pe suprafață mare, fiind mai 
des localizate la nivelul trunchiului, membrelor superioare şi capului. Uneori se 
produc leziuni profunde constând în infiltrate hemoragice şi rupturi musculare cu 
integritatea tegumentelor. Pentru a fi evidențiate se practică secțiuni multiple ale 
pielii la diferite nivele (membre, spate, etc). Pe hainele şi corpul victimei pot 
rămâne la locul de impact corpi străini, proveniți de pe autovehiculul care a lovit 
(fragmente de vopsea, de material plastic). Toate aceste elemente sunt foarte utile 
pentru identificarea autovehiculului în accidentele cu fuga de la locul 
accidentului. Pe de altă parte, pe partea de autovehicul care a lovit se pot găsi 
urme biologice (pete de sânge, fire de păr, fragmente tisulare) sau fragmente 
textile provenite din îmbrăcăminte. 

> Leziunile de proiectare sunt de regulă mai grave decât cele de lovire, 
având următoarele caracteristici: 
- întindere pe o suprafață mare a corpului; 
- leziuni externe de mică intensitate, contrastând cu leziunile osoase şi 
viscerale grave; 
- frecvenţa mare a leziunilor cranio-cerebrale, care prin gravitatea lor 
constituie de cele mai multe ori cauza morții. 

În lovirile joase produse de autoturisme, la viteze de deplasare sub 40-50 
km/oră, lovirea este urmată de bascularea victimei pe capotă şi apoi de proiectare 
pe sol. În aceste situaţii apar trei focare lezionale: leziuni de lovire, leziuni de 
basculare şi izbire de capotă şi leziuni de proiectare pe planul de rulare. 

Localizarea leziunilor de proiectare în raport cu cele de lovire depinde de 
nivelul la care se produce lovirea de către autovehicul: 

- în lovirile înalte, situate deasupra centrului de greutate al victimei, 
leziunile de proiectare se situează în planul opus leziunilor de lovire; 
- când lovirea este joasă, sub centrul de greutate al victimei, leziunile de 
proiectare apar pe acelaşi plan cu cele de lovire. 
Redăm în tabelul de mai jos principalele elemente de diferenţiere a 
leziunilor de lovire de cele de proiectare, în mecanismul de lovire — proiectare: 


| _Leziunidelovire | Leziuni de proiectare | 
impact autovehiculului 
autovehiculului frecvent la nivelul capului 
Suprafaţa Planul posterior şi unul - Pe planul opus leziunilor 
corpului mai | din planurile laterale de lovire, în loviri deasupra 
frecvent centrului de greutate 
interesată - Pe acelaşi plan cu leziunile 
de lovire în loviri sub 
centrul de greutate 
Leziuni externe | Variate, în funcție de De obicei puţin grave, în 
suprafaţa de lovire: contradicție cu leziunile 
- leziuni grave în loviri pe | interne 
suprafeţe mici; 
- leziuni superficiale în 
loviri pe suprafeţe mari. 


Leziuni interne | Reduse, de gravitate mică | Intense, grave 


Aspecte lezionale topografice în mecanismul de lovire - proiectare 

e Leziunile cranio-cerebrale se produc de obicei în cadrul proiectării şi 
mai rar prin lovirea directă de către autovehicul. Leziunile prin lovire sunt 
produse în special de către autovehicule mari, cu partea frontală verticală sau 
aproape verticală. Când se produc fracturi craniene, atât prin lovire cât şi prin 
proiectare, cele mai grave sunt cele prin mecanismul de proiectare. Fracturile 
produse în urma proiectării sunt cel mai adesea fracturi de boltă craniană iradiate 
la bază, luând adeseori aspectul unor fracturi meridionale care traversează baza 
cu dehiscență maximă în regiunea mijlocie, imitând aspectul lezional al 
fracturilor produse prin compresiune. În mecanismul de proiectare întâlnim 
relativ frecvent fracturi izolate de bază craniană. Fracturile craniene cu înfundare 
sunt mai rare şi se pot întâlni în proiectarea pe sol cu neregularități (cu 
proeminențe) sau prin lovire cu o parte proeminentă cu suprafaţă redusă a 
autovehiculului. În proiectări puternice cu impact pe vertex poate să apară 
fractură mediată de bază de craniu cu traiect circular în jurul găurii occipitale cu 
telescoparea intracraniană a coloanei cervicale, asociată adeseori cu fractura 
clivusului. Leziunile meningo-cerebrale se produc de obicei prin proiectare şi 
sunt de cele mai multe ori de gravitate mare, constituind adeseori cauza morţii. 

Aceste leziuni au caracter bipolar, caracteristic mecanismului de dezaccelerație, 
fiind prezente atât în zona de impact, cât şi în focarul de contralovitură. În 
proiectări puternice, hematoamele extradurale sunt rar întâlnite datorită evoluției 
rapide spre moarte. 

e Fracturile oaselor masivului facial se întâlnesc frecvent în proiectarea 
pe plan anterior. 

o Fracturile coloanei vertebrale se produc atât prin lovire (localizarea 
acestora depinzând de nivelul impactului), cât şi prin proiectare (acestea 
interesând mai frecvent coloana cervicală). 

e Fracturile costale se produc în special prin proiectare şi se localizează 
mai des pe linia axilară anterioară şi parasternală. În proiectări puternice apar 
fracturi costale întinse, bilaterale, simetrice, asemănătoare cu cele produse prin 
compresiune. Fracturile costale prin lovire directă apar mai rar şi sunt de obicei 
limitate. 

e Fracturile de bazin se întâlnesc în lovirile puternice şi în cazul 
proiectărilor cu forță mare. 

e Fracturile membrelor se produc atât prin lovire când se localizează 
mai ales la membrele inferioare, cât şi prin proiectare, situaţie în care apar mai 
frecvent la membrele superioare. 

e Leziunile viscerale apar frecvent în acest mecanism, fiind de obicei 
consecința proiectării. În proiectări în plan anterior apar rupturi de ficat şi splină. 
Rupturile de rinichi apar în loviri puternice în regiunea dorso-lombară. 

b. Mecanismul de lovire - cădere este mult mai rar întâlnit şi apare când 
viteza autovehiculului este redusă. Leziunile sunt asemănătoare celor din 
mecanismul de lovire-proiectare, dar sunt mult mai puţin întinse. Leziunile de 
lovire sunt reprezentate de echimoze, hematoame şi rar de rupturi musculare şi 
fracturi. Leziunile de cădere constau în echimoze, excoriaţii, plăgi contuze, 
localizate pe părțile proeminente şi rareori în fracturi. Leziunile cranio-cerebrale 
sunt foarte rare şi puţin grave. 


C. Mecanisme complexe 

Mecanismele complexe sunt destul de frecvent întâlnite în accidentarea 
pietonilor. Atunci când pe lângă lovire şi proiectare se asociază comprimarea, 
călcarea, târârea sau rostogolrea, leziunile iniţiale de lovire sau proiectare nu mai 
pot fi recunoscute. 

Leziunile produse în cadrul mecanismelor complexe se caracterizează în 
principal prin multipolaritate, gravitate mare, prezenţa obligatorie a leziunilor 
osoase plurifocale, imposibilitatea individualizării fiecărei leziuni în parte în 
raport cu mecanismul de producere. 


e Accidentarea persoanelor din autovehicul 
Accidentarea persoanelor din autovehicul se realizează cel mai frecvent prin 
coliziunea între două autovehicule sau între un autovehicul şi un obstacol. Impactul 

se produce cel mai des cu partea din faţă a autoveiculului şi mai rar posterior şi 
lateral. Cele mai grave sunt impactele în plan frontal. Adesea coliziunea este urmată 
de răsturnarea şi uneori rostogolirea autovehiculului. Răsturnarea fără impact 
produce în general leziuni mai puțin grave. Prin coliziune se produce o 
dezacceleraţie bruscă cu proiectarea ocupanților de pe locurile lor şi lovirea de 
pereţii interiori ai autovehiculului. În unele cazuri ocupanţii pot fi proiectaţi în afara 
autovehiculului (prin parbriz, prin deschiderea portierelor), lovindu-se de diferite 
obstacole şi realizându-se o succesiune de impacte. În general, proiectarea din 
autovehicul, produce leziuni mai grave decât proiectarea în interior. În urma 
dezacceleraţiei bruşte se declanşează energii enorme, responsabile de producerea 
leziunilor. Gravitatea leziunilor depinde în primul rând de viteza autovehiculului. 
Echivalentul cinetic al dezaccelerației bruşte prin coliziune este căderea de la 
înălțime. Experimental s-a demonstrat că la o coliziune a unui autovehicul care 
rulează cu viteza de 75 Km/oră efectele dezaccelerației sunt similare unei căderi de 
la circa 22 m înălţime. În plus în dezacceleraţia bruscă se produce o creştere 
marcată a greutăţii aparente a organelor care explică frecvența mare a rupturilor 
viscerale. 

Leziunile ocupanților se pot produce prin două mecanisme principale: 

> Mecanismul direct, respectiv prin lovire de interiorul autovehiculului 
sau prin proiectare în afara autovehiculului. 

> Mecanismul indirect, prin dezaccelerare bruscă, care modifică 
greutatea dinamică a organelor interne şi poziția lor anatomică. Cele mai tipice 
leziuni prin mecanism indirect sunt reprezentate de leziunile coloanei cervicale 
cu leziuni medulare prin hiperflexia sau hiperextensia bruscă a coloanei 
vertebrale, hematomul subdural prin ruperea venelor cortico-meningee datorită 
mişcărilor vibratorii imprimate craniului, rupturi ale pedicolului splenic şi 
hepatic, dezinserații de mezenter. 

Leziunile persoanelor din autovehicul diferă în funcţie de locul ocupat, 
cunoaşterea acestor leziuni fund importantă pentru a determina locul ocupat de 
fiecare în autovehicul în momentul accidentului şi pentru stabilirea persoanei care 
a condus. 

e Conducătorul auto prezintă în primul rând leziuni toraco-abdominale 
produse prin impactul cu volanul, constând în fracturi costale şi de stern cu 
înfundare, adeseori asociate cu rupturi pulmonare, de cord, vase mari şi uneori de 
ficat şi splină. Se mai pot întâlni fracturi ale membrelor inferioare localizate la 
nivelul gambelor, genunchilor (rotulei) şi mai rar la nivelul colului femural şi al 
cavităţii cotiloide a coxalului. În lipsa centurii de siguranță sau în caz de 
autovehicule cu volan telescopic se pot întâlni leziuni cranio-cerebrale, asociate 
cu leziuni ale masivului facial, produse prin izbire de parbriz sau de stâlpul 
parbrizului. 

e Leziunile cele mai grave le suferă ocupantul locului din faţă de lângă 
conducătorul auto denumit şi "locul mortului”. Acesta prezintă leziuni cranio- 
cerebrale grave asociate cu leziuni faciale produse prin izbirea de parbriz sau de 

stâlpul acestuia, traumatism toraco-abdominal cu fracturi costale, rupturi de 
plămâni, inimă, vase mari, ficat, splină, rinichi şi fracturi de gambe şi genunchi 
produse prin izbire de bord. Adeseori apar leziuni prin proiectare prin parbrizul 
spart. Leziunile conducătorului auto şi ale ocupantului de lângă acesta pot fi 
atenuate prin utilizarea centurii de siguranță şi prin dotarea autovehiculelor cu 
sistem airbag. 

e Ocupanţii din spate suferă în general leziuni mai uşoare. Leziunile se 
produc prin izbirea de spătarul scaunului din faţă sau de pereţii autovehiculului. 
În impacte puternice pot apărea leziuni grave prin izbirea de stâlpii laterali. 
Uneori ocupanții din spate pot fi proiectaţi în afara autovehiculului prin 
deschiderea portierelor sau chiar prin parbriz. 

În situaţia opririi bruşte a autovehiculului (dezacceleraţie) sau lovirii bruşte 
a unor autovehicule staționate (acceleraţie) frecvent apar leziuni vertebro- 
medulare prin hiperflexie (în dezacceleraţie) sau hiperextensie (în acceleraţie) 
localizate la nivelul coloanei cervicale. În aceste împrejurări răsunetul lezional 
maxim este la nivelul segmentelor balante, cum este joncțiunea cranio-spinală cu 
producerea leziunilor de "whiplash" (în lovitura de bici) prin hiperflexie şi 


hiperextensie combinată. Aceste leziuni pot fi prevenite prin utilizarea tetierelor. 
x 


* * 


Sub aspect judiciar leziunile şi moartea produse de autovehicule sunt mai 
frecvent accidentale şi foarte rar sinucideri. Omorul este deosebit de rar. Uneori 
victima accidentului rutier este îndepărtată de la faţa locului fiind aruncată în apă, 
pe linia ferată, etc. pentru inducerea în eroare a organelor de cercetare penală. 


3.15.2.3. Relația alcool — accidente rutiere 


Una dintre cele mai frecvente cauze favorizante sau determinante în 
producerea accidentelor de circulație o constituie consumul de alcool. 

În țara noastră, legislația în vigoare interzice conducerea autovehiculului sub 
influența băuturilor alcoolice. Conducerea unui autovehicul pe drumuri publice 
cu o alcoolemie de până la 1g %o constituie contravenție, iar cu o alcoolemie de 
peste 1g %o reprezintă infracțiune, indiferent dacă s-a comis sau nu un accident 
rutier. În cazul producerii unui accident, conducerea sub influența băuturilor 
alcoolice constituie o circumstanță agravantă. 

Reglementările privind conducerea autovehiculelor sub influenţa alcoolului 
se găsesc în Decretul nr. 328/1966 privind circulaţia pe drumurile publice (cu 
modificările ulterioare) la art. 37, art. 42 lit. b) şi art. 52. 

Art. 37. — Conducerea pe drumurile publice a unui autovehicul de către o 
persoană care are în sânge o îmbibaţie alcoolică ce depăşeşte limita legală sau 
care se află în stare de ebrietate se pedepseşte cu închisoare de la 1 la 5 ani. 

Dacă persoana aflată în una din situaţiile prevăzute de aliniatul 
precedent conduce un autovehicul care transportă persoane în comun ori 

transportă materii ce pot produce pericol public, pedeapsa este închisoare de la 
2 la 7 ani. 
Sustragerea de la recoltarea probelor biologice în vederea stabilirii 
alcoolemiei se pedepseşte cu închisoare de la 1 an la 5 ani. 
Art. 42. — Organele poliției anulează permisul de conducere în cazul când 
titularul acestuia a fost condamnat printr-o hotărâre judecătorească definitivă: 


b) pentru infracțiunea de conducerea a autovehiculelor în stare de ebrietate 
ori cu o îmbibaţie alcoolică în sânge ce depăşeşte limita legală sau de sustragere 
de la recoltarea probelor biologice în vederea stabilirii alcoolemiei. 


Art. 52. — Îmbibaţia alcoolică în sânge atrage răspunderea penală a 
conducătorilor de autovehicule când este de cel puţin 19%o. 

Reglementări referitoare la consumul de alcool se găsesc şi în 
Regulamentul pentru aplicarea Decretului 328/1966 privind circulaţia pe 
drumurile publice şi pentru stabilirea şi sancţionarea contravenţiilor în acest 
sector (cu modificările ulterioare) la art. 44, alin 3 şi 4, art. 56 lit. b) şi art. 62 lit. 
1). 

Art. 44. — Conducătorii de autovehicule sunt obligați: 


3. să nu conducă autovehiculul după ce a consumat băuturi alcoolice, 
produse sau substanțe stupefiante ori medicamente cu efecte similare, precum şi 
în cazul în care este bolnav, rănit sau într-o stare avansată de oboseală, de 
natură a pune în pericol siguranța circulației. 

4. să nu transporte persoane în stare de ebrietate pe motociclete sau în 
cabină, ori în caroseria autovehiculelor destinate transportului de mărfuri. 


Art. 56. — Este interzis conducătorilor vehiculelor cu tracțiune animală, 
celor trase sau împinse cu mâna, precum şi persoanelor care conduc pe 
drumurile publice animale izolate sau în turmă: 


i) să circule în timp ce se găsesc sub influența băuturilor alcoolice; 

Săvârşirea unui accident de circulaţie sub influenţa băuturilor alcoolice 
soldat cu moartea victimei este prevăzut şi pedepsit în conformitate cu 
prevederile art. 178 Cod Penal — uciderea din culpă — alineat 3 - Când 
uciderea din culpă a unei persoane este săvârşită de un conducător de vehicul cu 
tracțiune mecanică, având în sânge o îmbibație alcoolică ce depăşeşte limita 
legală sau care se află în stare de ebrietate, pedeapsa este închisoarea de la 5 la 
15 ani. 


Examinarea medicală a conducătorilor auto pentru stabilirea 
stării de influență alcoolică. Calculul retroactiv al alcoolemiei. 


În practica medico-legală, probarea delictului de a conduce autovehicule sub 
influenţa alcoolului se face prin recoltare de probe biologice pentru determinarea 
alcoolemiei şi examen clinic. Selecţionarea conducătorilor auto aflați sub 
influența alcoolului se face de către lucrătorii de poliție cu ajutorul fio/elor 
alcooltest. Fiolele alcooltest sunt utilizate pentru determinarea calitativă a 
alcoolului, constituind o probă preliminară, de triere. Aceste fiole conțin reactiv 
sulfocromic de culoare galbenă-portocalie. În prezenţa vaporilor de alcool din 
aerul expirat, reactivul se reduce şi îşi modifică culoarea spre verde. Culoarea 
verde apare la o alcoolemie de cel puţin 0,4 g%o. În general, la valori de peste 1 g 
%o întreaga fiolă se înverzeşte. 

Expertiza medico-legală pentru stabilirea intoxicației etilice, precum şi 
expertiza medico-legală pentru calculul retroactiv al alcoolemiei sunt prevăzute 
în Normele procedurale privind efectuarea expertizelor, a constatărilor şi a 
altor lucrări medico-legale în secțiunea 4 — constatarea şi expertiza medico- 
legală referitoare la persoane în viaţă — la art. 33. 

Art. 33. — (1) În vederea efectuării expertizei medico-legale pentru a stabili 
intoxicația etilică, recoltarea sângelui necesar pentru determinarea alcoolemiei 
se face în cadrul instituţiilor de medicină legală sau, dacă acest lucru nu este 
posibil, în alte unităţi sanitare de la toate persoanele aduse de organele 
competente, cu respectarea normelor metodologice privind recoltarea probelor 
de sânge în vederea stabilirii intoxicației etilice. 

(2) Calculul retroactiv al alcoolemiei oferă valori teoretice aproximative. 

(3) Calculul retroactiv al alcoolemiei se efectuează numai în institutele de 
medicină legală de către o comisie formată dintr-un medic legist primar şi un 
farmacist sau toxicolog primar, care lucrează în cadrul laboratorului de 
toxicologie medico-legală al institutului respectiv, ambii având statutul de 
expert. 

(4) Expertiza de recalculare a alcoolemiei se efectuează numai în cazurile 
în care s-au recoltat două probe de sânge la un interval de o oră între ele, 
precum şi, în mod excepțional, în cazul persoanelor aflate în stare clinică gravă: 

comă, şoc traumatic şi/sau hemoragic, intervenţii chirurgicale de urgenţă, 
dovedite prin documente medicale şi de la care nu s-a putut preleva a doua 
probă de sânge. Calculul retroactiv al alcoolemiei nu poate fi efectuat numai pe 
baza declaraţiilor existente la dosar. 

(5) O expertiză privind calculul retroactiv al alcoolemiei se efectuează 
pentru o singură variantă de consum. 

(6) În acelaşi caz, pentru variante diferite de consum, expertiza se 
efectuează numai la solicitarea organelor de urmărire penală sau a instanțelor 
de judecată după cum urmează: de cel mult două ori, la solicitarea organelor de 
poliție; a treia oară, numai la solicitarea parchetului; ori de câte ori solicită 
instanța de judecată. 


> Recoltarea probelor biologice şi dozarea alcoolului 
In conformitate cu reglementările actuale pentru determinarea gradului de 


influență alcoolică se recoltează numai probe de sânge, iar atunci când se 
suspicionează consumul de substanțe psihotrope se recoltează şi urină. (50-100 
ml). 

Recoltarea sângelui pentru determinarea alcoolemiei se face în cadrul 
instituțiilor de medicină legală, sau atunci când nu există o astfel de posibilitate, 
în alte unități sanitare încadrate cu medic, de la toate persoanele aduse în acest 
scop de către lucrătorii de poliţie sau de alte organe abilitate. În caz de accidente 
soldate cu victime, recoltarea se face atât de la conducătorul auto, cât şi de la 
victimă sau victime. 

Pentru determinarea alcoolemiei se recoltează câte 2 probe de sânge, de câte 
10 ml fiecare, la interval de o oră. Pentru a nu influenţa rezultatul dozării, 
dezinfecția pielii pentru recoltarea probelor se face cu substanţe antiseptice care 
nu conţin alcool, eter, benzen sau alte substanțe volatile. Sângele recoltat cu 
seringi de unică folosinţă se introduce în flacoane curate de sticlă. După recoltare 
flacoanele se etichetează de către medicul care a făcut recoltarea. Pe etichetă se 
notează lizibil numele şi prenumele persoanei de la care s-a efectuat recoltarea, 
data şi ora exactă a recoltării. Sigilarea flacoanelor se face cu sigiliul Ministerului 
de Interne şi prin aplicarea parafei cu semnătura medicului legist sau a medicului 
din alte unități sanitare, în prezența persoanei de la care s-a făcut recoltarea şi a 
doi martori care trebuie să asiste la recoltare. Solicitarea efectuării alcoolemiei se 
face în baza unei cereri tipizate care este completată de către organul de poliție 
care solicită analiza (anexa 2). Probele de sânge şi cererea de analiză vor fi 
însoțite obligatoriu de procesul verbal de recoltare (anexa 1) şi buletinul de 
examinare clinică (anexa 4). 

Dozarea alcoolului din probele recoltate se face numai în laboratoarele de 
toxicologie din cadrul instituțiilor medico-legale. Pentru determinarea 
alcoolemiei se utilizează metoda Cordebard modificată, care constituie metoda 
oficială în țara noastră (vezi subcapitolul 5.2.9.1.-Intoxicaţia cu alcool etilic). 

Utilizarea oricărei alte metode pentru dozarea alcoolului atrage nulitatea valorii 
probatorii a analizei. 

Rezultatele analizei de laborator toxicologic vor fi consemnate într-un 
buletin de analiză toxicologică, care cuprinde valoarea alcoolemiei exprimată în 
grame la mie din cele două probe de sânge recoltate (anexa 3). Buletinul va fi 
semnat de către specialistul care a efectuat determinarea şi va fi contrasemnat de 
şeful laboratorului şi conducătorul unităţii medico-legale. 


> Examenul clinic pentru stabilirea intoxicației alcoolice 
Medicul care recoltează probele de sânge procedează în paralel şi la 


efectuarea unui examen clinic în vederea stabilirii gradului de influenţă alcoolică. 
Examenul trebuie să fie sistematic şi minuţios. Acest examen are ca scop 
depistarea semnelor caracteristice intoxicației alcoolice. După examinare, 
medicul completează buletinul de examinare clinică (anexa 4). Trebuie subliniat 
faptul că examenul clinic nu poate determina în mod fidel gradul de influență 
alcoolică, datorită toleranţei individuale extrem de variate la alcool. Datorită 
acestui aspect valoarea probatorie a examinării clinice este limitată, în practică 
gradul de intoxicație alcoolică fiind apreciat obiectiv pe baza valorilor 
alcoolemie. 


> Calculul retroactiv al alcoolemiei 

Calculul retroactiv al alcoolemiei are scopul de a estima valoarea 
alcoolemiei în momentul evenimentului rutier, având în vedere faptul că în 
majoritatea cazurilor între ora evenimentului rutier şi ora primei recoltări de 
sânge există un interval de timp variabil. Datorită acestui fapt se recomandă ca 
prima recoltare să se facă la un interval de maximum 30 de minute de la 
accidentul sau incidentul rutier. 

În general, calculul retroactiv al alcoolemiei oferă valori teoretice 
aproximative. Rezultatele acestui calcul trebuie privite cu rezerve, îndeosebi în 
situaţia în care între momentul evenimentului rutier şi prima recoltare de sânge se 
scurge un interval de timp mai mare. 

Pentru efectuarea calculului retroactiv al alcoolemiei trebuie cunoscute 
următoarele elemente: 

- momentul exact al evenimentului rutier; 

- momentul exact al recoltării celor două probe de sânge şi valorile 

alcoolemiei obţinute din fiecare probă; 

- greutatea persoanei în cauză; 

- date referitoare la consumul de băuturi alcoolice. 

Momentul evenimentului rutier trebuie indicat cu exactitate, precizându-se 
data, ora şi minutul. Acest element rezultă din procesul verbal de constatare 
efectuat de către lucrătorii de poliție. 

Momentul celor două recoltări trebuie indicat de asemenea foarte exact 
(data, ora şi minutul), fiind consemnat în procesul verbal de recoltare a probelor 

biologice, buletinul de examinare clinică şi buletinul de analiză toxicologică— 
alcoolemie. Valorile alcoolemiei stabilite în cele două probe se obțin din 
buletinul de analiză toxicologică-alcoolemie. 

Datele referitoare la consumul de băuturi alcoolice se obţin din declaraţia 
persoanei în cauză. Aceste date trebuie să fie cât mai exacte, indicându-se tipul 
băuturii alcoolice consumate, cantitatea, tăria băuturii, ora sau intervalul 
consumului, asocierea cu consum de alimente cu precizarea alimentelor ingerate. 

Expertiza medico-legală pentru calculul retroactiv al alcoolemiei se 
efectuează numai la solicitarea organelor de urmărire penală şi a instanţelor de 
judecată. În ordonanța de solicitare a expertizei trebuie indicate toate datele 
necesare efectuării calculului. Ordonanţa trebuie însoțită în mod obligatoriu de 
următoarele acte: 

e procesul verbal de constatare la faţa locului; 

e procesul verbal de recoltare a probelor biologice; 

e buletinul de examinare clinică; 

e buletinul de analiză toxicologică-alcoolemie; 

e declarația persoanei în cauză referitoare la consumul de băuturi 
alcoolice. 

În principiu, datele referitoare la consumul de băuturi alcoolice se iau în 
considerare în situaţiile în care aceste date sunt în concordanţă cu valorile 
alcoolemiei sau, altfel spus, în cazurile în care consumul de băuturi alcoolice 
declarat justifică valorile alcoolemiei şi corespund cu faza toxicocinetică 
(absorbţie sau eliminare) indicată de cele două valori ale alcoolemie stabilite la 
un interval de o oră. În situaţia în care consumul declarat nu justifică valorile 
alcoolemiei din cele două probe recoltate, calculul se efectuează numai în baza 
celor două valori ale alcoolemiei. 

Expertiza medico-legală pentru calculul retroactiv al alcoolemiei se 
efectuează numai în instituţiile de medicină legală, de către o comisie alcătuită 
dintr-un medic primar legist şi un farmacist sau toxicolog primar din cadrul 
laboratorului de toxicologie al institutului medico-legal respectiv. Cei doi membri 
ai comisiei trebuie să aibă statutul de expert. 

Conform metodologiei actuale, expertiza medico-legală pentru calcularea 
retroactivă a alcoolemiei se efectuează numai în cazurile în care s-au recoltat 
două probe de sânge la un interval de o oră. În cazuri excepţionale, atunci când 
persoana în cauză s-a aflat într-o stare clinică gravă care a împiedicat recoltarea a 
două probe de sânge (stare de şoc traumatic sau hemoragic, comă, intervenţii 
chirurgicale de urgenţă) expertiza se poate efectua pe baza unei singure probe. În 
aceste cazuri, starea care a împiedicat recoltarea celei de-a doua probe trebuie 
dovedită prin acte medicale. 

Calculul retroactiv al alcoolemiei nu se poate efectua numai pe baza 
declaraţiilor persoanei. 

Expertiza medico-legală de recalculare a alcoolemiei se efectuează pentru o 
singură variantă de consum. 

În acelaşi caz, în situaţia în care există mai multe variante de consum 
declarat, expertiza se face cu respectarea prevederilor art.33 alin.6 din Normele 
procedurale privind efectuarea expertizelor, a constatărilor şi a altor lucrări 
medico-legale. 

Constatările şi concluziile expertizei sunt finalizate într-un raport de 
expertiză medico-legală privind calculul retroactiv al alcoolemiei. Sub 
aspectul conţinutului, acest raport trebuie să cuprindă următoarele părți: 

+ preambul; 

e parte descriptivă; 

e concluzii. 

În preambul trebuie consemnate următoarele aspecte: 

> numele, prenumele, calitatea şi funcția experților din comisie; 

> numărul şi data ordonanţei de solicitare a expertizei cu indicarea 

organului judiciar emitent; 

> obiectivele expertizei; 

> datele de identitate a persoanei la care se referă expertiza. 

În partea descriptivă se consemnează toate elementele pe care se 
bazează efectuarea recalculării alcoolemiei. 

La concluzii se precizează concordanța sau neconcordanţa între consumul 
de băuturi alcoolice declarat şi valorile celor două alcoolemii, precum şi valoarea 
aproximativă a alcoolemiei pentru momentul evenimentului rutier. 

În cazurile în care există aspecte contradictorii în datele puse la dispoziţia 
comisiei pentru recalcularea alcoolemiei, în concluzii se va consemna prezența 
contradicțiilor, specificându-se că în situația dată comisia nu se poate pronunța 
asupra valorii alcoolemiei la ora solicitată sau se va încerca să se precizeze dacă 
alcoolemia a fost mai mare sau mai mică de 1 g%o. 

ANEXA 1 


Menţionăm că s-au folosit seringi şi ace de unică folosință, iar flaconul a fost curat şi nu 
prezintă urme de alcool. 

De asemenea, dezinfectarea tegumentului s-a făcut conform prevederilor din instrucțiuni, 
fără a folosi alcool, eter, benzen sau alte substanțe volatile. 

Drept pentru care am încheiat prezentul proces-verbal de recoltare a sângelui. 


Martori, 


ANEXA 2 


MINISTERUL DE INTERNE 
INSPECTORATUL GENERAL AL POLIȚIEI 


CERERE DE ANALIZĂ 
pentru dozarea alcoolului din sânge 


Motivul analizei: stabilirea gradului de imbibaţie alcoolică. 
Opseryatik 0 oa ase cala adulte dela ddat abac aa ua nat lead aa a atm aaa 
Anexăm cele două probe de sânge şi buletinul de examinare clinică. 


(semnătura şi ştampila) 

Jüdetül: «însotita nec cetei 
Localitatea: șa sasa sata atata 
Unitatea medico-legală: n coace deea iaz dadea 


Maţerialul trimisi «uses et at ana da a aa de a aluat ada ta d pd d oda aan na pa decta 

Dēläcine este LE0O IPA cea eaiana atacă ad ddinat aia a agil aaa did deal ri at ea det 

Data primirii probei : ziua 

Niimele-serispe flacon: ozeiaa edi sua aleea a dat dna la 0308 da E Ea ARE 

Felul-anăbaă la) Uli asa o agata aaa a A ia a i a Ad a aa i 0 ta 
REZULTATUL 

Cantitatea de alcool exprimată în g la 1000 ml sânge: 

- proba I: ora alcoolemie 

- proba II: ora alcoolemie 

Metoda folosita: nerien ae ata ac dud oa Pad oii dle ia aa aaa a elada ata 

Alte 

mentiuni eena e taca ad cc a a ea anda aaa a E ae cai m tab a 

ANEXA 4 
Unitatea sanitară 
BULETIN DE EXAMINARE CLINICĂ 
ÎNSOŢITOR AL RECOLTĂRII PROBELOR BIOLOGICE ÎN VEDEREA DETERMINĂRII 
GRADULUI DE INTOXICAȚIE ETILICĂ 
Date de identificare: Nume: mmm Prenume: 
data naşterii: legitimat cu: 
Profesia: 3003 aaa cai Asa aaa aaa otil di lua 


Momentul recoltării I: 
Momentul recoltării II: 


Circumstanţele consumului de alcool: 
Jelül bþbäutürii: cz Sopocag aa09 3 a lit al a 0 ue al a 
Canala: ca o tate oaia a el iat aaa 00 00 a cal Eta datat aa 
intervalul de consum: de la ora 
daca-a VOILA scai ăia altă ia daca cil ta 
dacă a mâncat: înainte, concomitent, după, nu a mâncat 
dacă şi ce medicamente a luat: season ctg o a adi ta 


(TONA LE 20: caci caza debara azil sea 
Culoarea feței (palidă, obişnuită,  hiperemică): Halenă alcoolică: 
lateralizat: 


Manifestări neurologice: 
Ataxia vestibulară — proba Romberg: „sasa sau aaa cana ceata oana cala a n aaa a 
- păstrarea echilibrului la întoarcerea bruscă din mers: .............ee. 
Ataxia cerebeloasă — proba indice-nas: men nenea anna 
- ridicarea unor obiecte mici: l... enma enma 

Vorbirea (clará y dizartrica) see e ocet os at cea ut găina dal li ca a iat 
Manifestări psihice: 

- comportare (ordonată, dezordonată, agitată): .........ueeeneeneeee orientare în timp şi spațiu 
(orientat, confuz, neorientat): atenția (concentrată, dispersată, 
neconcentrată): ......ee eee eee judecata (coerentă, incoerentă): „nn nnsaoaăoonatebaata aaa aaa aaa 
Semne de violenţă sau alte boli: 


Confirm că recoltarea s-a făcut cu ac şi seringă de unică folosinţă, fără a folosi pentru 
dezinfectarea tegumentelor alcool, eter, benzen sau alte substanțe volatile. 


Concluzii: este / nu este sub influenta alcoolului 
pare / nu pare 


Medic legist sasiccei caiete colici de bo ao lia ae a tataie oda de nai aa 

3.15.2.4. Expertiza medico-legală în accidentele de circulaţie 


Expertiza medico-legală în accidentele rutiere trebuie să parcurgă mai multe 
etape: 

a)Examenul la fața locului este efectuat în general de către organele de 
cercetare penală, medicul legist fiind rareori solicitat să participe la această 
examinare. Se cercetează poziția cadavrului, prezenţa urmelor biologice şi 
localizarea acestora, urmele de frânare etc. 

b)Examenul victimei are ca scop stabilirea leziunilor traumatice, a 
mecanismului de producere a acestora, a cauzei medicale a morții şi a raportului 
de cauzalitate între accidentul rutier şi deces, precum şi a influenţei alcoolice prin 
determinarea alcoolemiei. 

c) Examenul îmbrăcăminţii victimei este foarte important, îndeosebi în 
caz de accidente cu fugă de la locul accidentului. Pe haine se pot decela uneori 
urme lăsate de roţi, fragmente de material plastic, bucățele de parbriz, fragmente 
de vopsea etc., toate aceste elemente fiind foarte importante pentru identificarea 
autovehiculului implicat în producerea accidentului. 

d)Examenul conducătorului auto are ca scop principal stabilirea 
gradului de influență alcoolică prin recoltarea de probe biologice şi examen 
clinic. Totodată, examenul conducătorului auto urmăreşte stabilirea leziunilor 
traumatice, a afecțiunilor organice preexistente, precum şi a eventualelor tulburări 
psihice care ar putea fi puse în legătură cu producerea accidentului. 

e) Examenul autovehiculului constă în primul rând într-o expertiză 
tehnică pentru punerea în evidenţă a deficienţelor tehnice care pot avea rol 
determinant sau favorizant în producerea accidentelor. De asemenea, această 
examinare are rolul de a decela urmele biologice (pete de sânge, fragmente 
tisulare, fire de păr), precum şi a unor fragmente textile provenite din 
îmbrăcămintea victimei. 


3.15.2.5. Aspecte particulare ale accidentelor de trafic 


A. Leziunile şi moartea produse de tren 

În practica medico-legală leziunile şi moartea produse de tren pot ridica 
probleme deosebite, deoarece pot imita mecanisme lezionale variate. 

Lovirea de către tren realizează leziuni multiple care se explică printr-o 
succesiune rapidă a mai multor mecanisme de producere: lovire, proiectare, 
călcare, târâre, cu izbire de terasament. 

Lovirea se face pe o suprafață mare, cu leziuni extinse, predominant 
craniene şi toracice. Lovirea este urmată de proiectare la distanțe mari în afara 

terasamentului sau pe calea ferată, când este urmată de călcarea victimei cu 
secționarea corpului. 

Leziunile prin călcare au aspecte variate constând în secţionări de membre, 
gât, trunchi. Marginile secționate sunt anfractuoase, cu zone smulse, rupte, 
murdărite de pământ şi ulei. Adeseori segmentele secționate sunt menținute unite 
între ele prin punți de piele pergamentată. Foarte des victima este agăţată şi târâtă 
pe distanţe mari. În această situaţie, prin izbirea de neregularităţile terasamentului 
se pot produce forme bizare de traumatism cranio-cerebral, care pot imita lovirea 
cu corpuri dure sau chiar cu instrumente despicătoare. 

Un aspect particular al leziunilor produse de tren este reprezentat de lipsa 
infiltratelor sanguine în marginile secționate. De obicei infiltratele sanguine se 
găsesc la o oarecare distanță, sub forma unor infiltrate reduse discontinue, în 
musculatură sau de-a lungul tecilor şi aponevrozelor. 

În general leziunile produse de tren sunt foarte grave, moartea producându- 
se rapid. 

Expertiza medico-legală în moartea produsă de tren implică în primul rând 
un examen la faţa locului, unde de obicei se întâlnesc pete reduse de sânge, 
datorită rapidităţii instalării decesului. Ca o regulă generală, în cursul autopsiei 
medico-legale se impune o refacere integrală a fiecărei regiuni anatomice cu 
examinarea amănunțită a aspectului morfologic al leziunilor, pentru a putea 
exclude eventuale leziuni traumatice anterioare celor produse de tren. O 
importanță deosebită o are evidenţierea infiltratelor sanguine (reacţia vitală), care 
aşa cum s-a arătat se găsesc de obicei la distanță de marginile secționate. 

Sub aspect judiciar leziunile şi moartea produse de tren pot fi sinucideri 
sau accidente. Uneori întâlnim încercări de disimulare a unui omor prin aruncarea 
cadavrului pe calea ferată. 


B. Accidentele aviatice 

Accidentele de avion sunt în continuă creştere, fiind determinate în principal 
de deficienţe tehnice, greşeli de pilotaj, condiții meteorologice neprevăzute. 
Aceste accidente se soldează de obicei cu numeroase victime. Expertiza medico- 
legală vizează în primul rând, ca în orice accident colectiv, identificarea 
victimelor şi stabilirea cauzei morții şi apoi stabilirea mecanismului de producere 
a accidentului. Identificarea cadavrelor este adesea foarte dificilă, fiind vorba de 
cadavre carbonizate, fragmentate. 


3.15.3. Leziunile şi moartea prin arme de foc 
3.15.3.1. Noţiuni elementare de balistică 


Arma de foc este definită ca un dispozitiv la care, prin aprinderea unui 
material explozibil, se realizează fie proiectarea propriului înveliş (grenade, mine, 

bombe, etc.), fie proiectarea printr-o ţeavă a unuia sau mai multor proiectile 
(pistolete, revolvere, pistoale mitralieră, carabine, mitraliere, tunuri, etc.). 

După utilizare şi modul de construcţie se disting două mari categorii de 
arme de foc: 

> arme de foc staţionare (tunuri, obuziere etc.); 

> arme de foc portabile sau de mână (revolvere, pistoale, carabine, pistoale 

mitralieră, mitraliere etc.). 

Din cele două categorii, în practica medico-legală curentă se întâlnesc mai 
frecvent leziuni produse de armele de foc portabile. 

Armele de foc portabile au următoarele componente: 

a. Teava - reprezintă elementul care primeşte cartuşul şi este formată din : 

- camera cartuşului - locul în care se introduce cartuşul; 

- canalul - care poate avea suprafaţa interioară netedă (lisa) sau brăzdată de 

nişte jgheaburi dispuse helicoidal, numite ghinturi; 

- gura ţevii - orificiul liber prin care ies proiectilele şi factorii suplimentari 

ai împuşcării. 

b.  Închizătorul - este dispozitivul care asigură operaţiile de încărcare 
(introducerea cartuşului pe ţeavă) şi ejectarea tuburilor, situat la partea închisă a 
țevii. 

c. Mecanismul de alimentare - este sistemul care asigură introducerea a câte 
unui cartuş pe ţeavă, prelucrat din magazia armei sau de pe o bandă, prin acţionarea 
închizătorului. 

d. “Mecanismul de percuție - este format dintr-un trăgaci acționat cu degetul 
şi care printr-un sistem de pârghii declanşează percutorul, care loveşte capsa. 

e. Sistemul de ochire - este montat pe ţeavă şi este format din cătare şi 
înălțător. 

f. Patul armei - este partea care serveşte la fixarea armei în timpul tragerii. 

Calibrul armei se exprimă diferit, în funcție de tipul ţevii. La armele cu ţeava 
ghintuită calibrul se exprimă în milimetri şi reprezintă diametrul între două pasuri 
(plinurile dintre ghinturi). La armele de foc cu ţeava lisă s-a menținut sistemul 
nominalizat englez (12, 16, 20) în care cifrele reprezintă numărul sferelor de plumb 
care corespund canalului unei ţevi, confecționate dintr-un pfund de plumb. 

Clasificarea armelor de foc portabile se poate face după mai multe criterii: 

a. După destinaţie distingem: 

> arme de foc de luptă sau militare (revolvere, pistolete, pistoale 
mitralieră, puşti, carabine, puşti-mitralieră); 
> arme de vânătoare (cu alice, cu glonţ, cu una sau două ţevi); 
> arme de tir sportiv; 
> arme speciale (pistoale de semnalizare, pistoale de alarmă etc); 
> arme atipice (de fabricaţie proprie, cu ţeava retezată). 
b. După lungimea țevii: 
> arme cu ţeavă lungă de 50-80 cm (puşti, carabine, puşti-mitraliere, 
arme de vânătoare, unele arme de tir); 

> arme cu țeavă mijlocie de 20-50 cm (pistoale mitralieră, unele arme 
de tir); 

> arme cu ţeavă scurtă de 3-20 cm (pistolete şi revolvere). 

ce. După modul de construcție a ţevii: 

> arme cu ţeava ghintuită (pistolete, revolvere, carabine, pistoale 
mitralieră, puşti mitralieră, etc.); 

P arme cu ţeava lisă (arme de vânătoare cu alice, pistoale rachetă, 
unele arme de tir). 

d. După modul de funcţionare: 

P arme simple sau arme cu încărcare simplă, la care operaţia de 
încărcare se repetă manual după fiecare foc (arme de vânătoare, 
armele de tir); 

> arme cu repetiţie, la care operaţia de încărcare se face prin acționarea 
manuală a închizătorului, preluându-se câte un cartuş din magazia 
armei (carabine, unele arme de tir); 

> arme semiautomate, la care încărcarea şi ejectarea tuburilor se face 
automat, prin acţiunea gazelor de explozie captate în acest sens, dar 
percuţia se face individual pentru fiecare cartuş în parte (pistolete, 
carabine, arme de tir); 

> arme automate, la care alimentarea şi percuţia se fac automat, în 
serie (pistoale-mitralieră, puşti-mitralieră). 

e. După calibru: 

> arme de calibru mic, până la 6,35 mm; 

> arme de calibru mijlociu, între 6,35 — 9 mm; 

> arme de calibru mare, de peste 9 mm. 

f. După tipul de muniție folosit: 

> arme cu glonţ (arme de luptă); 

> arme cu alice (arme de vânătoare); 

> arme mixte cu glonţ şi alice (unele arme de vânătoare). 

Cartuşul reprezintă încărcătura armelor de foc portabile. Este format din 
tub, capsă, încărcătură de pulbere şi proiectil. 

e Tubul este constituit dintr-un cilindru metalic (din carton sau material 
plastic la armele de vânătoare); pe fundul tubului se găseşte un mic orificiu în 
care este montată capsa. 

e Capsa este un căpăcel metalic, încărcat cu fulminat de mercur, care 
explodează la lovirea percutorului şi aprinde pulberea. 

e Pulberea este explozivul prin a cărui ardere se degajă gazele ce asigură 
propulsia proiectilului prin teavă. Există două tipuri principale de pulbere: 

> Pulberea neagră sau "cu fum" este un amestec de salpetru, 

cărbune de lemn şi sulf. Are calități balistice mai reduse în sensul că arde mai 
greu şi incomplet, produce flacără mare şi fum şi degajă prin ardere o 
temperatură până la 2500°C şi o presiune de până la 300 atm. Prin arderea unui 


gram de pulbere neagră rezultă circa 200-300 cm” de gaze. Morfologic, pulberea 

neagră se prezintă sub forma unor granule de forme şi mărimi diferite de culoare 
negricioasă. 

> Pulberea coloidală sau "fără fum", are ca şi constituienți 
principali piroxilina şi nitroglicerina (trinitrat de glicerină). Are calități balistice 
superioare pulberii negre în sensul că arderea este aproape completă, produce 
flacară mică şi fum puţin, degajă o temperatură care ajunge la 3000%C şi o 
presiune de până la 2000-3000 atm. Prin arderea unui gram de pulbere coloidală 
rezultă circa 800 cm; de gaze. Morfologic se prezintă sub forma unor granule de 
forme şi mărimi diferite de culoare cenuşie, verzuie sau gălbuie. 

e Proiectilul este partea care închide cartuşul şi care se desprinde sub 
presiunea exercitată de gaze, fiind proiectat prin ţeavă. Există două tipuri 
principale de proiectile: gloanţe şi alice. 

>  Gloanțele au forma cilindrică, cu capătul liber ascuţit sau rotunjit. 
Sunt formate dintr-un miez de plumb învelit de o cămaşă de oţel (la unele tipuri 
de arme aceasta poate lipsi). 

>  Alicele sunt sfere de plumb sau aliaj de plumb, de mărimi diferite 
(1-5 mm). Alicele cu diametrul mai mare de 5 mm se numesc poşuri sau mitralii. 

e Bura este un element întâlnit la cartuşele cu alice. Este reprezentată de 
un cilindru din pâslă, plastic sau carton, plasat între pulbere şi alice, îndeplinind 
rolul unui piston care, sub acțiunea presiunii exercitate de gaze, împinge alicele 
pe ţeavă. 

Puterea de acțiune a proiectilului este determinată de energia cinetică (E= 
mv”/2) care în balistică se numeşte şi forța vie. Viteza maximă a proiectilului se 
află la gura ţevii, apoi scade progresiv în raport cu greutatea proiectilului şi 
rezistența aerului. 

În momentul tragerii, când distanţa de tragere este mică, pe lângă proiectil 
acționează şi factorii secundari sau suplimentari ai împuşcării reprezentați de 
gazele de explozie, flacără, fum şi particolele de pulbere nearsă sau parțial arsă. 


3.15.3.2. Leziunile produse prin acțiunea armelor de foc 


Aspectul leziunilor produse prin acțiunea armelor de foc depinde de modul 
de acţiune al proiectilului, condiționat de forţa vie şi unghiul sub care acționează. 
Leziunile diferă în funcție de tipul proiectilului: gloanţe sau alice. 

Glonţul poate avea asupra organismului următoarele acțiuni: 

a. Acţiunea de zdrobire sau rupere. Apare când forţa vie a glontelui este 
foarte mare (trageri de aproape) sau în caz de fragmentare a proiectilului. Prin 
această acțiune se produce un orificiu de intrare cu aspect neregulat, cu pierderi 
mari de substanţă. 

b.Acţiunea de perforare. Apare când forţa vie a glontelui este mare 
producând un orificiu de intrare cu pierdere de substanţă. Pierderea de substanță 
se face mai ales pe seama epidermului, zona desprinsă fiind antrenată în canal. 

c. Acţiunea de înfundare. Se produce când forța vie a glontelui este 
mică. În această situaţie glontele apasă asupra pielii şi ţesuturilor subjacente pe 
care le întinde, apoi le desface, formând un orificiu de intrare atipic în formă de 
fantă, fără lipsă de substanţă. 

d.Acţiunea contuzivă. Apare când forța vie a glontelui este foarte mică 
sau când unghiul de acţiune este mai mic de 15°. În aceste condiţii acţiunea 
glontelui este asemănătoare cu cea a unui corp contondent. 

Leziunile produse prin arme de foc se clasifică în: 

e leziuni primare, determinate de proiectil (factorul primar al 
împuşcării); 

e modificări secundare determinate de factorii secundari sau 
suplimentari ai împuşcării. 

Leziunea produsă de proiectil poartă denumirea generică de plagă 
împuşcată. Există mai multe tipuri de plagă împuşcată: 

e  transfixiantă, când proiectilul străbate corpul sau un segment anatomic, 
formându-se un orificiu de intrare, un canal şi un orificiu de ieşire; 

e oarbă, când proiectilul pătrunde în corp şi după un traiect variabil se 
opreşte, existând orificiul de intrare şi canalul; 

e contuză, când proiectilul nu pătrunde în corp. 

Plaga împuşcată transfixiantă prezintă 3 elemente morfologice: 

- un orificiu de intrare; 

- un canal; 

- un orificiu de ieşire. 


a. Orificiul de intrare 

Se formează prin acțiunea de rupere, perforare sau înfundare a proiectilului. 
Aspectul şi dimensiunile depind de mecanismul de producere, felul armei, 
muniție şi condiţiile de tragere. Prin acțiunea de rupere se produce un orificiu 
mai mare decât diametrul proiectilului, rotund, ovalar, sau neregulat, cu lipsă 
mare de substanță, cu margini neregulate; deseori de pe margini pornesc fisuri 
radiale. Prin acțiunea de înfundare rezultă un orificiu atipic, în formă de fantă, 
fără lipsă de substanță. Prin acțiunea de perforare se formează un orificiu 
caracterizat prin lipsă de substanță, de formă rotundă (în loviri perpendiculare) 
sau ovalară (în loviri oblice), cu margini netede (când proiectilul este ascuţit) sau 
dinţate (când proiectilul este bont). Diametrul este în general ceva mai mic decât 
diametrul glontelui (datorită refracției tisulare). În zonele în care pielea este 
situată direct pe un plan osos (cutia craniană) diametrul este egal cu cel al 
glontelui. La nivelul orificiului de intrare apar relativ constant o serie de 
modificări sub forma unor inele concentrice produse prin acțiunea proiectilului şi 
a gurii ţevii. 

> Inelul de contuzie sau eroziune este o zonă dezepitelizată, în jurul 
orificiului de intrare, cu o lăţime de 1-3 mm. Îniţial are culoare roşie vie apoi se 
acoperă cu o crustă maronie (în caz de supravieţuire). La cadavru se 


126 


pergamentează. Are formă de inel complet în loviri perpendiculare, sau de 
semilună în caz de loviri oblice (fiind situat în partea dinspre care loveşte 
glontul). Se produce prin acțiunea mecanică de frecare a proiectilului asupra 
epidermului. 

> Inelul de ştergere este situat în interiorul inelului de contuzie, pe 
marginile orificiului. Are culoare negricioasă şi se produce prin ştergerea 
suprafeței proiectilului de pielea perforată, cu depunere de substanțe străine 
(vaselină, funingine). Tot în această zonă, în caz de proiectile de plumb fară 
cămaşă de oţel, poate apare un inel de metalizare, constituit din depunerea 
particulelor metalice. Unii autori folosesc o denumire combinată — inel de 
ştergere şi metalizare. 

> Când tragerea se face cu ţeava lipită de tegument apare inelul de 
imprimare. Acesta se produce prin imprimarea gurii țevii datorită reculului. Este 
reprezentat de o zonă brun-violacee în jurul orificiului şi înafara inelului de 
contuzie cu o lățime de 2-5 mm, cu formă circulară (când ţeava este complet 
lipită), sau semilunară (când ţeava este lipită incomplet). 


b. Canalul 

Reprezintă drumul parcurs de proiectil prin corp de la orificiul de intrare 
până la cel de ieşire (în cazul plăgilor transfixiante) sau de la orificiul de intrare 
până unde s-a oprit proiectilul (în cazul plăgilor oarbe). Poate fi real (cu lumen), 
când glontele traversează un organ parenchimatos, sau virtual când proiectilul 
străbate organe cavitare şi tubulo-cavitare. În expertiza medico-legală este 
important de a stabili direcția, dimensiunile (diametrul) şi conţinutul canalului. 
Pentru clarificarea acestor elemente se practică o disecţie strat cu strat pornind de 
la orificiul de intrare. 

> Direcția în majoritatea cazurilor este rectilinie şi indică direcția de 
tragere. Mai rar pot apărea canale frânte în caz de ricoşare a proiectilului în 
interiorul corpului sau de schimbare a raportului anatomic dintre organe. 

> Dimensiunile depind de calibrul armei, forţa vie a glontelui şi de țesutul 
care este străbătut. Diametrul unui canal format de acelaşi glonte poate fi diferit 
pe diferite zone, neputând oferi date exacte referitoare la calibrul armei. Excepţie 
face situația când în canal este străbătut un os lat (craniu, omoplat, stern, bazin). 
În aceste condiţii apare o fractură orificială, de formă rotundă (în loviturile 
perpendiculare) al cărui diametru este egal cu cel al proiectilului. Pe secțiune 
fractura orificială are forma de trunchi de con cu baza mică spre direcția din care 
vine glonţul. 

> În interiorul canalului se găseşte sânge lichid sau coagulat şi fragmente 
din organele care au fost străbătute. Uneori pot apărea eschile osoase şi corpi 
străini proveniți din îmbrăcăminte (fibre textile, fragmente de nasturi). 

> Canalul poate fi unic sau multiplu. Canalele multiple apar în caz de 
fragmentare a proiectilului sau prin detaşarea şi antrenarea de eschile osoase. 

c. Orificiul de ieşire 

Se deosebeşte de orificiul de intrare prin faptul că nu prezintă hpsă de 
substanță. Are formă variată (fantă, cruce, stelată, neregulată) şi marginile 
neregulate, răsfrânte înafară. Datorită faptului că nu există lipsă de substanţă, 
marginile se pot apropia uşor. 


Raportul dintre dimensiunile orificiului de intrare şi ieşire poate fi 
variat. Se pot distinge 3 situaţii (după Moraru şi Quai): 

+ Orificiul de intrare egal cu orificiul de ieşire - apare când proiectilul 
are viteză mare şi mişcare helicoidală accentuată, străbătând ţesuturi de 
consistență apropiată. 

+ Orificiul de intrare mai mare decăt cel de ieşire - apare când proiectilul 
intră oblic şi iese perpendicular, antrenează la intrare corpi străini pe care îi 
abandonează pe traseu, şi în trageri de aproape prin acţiunea gazelor. 

+ Orificiul de intrare mai mic decăt orificiul de ieşire - este situaţia cea 
mai frecventă care apare când proiectilul intră perpendicular şi iese oblic, când 
proiectilul se deformează mărindu-şi volumul sau prin antrenarea în canal a unor 


eschile osoase. 
x x 


x 


O formă particulară de plagă împuşcată este plaga în seton. Acest tip de 
plagă apare când proiectilul are forța vie mică şi după perforarea pielii, alunecă 
pe un plan dur (osos) prin țesutul celular subcutanat putându-se opri sau formează 
un orificiu de ieşire şi părăseşte corpul. De exemplu un proiectil pătruns în pielea 
din regiunea frontală, înconjoară calota osoasă pe sub piele şi iese sau se opreşte 
în regiunea occipitală. 


Modificările produse de factorii secundari ai împuşcării 

Factorii secundari sau suplimentari ai împuşcării sunt reprezentați de flacără, 
gaze, fum şi pulberea nearsă sau parțial arsă. 

a. Flacăra constituie reziduul incandescent al pulberii. Cantitatea şi 
calitatea flăcării depinde de felul pulberii. Pentru pulberea neagră distanţa de 
acțiune a flăcării este de 20-50 cm, iar după unii autori distanţa este egală cu 
lungimea ţevii. Prin acţiunea flăcării se produc arsuri ale îmbrăcăminţii, firelor de 
păr şi epidermului. La armele care utilizează pulberi fără fum acțiunea flăcării 
este aproape inexistentă. 

b. Acţiunea gazelor apare în trageri de foarte aproape (până la cca 10 
cm). Gazele sunt produse de explozia pulberii şi conţin o cantitate mare de CO 
(40-50%). Gazele au acţiune mecanică, chimică şi termică. 

* Prin acțiunea mecanică se produc rupturi radiale ce pleacă de pe 
marginile orificiului de intrare. În tragerile cu ţeava lipită, prin acţiunea 
mecanică a gazelor se produce un crater în țesuturile moi cu vârful îndreptat 
spre gura ţevii. 

* Acţiunea chimică constă în formarea de carboxihemoglobină (HbCO) 
prin combinarea CO cu Hb la nivelul orificiului de intrare şi chiar în canal, 
conferind inelului de contuzie şi sângelui din prima porţiune a canalului o 
culoare roşie vie. În general HbCO apare în tragerile de la o distanţă de până 
la 3-5 cm. 

* Acțiunea termică determină arsuri. 

c. Prin acţiunea fumului se produce manşonul de fum. Acesta are o 
culoare negricioasă, în caz de pulbere neagră şi gri-verzuie sau gălbuie, în caz de 
pulbere fără fum. În trageri de la distanță mică, până la 5 cm, manşonul de fum 
este perfect vizibil sub forma unui cerc cu diametrul de 3-8 cm, prezentând o 
zonă internă mai intens colorată şi o zonă externă mai palidă. În tragerile de la 8- 
15 cm apare un cerc puţin vizibil, cu marginile estompate. 

d. Acțiunea pulberii determină zona de tatuaj. Aceasta se produce prin 
pătrunderea granulelor de pulbere nearsă sau arzând în piele sau îmbrăcăminte. 
Zona de tatuaj este formată din mici puncte de culoare neagră, cenuşie, verzuie 
sau gălbuie dispuse în jurul orificiului de intrare. Distanţa de acţiune a pulberii 
este de circa 40-50 cm la armele cu ţeava scurtă şi de 1-1,5 m la armele cu țeava 
lungă. Tatuajul nu apare în tragerile cu ţeava lipită. În această situaţie pulberea se 
găseşte în canal. 

Leziunile produse prin arme de vânătoare diferă total de cele produse de 
arme cu glonț. Armele de vânătoare au ţeava lisă şi utilizează cartuşe cu alice. 
Bătaia armelor de vânătoare este mai redusă comparativ cu cea a armelor cu glonţ 
şi energia cinetică a alicelor este de asemenea mai redusă. Dispersia alicelor se 
face sub formă de con cu vârful la gura ţevii. 

Aspectul leziunilor depinde de distanţa de tragere: 

- până la 0,5 m alicele rămân grupate producând un orificiu de intrare unic, 

mare, cu margini neregulate, cu aspect crateriform; 

- de la 0,5 m alicele încep să se disperseze producându-se un orificiu central 

înconjurat de mici orificii satelite; 

- peste 2,5 - 3 m lipseşte orificiul central, acesta fiind înlocuit de orificii 

multiple; 

- la aproximativ 5 m dispersia alicelor se face pe o zonă cu diametrul de 15- 

20 cm, iar la 10 m pe o zonă cu diametrul de 20-40 cm. 

De cele mai multe ori plăgile produse de alice sunt oarbe, rar existând şi 

orificii de ieşire. Canalele sunt multiple. 


3.15.3.3. Expertiza medico-legală în leziunile şi moartea 
produse prin arme de foc 


Sub aspect judiciar leziunile şi moartea prin arme de foc pot fi: omor, 
sinucidere şi accidentale. 

La noi în ţară pe primul plan se situează accidentele, în special prin arme de 
vânătoare; suicidul este mai rar, iar omorul este foarte rar. 

Expertiza medico-legală trebuie să elucideze mai multe obiective: 

a. Diagnosticul de împușcare se bazează pe morfologia leziunilor şi 
cercetarea factorilor secundari ai împuşcării. 

b. Stabilirea cauzei morții şi a raportului de cauzalitate între leziunile 
constatate şi deces. Cauzele cele mai frecvente de deces în împușcare sunt 
reprezentate de leziunile grave ale organelor vitale (creier, inimă, plămâni), 
hemoragii externe şi interne masive, prin lezarea organelor parenchimatoase şi a 
vaselor mari, şoc traumatic şi complicaţii septice (peritonite). 

c. Stabilirea direcției de tragere - se realizează prin identificarea 
orificiului de intrare şi ieşire şi stabilirea direcţiei canalului. 

d. Stabilirea distanței de tragere. În acest sens expertiza va preciza dacă 
este vorba de o împuşcare cu ţeava lipită (descărcare absolută), de împușcare în 
limitele zonei de acțiune a factorilor suplimentari ai împuşcării (descărcare 
relativă), sau de o împuşcare în afara limitei de acţiune a factorilor suplimentari 
(descărcare de departe). În împuşcarea cu ţeava lipită vom întâlni inelul de 
imprimare şi factorii suplimentari în prima porțiune a canalului. În tragerile în 
limitele zonei de acţiune a factorilor suplimentari apar modificări produse de 
acțiunea factorilor secundari în jurul orificiului de intrare, constând în arsuri 
(produse de flacără), manşon de fum, tatuaj şi prezenţa HbCO. Foarte importante 
sunt metodele de laborator pentru cercetarea prezenței factorilor secundari, 
respectiv a particulelor de pulbere. Cele mai utilizate reacții pentru identificarea 
pulberii sunt reacțiile cu difenilamină - în care particulele de pulbere se colorează 
în albastru şi reacția cu brucină - prin care pulberea se colorează în roşu. Uneori 
pentru stabilirea distanţei de tragere se practică trageri experimentale. 

e. Stabilirea numărului şi succesiunii împuşcăturilor. Numărul tragerilor 
se apreciază prin numărul orificiilor de intrare. Această apreciere poate fi uneori 
dificilă, în situaţiile când proiectilul se fragmentează sau când glonţul traversează 
mai multe segmente anatomice. Succesiunea se poate stabili prin aprecierea 
intensității reacției vitale a fiecărei leziuni. 

f. Precizarea calibrului armei se face precis când proiectilul străbate oase 
late. Pe tegumente orificiul de intrare este ceva mai mic decât calibrul real al 
glontelui, datorită retracției tisulare. 

g. Identificarea armei se tace prin examinări criminalistice respectiv prin 
constatarea urmelor tragerii pe ţeavă şi examinarea urmelor ghinturilor pe 
proiectil. 

h. Stabilirea formei judiciare de deces. Referitor la acest aspect expertiza 
va stabili dacă este vorba de omucidere, sinucidere sau accident. În sinucidere 
plaga împuşcată se localizează în locuri accesibile autoproducerii (mai frecvent în 
regiunea temporală şi precordială). Descărcarea se face cu ţeava lipită sau de la 
distanță foarte mică, în limita zonei de acțiune a factorilor secundari. Pe mâna 
victimei se pot evidenția factorii suplimentari ai împuşcării iar pe armă se pot 
identifica amprentele digitale ale victimei. 

3.15.4. Asfixii mecanice 
3.15.4.1. Definiţie şi clasificare 


Prin asfixie se înțelege o stare patologică determinată de lipsa totală sau 
aproape totală a oxigenului la nivelul celulelor organismului. Etimologic, 
noţiunea de asfixie provine din limba greacă de la a (fără) şi sfigmos (puls), deci 
ar semnifica o stare caracterizată prin lipsa pulsului. Termenul este impropriu, 
dar în antichitate se credea că prin vasele sanguine circulă aer, iar lipsa pulsului 
ar fi consecința împiedicării pătrunderii aerului în organism. Noţiunea medicală 
care defineşte lipsa oxigenului este cea de anoxie. Cu toate acestea, termenul de 
asfixie s-a împământenit atât în teoria şi practica medico-legală, cât şi în 
domeniul juridic. 

Clasificarea fiziopatologică a anoxiilor 

Cantitatea optimă de oxigen la nivel tisular se realizează printr-o bună 
funcționare a respirației. Aceasta la rândul ei este dependentă de mai mulți factori 
şi anume: 

- proporția oxigenului în aerul respirat (normal în jur de 21%); 

- pătrunderea aerului prin căile respiratorii până la alveolele pulmonare; 

- schimburile gazoase alveolo-capilare; 

- transportul oxigenului spre ţesuturi, legat de cantitatea şi calitatea 

hemoglobinei, precum şi de viteza de circulație a sângelui; 

- schimburile gazoase între capilare şi celule; 

- utilizarea oxigenului de celule. 

Prin perturbarea uneia sau mai multora din aceste procese se produc grade 
variate de hipoxie sau anoxie. După nivelul la care se produce perturbarea 
funcției respiratorii anoxiile se clasifică în : 

+ anoxii de aport (anoxice),care se produc prin perturbarea aportului de 
oxigen până la nivelul schimburilor alveolo-capilare; 

+ anoxii de transport, care rezultă din perturbarea transportului de oxigen 
de la plămân la nivelul ţesuturilor; 

+ anoxii de utilizare, care apar prin perturbarea utilizării oxigenului la 
nivelul celular. 

Clasificarea medico-legală a anoxiilor (după Moraru) 

Din punct de vedere medico-legal anoxiile se clasifică în două grupe mari: 

-  Anoxii de cauză violentă (traumatice); 
-  Anoxii de cauză neviolentă (patologice). 

Obiectul medicinei legale îl constituie anoxiile de cauză violentă, denumite 
asfixii mecanice. După modul de producere asfixiile mecanice se clasifică în 
două mari categorii: 

A.  Asfixii mecanice prin compresiune: 

a. prin compresiunea gâtului 
> spânzurarea 

> strangularea: - cu laţul 
- cu mâna (sugrumarea) 

b. prin compresiunea toracelui şi abdomenului 

> compresiunea toraco-abdominală. 
B.  Asfixii mecanice prin ocluzie: 

a. ocluzia orificiilor respiratorii 
> sufocarea 

b. ocluzia căilor respiratorii 
> prin corpi străini solizi. 
> prin lichide (înecul). 


3.15.4.2. Modificări anatomopatologice generale în asfixiile 
mecanice 


Modificările anatomopatologice din asfixiile mecanice pot fi sistematizate în 
modificări tipice, specifice fiecărui tip de asfixie şi modificări generale, comune 
tuturor formelor. Modificările tipice vor fi expuse la fiecare tip de asfixie. 
Modificările generale pot fi grupate în modificări externe şi interne. 

Modificări externe. La examenul extern al cadavrului se constată 
cianoza extremității cefalice şi la nivelul unghiilor. Cianoza este cu atât mai 
pronunțată cu cât asfixia are o evoluție mai îndelungată. Lividitățile cadaverice 
sunt extinse, confluente, de culoare violacee. În asfixiile cu evoluție mai lentă 
(compresiunea toraco-abdominală) pe suprafața lividităţilor apar adeseori 
hemoragii punctiforme. La nivel ocular întâlnim frecvent midriază şi pot să apară 
sufuziuni hemoragice subconjunctivale. 

Modificări interne. La examenul intern al cadavrului sângele este 
fluid, închis la culoare, cu slabă tendinţă la coagulare. Se constată stază viscerală 
generalizată mai pronunţată în plămâni, ficat, rinichi şi splină. Organele afectate 
sunt mărite în volum, cu tentă violacee; pe suprafața de secţiune se scurge o mare 
cantitate de sânge venos. O modificare caracteristică o constituie prezența unor 
peteşii hemoragice la nivelul unor seroase (pleură, pericard, peritoneu) denumite 
petele asfixice Tardieux. La nivelul creierului se constată modificări de stază, 
care este foarte pronunţată în asfixiile prin compresiunea gâtului; în formele cu 
evoluție lentă apar focare hemoragice meningeale şi uneori mici hemoragii 
punctiforme în substanța albă. La examenul aparatului respirator se constată 
modificări de stază pulmonară, edem pulmonar hemoragic, peteşii hemoragice la 
nivelul pleurei viscerale, localizate în special la nivelul scizurilor. O modificare 
pulmonară caracteristică o constituie focarele de emfizem acut, care se prezintă 
sub forma unor mici proeminențe subpleurale, palide şi uşor depresibile. La 
examenul microscopic al plămânului se constată stază, lichid de edem în alveole 
cu extravazate hematice, dilatări ale alveolelor pulmonare şi pe alocuri rupturi ale 
septelor alveolare, cu realizarea unor spaţii aeriene largi, intercomunicante 
(focare de emfizem acut). La examenul inimii se constată o uşoară dilatare a 

cavităților inimii drepte (ventricul şi atriu drept); cavitățile inimii sunt pline cu 
sânge fluid. Kernbach descrie în asfixii fragmentări ale fibrelor miocardice, fiind 
explicate prin contracții miocardice puternice în condiţii de anoxie. Ficatul, 
rinichii şi splina prezintă modificări de stază. La nivelul tubului digestiv mucoasa 
este cianotică, iar în formele de evoluţie lentă apar focare hemoragice 
submucoase. 


3.15.4.3. Tanatogeneza în asfixiile mecanice 


Mecanismele tanatogeneratoare în asfixiile mecanice sunt complexe şi pot 
să difere de la caz la caz şi în funcţie de forma de asfixie. În general în 
tanatogeneza asfixiilor mecanice putem întâlni trei mecanisme de bază: 

A.  Anoxia acută - prin împiedicarea pătrunderii aerului până la nivelul 
alveolelor pulmonare. 

B. Tulburările circulaţiei cerebrale (mecanismul hemodinamic) prin 
compresiunea vaselor gâtului. 

C.  Reflexele inhibitorii (mecanismul neuro-reflex) - prin compresiunea 
sinusului carotidian sau prin excitarea nervilor vag şi laringeu, ducând la deces 
rapid prin stop cardio-respirator. 

În asfixiile mecanice prin compresiunea gâtului pot interveni toate 
mecanismele tanatogeneratoare enumerate. În asfixiile prin ocluzie şi 
compresiunea toraco-abdominală pe primul plan se situează mecanismul anoxic. 


3.15.4.4. Spânzurarea 


Definiţie. Spânzurarea este o asfixie mecanică produsă prin compresiunea 
gâtului de către un laţ acționat prin greutatea propriului corp. 
Clasificare. Spânzurarea se poate clasifica în funcție de două aspecte 
principale: 
A. După modul de suspendare a corpului în lat 
> spânzurare completă 
> spânzurare incompletă 
B. După poziţia nodului laţului 
> spânzurare tipică 
> spânzurare atipică 
În spânzurarea completă corpul este complet suspendat în laţ, fără nici un 
punct de sprijin. 
În spânzurarea incompletă corpul are un punct de sprijin cu solul (cu 
picioarele, genunchii, în poziția şezândă, sau chiar culcat). 
Spânzurarea tipică este forma în care nodul lațului este la ceafă şi lațul 
comprimă partea anterioară a gâtului. Orice altă poziţie a nodului (anterioară, 
laterală), defineşte o spânzurare atipică. 

Latul, elementul esențial în realizarea spânzurării, poate avea aspecte 
variate. După consistență laţurile pot fi dure (sârmă, lanţ), semidure (frânghie, 
sfoară, curea) şi moi (fular, eşarfă, cravată). Laţul poate prezenta particularități 
(împletituri, rugozităţi, etc.) care se imprimă la nivelul şanţului de spânzurare. 
Poate fi unic sau multiplu, cu una sau mai multe circulare. După modul de 
realizare a nodului există două forme principale de laţuri: cu nod fix, care nu-şi 
modifică diametrul şi cu nod culant, la care prin tracțiune diametrul se 
micşorează progresiv. 

Manifestări clinice. Manifestările clinice în spânzurare sunt cunoscute în 
literatura de specialitate din autoexperimentele devenite celebre ale lui Nicolae 
Minovici precum şi din relatările unor persoane salvate. Se descriu tulburări de 
vedere, halucinaţii auditive şi uneori vizuale, greutate în picioare, senzaţii 
dureroase, ideaţie rapidă, senzaţie de excitație sexuală (când se produce lent). 
Cunoştinţa se pierde rapid, în circa 15 secunde. Apoi apare o perioadă de "linişte" 
de 20-30 secunde, fiind urmată de convulsii, prolabarea limbii între arcadele 
dentare (inconstant), erecție, ejaculare, relaxarea sfincterelor cu emisia de materii 
fecale şi urină. În general moartea survine în 4-5 minute. 

Tanatogeneza. În spânzurare pot interveni cele trei mecanisme principale 
(anoxia acută, tulburările circulatorii cerebrale şi reflexele inhibitoare) şi în plus, 
în anumite condiţii poate interveni şi un alt mecanism. 

Anoxia acută se produce datorită împingerii bazei limbii înapoi şi în sus cu 
închiderea faringelui, prin pătrunderea laţului între laringe şi hioid; acest aspect 
apare în special în spânzurările tipice complete. 

Tulburările circulatorii cerebrale apar prin comprimarea vaselor sanguine 
de la nivelul gâtului (venelor jugulare şi arterelor carotide) şi determină o 
pierdere rapidă a cunoștinței împiedicând autosalvarea. Dovada intervenţiei 
acestui mecanism tanatogenerator o reprezintă spânzurările la persoanele cu 
traheostomie, cu laţul situat deasupra canulei. 

Reflexele inhibitorii se produc prin comprimarea sinusului carotidian, dar 
posibil şi prin stimularea vagului şi nervului laringeu, determinând deces rapid 
prin stop cardio-respirator. 

În tanatogeneză mai poate interveni şi luxarea coloanei cervicale cu lezarea 
bulbului de către dintele axisului, în acest caz moartea fiind fulgerătoare prin 
lezarea centrilor vitali cardio-respiratori bulbari. Acest mecanism se întâlneşte în 
execuțiile prin spânzurare, prin căderea victimei în lat de la înălțime 
(spânzurătoare cu trapă). 


134 


Modificări anatomopatologice 

e Modificări externe. La examenul extern al cadavrului leziunea traumatică 
caracteristică este şanțul de spânzurare care reprezintă amprenta pe care o lasă 
latul pe gâtul victimei. Morfologic, se prezintă sub forma unei depresiuni cu 
dispoziţie transversală, pergamentată, de culoare brun-gălbuie, cu aspect de şanţ. 
Cel mai frecvent se localizează în treimea superioară a gâtului, deasupra 
cartilajului tiroid (în spânzurări complete sau incomplete în poziție verticală). 
Foarte rar se poate situa în regiunea mijlocie sau chiar inferioară a gâtului (în 
spânzurări incomplete în poziție culcată). Direcţia șanțului este oblică ascendentă 
spre nod; fac excepție situaţiile de spânzurare în poziție culcată, când șanțul este 
orizontal. În cazuri de spânzurare cu laţ cu nod culant, șanțul de spânzurare este 
complet prezentând şi o impresiune produsă de nod. Dacă spânzurarea s-a realizat 
cu lat cu nod fix, șanțul este întrerupt sau superficializat în zona nodului. 
Adâncimea şanţului este inegală, fiind mai mare în partea opusă nodului. 
Profunzimea șanțului depinde de caracteristicile laţului, fiind mai profund în caz 
de laţuri înguste şi dure şi superficial în caz de lațuri moi şi late. Dacă există două 
sau mai multe circulare ale laţului apar două sau mai multe şanţuri de spânzurare, 
unul fiind oblic şi celelalte orizontale. Caracterul vital al şanţului de spânzurare 
este demonstrat de existenţa infiltratelor sanguine la nivelul şanţului (derm şi 
hipoderm) precum şi în vecinătatea acestuia (ţesut celular subcutanat, teci 
musculare, musculatura gâtului, glanda tiroidă). 

În practica expertală, caracteristicile şanţului de spânzurare trebuie 
coroborate cu particularităţile laţului. În unele cazuri se pune problema 
diferenţierii între şanţul de spânzurare şi cel de strangulare (vezi strangularea). 

Alte modificări externe. În spânzurare lividităţile cadaverice apar în 

jumătatea inferioară a corpului în special pe membrele inferioare (în spânzurările 
în poziţie verticală). Mai putem întâlni hemoragii subconjunctivale prin stază 
cefalică, prolabarea limbii între arcadele dentare, leziuni traumatice de tipul 
echimozelor şi excoriaţiilor produse prin lovire de corpuri dure din vecinătate în 
perioada convulsivă, localizate în special pe membre. 
e Modificări interne. În spânzurare se pot întâlni rupturi ale cartilagiilor 
laringiene, fracturi ale osului hioid şi uneori luxaţii ale coloanei cervicale. Se mai 
pot întâlni infiltrate sanguine în adventiție sau fisuri transversale ale intimei la 
nivelul carotidelor. În rest apar semnele generale ale asfixiei reprezentate de stază 
viscerală (în creier, plămân, ficat, rinichi), focare de emfizem pulmonar acut, 
peteşii hemoragice asfixice. 

Forme judiciare. Ca formă judiciară, în marea majoritate a cazurilor, 
spânzurarea este sinucidere. Omorul prin spânzurare este foarte rar întâlnit, fiind 
posibil asupra unor persoane în imposibilitate de a riposta sau de a se apăra (copii 
mici, vârstnici, persoane în stare de ebrietate avansată, paralitici, etc). Pot apărea 
şi spânzurări accidentale la copii, alpinişti (care se pot spânzura accidental în 
corzi) sau în cadrul unor manopere sexopatice autoerotice la persoane care 

utilizează spânzurarea gradată în scop de masturbare (vezi subcapitolul 8.4 — 
Sexualitatea aberantă). 

În unele cazuri se încearcă disimularea unui omor realizat prin alte mijloace 
(mai ales prin strangulare sau sufocare) prin spânzurarea ulterioară a victimei. În 
aceste cazuri, pe lângă examinarea cadavrului se impune o cercetare minuțioasă 
la faţa locului, urmărindu-se locul de fixare a laţului, posibilitatea sau 
imposibilitatea de acces a victimei la acel loc, etc. Lipsa unor obiecte de urcare, 
imposibilitatea accesului victimei la locul de fixare a laţului, existența altor 
leziuni decât cele caracteristice spânzurării constituie indicii ale unei omucideri. 


Într-un studiu efectuat pe cazuistica IML Cluj decesele prin spânzurare dețin 
o pondere relativ ridicată, acestea reprezentând peste 10% din totalul autopsiilor 
medico-legale. Toate cazurile au fost sinucideri, deţinând o frecvență de 5 ori mai 
mare la sexul masculin față de cel feminin. 


3.15.4.5. Strangularea 


Strangularea este o asfixie mecanică prin compresiunea gâtului. Se pot 

întâlni două forme distincte: 
> strangularea cu laţul; 
> strangularea cu mâna (sugrumarea). 

Strangularea cu latul se produce prin compresiunea gâtului cu un laţ care 
se strânge progresiv. Latul poate să fie dur, semidur sau moale. Se pot distinge 
două tipuri de strangulare cu laţul: 

- completă, când laţul comprimă complet gâtul, fiind adeseori fixat strâns prin 
nod; 

- incompletă, când laţul comprimă o parte a gâtului, de obicei regiunea antero- 
laterală, fiind fixat în zona opusă cu ajutorul degetelor agresorului, prezentând o 
zonă de compresiune şi una de sprijin. 

Strangularea cu mâna se numeşte şi sugrumare şi se realizează prin 
compresiunea gâtului cu mâna. 

Tanatogeneză. Sub aspect tanatogenerator, în strangulare pot fi întâlnite 
toate cele 3 mecanisme de bază, respectiv mecanismul anoxic, tulburările 
circulației cerebrale şi mecanismul neuro-reflex. 

Modificări anatomopatologice 

e Modificări externe. În strangularea cu laţul leziunea caracteristică este 
şanțul de strangulare. În strangularea completă şanţul de strangulare este 
orizontal, continuu şi are o profunzime aproximativ egală pe toată circumferința 
lui. Se poate localiza în orice regiune a gâtului (superior, mijlociu sau inferior) 
dar mai ales se situează sub cartilajul tiroid. În strangularea incompletă șanțul 
este de asemenea orizontal, încomplet şi se localizează de obicei pe regiunea 
anterioară a gâtului, terminându-se în părțile laterale. În această formă, în 

regiunea cervicală posterioară se găsesc leziuni produse prin compresiunea cu 
degetele (echimoze şi excoriaţii). 

În sugrumare la nivelul gâtului se constată prezența leziunilor de 
compresiune cu mâna (echimoze ovalare şi excoriații semilunare) localizate în 
regiunea anterioară şi regiunile laterale ale gâtului. 

Caracterul vital al leziunilor cervicale în strangulare este demonstrat de 
prezenţa infiltratelor în părțile moi ale gâtului. 

Alte modificări externe. Pe lângă modificările caracteristice adeseori în 
strangulare se întâlnesc alte semne de violență care denotă lupta între victimă şi 
agresor (leziuni de lovire activă şi autoapărare). 

e Modificări interne. La examenul intern al cadavrului se constată prezenţa 
semnelor generale de anoxie (stază cefalică pronunțată, stază viscerală 
generalizată, focare de emfizem pulmonar acut, peteşii hemoragice asfixice) şi 
uneori rupturi ale cartilajelor tiroidiene şi fracturi ale osului hioid. 

Forme judiciare. Sub aspect judiciar strangularea cu laţul este în marea 
majoritate a cazurilor omucidere. Sinuciderile prin strangulare cu laţul sunt foarte 
rare şi se realizează prin fixarea strânsă a laţului prin nod înainte ca victima să-şi 
piardă cunoştinţa. Există cazuri de încercare de disimulare a unui omor realizat 
prin strangulare cu laţul într-o sinucidere prin spânzurare. În aceste cazuri pe 
gâtul victimei apar două şanţuri, unul de strangulare cu caracter vital şi unul de 
spânzurare fără caracter vital. Sugrumarea este în exclusivitate omor. 

Aşa cum s-a arătat şi la spânzurare, în practica medico-legală există situaţii 
în care se ridică problema diferențieri între șanțul de spânzurare şi cel de 
strangulare. Redăm în tabelul de mai jos principalele elemente de diferenţiere. 


E Şant de spânzurare Sant de strangulare 


Localizare Mai frecvent în 1/3 superioară | Mai frecvent în 1/3 
a gâtului (deasupra cartilajului | inferioară a gâtului (sub 


tiroid) cartilajul tiroid) 


Direcție Oblică — ascendentă spre nod | Orizontală 
Adâncime Inegală — maximă în zona Aproximativ egală pe toată 
(profunzime) | opusă nodului circumferința lui 


3.15.4.6. Compresiunea toraco-abdominală 


Compresiunea toraco-abdominală este o asfixie mecanică realizată prin 
împiedicarea mişcărilor respiratorii. Pentru realizarea acestei forme este necesară 
o compresiune a regiunii toraco-abdominale cu o greutate de 40-60 kg repartizată 
pe o suprafață mare. 

Tanatogeneză. Sub aspect tanatogenerator pe prim plan se situează 
mecanismul anoxic prin blocarea mişcărilor respiratorii. Compresiunea toraco- 

abdominală are o evoluție lentă, în această formă de asfixie mecanică moartea 
instalându-se lent într-un interval de 20-30 de minute şi uneori chiar mai mult. 

Modificări anatomopatologice. Datorită evoluţiei îndelungate modificările 
generale de anoxie sunt foarte pronunţate în această formă constând în stază 
viscerală accentuată, peteşii hemoragice asfixice, mici focare hemoragice 
viscerale şi adeseori pe tegumente în zonele cu lividităţi cadaverice. Leziunile 
traumatice prin compresiune prezintă aspecte variate în funcţie de greutatea şi 
suprafața compresiunii. Se pot întâlni hematoame şi infiltrate sanguine în părțile 
moi ale peretelui toracic, fracturi costale în două planuri iar în compresiuni 
puternice pot să apară rupturi viscerale, în special de ficat şi splină. 

Forme judiciare. Din punct de vedere judiciar decesele prin compresiune 
toraco-abdominală pot să fie accidentale şi mai rar omucideri. Morţile 
accidentale se întâlnesc în cadrul unor accidente profesionale, accidente de 
circulație sau a unor accidente circumstanţiale (avalanşe, surpări de terenuri, 
prăbuşiri de imobile, ziduri, etc.). 


3.15.4.7. Sufocarea 


Sufocarea este o asfixie mecanică realizată prin obstruarea orificiilor 
respiratorii (orificii nazale şi orificiul bucal) cu împiedicarea pătrunderii aerului 
în arborele respirator. Poate fi produsă cu mâna sau cu ajutorul unor obiecte moi. 

Tanatogeneză. În această formă de asfixie moartea se produce prin anoxie, 
consecutiv împiedicării pătrunderii aerului în arborele respirator. Evoluţia asfixiei 
prin sufocare este mai îndelungată, moartea instalându-se într-un interval de 5-10 
minute. 

Modificări anatomopatologice. Modificările generale anoxice sunt în 
general pronunţate constând în lividităţi cadaverice extinse, stază viscerală 
generalizată accentuată, peteşii hemoragice în special subpleurale şi 
subepicardice şi focare extinse de emfizem acut la nivelul plămânilor. În 
sufocarea cu mâna se constată prezența de echimoze şi excoriații perioral şi 
perinazal; aceste leziuni nu apar în sufocarea cu ajutorul unor obiecte moi. La 
nivelul buzelor, endobucal, apar infiltrate sanguine produse prin compresiune de 
dantură, aceste modificări putând lipsi la persoane edentate. 

Deseori pe corpul victimei se constată prezenţa unor semne de violenţă care 
denotă lupta între victimă şi agresor. 

Forme judiciare. Sufocarea este aproape în exlusivitate omucidere. Există 
cazuri rare de sufocare accidentală întâlnite în special la bolnavi epileptici şi la 
persoane în stare de ebrietate avansată. În cadrul omuciderii, sufocarea se poate 
asocia cu alte forme de asfixie mecanică (strangulare, compresiune toraco- 
abdominală). 

3.15.4.8. Asfixia mecanică prin ocluzia cu corpi Străini 


Această formă de asfixie se poate realiza cu corpi străini solizi sau cu lichide 
(înecul). Având în vedere particularităţile medico-legale ale înecului, această 
formă va fi expusă separat. 

Corpii străini solizi pot oblitera laringele, traheea, bifurcația bronşiilor sau 
bronşule principale. 

Tanatogeneză. Sub aspect tanatogenerator pe prim plan se situează 
mecanismul anoxic. Uneori pot intreveni mecanisme neuro-reflexe inhibitoare cu 
punct de plecare la nivelul mucoasei laringiene, traheale sau bronşice. 

Modalităţile de producere sunt variate. Se pot întâlni în cadrul tulburărilor 
de deglutiție prin aspirare de alimente (intoxicații alcoolice, afecţiuni neurologice 
cu tulburări de deglutiţie, etc.). La copii se poate întâlni obstrucția accidentală cu 
diverşi corpi străini (boabe de porumb, fasole, etc.) introduşi în gură sau nas. 
Uneori, la adulţi se întâlnesc cazuri accidentale prin aspirare de materiale sau de 
corpi străini pulverulenți (făină, ciment, nisip, etc.). 

Un aspect particular care trebuie menționat îl reprezintă aspiratele agonice 
de conţinut gastric în cursul stărilor comatoase. De cele mai multe ori aceste 
aspirate nu au un rol hotărâtor tanatogenerator, fiind interpretabile ca modificări 
tanatoterminale, moartea fiind consecința unei alte cauze. 

Un alt aspect particular îl reprezintă ocluzia căilor respiratorii prin drenarea 
spontană în căile respiratorii a unor procese patologice de vecinătate (chist 
hidatic pulmonar sau abces pulmonar deschis în căile respiratorii). În această 
situație, moartea este consecința unei complicaţii a procesului patologic de bază 
şi nu poate fi considerată ca o moarte violentă ci ca o moarte neviolentă. 

La examenul anatomopatologic se găsesc corpi străini care obliterează 
căile respiratorii la diferite nivele şi semnele generale de anoxie. 

Sub aspect judiciar asfixia prin ocluzie cu corpi străini este în marea 
majoritate a cazurilor un accident. Sinuciderile sunt extrem de rar întâlnite. 


3.15.4.9. Înecul 


Înecul sau submersia este forma de asfixie mecanică realizată prin 
pătrunderea unui lichid în arborele respirator. Înecul se produce cel mai frecvent 
cu apă, dar se poate realiza şi cu alte lichide (petrol, benzină, ulei, etc.). Pentru 
realizarea înecului nu este necesar ca întreg corpul să se scufunde în lichid, ci 
este suficient ca orificiile respiratorii (nas, gură) să se găsească în mediul lichid. 

Tanatogeneza. În producerea morţii pe primul plan se situează anoxia. Într- 
o mică măsură intervine pătrunderea apei în circulație prin membrana alveolo- 
capilară determinând hemodiluţie, hemoliză şi hipervolemie. În înecul în 
apăsărată, apa trece din patul vascular în alveolele pulmonare mărind gradul de 
asfixie. În general în înec moartea survine în circa 5-6 minute. 

Evoluție clinică. Înecul evoluează în mai multe faze: 

a) Faza preasfixică — cu durată de 30 secunde - 1 minut; se caracterizează prin 
apnee (voluntară şi reflexă); 

b) Faza de dispnee inspiratorie - durează aproximativ 1 minut şi în această 
fază începe aspirarea lichidului în căile respiratorii şi de asemenea se înghite 
lichid; 

c) Faza de dispnee expiratorie - durează 1-2 minute fiind determinată de un 
reflex de apărare la pătrunderea lichidului în căile respiratorii; 

d) Faza convulsivă, după care apare o pauză respiratorie urmată de respirații 
terminale ample cu pătrunderea unei mari cantități de lichid în căile respiratorii şi 
totodată înghițire de lichid. 

Cunoştinţa se pierde în circa 1 minut după care victima se scufundă cu capul 
în jos, rămânând în această poziţie până la debutul putrefacției. 

Modificări anatomopatologice. Modificările anatomopatologice în moartea 
prin înec pot fi sistematizate astfel: 

e modificări produse de acțiunea apei; 

e modificări caracteristice înecului; 

e alte modificări. 

A. Modificări produse de acțiunea apei. 

Modificările produse de acțiunea apei sunt modificări tegumentare care nu 
sunt caracteristice înecului, deoarece apar la orice cadavru care stă în apă 
indiferent de cauza morţii. Aceste modificări au o evoluție secvențială în timp şi 
pe baza lor se poate aprecia timpul cât a stat cadavrul în apă. 

În tabelul de mai jos sunt redate schematic aceste modificări (după Quai). 


Timpul de expunere în OE 
La contactul cu apa Aspect de "piele de gâscă" prin contracția 
muşchilor piloeretori 


Albirea pielii palmo-plantare 


La 2-5 zile Increțirea pielii cu aspect de " mână de 
spălătoreasă" 
La l-2 săptămâni Detaşarea pielii în lambouri 


Peste 2 săptămâni - 1 lună | Detaşarea pielii de pe mâini şi picioare cu aspect 
de mănuşă cu detașarea fanalelor ("mănuşa 


B. Modificări caracteristice înecului. 

e Ciuperca înecatului, constă în apariția unei spume albe dense în jurul 
orificiilor respiratorii (nas, gură) dând un aspect asemănător de ciupercă. Această 
modificare apare imediat după scoaterea cadavrului din apă şi dispare în câteva 
ore prin uscare. 

e O OPlămânii la înecaţi au un aspect caracteristic. La examenul 
macroscopic plămânii sunt mult destinşi, umplu cavitățile pleurale, plămânul 

stâng acoperă inima; pe suprafață apar depresiuni liniare (impresiuni costale) şi 
focare de emfizem acut localizate subpleural mai ales la nivel bazal şi la nivelul 
marginilor pulmonare; la palpare sunt lipsiți de elasticitate, păstrând amprenta 
digitală; pe secţiune au un aspect uscat. În trahee şi bronşii poate să apară un 
material spumos precum şi depozite de mâl, nisip şi alge. La examenul 
microscopic alveolele pulmonare sunt destinse, cu zone cu septe îngroşate şi zone 
mari cu rupturi ale septelor alveolare (emfizem hidroaeric). Uneori în bronşii şi 
alveole se constată prezența unor corpi străini. 

e Pe pleure apar peteşii hemoragice mari, imprecis delimitate, cu nuanţă 
albăstruie, slab delimitate, denumite petele Paltauf. 

e Sângele este lichid, cu fluiditate crescută, consecutiv pătrunderii apei în 
arborele vascular. 

e  Lividităţile cadaverice au o dispoziţie particulară fiind localizate pe 
față, piept şi membrele superioare, datorită plutirii cadavrului cu regiunea 
lombară la suprafaţa apei prin acumularea gazelor de putrefacție în cavitatea 
abdominală. 

e  Putrefacția la înecaţi începe la cap, realizând aşa numitul "cap de 
negru", apoi se extinde la torace. Prin acumularea gazelor de putrefacție, cadavrul 
este scos la suprafață după circa 3-4 zile. După scoaterea din apă a cadavrului, 
putrefacția are evoluție rapidă. 

e În stomac şi duoden se poate întâlni o cantitate mare de apă cu mâl, 
nisip şi alge. 


C. Alte modificări. 

La examenul intern se constată prezența semnelor generale de anoxie. 
Uneori se pot constata leziuni traumatice, unele cu caracter vital, realizate prin 
lovire de corpuri dure la căderea victimei în apă, altele produse post mortem prin 
târâre şi lovire de corpuri dure din albia apelor curgătoare. De asemenea se pot 
întâlni leziuni produse de fauna acvatică (peşti carnivori), aceste leziuni neavând 
caracter vital. 


Examinări complementare 
Examenele de laborator prezintă o importanţă mare în soluționarea unor 


cazuri mai deosebite, putând furniza elemente referitoare la tipul de apă în care 
s-a produs înecul (apă dulce sau sărată), caracterul vital, locul în care s-a produs 
înecul, precum şi a altor elemente necesare rezolvării cazului. 
> Examenul sângelui din ventriculul stâng comparativ cu cel din 

ventriculul drept poate indica tipul de apă în care s-a produs înecul. Astfel, în 
cazul înecului în apă dulce se produc următoarele modificări principale: 

- punctul crioscopic al sângelui creşte în inima stângă, apropiindu-se de 
valoarea zero, acest aspect fiind consecutiv pătrunderii apei în patul vascular; 

- indicele refractometric creşte; 

- densitatea scade; 

- concentrațiile Na' şi Cl scad; 
- reziduul uscat scade. 
În înecul în apă sărată toate aceste elemente se inversează. 
> Cercetarea planctonului şi diatomeelor are valoarea unei reacţii vitale, 
dar numai atunci când constatăm prezenţa acestor elemente în organe cum ar fi 
rinichiul şi splina precum şi în măduva osoasă. Studiul comparativ al 
planctonului găsit în organe cu cel din apa în care a fost găsit cadavrul, permite 
stabilirea locului unde s-a produs înecul. Cercetarea diatomeelor în viscere şi 
măduva osoasă are valoare de certitudine când este pozitivă, dar nu are valoare 
când este negativă. 
Forme judiciare 
Sub aspect judiciar înecul este cel mai frecvent un accident sau sinucidere. 
Omorul este rar. Uneori se întâlnesc cazuri de disimulare a unui omor realizat 
prin alte mijloace, prin aruncarea cadavrului în apă. În sinuciderile prin înec se 
pot întâlni aspecte particulare cum ar fi legarea mâinilor şi picioarelor, legarea de 
greutăţi la picioare. 

CAPITOLUL 4 


LEZIUNILE ŞI MOARTEA PRIN 
AGENŢI FIZICI 


4.1. Leziunile şi moartea prin temperaturi 
înalte 

4.2. Leziunile şi moartea prin temperaturi 
scăzute 

4.3. Leziunile şi moartea prin energie 
electrică 

4. LEZIUNILE ŞI MOARTEA PRIN 
AGENŢI FIZICI 


4.1. LEZIUNILE ŞI MOARTEA PRIN TEMPERATURI 
ÎNALTE 


Efectele temperaturii înalte asupra organismului pot fi generale, producând 
hipertermia Şi locale, determinând apariția arsurilor. 


4.1.1. Hipertermia 


Hipertermia cuprinde totalitatea modificărilor patologice consecutive 
acțiunii temperaturii înalte asupra întregului organism. 

În situația creşterii temperaturii mediului ambiant intră în acţiune 
mecanismele adaptative constând pe de o parte în intensificarea termolizei 
realizată prin vasodilatație cutanată şi hipersecreţie sudorală, iar pe de altă parte 
prin reducerea termogenezei realizată în principal prin diminuarea proceselor 
metabolice. Când aceste mecanisme sunt depăşite, pierderea de căldură devine 
inferioară căldurii acumulate instalându-se sindromul hipertermic. 

În majoritatea cazurilor hipertermia apare ca un accident, îndeosebi în 
condiții industriale, la persoane care lucrează în spaţii supraîncălzite. Hipertermia 
este favorizată de umiditatea crescută a aerului, atmosfera închisă, lipsită de 
curenți de aer, îmbrăcămintea caldă, starea de oboseală, consumul de alcool şi 
diferite boli organice. 

Manifestări clinice. În formele uşoare de hipertermie tabloul clinic se 
caracterizează prin facies vultuos, greţuri, vărsături, iritabilitate, scăderea atenţiei, 
lipotimii, scăderea tensiunii arteriale şi semne de deshidratare. În forme grave se 
instalează şocul caloric care poate duce la moarte. Se caracterizează în principal 
prin cianoză, extremităţi reci, dispnee intensă, respiraţie Cheyne-Stokes, puls 
filiform, prăbuşirea tensiunii arteriale. Când temperatura corporală depăşeşte 
42°C se instalează coma şi este posibilă moartea. 

Modificările _anatomopatologice în morţile prin  hipertermie se 
caracterizează prin rigiditate cadaverică precoce, răcirea tardivă a cadavrului, 
stază viscerală marcată şi focare hemoragice în special meningo-cerebrale, 
suprarenaliene şi pulmonare. 

4.1.2.  Arsurile 


Arsurile pot fi produse de agenţi termici variaţi: flacără, gaze incandescente, 
vapori supraîncălziți, corpuri solide supraîncălzite sau incandescente, lichide 
fierbinți, metale topite. 

Morfologie. După gravitatea leziunilor şi aspectul morfologic se disting 4 
grade de arsuri. 

> Arsuri de gradul I - eritemul - se caracterizează prin apariția unui 
eritem cu tumefacţie şi durere locală. Dispar în circa două zile, fără cicatrici. Pot 
deveni mortale când interesează 2/3 din suprafaţa corporală. Arsurile de gradul I 
dispar la cadavru. 

> Arsuri de gradul II - flictene - se caracterizează prin apariţia de 
vezicule, bule, flictene ce conțin un lichid sero-citrin bogat în leucocite, proteine 
şi fibrină, cu reacția Rivalta pozitivă. Reacţia Rivalta pozitivă constituie un 
element care atestă caracterul vital al arsurii. Se vindecă în 1-2 săptămâni, fără 
cicatrici, adesea cu o uşoară pigmentație locală. Pot deveni mortale când 
interesează 1/2 din suprafaţa corporală. Pe cadavru trebuie diferențiate de 
flictenele de putrefacție care au reacția Rivalta negativă . 

> Arsuri de gradul III - escare - se caracterizează prin necroze 
tegumentare, urmate de escare. Complicaţiile septice sunt frecvente. Vindecarea 
se face lent, cu apariția de cicatrici adesea cu aspect cheloid. Pot deveni mortale 
când interesează 1/3 din suprafața corporală. 

> Arsuri de gradul IV - carbonizarea - sunt arsuri profunde, cu 
distrugerea ţesuturilor moi, putând merge până la calcinarea oaselor. Ţesuturile 
carbonizate sunt dure prezentând fisuri adânci cu infiltrate sanguine marginale. 
Prin coagularea proteinelor musculare se produce o retracţie a musculaturii 
membrelor, cadavrul luând o poziţie caracteristică de "boxer". În carbonizare, 
prin distrucția tisulară extinsă şi deshidratare se reduce mult greutatea 
segmentului afectat şi a cadavrului. Când sursa calorică este puternică şi 
acționează timp îndelungat se poate ajunge la o distrucție totală, dinţii şi oasele 
fiind ultimele care se distrug. Prin incinerarea totală a cadavrului unui adult 
rămân circa 6 Kg de cenuşă. 

Tanatogeneză. Cele mai frecvente cauze de deces în arsuri sunt şocul 
combustional, şocul toxic şi complicațiile septice. 

Șocul combustional evoluează în mai multe etape. Imediat după arsuri se 
instalează şocul primar. Şocul primar este de tip neuroalgic determinat de 
inhibiţia centrilor nervoşi sub acțiunea stimulilor nociceptivi plecați de la 
exteroceptorii din pielea lezată. Experimental şi clinic şocul poate fi evitat sau 
atenuat prin anestezie. Șocul primar parcurge două faze: 

> faza compensată (erectilă), caracterizată prin agitație şi creşterea 
tensiunii arteriale; 

> faza decompensată, cu stare de prostraţie sau comă, puls slab, filiform, 
scăderea tensiunii arteriale, hiporeflexie. 

Șocul primar durează circa 2-3 ore fiind urmat de şocul secundar 
(plasmatic). Această etapă este consecinţa pierderii de plasmă cu reducerea 
volumului sanguin (şoc hipovolemic). 

La 5-6 zile după producerea arsurilor, prin resorbția unor substanţe toxice de 
la nivelul suprafeţelor arse se instalează un sindrom toxic, caracterizat prin febră, 
vărsături, diaree, cefalee, stupoare, tahicardie, hipotensiune arterială şi fenomene 
de insuficiență hepato-renală. 

Evoluţia arsurilor poate fi agravată de complicațiile septice care pot duce la 
deces prin şoc toxico-septic. 

Modificări anatomopatologice. Modificările anatomopatologice în morțile 
prin arsuri variază în funcție de faza de evoluţie în care se instalează decesul şi de 
intensitatea şi întinderea arsurilor. La examenul extern se constată prezența 
arsurilor de diferite grade. Modificările interne depind de durata supravieţuirii. Se 
pot constata stază viscerală generalizată, edem cerebral pronunţat, focare 
hemoragice în special meningo-cerebrale şi pulmonare, modificări distrofice 
hepatice, miocardice, renale, ulceraţii gastro-duodenale (ulcere Curling), rinichi 
de şoc. 

Expertiza medico-legală. Expertiza medico-legală în decesele prin arsuri 
trebuie să elucideze următoarele aspecte: 

a) Stabilirea diagnosticului pozitiv de arsură care se bazează pe aspectul 
morfologic al leziunilor. 

b) Stabilirea tipului de agent termic care a produs arsurile: lichide 
fierbinţi, flăcări, corpuri incandescente, etc. Lichidele fierbinţi produc de obicei 
arsuri descendente, fără arderea părului, dar uneori cu căderea acestuia. Flacăra 
produce arsuri cu mers ascendent, cu arderea părului şi depozite de funingine şi 
fum. Contactul cu corpuri incandescente determină arsuri limitate dar profunde 
ŞI grave. 

c) Caracterul vital al arsurilor. Expertiza medico-legală va stabili dacă 
arsurile s-au produs în timpul vieţii sau după moarte. Principalele elemente care 
demonstrează caracterul vital al arsurilor sunt următoarele: 

e conţinutul bogat în leucocite şi fibrină al lichidului din flictene (care 
conferă reacția Rivalta pozitivă); 

e prezenţa reacției inflamatorii la nivelul escarelor; 

e depozite de fum şi funingine în căile respiratorii; 

e prezenţa carboxihemoglobinei în sânge, care este o dovadă certă că 
victima a respirat în focarul de incendiu. 

d) Stabilirea cauzei morţii. Expertiza va stabili dacă moartea este 
consecinţa şocului combustional, şocului toxic sau complicaţiilor septice. 

e) În carbonizările extinse se pune problema identificării cadavrului, care 
se poate face cu ajutorul danturii, firelor de păr nearse, resturilor scheletice, a 
unor obiecte metalice, amprentă genetică. 

Sub aspect judiciar moartea prin arsuri este de obicei accidentală 
(accidente casnice, de muncă), întâlnindu-se mai frecvent la copii, epileptici, 

persoane în stare de ebrietate. Sinuciderile sunt rare şi se realizează prin 
aprinderea substanțelor inflamabile aruncate pe corp. Omorul este foarte rar. 
Uneori se întâlneşte disimularea omorului prin arderea cadavrului suprimat prin 
alte mijloace. În această situaţie, lipsa caracterului vital al arsurilor, depistarea 
unor leziuni traumatice şi examenul toxicologic vor elucida cazul. 


4.2. LEZIUNILE ŞI MOARTEA PRIN TEMPERATURI 
SCĂZUTE 


Temperaturile scăzute pot exercita asupra organismului o acţiune generală, 
determinând hipotermia sau refrigerația şi o acţiune locală producând 


degerăturile. 


4.2.1.  Refrigeraţia (hipotermia) 


Refrigerația sau hipotermia reprezintă totalitatea modificărilor patologice 
survenite în urma expunerii organismului la temperaturi joase. Faţă de acțiunea 
frigului organismul se apără prin reducerea pierderilor de căldură, realizată prin 
vasoconstricție cutanată şi prin intensificarea producerii de căldură produsă prin 
frison şi intensificarea metabolismului. Când mecanismele adaptative sunt 
depăşite se produce o scădere progresivă a temperaturii corporale, care sub 
anumite limite devine incompatibilă cu viața. 

Factorii favorizanţi în producerea refrigerației pot fi exogeni şi endogeni. 
Dintre factorii exogeni fac parte frigul asociat cu vânt şi umiditate (frigul asociat 
cu atmosferă caldă şi uscată este mai uşor de suportat), calitatea îmbrăcăminții 
(îmbrăcăminte strâmtă, umedă). Factorii endogeni sunt reprezentaţi de starea de 
ebrietate, inaniție, oboseală, stări patologice (anemii, boli cardio vasculare, 
insuficiențe endocrine), vârstă (copiii şi bătrânii sunt mai sensibili). 

Manifestări clinice. Clinic, în faza reactivă (de apărare) apar frisoane, 
tahicardie, tahipnee şi creşterea tensiunii arteriale. Când temperatura corpului 
scade la 30-32°C se instalează aşa numita fază letargică caracterizată prin 
bradicardie însoțită uneori de aritmie, bradipnee, respirație Cheyne-Stokes, 
astenie, adinamie, somnolenţă şi uneori stare euforică. Când temperatura 
corporală ajunge la 31-27%C se instalează coma. Moartea se produce când 
temperatura corpului atinge 20-24C fiind determinată de fibrilaţie ventriculară 
sau stop cardiac. 

Modificări anatomopatologice. La examenul extern al cadavrului se 
constată lividităţi de culoare roşie vie. Rigiditatea cadaverică este pronunțată 
cadavrele înghețate fiind dure, lemnoase. După dezgheţare rigiditatea cadaverică 
dispare foarte repede iar putrefacția evoluează rapid. La examenul intern apare 
hiperemie generalizată şi sânge roşu, lichid. Datorită hemolizei rapide după 
dezgheţare, unele ţesuturi, în special endocardul, intima vaselor, mucoasa căilor 
respiratorii şi seroasele sunt colorate în roşu-vişiniu-murdar. Ca element 

caracteristic unii autori descriu sufuziuni hemoragice de culoare cafenie, de 2-4 
mm diametru, la nivelul mucoasei gastrice, denumite petele Vişnevski. În general 
această modificare apare în cazurile cu evoluţie prelungită şi lipsesc când 
moartea se instalează rapid. 

La examenul microscopic se pot constata modificări degenerative neuronale 
în sistemul nervos central, ganglionii simpatici şi în sistemul excitoconductor al 
inimii, fragmentări ale fibrelor miocardice, dispariţia glicogenului hepatic. 

Un fenomen post mortem relativ frecvent întâlnit în îngheţ este disjuncția 
suturilor oaselor craniene, datorită creşterii în volum a creierului prin congelare. 
Această modificare se diferenţiază de leziunile osoase traumatice prin lipsa 
infiltratelor sanguine la nivelul disjuncției. 

Forme judiciare. Sub aspect judiciar, refrigerația este cel mai frecvent 
accident (întâlnindu-se la alpinişti, la copii prin închideri accidentale în frigider, 
etc.). Sinuciderile sunt rare descriindu-se cazuri la psihopaţi şi alcoolici. Omorul 
este foarte rar, putându-se realiza asupra unor persoane în imposibilitatea de a se 
opune (nou născuţi, paralitici). 


4.2.2.  Degerăturile 


Degerăturile sunt leziuni de gravitate variabilă produse în urma acțiunii 
locale a frigului. Se localizează mai frecvent la nivelul extremităților: degete, nas, 
pavilionul urechii. Apariția degerăturilor este favorizată de mediul umed, 
echipament de protecție insuficient, ud sau defectuos, încălțăminte sau haine 
strâmte. 

Morfologie. După gravitate şi aspectul morfologic există 4 grade de 
degerături: 

> Gradul I- se caracterizează prin apariţia unui eritem cu tentă violacee, 
inițial dureros apoi insensibil prin paralizia filetelor nervoase senzitive; pe 
cadavru dispar. 

> Gradul II - se caracterizează prin apariţia de /lictene ce conţin un lichid 
clar sau uşor hemoragic. 

> Gradul III - constă în leziuni necrotice ale pielii, cu apariția de 
ulceraţii care evoluează ca nişte ulcerații atone. 

> Gradul IV - este caracterizat prin apariţia gangrenei uscate care în 
evoluție se poate transforma în gangrenă umedă. 

La examenul microscopic în zona degerată se pot observa tromboze 
vasculare (în special pe vene), fenomene de endarterita obliterantă pe arterele 
mici şi mijlocii, degenerescenţa tecii de mielină a filetelor nervoase, distrofie 
hialină şi focare necrotice în fibrele musculare, urmate tardiv de procese de 
fibroză. 

Complicatii. Complicaţiile degerăturilor pot fi precoce şi tardive. Dintre 
complicațiile precoce cele mai frecvente sunt şocul şi infecția. Complicaţiile 
tardive sunt reprezentate de leziuni cutanate (atrofii, hiperkeratoze, ulcere atone), 

atrofii musculare, osteoporoză, leziuni vasculare de tip endarterită obliterantă sau 
tromboflebite, tulburări de sensibilitate şi trofice. 


4.3. LEZIUNILE SI MOARTEA PRIN ENERGIE 
ELECTRICA 


Acţiunea energiei electrice asupra organismului uman se prezintă sub două 
aspecte distincte: 

>  electrocutarea care este consecinţa acțiunii curentului electric de reţea 
(casnic şi industrial); 

>  fulgerația sau trăznirea care se produce prin acţiunea electricității 
atmosferice naturale. 


4.3.1.  Electrocutarea 


Electrocutarea defineşte complexul de modificări morfofuncţionale locale şi 
generale care se produc la trecerea curentului electric prin corpul omenesc. 
Electrocutarea poate fi sau nu urmată de moarte; atunci când duce la deces, acesta 
se instalează de obicei imediat şi mai rar la câteva ore sau chiar câteva zile. 

Modalităţi de contact în electrocutare. 

În producerea electrocutării există două tipuri principale de contact între 
sursa de electricitate şi corpul uman, respectiv contactul direct şi contactul 
indirect. 

a) Contactul direct, În această variantă o zonă a corpului vine în contact 
nemijlocit cu o sursă de curent electric. Contactul direct poate fi: 

> unipolar — în care se atinge o singură sursă de curent cu o singură 
parte a corpului; 

> bipolar sau multipolar — când o sursă sau mai multe surse de curent 
sunt atinse concomitent cu două sau mai multe părți ale corpului. 

b) Contactul indirect. În această formă corpul vine în contact cu sursa de 
electricitate prin intermediul unor elemente care acționează în mod întâmplător 
(prin jetul de apă de la robinet, duş, prin jetul urinar, etc.). 

O formă particulară de contact indirect este arcul voltaic care se realizează 
prin intermediul stratului de aer care separă sursa de electricitate de suprafaţa 
corpului sub forma unei scântei electrice. Această varietate apare când sursa de 
curent este foarte puternică (curenţi de înaltă tensiune) şi când distanţa care 
separă sursa de suprafața corpului este foarte mică. 

Factorii care condiționează electrocutarea. În determinismul şi gravitatea 
leziunilor din electrocutare intervin mai mulți factori care pot fi grupaţi în trei 
categorii: 

¢ caracteristicile curentului electric; 
+ factori dependenţi de organism (biologici); 
$ factori care ţin de circumstanţele de producere a electrocutării. 

A. Caracteristicile curentului electric. 

a) Tensiunea curentului. Din punct de vedere tehnic, sub aspectul tensiunii, 
curenții electrici se împart în curenți de joasă tensiune, (până la 500 V), curenţi 
cu tensiuni mijlocii, (între 500 şi 5000 V) şi curenţi de înaltă tensiune (peste 
5000V). 

Statistic, majoritatea electrocutărilor letale se produc la tensiuni cuprinse 
între 200 şi 380 V, care reprezintă tensiunile surselor de curent din rețeaua 
obişnuită. Pe măsura creşterii tensiunii se intensifică efectele mecanice şi termice 
ale curentului electric, curenţii de înaltă tensiune producând leziuni foarte grave 
sub formă de arsuri până la carbonizări, necroze, rupturi musculare şi leziuni 
osteoarticulare (luxaţii, fracturi) 

b) Intensitatea curentului. Intensitatea curentului reprezintă raportul dintre 
tensiune şi rezistență (rezistența corpului) conform relației : 

I= U/R 
unde I = intensitatea exprimată în amperi [A] 
U = tensiunea exprimată în volti [V] 
R = rezistenţa exprimată în ohmi [Q] 

Se consideră că intensitatea curentului este principala caracteristică ce 
condiționează gravitatea electrocutării, fiind direct proporțională cu tensiunea şi 
invers proporțională cu rezistența corpului. 

c) Felul curentului. Sursele de energie electrică pot fi avea curent continuu (de 
exemplu liniile de troleibuz sau tramvai) şi curent alternativ. În ţara noastră 
curentul de rețea este alternativ, de S0Hz/secundă şi are tensiuni standardizate de 
220V şi 380V. Aceasta explică faptul că statistic cele mai multe electrocutări 
letale se realizează cu surse de curent alternativ. În unele lucrări de specialitate se 
susține că electrocutarea cu curent alternativ este mai periculoasă pentru 
organismul uman decât cea cu curent continuu, periculozitatea curentului 
alternativ fiind de până la 3-4 ori mai mare decât a curentului continuu cu 
aceleaşi caracteristici tehnice. 

B. Factori dependenţi de organism (biologici). Dintre factorii biologici 
rolul major în determinismul electrocutării îl are rezistența organismului la 
trecerea curentului electric. Țesuturile care intră în structura corpului uman 
prezintă o conductibilitate electrică diferită şi ca atare opun o rezistență diferită la 
trecerea curentului electric. Unele ţesuturi cum sunt oasele, pielea uscată, 
tendoanele, unghiile, părul au o rezistență electrică mare, pe când muşchii, 
viscerele, sângele şi celelalte umori au o rezistență mică. În ansamblu, corpul 
uman este un conductor electric neomogen, a cărui rezistență globală este dată de 
suma rezistenţelor parțiale a ţesuturilor şi organelor. Pentru a trece prin corp, 
curentul electric trebuie să învingă trei rezistenţe şi anume: rezistenţa pielii la 
intrare, rezistenţa țesuturilor şi organelor pe traiectorie şi rezistenţa pielii la ieşire. 
Rezistenţa globală a organismului este apreciată la 100.000 Q. Această rezistenţă 
este dată în mare parte de rezistența pielii care în condiții normale, de piele 

uscată, este de 30.000-50.000 Q. De remarcat însă că rezistenţa pielii devine 
aproape neglijabilă, de circa 1000 Q dacă este umedă, fiind comparabilă cu cea a 
mediilor interne. 

C. Factori care ţin de circumstanţele electrocutării. 

a) Suprafața de contact - are importanță deosebită în determinismul 
electrocutării, rezistenţa corpului fiind invers proporțională cu suprafața de 
contact; cu cât suprafaţa de contact este mai mare cu atât gravitatea electrocutării 
este mai mare. 

b) Numărul contactelor - gravitatea electrocutării este direct proporțională cu 
numărul contactelor; în contacte multiple se crează trasee multiple, mărind 
pericolul acţiunii asupra unor organe vitale. 

c) Timpul de contact - cu cât timpul este mai prelungit cu atât periculozitatea 
curentului electric este mai mare. 

d) Localizarea contactului - cele mai periculoase sunt contactele la nivelul 
capului, toracelui, membrelor superioare, deoarece în cazul acestor localizări în 
traiectoria principală curentul va întâlni organe de importanţă vitală. 

e) Traiectoria curentului în organism. După pătrunderea în organism, curentul 
electric se răspândeşte sub formă de evantai pe calea vaselor de sânge care 
datorită conținutului lchidian sunt foarte bune conducătoare de electricitate. Cu 
cât traiectoria curentului prin organism este mai mare cu atât riscul de a întâlni un 
organ vital (inima, creier, plămân) este mai mare. Traiectoria curentului în 
organism poate să fie superioară (mână-mână), inferioară (picior-picior) şi 
completă (mână-picior sau cap-picior). 

Efectele curentului electric asupra organismului. Efectele curentului 
electric asupra organismului pot fi termice, mecanice şi biochimice. 

Efectele termice. Prin acţiune termică curentul electric produce arsuri de 
gravitate variabilă, precum şi cea mai caracteristică leziune din electrocutare, 
respectiv marca electrică. 

Efectele mecanice. Prin efecte mecanice curentul electric produce leziuni cu 
caracter distructiv (plăgi cutanate, rupturi musculare şi viscerale, leziuni 
osteoarticulare). 

Efectele biochimice. Efectele biochimice constau în fenomene de electroliză 
cu migrări ionice şi cu tulburări de permeabilitate celulară. Cele mai importante 
modificări prin efect biochimic sunt edemul electrogen şi metalizarea zonelor de 
contact. 

Tanatogeneza în electrocutare. Mecanismul de producere a morții prin 
electrocutare depinde în principal de particularitățiile curentului. Curenţii slabi 
pot produce moartea prin asfixie datorită tetanizării musculaturii respiratorii şi 
mai rar prin fibrilație ventriculară. Curenţii mijlocii pot duce la deces prin 
paralizia centrilor vitali, prin asfixie şi prin fibrilație ventriculară. Curenţii 
puternici produc paralizia sistemului nervos central. 

Modificări anatomopatologice 
° Marca electrică. Marca electrică este leziunea cea mai caracteristică, 


cu valoare de amprentă în electrocutare, fiind consecința efectului termic al 
curentului electric. Se localizează la locul de intrare a curentului electric, cel mai 
frecvent la nivelul mâinilor (mai ales degete). Uneori poate apare şi la locul de 
ieşire şi chiar pe traiectorie (pe învelişurile organelor, tecile mugchilor). 

Macroscopic se prezintă ca o depresiune a pielii, dură, de formă rotundă, 
ovalară sau alungită, de culoare cenuşiu-gălbuie, cu marginile uşor elevate, cu 
dimensiuni în general sub 1- 1,5 cm. 

Microscopic apar modificări la nivelul epidermului şi dermului. La nivelul 
epidermului, celulele sunt slab colorate, stratul cornos apare turtit, celulele 
stratului bazal sunt alungite, cu aspect de palisadă; în stratul spinos pot apărea 
celule vacuolizate. La nivelul dermului apar spaţii goale uneori cu aspect 
cavernos, care conferă aspect de "fagure de miere"; dermul profund este 
omogenizat cu aspect hialin. 

° Arsurile electrice. Arsurile electrice sunt produse prin contact direct 
cu conductorul sau prin scânteia arcului voltaic. Se localizează mai frecvent la 
nivelul membrelor superioare, capului şi membrelor inferioare. Morfologic 
arsurile electrice sunt dure, uscate, nesângerânde, de culoare cenuşie sau brună, 
cu marginile net delimitate. În cazul curenților puternici apar arsuri grave până la 
carbonizare, uneori cu calcinarea oaselor. Ca o particularitate, arsurile electrice 
rezistă bine la putrefacție. 

° Leziunile distructive. Leziunile cu caracter distructiv sunt consecința 
efectului mecanic al curentului electric şi sunt produse de curenți puternici. Ca 
aspecte lezionale putem întâlni: 

> plăgi cutanate, neregulate, anfractuoase, uneori plăgi profunde, 

penetrante, cu aspect crateriform, putând ridica probleme de diagnostic 
diferențial cu plăgile prin împuşcare; 

> rupturi musculare; 

> rupturi viscerale; 

> leziuni osteoarticulare (luxaţii, fisuri osoase, fracturi). 

e Metalizarea. Această modificare se produce prin pătrunderea pe o zonă 
din suprafața pielii a unor mici particule metalice provenite din conductor. 
Morfologic pielea metalizată este uscată, rugoasă, rigidă, de culoare brun-gălbuie 
sau negricioasă. 

e Edemul electrogen constă într-o tumefiere palidă, dură, de întindere 
variabilă, localizată la locul de contact, dar poate apare şi la distanță. 

Forme judiciare. Sub aspect judiciar electrocutarea este cel mai frecvent 
un accident întâlnit în cadrul unor accidente casnice sau profesionale. Aspecte 
particulare sunt reprezentate de decesele accidentale care survin în cadrul 
utilizării curentului ca metodă abortivă sau la indivizi care utilizează curentul 
electric în cadrul unor practici autoerotice. Sinuciderile prin curent electric sunt 

rare, iar omorul este foarte rar întâlnit. In unele state electrocutarea a fost utilizată 
ca metodă de execuţie (scaunul electric). 


4.3.2.  Fulgeraţia 


Fulgeraţia sau trăznirea este consecinţa acțiunii electricității atmosferice 
naturale. Energia electrică atmosferică acționează asupra corpului omenesc sub 
forma unei scântei electrice — trăznetul. Trăznetul este o descărcare a energiei 
electrice naturale între un nor şi un corp în contact cu pământul. În traiectoria sa 
scânteia electrică a trăznetului poate atinge oameni, animale, case, arbori, etc. 
Deci denumirea corectă este cea de trăznire. Termenul de fulgeraţie provine de la 
fulger, care reprezintă o descărcare electrică sub formă de scânteie între doi nori 
cu sarcină electrică opusă. 

Electricitatea atmosferică are aceleaşi efecte asupra organismului ca şi 
curentul electric tehnic, respectiv efecte mecanice, termice şi biochimice, la care 
se adaugă efectul electromagnetic. Datorită tensiunii foarte mari şi a temperaturii 
foarte ridicate, efectele mecanice şi termice ale electricității atmosferice sunt 
foarte pronunţate. 

Efectele mecanice. Prin efecte mecanice trăznetul determină apariția de 
plăgi profunde neregulate, uneori penetrante, crateriforme (asemănătoare plăgilor 
produse prin arme de foc), rupturi musculare şi viscerale, leziuni osteo-articulare 
(fracturi, luxatii, dezarticulări). Deseori victima este aruncată şi trântită la 
pământ, situație în care apar leziuni de cădere sau proiectare. 

Efectele termice se traduc prin arsuri grave, mergând până la carbonizarea 
unei părți din corp. Caracteristică pentru fulgeraţie este aşa numita figură de 
trăznet, care constă într-un eritem roşu-brun cu aspectul unei ramuri de brad. 
Această modificare este însă inconstantă şi dispare în câteva ore după moarte. De 
cele mai multe ori hainele victimei se aprind şi obiectele de metal aparținând 
victimei se topesc. 

Efectul biochimic determină apariția edemului electrogen. 

Acţiunea electromagnetică produce magnetizarea obiectelor metalice 
aparţinând victimei sau din jurul acesteia. 

De obicei, în caz de trăznire moartea survine foarte rapid. În cazurile rare de 
supraviețuire rămân de obicei sechele oculare (cataractă), auditive (hipoacuzie) 
tulburări psihice sau sechele neurologice (pareze şi paralizii). 

Sub aspect judiciar trăznirea este în exclusivitate un accident. 

CAPITOLUL 5 


TOXICOLOGIE MEDICO-LEGALĂ 


5.1. Toxicologie generală 

5.2. Toxicologie specială - principalele 
intoxicații întâlnite în practica medico- 
legală 

5.TOXICOLOGIE MEDICO-LEGALĂ 


5.1. TOXICOLOGIE GENERALĂ 


5.1.1. Obiectul toxicologiei medico-legale. Definiţia şi 
clasificarea toxicelor. Tipuri de intoxicații. 


Toxicologia medico-legală se ocupă cu studiul intoxicaţiilor acute. Studiul 
intoxicaţiilor cronice face obiectul altor specialități medicale (boli profesionale, 
medicina muncii, medicina mediului, etc.) 

Prin toxic se înţelege orice substanţă care introdusă în organism determină 
alterări funcționale şi/sau morfologice producând o stare patologică de gravitate 
variată numită intoxicație. 

Clasificarea toxicilor se poate face după mai multe criterii: 

a) După origine: 

- toxici minerali; 
-toxici vegetali; 
-toxici animali; 
- toxici sintetici; 
b) După structura chimică: 
- toxici anorganici; 
- toxici organici; 
c) După starea de agregare: 
- toxici gazoşi; 
- toxici volatili; 
- toxici lichizi; 
- toxici solizi; 
d) După domeniul de utilizare şi proveniență: 
- toxici industriali; 
- toxici agricoli; 
- toxici din mediul casnic; 
- medicamente; 
- toxici alimentari (ciuperci otrăvitoare, aditivi alimentari, etc.); 
e) După locul de acțiune: 
- toxici cu acțiune asupra sistemului nervos; 
- toxici hematici; 
- toxici parenchimatoşi; 

f) După modul de acțiune: 

- toxici cu acţiune locală; 

- toxici postresorbtivi (care produc leziuni în diferite organe cu 
realizarea unor sindroame clinice de tip neurologic, cardio- 
vascular, respirator, digestiv, hepatorenal); 

- toxici funcționali (produc tulburări metabolice şi enzimatice cu 
moarte rapidă, frecvent fără leziuni morfologice sau cu leziuni 
minime). 

Intoxicația este starea patologică datorată introducerii sau acumulării în 
organism a unor substanţe toxice. Prin acțiunea toxicului au loc modificări ale 
unor funcţii vitale, de gravitate variabilă, care pot duce la deces. Intoxicația este o 
stare a organismului care depinde, în primul rând, de toxicitatea substanței. 

După originea factorilor toxici intoxicaţile se clasifică astfel: 

> intoxicații endogene, provocate de o serie de substanţe toxice eliberate 
în diferite stări patologice şi constituie obiectul patologiei medicale; 

> intoxicații exogene, provocate de substanțe toxice care pătrund în 
organism din exterior, pe diferite căi; acestea din urmă fac obiectul toxicologiei 
medico-legale. 

Din punct de vedere medico-legal intoxicaţiile exogene pot fi: 

- intoxicații voluntare: omucideri, sinucideri, toxicomanii; 

- intoxicații accidentale: accidente profesionale (industriale şi 

agrare), casnice, terapeutice. 

Omuciderea prin substanţe toxice este mai rar întâlnită şi se poate realiza cu 
medicamente, pesticide, cianuri, etc. 

Sinuciderile sunt din ce în ce mai frecvente în toată lumea şi se realizează 
mai frecvent cu medicamente (hipnotice, tranchilizante) sau pesticide şi mai rar 
cu cianuri, toxici caustici şi alte substanțe. 

Toxicomania (toxikon = otravă + mania = nebunie) este starea de intoxicație 
dată de obişnuința de a consuma substanţe toxice care dau senzații şi trăiri 
neobişnuite, în cantități din ce în ce mai mari. Principalele caracteristici ale 
toxicomaniei sunt dorinţa necontrolată de a continua consumarea drogului şi de 
a-l procura prin orice mijloc, tendința de a creşte progresiv dozele pentru 
obținerea efectelor dorite, apariția în timp a unor tulburări psihice şi a 
sindromului de abstinență la suprimarea administrării drogului. Toxicomania 
generează implicaţii de ordin social şi familial, cu inadaptabilitatea individului la 
regulile de convieţuire în societate şi potenţial infractogen. În cadrul 
toxicomaniei se include şi politoxicomania medicamentoasă. 

Doparea constă în folosirea unor excitante (în special psihoanaleptice) şi 
anabolizante în scopul măririi performanţelor intelectuale şi fizice, în special a 
celor sportive. Datorită efectelor nocive doparea este interzisă. Apariţia unor 
cazuri din ce în ce mai frecvente de dopare în activitatea sportivă a dus la 
instituirea unor acțiuni "antidoping", sportivii găsiți pozitivi fund aspru 
sancționați. 

Intoxicaţiile accidentale casnice sunt cauzate de necunoaşterea sau 
ignorarea modului de păstrare şi depozitare a substanţelor toxice de uz casnic 
(soda caustică, detergenţi, solvenţi, pesticide, etc.), a medicamentelor precum şi 
de diverse defecţiuni în funcţionarea instalaţiilor ce pot degaja gaze toxice. 

Intoxicaţiile medicamentoase accidentale se pot produce în cadrul unor 
accidente terapeutice (prin supradozare, asocieri de medicamente cu efect 
sinergic, reacții adverse, etc.). 

Intoxicaţiile accidentale profesionale sunt consecinţa unor accidente de 
muncă, care pot fi întâlnite în mediul industrial şi agrar. În general aceste 
intoxicații sunt grave prin faptul că pot implica un număr mare de victime. 

Intoxicaţiile alimentare sunt cauzate prin consumul din necunoaştere sau 
confuzie a unor produse toxice (ciuperci otrăvitoare, plante toxice, peşti 
otrăvitori, etc.) sau a unor alimente contaminate cu diverse substanțe toxice 
(detergenti, îngrăşăminte, pesticide, etc.). 


5.1.2. Toxicitate. Doze toxice. Doze letale. 


Toxicitatea nu este o proprietate asemănătoare celor fizice sau chimice ale 
unei substanțe. Ea reprezintă o comportare biologică şi este legată de organismul 
viu şi de cantitate. Toxicitatea poate prezenta variații destul de largi, care depind 
de specie, particularitățile reactive individuale ale fiecărui organism şi de 
cantitatea de toxic. 

Doza reprezintă cantitatea de substanţă care introdusă în organism, produce 
un anumit efect. 

Doza toxică reprezintă cantitatea de substanță care este capabilă să producă 
efecte toxice. 

Doza letală (DL) este o noţiune fundamentală în toxicologie care 
caracterizează toxicitatea substanțelor şi se stabileşte experimental pe loturi de 
animale a căror reactivitate se apropie de reactivitatea organismului uman. Astfel, 
în mod experimental se stabileşte doza letală 50 (DLso) care reprezintă cantitatea 
de substanță per kilogram corp animal, capabilă să provoace moartea a jumătate 
din animalele unui lot într-un timp determinat. Cu cât numărul de animale al 
lotului experimental este mai mare, cu atât DLso poate fi exprimată mai real. 
Pornind de la această doză se poate aprecia doza letală la om, utilizând o serie de 
tabele. 

În afară de această metodă, studii statistice efectuate pe o vastă cazuistică 
umană au permis stabilirea pragului de toxicitate pentru foarte multe substanţe 
toxice. În acest fel s-a stabilit doza minimă letală (DML) care reprezintă 
cantitatea minimă de substanță care a putut cauza moartea unui individ adult. 

Calculul DML la copii se face pornind de la DML a adultului aplicând o 
serie de formule matematice, cea mai folosită fiind formula lui Young, conform 
căreia: 

DML copi = V/(V+12) din DML adult 

în care V= vârsta în ani a copilului. 
5.1.3. Fazele intoxicației 


În general, în apariţia unei intoxicații sunt parcurse 3 faze succesive (după 
Ariens) : 
faza de expunere; 
faza toxicocinetică; 
faza toxicodinamică. 

În faza de expunere toxicul pătrunde în organism. 

În faza toxicocinetică organismul acţionează asupra toxicului, având loc 
absorbția, distribuţia, depozitarea (eventual acumularea), biotransformarea 
(metabolizarea) şi eliminarea toxicului. Absorbţia se realizează diferit în funcție 
de calea de pătrundere a toxicului în organism. 

În faza toxicodinamică toxicul acţionează asupra organismului. Această fază 
cuprinde ansamblul fenomenelor care au loc în organism la diferite nivele, sub 
acțiunea toxicului, conducând la efectul toxic. 


5.1.3.1. Toxicocinetica 


Pătrunderea şi absorbtia toxicilor în organism 
Pătrunderea toxicilor în organism se poate realiza pe mai multe căi: 


a) Calea digestivă este calea cea mai frecvent întâlnită. Pătrunşi pe acestă 
cale toxicii se absorb electiv la nivelul intestinului subtire, dar absorbția este 
posibilă şi la alte nivele (cavitate bucală, stomac, intestin gros). Unii toxici foarte 
hidrosolubili (nicotina, cianuri) se absorb rapid prin mucoasa bucală, putând 
genera intoxicații mortale (se cunosc cazuri de moarte fulgerătoare prin câteva 
picături din aceste substanțe introduse în cavitatea bucală). În general mucoasa 
gastrică întârzie absorbția, timp în care se poate interveni eficace prin evacuarea 
conținutului gastric. Datorită mediului acid din stomac unele substanțe cum sunt 
curara şi veninul de şarpe, sunt inactivate la acest nivel. Unele substanțe volatile 
(alcoolul) se absorb însă cu uşurinţă la nivelul stomacului. 

b) Calea respiratorie este proprie pentru toxicii gazoşi şi volatili. Pe 
această cale, toxicii trec rapid în circulația sanguină (inițial în circulația 
pulmonară şi apoi în circulația sistemică) producându-se, în general, intoxicații 
grave. 

c) Calea transcutanată este rar întâlnită. Pe această cale pot pătrunde 
substanţele liposolubile, gazele şi vaporii, iar în cazul existenţei unor leziuni 
tegumentare cu soluţie de continuitate pot pătrunde şi toxicii hidrosolubili. 

d) Calea parenterală constă în administrarea toxicilor prin injecții 
subcutanate, intramusculare şi intravenoase. 

e) Calea transmucoasă este reprezentată de mucoasa vaginală, uterină şi 
conjunctiva oculară. 

f) Calea transplacentară poate genera intoxicații ale fătului în viaţa 
intrauterină prin trecerea toxicelor din circulația maternă în circulația fetală. 

Distribuţia. Depozitarea. Acumularea. 

După absobţie şi pătrunderea în circulație toxicii se distribuie, se 
depozitează şi/sau se acumulează în diferite țesuturi şi organe. 

Distribuţia este fenomenul de trecere a toxicilor din sânge în ţesuturi şi 
organe. Majoritatea toxicilor se distribuie preferențial în anumite ţesuturi şi 
organe în funcție de proprietățile fizice şi chimice ale toxicului precum şi de 
proprietățile membranelor celulare. De exemplu, toxicii liposolubili se distribuie 
predominant în țesuturile bogate în lipide (creier, măduva osoasă, țesut celular 
subcutanat). Unele substanţe toxice (de exemplu alcoolul etilic) se distribuie 
uniform în ţesuturi şi organe. 

Depozitarea este procesul de fixare a toxicului în diferite țesuturi sau 
organe. Factorii care influențează acest fenomen sunt vascularizaţia țesutului şi 
afinitatea chimică între toxic şi ţesut. 

Acumularea în ţesuturi se realizează prin pătrunderea repetată în organism a 
unor doze subtoxice de substanțe care se metabolizează lent şi au un grad redus 
de eliminare. La un anumit grad de acumulare, efectele toxice devin manifeste 
realizându-se intoxicația. 

Metabolizarea (biotransformarea) 

Metabolizarea reprezintă transformarea toxicilor în metaboliți sub acţiunea 
enzimelor. Substanțele derivate sunt mai putin toxice şi se elimină mai uşor. 
Metabolizarea se desfăşoară în mod obişnuit în 2 faze: 

a) În prima fază au loc reacţii de oxidare, reducere sau hidroliză, prin care 
toxicul este transformat în noi compuşi intermediari (activi sau inactivi biologic); 

b) În cea de-a doua fază compușii intermediari sunt transformați prin reacții 
de conjugare în compuşi inactivi biologic. 

În general metabolizarea este benefică pentru organism constituind un 
mijloc de detoxifiere parțială. Există însă cazuri în care iau naştere unii metaboliți 
mai toxici decât produsul inițial (de exemplu formaldehida din metabolizarea 
alcoolului metilic sau acidul oxalic din metabolizarea etilenglicolului). 

Metabolizarea are loc în principiu, în orice ţesut sau organ, însă rolul 
principal îl deţine ficatul. 

Eliminarea 

Eliminarea reprezintă îndepărtarea din organism a substanţelor toxice şi/sau 
a metaboliților acestora. Se realizează în special pe cale renală. Alte căi posibile 
sunt calea respiratorie (pentru toxicii gazoşi şi volatili), calea digestivă (prin bilă 
şi sucurile digestive), calea tegumentară (secreția glandelor sudoripare). 

5.1.3.2. Toxicodinamia 


Acţiunea  toxicodinamică reprezintă totalitatea proceselor fizice şi 
biochimice care au loc consecutiv interacțiunii toxicului cu organismul. 

Acţiunea toxică se manifestă la nivel de ţesut, organ, aparat, sistem. De 
obicei toxicii au acţiune predominantă asupra unui țesut sau organ "țintă", pentru 
care au o afinitate crescută. Cercetările au demonstrat că modificările patologice 
din ţesuturi sunt precedate de modificări biochimice, structurându-se noțiunea de 
"leziune biochimică". Foarte mulți toxici acționează la nivel enzimatic, 
producând blocarea sau distrugerea unor enzime responsabile de apariţia efectelor 
patologice. De exemplu, ionul cian din cianuri acţionează asupra 
citocromoxidazei formând complexul cian-citocromoxidaza cu apariția unor 
fenomene grave de anoxie tisulară (anoxie de utilizare); ionul fosfoniu din 
paration produce blocarea colinesterazei cu acumulare consecutivă de acetilcolină 
în exces şi apariția unor fenomene de tip muscarinic, nicotinic şi de sistem nervos 
central. 


5.1.4. Factorii care condiţionează intoxicația 


Gravitatea intoxicațiilor depinde de mai mulți factori care pot fi 
sistematizaţi în două categorii: 
factori dependenţi de toxic; 
factori dependenţi de organism. 


5.1.4.1. Factori dependenți de toxic 


Doza este direct proporțională cu efectele toxice. Cu cât doza este mai mare 
cu atât manifestările patologice sunt mai grave şi riscul letal mai crescut. 

Structura chimică - conferă anumite proprietăți fizico-chimice care 
determină acțiunea biologică. De exemplu substanțele care conțin radicali cian 
produc intoxicații grave. 

Afinitatea pentru anumite țesuturi şi organe - toxicii care au afinitate pentru 
organele vitale (creier, ficat, rinichi) produc intoxicații mai grave. 

Concentrația toxicului - cu cât creşte concentraţia toxicului, cu atât 
toxicitatea este mai mare. De exemplu: acizii şi bazele diluate sunt inofensive, 
dar aceleaşi substanţe concentrate au efecte foarte nocive. 

Asocierea cu alte substanțe cu care interacționează. Efectul interacțiunii 
poate fi: 

e indiferent - când acţiunea celor două substanţe nu se influențează 
reciproc; 

o sinergic - prin sumare sau potențare, când suma efectelor este mai mare 
decât efectele celor două substanțe considerate separat (de exemplu: barbiturice 
cu etanol); 

e antagonic - când acţiunea celor două substanţe este opusă rezultând un 
efect global micşorat, (de exemplu: morfina cu anticolinergice). 
Viteza de administrare - cu cât viteza de administrare este mai mare cu atât 
efectele toxice sunt mai grave. 


5.1.4.2. Factorii dependenți de organism 


Calea de pătrundere - în general intoxicaţiile produse pe cale parenterală şi 
respiratorie sunt mai grave decât cele produse pe cale digestivă şi transcutanată. 

Vârsta - copiii, în special nou-născuţii, şi vârstnicii au o sensibilitate 
crescută la acţiunea toxicilor. 

Sexul - femeile au o rezistență mai scăzută la acțiunea toxicilor decât 
bărbaţii. În explicarea acestui fapt au fost incriminaţi factori psiho-somatici, 
endocrini şi metabolici (metabolizarea este mai lentă la femeie). 

Greutatea corporală - la aceeaşi cantitate de toxic efectele sunt mai grave la 
subiecţii cu greutate corporală mai mică. 

Toleranţa sau obişnuinţa - apare după administrarea repetată a unor toxici. 
La toxicomani, în special la morfinomani, pentru atingerea efectelor se ajunge la 
doze care ar putea fi mortale la persoane care nu utilizează substanţele respective. 

Stări patologice preexistente - în special afecțiunile hepatice şi renale prin 
perturbarea metabolizării şi eliminării substanţelor toxice. 

Stări de _hipersensibilizare - pot produce accidente toxice grave chiar la 
administrarea unor substanţe în doze obişnuite. Forma cea mai gravă a reacției de 
hipersensibilizare este şocul anafilactic. 


5.1.5. Expertiza medico-legală în intoxicații 


Din punct de vedere medico-legal morțile prin intoxicații sunt morți violente 
care impun efectuarea unei expertize medico-legale. Expertiza medico-legală în 
intoxicații prezintă o serie de particularități legate de obiectivele, etapele şi 
examinările complementare utilizate în această speță de expertiză. 


5.1.5.1. Obiectivele expertizei medico-legale în intoxicații 


În decesele prin intoxicații acute expertiza medico-legală pe lângă 
obiectivele generale trebuie să mai soluţioneze şi o serie de aspecte particulare : 

- Stabilirea naturii, cantităţii şi a căii de pătrundere a toxicului în organism; 

- Stabilirea cu aproximaţie a momentului pătrunderii toxicului în organism; 

- Stabilirea unor factori ocazionali sau individuali care au putut influenţa 
evoluția intoxicației (stări patologice preexistente, stări de hipersensibilizare, 
stare de obişnuinţă); 

- Stabilirea formei judiciare de intoxicație (accidentală, sinucidere, 
omucidere). 

5.1.5.2. Etapele expertizei medico-legale în intoxicații 


Pentru soluționarea obiectivelor, expertiza medico-legală în intoxicații 
trebuie să parcurgă următoarele etape: 
e Examenul la fața locului şi ancheta; 
e Studiul simptomelor clinice; 
+ Examenul anatomopatologic; 
+ Examenul toxicologic. 


A. Examenul la fața locului şi ancheta 

Examenul la faţa locului va încerca să stabilească împrejurările în care s-a 
produs intoxicația. Medicul legist şi organele de cercetare penală vor face o 
cercetare minuțioasă pentru depistarea şi inventarierea unor eventuale substanţe 
ce ar putea fi incriminate în producerea intoxicației. De asemenea se vor respecta 
regulile criminalistice când se vor ridica eventualele recipiente, ambalaje, seringi, 
etc. din care s-ar fi putut administra substanța toxică. De multe ori cercetarea 
trebuie extinsă la distanță de locul unde a fost găsit cadavrul deoarece nu sunt 
rare cazurile în care sinucigaşii aruncă sau ascund fiolele, seringa precum şi unele 
resturi de substanţă. Ancheta va stabili profesia victimei, care ne poate orienta 
spre o anumită grupă de toxici. În unele cazuri prin anchetă se obţin date care pot 
duce la prezumția unei sinucideri prin otrăvire (tentative anterioare, scrisori) sau 
a unei crime (diferite conflicte). Ancheta va stabili dacă victima era sub tratament 
medicamentos şi în ce constă acesta. 


B. Studiul simptomatologiei clinice 
Cunoaşterea simptomatologiei clinice ne poate furniza date orientative 
asupra etiologiei intoxicației. Date referitoare la simptomatologia clinică se pot 
obţine prin studiul foilor de observaţie clinică, în cazul în care victima a fost 
internată într-o unitate spitalicească. De asemenea, date orientative pot fi obținute 
din relatările aparținătorilor sau de la alte persoane din anturaj. 

Manifestările clinice. Manifestările clinice din intoxicații pot fi grupate în 

mai multe sindroame distincte: 

a) Sindromul neuropsihic se caracterizează prin tulburări neurologice, 
psihice şi senzoriale. Ca manifestări neurologice putem întâlni convulsii 
(stricnina, secara cornută), paralizii (paration, curara) şi coma toxică (hipnotice, 
tranchilizante, alcool, ciuperci, opiacee, etc.). Manifestările psihice se traduc 
prin delir (etanol, ciuperci, atropina, etc.) şi halucinaţii (alcool metilic, ciuperci, 
atropina, scopolamina). Manifestările senzoriale pot fi oculare, cum sunt 
midriaza (atropina, chinina, alcoolul metilic), mioza (morfina, pilocarpina, 
organofosforicele), ambliopia (chinina, alcoolul metilic) sau auditive (chinina, 
streptomicina). 

b) Sindromul cardio-vascular este întâlnit în foarte multe intoxicații 
(alcool, hipnotice, ciuperci, cofeină, adrenalină, digitală, etc.) şi se traduce prin 
tulburări de ritm (tahicardie sau bradicardie), modificări de tensiune arterială, 
colaps circulator periferic, insuficiența cardiacă acută. 

c) Sindromul respirator este determinat de toxicele inhalate (gazoase şi 
volatile). Se manifestă prin tuse, dispnee, cianoză, edem pulmonar acut, 
insuficiență respiratorie acută. Manifestări respiratorii pot fi determinate şi de 
toxicii convulsivanţi care îngreunează mişcările respiratorii (stricnina, paration) 
sau de toxicii cu efect depresiv asupra centrilor respiratori bulbari (barbiturice, 
opiacee, anestezice). 

d) Sindromul gastro-intestinal apare în intoxicaţiile cu acizi şi baze 
caustice, metale grele (mercur, cupru, plumb) şi cu unii metaloizi (arsen, fosfor). 
Se caracterizează prin colici abdominale, vărsături, diaree, fenomene 
hemoragice digestive. 

e) Sindromul hepato-renal. Ficatul şi rinichiul sunt organele cel mai 
frecvent afectate de substanţele toxice, ele având rol major în metabolizarea şi 
eliminarea toxicilor. Afectarea ficatului se traduce prin icter mergând până la 
necroza difuză acută cu insuficiență hepatică. Apare în intoxicații cu tetraclorură 
de carbon, fosfor, cloroform, Amanita phaloydes, etc. Afectarea renală apare în 
intoxicații cu săruri de mercur, acid oxalic, fenacetină, sulfamide, cantaridă, etc. 
şi se traduce prin oligurie, cilindrurie, albuminurie, hematurie, ajungându-se în 
formele grave la insuficienţa renală acută. 

f) Manifestări alergice (edem Quincke, şoc anafilactic) pot fi produse de 
unele antibiotice, aspirină, chinină, hormoni, înțepături de albine, etc. 


C. Examenul anatomopatologic 

Examenul anatomopatologic constă în autopsia medico-legală completată cu 
examenul histopatologic. În multe cazuri un examen anatomopatologic minuţios, 
în funcție de leziunile constatate poate orienta examenul toxicologic spre o 
anumită grupă de toxici. În plus, în timpul autopsiei se pot efectua anumite reacţii 
chimice simple în scopul identificării unor toxici gazoşi, volatili,caustici. La 
examenul extern al cadavrului se va pune un accent deosebit pe examinarea 
tegumentelor şi mucoaselor, a pupilelor şi a situaţiei rigidităţii cadaverice, acestea 
putând să prezinte modificări caracteristice, chiar patognomonice pentru anumite 
intoxicații. La examenul intern modificări semnificative pot fi găsite în special la 
nivelul creierului (de exemplu miros caracteristic în cazul unor toxici volatili, 
etc.), în tubul digestiv (peretele şi conţinutul diverselor segmente), precum şi în 
ficat, rinichi, inimă, plămâni, căi aeriene, etc. 

Autopsia se efectuează după regulile generale cu menţiunea că în tot timpul 
necropsiei organele nu se spală şi, sub nici un motiv, nu se adaugă substanţe 
dezinfectante sau orice alte substanțe chimice. În plus, în cazurile de intoxicații 
sau suspiciune de intoxicații cadavrele nu se îmbălsămează. 

În cursul autopsiei se recoltează probe biologice pentru examenul 
toxicologic, respectiv organe (ficat, rinichi,creier), sânge, urină şi conținut gastric 
şi intestinal. 

Din punctul de vedere al modificărilor anatomopatologice unele toxice 
produc modificări caracteristice, uneori patognomonice, cu mare valoare de 
orientare a diagnosticului etiologic al intoxicației. Prezentăm câteva exemple: 

- icterul apare în intoxicații cu fosfor, tetraclorura de carbon, ciuperci 
otrăvitoare; 

- lividităţi roşii carminate apar în intoxicația cu oxid de carbon şi cianuri; 

- lividităţi cafenii în intoxicaţiile cu substanțe methemoglobinizante; 

- rigiditate cadaverică precoce şi intensă în intoxicația cu stricnină; 

- rigiditate redusă în intoxicația cu ciuperci, fosfor, narcotice; 

- leziuni erozive în jurul gurii apar în intoxicația cu acizi şi baze 
caustice; 

- sânge roşu carmin în intoxicația cu oxid de carbon şi cianuri; 

- sânge cafeniu în intoxicația cu substanțe methemoglobinizante; 

- necroză difuză a ficatului (distrofie galbenă acută) apare în intoxicația 
cu fosfor, tetraclorura de carbon, ciuperci otrăvitoare; 

- lizereu gingival negru cenuşiu în intoxicația cu arsen şi plumb; 

- necroze de coagulare în tubul digestiv (cavitate bucală, faringe, esofag, 
stomac) apar în inoxicația cu acizi, iar necroze de lichefiere în intoxicații cu baze 
caustice; culoarea leziunilor necrotice din tubul digestiv ne poate orienta spre 
substanţa incriminată (necroze galbene în intoxicația cu acid azotic, negricioase 
în intoxicația cu acid sulfuric, cenuşii în intoxicația cu acid clorhidric, brune 
închis în intoxicația cu baze caustice). 

Majoritatea toxicilor produc însă modificări necaracteristice constând în 
stază viscerală şi microhemoragii. 

În caz de toxici funcționali şi la doze mari de toxic datorită rapidităţii 
instalării morții nu apar modificări anatomopatologice. 


D. Examenul toxicologic 

Examenul toxicologic constituie cea mai importantă probă a expertizei 
medico-legale în intoxicații, având ca scop identificarea şi dozarea substanţei 
toxice în organe, sânge şi umori, precum şi în probele recoltate la fața locului. 

În analiza toxicologică se utilizează două mari grupe de metode şi anume: 

- metode calitative; 
- metode cantitative. 

Metodele calitative sunt utilizate pentru identificarea substanței toxice. Cele 
mai utilizate sunt metodele cromatografice (cromatografia pe hârtie, în strat 
subțire, în fază lichidă sau gazoasă) şi metodele spectrofotometrice (în vizibil, 
ultraviolet şi infraroşu). 


166 


Metodele cantitative au ca scop dozarea substanţelor toxice incriminate. 
Cele mai utilizate sunt metodele fotometrice, spectrofotometrice, cromatografice, 
spectrografice. 


5.2. TOXICOLOGIE SPECIALĂ. PRINCIPALELE 
INTOXICAȚII ÎNTÂLNITE ÎN PRACTICA MEDICO- 
LEGALĂ 


5.2.1.Intoxicaţiile cu hipnotice 


În ţara noastră intoxicaţiile cu hipnotice sunt cele mai frecvente intoxicații 
medicamentoase. 

Sub aspect judiciar intoxicațiile cu hipnotice sunt cel mai frecvent 
sinucideri sau tentative de suicid, mai rar accidentale şi foarte rar omucideri. 
Sinuciderile sunt mai frecvente la femei, iar intoxicațiile accidentale la copiii 
mici ori în cadrul unor accidente terapeutice. 

Din punct de vedere chimic hipnoticele se clasifică în hipnotice barbiturice 
şi nebarbiturice. 

I.  Derivaţii barbiturici 

În funcție de durata acțiunii lor, derivații barbiturici pot fi sistematizați în 4 
grupe: 

* derivați cu acțiune lentă sau prelungită, de 8-10 ore (ex: barbitalul, 

fenobarbitalul); 

* derivați cu acțiune semilentă, de 4-8 ore (ex: butobarbitalul, dormitalul); 

* derivați cu actiune rapidă, de 3-4 ore (ex: pentobarbitalul, 

ciclobarbitalul); 

* derivați cu acțiune foarte rapidă, de 5-30 minute, utilizați ca narcotice 

(ex: pentothalul, inactinul). 

Toxicocinetică. Derivaţii barbiturici pătrund în organism pe cale digestivă 
sau parenterală. Se acumulează în special în ficat, rinichi şi creier. Metabolizarea 
se realizează în special în ficat prin procese de oxidare, dezalchilare şi 
desulfonare. Eliminarea se face îndeosebi pe cale renală sub formă 
netransformată sau ca metaboliți. Eliminarea renală poate fi crescută prin 
alcalinizarea urinii, acest aspect fiind utilizat ca un principiu terapeutic. 

Toxicodinamie. Barbituricele au o acţiune depresivă asupra sistemului 
nervos central. Dozele mari produc depresia centrilor respiratori şi 
cardiovasomotori bulbari, cu apariția unor tulburări respiratorii şi cardio- 
vasculare grave. Acţionează şi asupra centrilor termoreglării producând 
hipotermie. 

Acţiunea barbituricelor este potenţată de asocieri cu analgezice, psiholeptice 
şi alcool etilic. 

Dozele toxice la adult sunt variabile, fiind cuprinse între 0,5 - 3 g. Se 
apreciază că dozele letale sunt în jur de 5 g pentru derivații cu acţiune lentă şi de 
circa 3 g pentru cei cu acțiune rapidă. 

Simptomatologie. Tabloul clinic în intoxicația acută este dominat de coma 
barbiturică. De regulă coma este precedată de o fază de debut, caracterizată prin 
tulburări  neuropsihice (cefalee, amețeli, somnolență, logoree cu vorbire 
incoerentă, agitaţie), însoţite uneori de tulburări digestive (grețuri, vărsături). 
Aceste manifestări sunt urmate de somn profund, apoi de comă. Coma barbiturică 
este o comă flască, cu hipotonie musculară pronunţată şi diminuarea până la 
abolire a reflexelor osteotendinoase, cutanate, cornean şi de deglutiție. Faciesul 
este congestiv. Apar transpirații abundente. Pupilele sunt de obicei normale; 
apariția miozei constituie un semn de evoluție gravă. Prin acţiunea asupra 
centrilor termoreglării se produce hipotermie. Frecvent în coma barbiturică apar 
tulburări grave respiratorii (hipoventilaţie, apnee, semne de încărcare bronşică), şi 
cardio-vasculare (hipotensiune arterială, tahicardie, colaps vascular) . 

Cazurile grave duc la moarte prin insuficienţă respiratorie, colaps vascular 
sau complicaţii pulmonare (bronhopneumonie). 

Modificări  anatomopatologice. Modificările  anatomopatologice sunt 
necaracteristice şi se traduc prin stază viscerală generalizată şi prezenţa unor mici 
sufuziuni hemoragice submucoase, subseroase şi viscerale. Creierul prezintă 
stază, edem, mici focare hemoragice; microscopic, prin tehnici de 
neuropatologie, se constată modificări neuronale degenerative cu caracter difuz. 
Plămânii prezintă modificări de stază, edem, iar în cazurile cu comă prelungită 
pot apărea focare bronhopneumonice. 

II. _Hipnoticele nebarbiturice 

Intoxicațiile cu hipnotice nebarbiturice deţin o pondrere mai redusă în 
practica medico-legală. Din această grupă incidenţa cea mai mare în intoxicațiile 
acute o au derivații bromurați (de exemplu bromovalul) şi succinimidele (de 
exemplu glutetimida). 

Acţiunea toxică a acestor substanţe este asemănătoare cu a barbituricelor. 

Dozele toxice variază în limite largi, în funcţie de preparatul farmaceutic. 
Dozele letale la adult sunt de 10-15g pentru bromoval şi de aproximativ 10g 
pentru glutetimidă. 


5.2.2. Intoxicaţiile cu tranchilizante 


Tranchilizantele minore sunt medicamente cu largi utilizări terapeutice 
pentru reducerea stării de tensiune psihică, care în ultima perioadă sunt folosite 
tot mai frecvent chiar şi de către persoane sănătoase. Principalele grupe cu 
implicaţii toxicologice în practica medico-legală sunt derivații difenilmetanului, 
carbamaţii şi benzodiazepinele. 

I.  Derivaţii difenilmetanului 
Cel mai cunoscut preparat farmaceutic din această grupă este hidroxizinul. 

Toxicocinetică. Hidroxizinul se absoarbe uşor şi se metabolizează prin 
oxidarea funcției alcoolice la aldehidă. Se elimină rapid pe cale urinară. 

Toxicodinamie. Acţiunea toxică constă în deprimarea sistemului nervos 
central cu deprimarea centrilor respiratori. De asemenea are acțiune M- 
colinolitică cu efecte cardio-vasculare şi digestive. Acţiunea hidroxizinului este 
potenţată de asocieri cu barbiturice, opiacee şi alcool etilic. 

Doza toxică la adult este de 0,5 — 2 g iar doza letală este de 2-4 g. 

Simptomatologie. În faza de debut a intoxicației apar somnolenţă, stare 
ebrioasă, uscăciunea gurii, hipotonie musculară şi uneori tulburări digestive. Apoi 
apare starea de comă cu deprimare respiratorie, hipotensiune şi uneori convulsii. 
II.  Carbamaţii 

În ţara noastră, cel mai utilizat medicament din această grupă este 
meprobamatul. 

Toxicocinetică. Meprobamatul se absoarbe uşor la nivelul mucoasei 
intestinale. Se metabolizează prin hidroliză şi glucurono-conjugare. Se elimină pe 
cale renală sub formă netransformată şi ca metaboliți. 

Toxicodinamie. Carbamaţii au acţiune depresivă asupra sistemului nervos 
central şi acțiune miorelaxantă. De asemenea determină hipotensiune arterială. În 
forme grave produc insuficienţă circulatorie acută şi insuficienţă respiratorie, prin 
deprimarea centrilor cardiovasomotori şi respiratori. Acţiunea meprobamatului 
este potențată de asocieri cu hipnotice şi alcool etilic. 

Doza toxică la adult este de circa 4 g iar doza letală este de 10-15 g. 

Simptomatologie. În faza de debut intoxicația acută se caracterizează prin 
stare ebrioasă, somnolență, diminuarea reflexelor osteo-tendinoase şi hipotonie 
musculară. În evoluţie se instalează coma care este calmă, cu hipotonie 
musculară, deprimarea respirației, şi uneori hipotermie. În forme grave apare 
colaps şi insuficienţa circulatorie acută. 

III. x Benzodiazepinele 

Benzodiazepinele sunt frecvent implicate în producerea  intoxicațiilor 
medicamentoase. Cele mai grave intoxicații acute sunt determinate de asocierea 
benzodiazepinelor cu alte medicamente deprimante ale sistemul nervos central. 
Dintre numeroasele benzodiazepine cele mai multe implicaţii toxicologice le au 
clordiazepoxidul  (napotonul),  diazepamul,  oxazepamul,  nitrazepamul şi 
medazepamul. 

Toxicocinetică. Benzodiazepinele se absorb lent la nivelul intestinului 
subțire. Se metabolizează pe cale oxidativă prin hidroliză şi prin conjugare. Se 
elimină pe cale urinară. 

Toxicodinamie. Benzodiazepinele au acţiune depresivă asupra sistemului 
nervos central. Potenţează acţiunea hipnoticelor, neurolepticelor şi a etanolului. 

Doza letală la adult este de circa 5g. Doza toxică este de aproximativ 0,5 g. 

Simptomatologie. Intoxicația acută se caracterizează prin fenomene de 
suprasedare, somnolenţă, simptomatologie cardio-respiratorie puțin pronunţată şi 
rareori comă. Intoxicațiile letale numai cu benzodiazepine sunt rare, dar 

intoxicaţiile cu benzodiazepine asociate cu alte medicamente deprimante ale 
sistemului nervos central sau cu băuturi alcoolice sunt foarte grave, cu mortalitate 
ridicată. 

Modificări  anatomopatologice. Modificările  anatomopatologice în 
intoxicaţiile acute cu tranchilizante sunt necaracteristice şi se traduc prin staza 
generalizată şi subfuziuni hemoragice peteşiale submucoase, subseroase şi uneori 
focare hemoragice viscerale. 


5.2.3. Intoxicaţiile cu neuroleptice 


Intoxicatia cu fenotiazine 

Intoxicațiile cu fenotiazine sunt cel mai frecvent sinucideri. Intoxicaţiile 
accidentale sunt rare (la copii, prin supradozare), iar omuciderile extrem de rare. 
Cei mai utilizați derivați fenotiazinici cu implicaţii toxicologice sunt 
clordelazinul,  levomepromazinul,  plegomazinul,  romerganul,  majeptilul, 
thoridazinul, neuleptilul. 

Toxicocinetică. După absorbție fenotiazinele difuzează rapid în toate 
țesuturile. Se metabolizează rapid şi se elimină pe cale renală sub formă 
netransformată şi ca metaboliți. 

Toxicodinamie. Acţiunea toxică se traduce prin deprimarea sistemul nervos 
central. Fenotiazinele determină deprimarea centrilor respiratori şi paralizia 
motricității traheobronşice, producând insuficienţa respiratorie. Au acţiune M- 
colinolitică şi alfa-adrenolitică determinând hipotensiune arterială şi tahicardie. 
Acţiunea toxică este potenţată de asocierea cu hipnotice, analgezice, alcool etilic. 

Doza letală la adult este aproximativ 2-3 g. 

Simptomatologie. În intoxicația acută apar tulburări nervoase (somnolenţă, 
ataxie, rar convulsii), tulburări psihice (agitație psihomotorie, delir, halucinații), 
mioză, tulburări respiratorii şi cardio-vasculare. În evoluţie se instalează starea de 
comă. 

Modificări  anatomopatologice. Modificările  anatomopatologice sunt 
necaracteristice şi constau în hiperemie generalizată şi peteşii hemoragice 
submucoase. La examenul histopatologic se pot evidenția leziuni degenerative 
neuronale şi modificări distrofice în ficat. 


5.2.4. Intoxicaţiile cu psihoanaleptice 


Intoxicația cu antidepresive 
Sub aspect judiciar intoxicaţiile cu antidepresive sunt în special sinucideri 


(riscul sinuciderii fiind mare la debutul tratamentului depresiilor psihice), rar 
intoxicații accidentale şi foarte rar omucideri. 

Implicaţiile toxicologice cele mai mari le au derivații triciclici, din care cei 
mai utilizați sunt antideprinul şi doxepinul. 

Toxicocinetică. Datorită efectului M-colinolitic absorbția la nivelul tubului 
digestiv este mai lentă. Se metabolizează prin hidroxilare şi conjugare. Se elimină 
pe cale renală. 

Toxicodinamie. Antidepresivele au efecte excitante şi deprimante asupra 
sistemul nervos central. Potenţează acţiunea barbituricelor şi amfetaminelor. 

Doza letală pentru adult este de 1,5-2 g. Doza toxică este de circa 0,5 - 1 g. 

Simptomatologie. Tabloul clinic se caracterizează prin stare ebrioasă, 
somnolență, confuzie şi uneori halucinaţii, hiperreflectivitate, convulsii 
generalizate, midriază şi hipertermie. În evoluţie apare coma cu deprimare 
respiratorie şi tulburări cardio-vasculare (hipotensiune şi tulburări de conducere 
care pot duce la stop cardiac). Letalitatea este destul de ridicată. 


5.2.5. Intoxicația cu stricnină 


Stricnina este un alcaloid extras din seminţele plantei Strychnos nux vomica. 
Se utilizează în scop terapeutic, ca stimulent general şi ca antidot în intoxicații cu 
substanţe depresive ale sistemului nervos central (de exemplu morfină). Mai este 
utilizată ca şi antidăunător (rodenticid). 

Sub aspect judiciar intoxicaţiile cu stricnină pot fi accidentale, sinucideri şi 
omucideri. 

Toxicocinetică. După ingestie stricnina se absoarbe rapid. Se metabolizează 
pe cale oxidativă şi se elimină pe cale renală. 

Toxicodinamie. Stricnina este un excitant medular, determinând scăderea 
pragului de excitabilitate medulară cu declanşarea unor răspunsuri exagerate, 
până la convulsii, la stimulii externi obişnuiţi. În doze mari produce deprimarea 
centrilor vitali bulbari, în special a centrilor respiratori, prin epuizarea acestora 
datorită unei stimulări prea intense. La nivelul nervilor periferici scade cronaxia, 
având acţiune curarizantă la doze mari. 

Doza letală la adult este de 0,05 g. 

Simptomatologie. Tabloul clinic se caracterizează prin tremur la nivelul 
extremităților, opistotonus, trismus, contracția muşchilor feței, imprimând o 
expresivitate forțată denumită “râs sardonic”. Privirea devine fixă, respirația 
superficială, pulsul tahicardic, pupilele sunt midriatice. Semnul caracteristic este 
reprezentat de convulsii tonico-clonice, declanşate de stimuli obişnuiţi (lumină, 
zgomot). În timpul crizei convulsive se poate ajunge la oprirea respirației prin 
spasmul musculaturii toracice şi contracția generalizată a diafragmului. Treptat 
crizele se intensifică şi când se succed la intervale scurte survine moartea prin 
insuficiență respiratorie. 

Modificări anatomopatologice. Rigiditatea cadaverică se instalează rapid, 
este intensă şi durează timp îndelungat. La examenul extern se observă cianoză 
pronunțată şi uneori echimoze, produse prin lovire de corpuri dure în timpul 
crizelor convulsive. 

La examenul intern modificările sunt necaracteristice şi se traduc prin stază 
generalizată, focare hemoragice submucoase şi în viscere. La examenul 
histopatologic, în cazurile cu evoluţie mai îndelungată, în rinichi se constată 
congestie glomerulară şi distrofie granulară şi vacuolară la nivelul epiteliului 
tubilor contorți. Plămânii pot prezenta mici focare de infarct. 


5.2.6.Intoxicaţia cu morfină 


Morfina, principalul alcaloid din opiu, prezintă importanţă toxicologică prin 
generarea morfinomaniei, o toxicomanie majoră, şi într-o mai mică măsură prin 
intoxicaţiile acute pe care le determină. 

Sub aspect judiciar intoxicaţiile acute sunt în majoritatea cazurilor 
accidentale, datorându-se în special erorilor de dozare. Sinuciderile sunt rare iar 
omuciderile extrem de rare. 

Toxicocinetică. Morfina se absoarbe rapid după administrare parenterală. 
Absorbţia la nivelul intestinului subțire este lentă. Este metabolizată în special 
prin glucurono- şi sulfoconjugare. Se elimină pe cale renală şi în măsură mică 
prin bilă. Traversează bariera placentară. 

Toxicodinamie. Acţiunea toxică a morfinei se exercită asupra sistemului 
nervos central şi se traduce printr-o uşoară excitare urmată de o acţiune depresivă 
intensă, cu deprimarea centrilor respiratori. Produce de asemenea hipotermie, 
mioză, scăderea diurezei (prin stimularea secreției de ADH) şi constipaţie (prin 
scăderea motilității gastro-intestinale). Acţiunea toxică este potenţată în special 
de substanţe care deprimă centrii respiratori. 

Doza letală la adult este apreciată la 0,1 g parenteral şi 0,2 - 0,4 g oral. La 
toxicomani dozele letale sunt mult mai mari. 

Simptomatologie. Intoxicația supraacută se caracterizează prin comă şi 
convulsii moartea survenind rapid (după 2-3 ore). Intoxicația acută debutează cu 
o fază de euforie, însoţită de agitație psihomotorie şi prurit, urmată de somn 
profund şi de comă cu dispariţia reflexelor, bradipnee, hipotermie, hipotensiune 
arterială până la colaps, retenţie urinară, mioză. 

Morfinomania se instalează după administrării repetate de morfină. La 
începutul morfinomaniei pe prim plan se situează fenomenele euforice. Pe 
măsura repetării administrării creşte toleranța şi se instalează o veritabilă 
dependenţă iar dacă subiectul nu renunţă apare o degradare totală, psihică şi 
fizică. Cu timpul morfinomanul slăbeşte, devine astenic cu fața palidă şi privirea 
fixă, pupilele sunt miotice, pielea uscată cu erupții. Apar stări de anxietate, 
insomnie, halucinaţii, tulburări de judecată şi atenţie. Toxicomanul devine 
irascibil, agresiv, preocupat permanent de procurarea drogului, pentru care 
comite acte antisociale. Poate duce la deces prin caşexie sau prin boli 
intercurente. 

Modificări anatomopatologice. La examenul extern se constată mioză şi 
cianoză intensă. La examenul intern se găseşte o hiperemie generalizată, 

subfuziuni hemoragice peteşiale la nivelul mucoaselor şi uneori edem pulmonar 
acut. 


5.2.7. Intoxicația cu oxid de carbon 


Oxidul de carbon (CO) face parte din categoria toxicilor hematici fiind 
toxicul gazos care determină cele mai multe intoxicații accidentale cu sfârşit letal. 

Sub aspect judiciar intoxicaţiile cu CO pot fi accidentale, mai rar sinucideri 
şi foarte rar omucideri. Intoxicaţiile accidentale se întâlnesc mai des în mediul 
casnic. În mediul industrial putem întâlni intoxicații colective. 

Etiologia intoxicaţiilor. Oxidul de carbon se formează în împrejurări 
multiple. Sursa cea mai frecventă de formare a CO o constituie arderile 
incomplete ale cărbunelui şi hidrocarburilor. Concentraţii toxice de CO pot fi 
furnizate de sobe defecte, cu tiraj necorespunzător, sobe de fontă supraincălzite, 
maşini de gătit bazate pe combustia hidrocarburilor gazoase sau lichide, utilizate 
în spaţii închise. Concentraţii apreciabile de oxid de carbon se găsesc în focarele 
de incendiu, gazele de eşapament, gazele de mină. 

Proprietăți fizice şi chimice. Oxidul de carbon este un gaz incolor, inodor, 
insipid, mai greu decât aerul (d=1,250) şi uşor difuzibil. Are caracter reducător 
foarte puternic. 

Toxicocinetică. CO pătrunde în organism pe cale respiratorie, fără a avea 
acţiune iritantă asupra căilor respiratorii. În sânge cea mai mare parte se fixează 
pe hemoglobina din hematii iar o mică parte se dizolvă în plasmă. Se elimină pe 
cale respiratorie. 

Toxicodinamie. Principalul efect toxic al CO constă în legarea de 
hemoglobină cu formarea de carboxihemoglobină (HbCO) prin reacția 
reversibilă: HbO-+CO «e HbCO+0O> Hemoglobina devine astfel incapabilă să 
mai fixeze şi să transporte O», realizându-se o anoxie de transport. Afinitatea Hb 
pentru CO este de circa 220-250 ori mai mare decât pentru O», aceasta explicând 
nocivitatea extrem de marcată a CO. Oxidul de carbon are şi o acţiune inhibitoare 
asupra unor enzime (citocromoxidaza, catalaze). De asemenea CO se leagă de Fe 
din mioglobină dereglând procesele oxidative ale muşchilor, aceasta explicând 
una din manifestările clinice importante, respectiv hipotonia musculară 
pronunţată. 

Concentraţii toxice. Efectele toxice ale CO depind de concentrația gazului 
în aerul respirat. Astfel, la concentrații mai mari de 0,01% încep să apară primele 
fenomene nocive, concentraţii de 0,1% sunt foarte periculoase, iar concentraţii de 
peste 0,2% pot fi mortale. Obişnuit, gradul de intoxicație cu CO se exprimă în 
procente HbCO raportat la cantitatea totală de hemoglobină din sânge. 
Concentrația letală de HbCO este de 66%. Această concentraţie poate fi dată de 
0,15% CO în aer în aproximativ 3 ore, de 0,2% CO în circa 1,5-2 ore şi de 0,4% 
CO în mai puţin de o oră. 

Simptomatologie. La o concetraţie a CO în aerul respirat mai mare de 1% 
apare o intoxicație supraacută, caracterizată prin pierderea rapidă a cunoștinței, 
convulsii, moartea instalându-se în câteva minute. Intoxicația acută se produce la 
concentrații a CO în aer de 0,1-0,4 %. Tabloul clinic este condiționat de timpul 
de expunere şi concentraţia HbCO în sânge. În faza de debut (15-20 % HbCO) 
apar cefalee, amețeli, dispnee, euforie şi uneori excitație maniacală, putându-se 
confunda cu starea de ebrietate. La o carboxihemoglobinemie de peste 40 % 
cefaleea devine intensă, însoţită de hipotonie cu slăbiciune musculară extremă. În 
acest stadiu intoxicatul este conştient de pericol, dar nu se poate deplasa, 
continuând să se expună la toxic. Tensiunea arterială scade, respirația devine 
neregulată. Când carboxihemoglobinemia se apropie de valoarea de 60 % se 
instalează coma, cu convulsii intermitente şi hipotermie. La 66 % HbCO se 
instalează moartea prin deprimarea centrilor vitali. 

Modificări anatomopatologice. La examenul extern al cadavrului lividităţile 
cadaverice au o culoare roşie aprinsă. La examenul intern se constată stază 
generalizată, sufuziuni hemoragice submucoase, subpleurale, meningeale, 
cerebrale şi miocardice. Sângele are o culoare roşie aprinsă. Muşchii sunt colorați 
în roşu viu. Plămânii prezintă un edem carminat. În supravieţuiri mai mari de 10- 
30 ore apar mici focare de necroză în creier, localizate mai ales în globus 
pallidus, micronecroze şi microhemoragii în miocard şi distrofie grasă şi focare 
necrotice în ficat. În caz de supravieţuire focarele necrotice din creier pot 
degenera chistic. 


5.2.8.  Intoxicaţiile cu cianuri şi acid cianhidric 


Acidul cianhidric (HCN) se găseşte sub formă de combinaţii stabile 
(glicozizi ca amigdalina), în migdalele amare şi sâmburii amari (zarzăre, cireşe, 
piersici, prune). Acidul cianhidric se poate găsi şi în băuturi distilate din prune 
sau cireşe. Acidul cianhidric, cianurile şi derivații cianici au multiple 
întrebuinţări, în special în industrie. 

Sub aspect judiciar intoxicaţiile cu HCN şi derivați por fi accidentale şi 
voluntare (sinucideri şi omucideri, în special cu cianuri). 

Intoxicaţiile accidentale pot fi profesionale (prepararea HCN şi compuşilor 
săi, instalaţii de cianurare, sinteze organice, etc.), alimentare (consum exagerat de 
sâmburi cu glicozizi cianogenetici sau de băuturi distilate din prune şi cireşe); 
după dezinfecții sau deratizări (prin utilizarea - tot mai rară - a HCN ca pesticid). 

Sinuciderile se întâlnesc destul de frecvent datorită efectului rapid al acestor 
toxice. 

Omuciderile sunt relativ rare (derivații HCN pot fi încorporați în băuturi, 
produse de cofetărie, gustul pe care îl conferă acestora neputând fi diferențiat de 
cel al sîmburilor sau esenţelor de migdale). 

Toxicocinetică. Acidul cianhidric şi cianurile pătrund în organism pe cale 
respiratorie, digestivă sau transcutanată. Se distribuie în toate țesuturile, dar nu se 

acumulează. În cea mai mare parte metabolizarea se realizează prin transformarea 
în tiocianat (SCN ) sub acţiunea rodanazei dar eficiența acestei reacţii de 
detoxificare este mărginită de cantitatea limitată de rodanaza din organism. O 
mică cantitate se elimină ca atare pe cale respiratorie, conferind halena 
caracteristică de migdale amare. 

Toxicodinamie. Acţiunea toxică a ionului cian (CN ) se datorează 
capacității sale de a inhiba unele enzime, în special citocromoxidaza, prin 
blocarea Fe“, formând complexul cian-citocromoxidaza. Se produce astfel o 
împiedicare a utilizării oxigenului de către celule, ducând la anoxie tisulară 
(anoxie de utilizare). Sângele rămâne astfel saturat cu oxigen, ceea ce explică 
culoarea roşietică a tegumentelor în zonele de lividitate. 

Doza letală prin ingerare este de 100 mg pentru cianura de sodiu (NaCN) şi 
150-200 mg pentru cianura de potasiu (KCN). O concentraţie HCN de 300 mg/m? 
de aer este imediat mortală. Se apreciază că un sâmbure de migdală amară poate 
conţine circa | mg HCN şi că ingestia de 60-70 sâmburi poate duce la moarte. 

Simptomatologie. Forme clinice. 

* Forma Supraacută apare după inhalare sau ingerare de cantităţi mari. Se 
manifestă prin mişcări respiratorii sacadate, pierderea bruscă a cunoștinței, 
convulsii, midriază, apnee, stop cardiac. Are o evoluţie rapid fatală. 

* Forma acută debutează cu gust amar, senzaţie de opresiune toracică, 
anxietate, cefalee intensă, greţuri, vărsături. În evoluţie apar tulburări respiratorii, 
cardio-vasculare, convulsii tonico-clonice, comă şi moarte prin insuficiență 
cardio-respiratorie acută. 

* Intoxicația întârziată apare după ingerarea de sâmburi care conţin HCN, 
când simptomele apar tardiv, numai după eliberarea ionului CN . 

Modificări anatomopatologice. Lividităţile cadaverice sunt de culoare roşie, 
datorită prezenţei oxihemoglobinei (HbO2) şi în sângele venos. Rigiditatea 
cadaverică este precoce şi mai pronunţată. Sângele are culoare roşie, la fel ca în 
intoxicația cu CO. Organele, în special stomacul, degajă un puternic miros de 
migdale amare. În stomac se pot găsi leziuni caustice (în intoxicaţiile cu cianuri 
alcaline) sau resturi de sâmburi. În rest se evidenţiază modificări generale de tip 
asfixIc. 


5.2.9.  Intoxicaţii cu alcooli şi glicoli 
5.2.9.1. Intoxicația cu alcool etilic 
Intoxicația alcoolică este foarte frecvent întâlnită având importante 
consecinţe antisociale. 
Toxicocinetică. Alcoolul etilic pătrunde în organism pe cale digestivă 


(consum de băuturi alcoolice). Rareori, în condiţii industriale, poate pătrunde pe 
cale respiratorie şi transcutanată, fără însă a produce intoxicații grave. 

După pătrundere este absorbit la nivelul mucoasei gastrice şi intestinale şi 
este distribuit uniform în toate țesuturile şi organele. Viteza de absorbție este 
influenţată de mai mulți factori: concentrația alcoolică a băuturii ingerate (cele 
concentrate se absorb mai rapid); timpul de ingerare (timpul prelungit scade 
vârful alcoolemiei); prezența sau absenţa alimentelor în stomac (absorbţia cea 
mai rapidă se realizează "à jeun"); prezenţa CO2 (cum este cazul şampaniei) 
măreşte viteza de absorbţie. 

Durata absorbției etanolului este foarte variabilă, fund cuprinsă între 15 
minute şi 2 ore, cu diferenţe individuale foarte mari, chiar în condiţii identice de 
ingerare. 

Curba alcoolemiei prezintă o pantă de creştere care corespunde fazei de 
absorbţie, un vârf şi o pantă de descreştere corespunzând fazei de eliminare. 

Metabolizarea alcoolului se face în special la nivelul ficatului. În cea mai 
mare parte (până la 90%) alcoolul este metabolizat pe cale oxidativă. Prin 
oxidarea alcoolului rezultă acetaldehida, care este oxidată la acid acetic. Acidul 
acetic este oxidat în cadrul ciclului Krebs la CO» şi apă. O mică parte din acidul 
acetic participă la o serie de biosinteze cu formare de acizi graşi, proteine şi 
glicogen. 

Viteza de oxidare a alcoolului se notează prin coeficientul 60 care 
reprezintă mg etanol metabolizat/100ml sânge/ora. Acest coeficient prezintă 
variații de la individ la individ şi chiar la acelaşi individ în condiţii diferite de 
ingerare. Valoarea medie a vitezei de metabolizare variază între 12-18 mg%/oră, 
fiind în medie de 15mg % /oră. 

Eliminarea alcoolului se face sub forma metaboliţilor şi numai o mică parte 
(5-10%) se elimină sub formă netransformată, prin aerul expirat, urină, salivă şi 
transpiraţie. Prezenţa vaporilor de alcool în aerul expirat conferă halena alcoolică 
caracteristică. 

Curba alcooluriei este asemănătoare cu cea a alcoolemiei, vârful atingându- 
se la 30-60 minute după vârful alcoolemiei. 

Toxicodinamie. Inţial alcoolul are o acţiune excitantă cerebrală, apoi 
deprimantă şi paralizantă a sistemului nervos central, putându-se ajunge până la 
abolirea funcţiilor vitale. 

Doza letală este de 4-6 g etanol pur/kg corp, prezentând mari variații 
individuale. 

Acţiunea toxică a alcoolului este potenţată de asocieri cu hipnotice, 
neuroleptice şi tranchilizante. 

Simptomatologie. La alcoolemii sub 0,4 g %o nu apar modificări clinice sau 
apar manifestări minime traduse prin uşoară logoree şi încetinirea unor răspunsuri 
reflexe urgente. 

Intoxicația acută evoluează în mai multe faze: 

e Prima fază - beţia uşoară - apare la valori ale alcoolemiei cuprinse între 0,5- 
1,5 g%o. Se caracterizează prin euforie, logoree, expansivitate, comportament mai 
necontrolat, slăbirea atenției, întârzierea răspunsurilor reflexe. 

e A doua fază - beţia propriu-zisă - denumită şi faza infractogenă, se 
instalează la valori ale alcoolemiei cuprinse între 1,5 - 2,5 g%o. Se caracterizează 
prin tulburări de echilibru, ataxie, disartrie, grețuri, vărsături, sughiț, congestia 
feţei, tahicardie, tahipnee, agitație sau apatie, dezorientare, confuzie, alterarea 
judecății, gândirii şi memoriei. În această fază se comit cele mai multe acte 
antisociale. 

e Faza a treia - beţia comatoasă - apare la valori ale alcoolemiei cuprinse 
între 2,5 - 4,5 g%o. Se caracterizează prin somn profund, anestezie, hipotermie. 
Evoluează spre comă cu dispariția reflexelor, midriază, scăderea tensiunii 
arteriale şi se poate termina prin colaps respirator şi moarte datorită paraliziei 
centrului bulbar. Valori ale alcoolemiei de peste 4,5 - 5 g%o sunt considerate 
mortale. 

Modificări  anatomopatologice. Modificările  anatomopatologice în 
intoxicația acută sunt necaracteristice. Constau în hiperemie generalizată şi mici 
sufuziuni hemoragice în meninge, creier, plămân, rinichi, mucoasa gastrică. 

Determinarea toxicologică a alcoolului. Pentru determinarea toxicologică a 
alcoolului se folosesc sângele, urina, aerul expirat şi foarte rar fragmente de 
organe (în cazul expertizelor pe cadavru). 

Alcoolemia reprezintă criteriul de bază pentru aprecierea intoxicației 
alcoolice. 

Alcooluria se utilizează de obicei pentru stabilirea fazei toxicocinetice (de 
absorbție sau eliminare). 

Pentru determinarea alcoolemiei şi alcooluriei se pot utiliza metode 
multiple: 

* metode chimice oxidative; 
* metode enzimatice; 
* metode gazcromatografice. 

În ţara noastră metoda oficială utilizată în toate instituţiile de medicină 
legală, este metoda Cordebard modificată. În principiu metoda constă în izolarea 
alcoolului din sânge şi urină prin distilare, urmată de oxidarea la rece cu exces de 
bicromat de potasiu în prezenţa acidului azotic. Excesul de bicromat de potasiu se 
titrează iodometric cu tiosulfat de sodiu în prezența amidonului ca indicator de 
culoare. 

Determinarea alcoolului din aerul expirat se realizează cu fiole alcooltest şi 
cu alcoolteste. 

Fiolele alcooltest sunt utilizate pentru determinarea calitativă, constituind o 
probă preliminară, de triere. (vezi 3.15.2.3. — Relaţia alcool — accidente rutiere). 

Alcooltestul permite determinarea alcoolemiei în funcție de concentrația 
alcoolului din aerul expirat. 

5.2.9.2. Intoxicația cu alcool metilic 


Intoxicația cu alcool metilic este relativ rară dar are evoluţie gravă, cu 
mortalitate ridicată. 

Alcoolul metilic are multiple întrebuințări: în industria de sinteză, ca solvent 
organic, în industria maselor plastice, sticlei, încălțămintei, etc. 

Intoxicația cu alcool metilic se poate realiza pe cale digestivă (prin 
ingerare), pe cale respiratorie (prin inhalare) şi foarte rar pe cale transcutanată. 

Intoxicaţiile prin ingerare se pot produce accidental (prin confuzie cu 
alcoolul etilic) sau voluntar (sinucideri şi extrem de rar omucideri). În practică 
s-au întâlnit intoxicații apărute în urma înlocuirii frauduloase a alcoolului etilic 
cu alcool metilic la prepararea băuturilor alcoolice. 

Intoxicaţiile prin inhalare se pot întâlni în cadrul unor accidente 
profesionale în cursul sintezei sau utilizării alcoolului metilic. 

Toxicocinetică. După absorbție, datorită caracterului hidrosolubil, alcoolul 
metilic se distribuie în toate țesuturile. O cantitate însemnată se acumulează în 
mediile lichide ale ochiului (umoarea apoasă şi corpul vitros). Metabolizarea se 
realizează preponderent la nivelul ficatului. Sub acțiunea alcooldehidrogenazei 
(ADH), enzima care metabolizează şi alcoolul etilic, metanolul este oxidat la 
formaldehidă, care în continuare este transformată în acid formic. 
Biotransformarea alcoolului metilic în formaldehidă are loc şi în retină, în 
celulele cu conuri şi bastonaşe, datorită prezenței ADH şi la acest nivel. Din 
metabolizarea alcoolului metilic rezultă şi cantități mici de formiat de metil, 
substanță lposolubilă, responsabilă în mare parte de apariția liziunilor oculare. 
Toţi metaboliţii rezultați din transformarea alcoolului metilic sunt mai toxici 
decât acesta. Eliminarea se face pe cale respiratorie, prin aerul expirat (sub formă 
netransformată) şi pe cale urinară (ca metaboliți şi în mică măsură 
netransformat). Metabolizarea şi eliminarea se fac lent, alcoolul metilic fiind un 
toxic cumulativ. Antidotul cel mai eficient în intoxicația cu metanol este etanolul. 
Rolul benefic al etanolului se explică prin competiţia pentru ADH, acesta 
metabolizându-se sub acţiunea ADH de 4-5 ori mai rapid decât metanolul. În 
acest fel etanolul consumă ADH şi alcoolul metilic rămâne nemetabolizat. În plus 
etanolul deplasează metanolul spre suprafaţa celulelor favorizând astfel 
eliminarea acestuia. 

Toxicodinamie. Toxicitatea crescută a metanolului este dată de formarea 
metaboliților (formaldehidă, acid formic şi formiat de metil) şi într-o mică 
măsură de substanţa în sine. Efectele toxice se traduc prin acidoză metabolică, 
anoxie tisulară şi perturbarea unor procese metabolice. Acidoza este consecința 
acumulării de acid formic. Anoxia este rezultatul complexării fierului din 
enzimele oxido-reducătoare (citocromoxidaza) de către acidul formic cu blocarea 
utilizării oxigenului la nivel tisular (anoxie de utilizare). Ca urmare a anoxiei 
precum şi a acumulării metaboliţilor la nivelul ochiului, consecutiv metabolizării 
locale a alcoolului metilic apar leziuni degenerative la nivelul retinei (care 

afectează celulele ganglionare) şi la nivelul nervului optic. Leziunile retinei şi 
nervului optic sunt în mare măsură consecinţa pătrunderii în aceste structuri a 
formiatului de metil datorită caracterului liposolubil. Tulburările metabolice din 
intoxicația cu metanol sunt determinate de capacitatea formaldehidei de a bloca 
grupările amino (NH2) din enzime. 

Doza letală la adult este de circa 30 ml metanol cu variaţii destul de largi. 

Simptomatologie. În intoxicația acută prin ingerare după o perioadă de 
latență variabilă (de la 30-40 minute până la câteva ore) apar cefalee, vertij, colici 
abdominale, greţuri, vărsături (uneori sanguinolente), delir, agitație şi adeseori 
convulsii. În evoluţie se instalează o stare de comă profundă care adeseori 
evoluează spre deces. În caz de supravieţuire apar tulburări oculare traduse prin 
midriază, fotofobie, ambliopie, scăderea progresivă a acuităţii vizuale cu 
îngustarea concentrică a câmpului vizual şi dureri la nivelul globilor oculari. 
Aceste manifestări oculare sunt urmate de orbire, care se poate instala brusc sau 
progresiv şi poate să fie temporară sau definitivă. 

În intoxicația acută prin inhalare apar modificări iritative ale conjunctivei 
oculare şi mucoasei căilor respiratorii, cefalee, amețeli, tulburări digestive 
(greţuri, vărsături), tulburări de echilibru. În evoluţie apar tulburări oculare care 
pot fi urmate de orbire. 

Modificări  anatomopatologice. Modificările  anatomopatologice în 
intoxicația cu metanol constau în edem cerebral pronunţat, stază viscerală 
generalizată şi sufuziuni hemoragice la nivelul mucoasei gastrice. Se mai descriu 
modificări necrotice la nivelul putamenului şi leziuni necrotico-hemoragice în 
pancreas. De asemenea pot apărea leziuni degenerative în ficat, plămân, rinichi şi 
miocard. Modificările oculare sunt reprezentate de modificări degenerative ale 
celulelor ganglionare din retină şi modificări atrofice ale nervului optic. 


5.2.9.3. Intoxicația cu etilenglicol 


Etilenglicolul este un lichid incolor, siropos, cu gust dulceag, solubil în apă 
şi alcool. Este utilizat în principal ca solvent şi ca lichid antigel. 

Sub aspect judiciar intoxicaţiile cu etilenglicol sunt de obicei accidentale, 
producându-se în majoritatea cazurilor prin confuzie. Sinuciderile sunt rare iar 
omuciderea extrem de rară. 

Toxicocinetică. Fuilenglicolul pătrunde în organism pe cale digestivă şi 
foarte rar pe cale respiratorie. După absorbție se distribuie în toate țesuturile. 
Aproximativ 30-40% din cantitatea absorbită se elimină pe cale renală sub formă 
netransformată. Restul de 60-70% se metabolizează pe cale oxidativă în special la 
nivelul ficatului.  Etilenglicolul este transformat inițial sub acțiunea 
alcooldehidrogenazei (ADH) în glicolaldehidă. Această transformare este lentă, 
ceea ce explică efectul de antidot al etanolului (ca şi în cazul metanolului). 
Glicolaldehida este transformată în acid glioxalic iar acesta în acid oxalic. Acidul 
oxalic reacționează cu ionii de calciu (Ca”) formând oxalatul de calciu care se 

elimină pe cale renală producând obstrucția tubilor uriniferi şi leziuni necrotice 
ale epiteliului tubular. 

Toxicodinamie. Toxicitatea etilenglicolului este dată de metaboliți săi care 
sunt mai toxici decât substanța în sine, respectiv de acidul glioxalic şi acidul 
oxalic. Efectele toxice se traduc în principal prin leziuni renale (necroză tubulară 
acută) iar pe plan metabolic prin acidoză metabolică. În afara leziunilor renale 
care sunt cele mai frecvente şi mai caracteristice, pot apărea leziuni şi în alte 
organe. Ca urmare a lezării capilarelor din creier prin acţiunea directă a 
etilenglicolului apare un edem cerebral pronunţat care explică crizele convulsive 
întâlnite în multe cazuri. Se pot întâlni leziuni degenerative ale fibrelor 
miocardice şi modificări distrofice hepatice centrolobulare de tipul distrofiei 
hidropice. Etilenglicolul are şi o acţiune iritantă asupra mucoaselor. 

Doza letală la adult este de circa 100 ml etilenglicol. 

Simptomatologie. La scurt timp după ingerare, datorită acţiunii iritante a 
etilenglicolului asupra mucoasei tractului digestiv apar manifestări digestive 
traduse prin dureri abdominale, greţuri şi vărsături. În evoluţie apar tulburări 
neuropsihice cu stare euforică, confuzie, ataxie, comă şi uneori convulsii. După 
circa 12-24 ore apar manifestări cardio-vasculare cu tulburări de ritm şi 
insuficiență  cardio-circulatorie acută. După câteva zile, dacă victima 
supravieţuieşte, apar semnele insuficienței renale acute produsă de necroza 
tubulară acută. În general insuficiența renală acută consecutivă intoxicației cu 
etilenglicol este foarte severă şi are de obicei caracter ireversibil. 

În formele supraacute de intoxicație, care apare după ingerarea unor cantităţi 
mari de etilenglicol, se instalează rapid starea de comă profundă care evoluează 
spre deces prin insuficiență respiratorie gravă sau insuficiență cardio-circulatorie 
severă. 

Modificări anatomopatologice. La examenul anatomopatologic se constată 
stază viscerală, edem cerebral pronunțat, stază şi edem pulmonar. Afectarea 
renală se traduce macroscopic prin aspect de rinichi de şoc, iar în forme grave 
prin apariția necrozei corticale bilaterale. La examenul microscopic se constată 
necroza epiteliului tubilor uriniferi cu păstrarea intactă a membranei bazale; în 
lumenul tubilor se găsesc cristale birefringente de oxalat de calciu. La examenul 
histopatologic se mai pot constata modificări degenerative ale fibrelor 
miocardice, distrofie hidropică centrolobulară în ficat, cristale de oxalat de calciu 
în vasele leptomeningeale şi intracerebrale (în substanţa albă). 


5.2.10. Toxici caustici 


Din clasa toxicilor caustici fac parte acizii corosivi şi bazele caustice. 

Sub aspect judiciar intoxicaţiile cu substanţe caustice pot fi accidentale şi 
voluntare. Intoxicaţiile voluntare sunt cel mai frecvent sinucideri sau tentative de 
suicid şi rareori omucideri. În trecut sinuciderile şi tentativele cu substanţe 
caustice în special cu soda caustică (hidroxid de sodiu), erau foarte frecvent 

întâlnite, dar în ultima perioadă incidența acestora a scăzut semnificativ. 
Intoxicaţiile accidentale apar în cadrul unor accidente casnice sau profesionale şi 
se realizează prin confuzie (la copii, persoane în stare de ebrietate) sau din 
neatenție (în laboratoare, mediul industrial). 

Intoxicațiile cu toxici caustici se pot produce prin ingerare sau prin contact 
cu soluţii concentrate (în laboratoare, industrie). Acizii şi bazele volatile (acid 
azotic, amoniac) pot produce intoxicații prin inhalare. 


5.2.10.1. Acizii corozivi 


Din această categorie cel mai frecvent întâlniți sunt acidul sulfuric (H2504), 
acidul clorhidric (HCI), acidul azotic (HNO3), acidul acetic (CH-COOH) şi acidul 
oxalic (H>C204). 

Toxicodinamie. Toxicii caustici au în primul rând o acţiune locală 
producând leziuni caracteristice şi în mod secundar au o acţiune postresorbtivă. 
Prin acțiune locală, acizii produc necroze de coagulare a ţesuturilor cu care vin în 
contact. Prin acțiune generală (postresorbtivă) determină acidoza, tulburări 
hidroelectrolitice, tulburări respiratorii şi cardio-vasculare, leziuni hepatice şi 
renale. Acidul acetic produce în plus hemoliză, iar acidul oxalic este nefrotoxic şi 
produce hipocalcemie (cu hiperexcitabilitate neuro-musculara şi tulburări de 
coagulabilitate sanguină). 

Dozele letale prin ingerare, la adult sunt următoarele: 

5-10 g pentru acidul sulfuric concentrat (98%), 
10-15 g pentru acidul clorhidric concentrat (36%), 
10-15 g pentru acidul azotic concentrat (69%) 

3-5 g pentru acidul azotic fumans (98%), 

10-20 g pentru acidul acetic glacial (95%), 

5-10 g pentru acidul oxalic. 

Simptomatologie. În intoxicația prin ingerare, imediat după ingerarea 
toxicului apar dureri atroce buco-faringiene, retrosternale şi epigastrice, deglutiție 
dificilă, sete intensă. Apoi apar colici abdominale puternice, vărsături 
sanguinolente care conțin fragmente de mucoasă necrozate, scaune 
sanguinolente. Pe buze şi mucoasa bucală apar leziuni erozive. Starea generală se 
poate altera rapid, apar transpiraţii reci, dispnee, cianoză, tahicardie cu puls slab 
perceptibil. În intoxicația cu acid acetic apare hemoliză cu oligoanurie, 
hemoglobinurie şi icter hemolitic. 

În intoxicația cu acid oxalic apare hiperexcitabilitate neuromusculară cu 
convulsii tetaniforme şi tulburări renale traduse prin oligurie, hematurie, 
albuminurie, ajungându-se în cazurile grave la insuficiența renală acută. 

La contactul cu tegumentele, acizii corosivi produc arsuri chimice de diferite 
grade. 

În intoxicația prin inhalare apar edem glotic, laringospasm şi edem 
pulmonar. 

Complicaţii. În evoluţia intoxicației cu acizi pot apărea perforaţii esofagiene 
şi gastrice cu consecinţele acestora (pleurezii, mediastinite, peritonite). Tardiv, 
prin vindecarea cicatricială a leziunilor necrotice de la nivelul tractului digestiv 
apar stenoze esofagiene şi gastrice (în special cardiale şi pilorice). 

Tanatogeneză. În intoxicaţiile cu acizi corosivi moartea se poate produce 
prin şoc toxic, edem glotic, colaps sau prin complicații. 

Modificări anatomopatologice. La examenul extern, în intoxicația prin 
ingestie apar leziuni erozive la nivelul buzelor şi periorale. La examenul intern 
apar leziuni caracteristice constând în necroze de coagulare la nivelul cavității 
bucale, faringelui, esofagului, stomacului. Leziunile necrotice sunt dure, net 
delimitate, cu aspect de crustă subțire, care se poate detaşa. Culoarea leziunilor 
diferă în funcţie de felul acidului: galbenă (acid azotic), neagră (acid sulfuric), 
albă-cenuşie (acid clorhidric şi acid acetic). 


5.2.10.2. Bazele caustice 


Din această categorie fac parte hidroxizii de sodiu (NaOH), potasiu (KOH) 
şi amoniu (NH+OH), precum şi unele săruri care în urma hidrolizei prezintă o 
reacție puternic alcalină - carbonaţii de sodiu (Na2CO3) şi potasiu(k-CO;). 

Toxicodinamie. Bazele caustice au în principal o acțiune locală, producând 
necroză de colicvaţie (de lichefiere). Prin formare de proteinaţi solubili, toxicul 
pătrunde în ţesuturi producâd leziuni mult mai profunde decât acizii, riscurile 
perforației fiind mai crescute. Prin acțiune generală bazele caustice produc 
alcaloză, tulburări hidroelectrolitice, tulburări nervoase şi renale. 

Dozele letale la adult sunt următoarele: 

>  Sgpentru hidroxizii de sodiu, potasiu, 

> 10 ml pentru hidroxidul de amoniu, 

> 15-20 g pentru carbonaţii de potasiu şi de sodiu. 

Simptomatologie. Tabloul clinic al intoxicației cu baze caustice este foarte 
asemănător cu cel al intoxicației cu acizi corozivi. 

Complicaţii. Datorită profunzimii mari a leziunilor, perforațiile esofagiene şi 
gastrice sunt mai frecvent întâlnite decât în intoxicaţiile cu acizi. De asemenea 
stenozele cicatriciale esofagiene şi gastrice sunt mai des întâlnite şi mai severe. 

Tanatogeneză. În intoxicația cu baze caustice decesul se poate produce prin 
colaps sau prin complicaţii (perforaţii gastrice şi esofagiene). În intoxicația prin 
inhalare moartea se poate produce prin edem laringian sau prin edem pulmonar. 

Modificări anatomopatologice. În intoxicația prin ingerare leziunile 
caracteristice sunt reprezentate de necrozele de colicvaţie la nivelul cavității 
bucale, esofagului şi stomacului. Leziunile sunt profunde, moi, ulcerate, cu 
delimitare imprecisă, cu tendință spre perforație. 

5.2.11. Intoxicaţiile cu pesticide 


Pesticidele sunt substanţe chimice utilizate pentru combaterea dăunătorilor. 
După scopul în care sunt folosite, acestea se clasifică în insecticide, ierbicide, 
fungicide şi rodenticide. Există o mare varietate de pesticide, care se diversifică 
de la an la an. 

Sub aspect judiciar intoxicaţiile cu pesticide pot fi accidentale - accidente 
profesionale şi casnice (prin confuzie sau neglijenţă) şi voluntare - sinucideri sau 
omucideri. 

Principalele clase întâlnite în practica medico-legală sunt compuşii 
organofosforici, compuşii organoclorurați, derivații nitrofenolici şi compuşii 
carbamici. 


5.2.11.1. Compuşii organofosforici 


Compuşii organofosforici constituie alături de compușii organocloruraţi cele 
mai numeroase şi importante insecticide. Din această clasă cel mai important este 
parationul. Alți reprezentanţi, relativ frecvent utilizaţi sunt paraoxonul, tetraetil 
pirofosfatul (TEPP), diclorvosul, schradanul, dipterexul, clortionul, malationul. 

Toxicocinetică. Compuşii organofosforici pătrund în organism pe cale 
respiratorie, digestivă, transcutanată şi prin conjunctiva oculară. Se absorb rapid 
şi se distribuie în special în ficat, rinichi, plămân, fără a se acumula. Se elimină în 
special pe cale renală, ca atare sau ca metaboliți. 

Toxicodinamie. Acţiunea toxică comună parationului şi celorlalți compuşi 
organofosforici constă în inhibarea acetilcolinesterazei (prin pătrundere în fanta 
sinaptică), cu acumularea de acetil-colină în exces, determinând apariția unor 
fenomene de tip muscarinic, nicotinic şi de sistem nervos central. 

Dozele letale pentru paration sunt de 0,20 - 0,50 g substanță pură (în 
administrarea orală). 

Simptomatologie. Manifestările clinice din intoxicația acută pot fi grupate 
în trei sindroame distincte. Sindromul muscarinic se caracterizează prin mioză, 
hipersalivaţie, transpirații abundente, hipersecreţie bronşică, dispnee (prin 
bronhospasm), greturi, vărsături, colici gastro-intestinale, diaree, hipotensiune, 
bradicardie cu tendinţă la colaps. Sindromul nicotinic se traduce prin fibrilații 
musculare urmate de convulsii tonico-clonice, apoi contracții tetanice cu senzație 
de constricție toracică; în cazuri grave se poate produce paralizia muşchilor 
respiratorii. Manifestările de sistem nervos central se traduc prin agitaţie, cefalee, 
anxietate, amețeli, ataxie, dizartrie, confuzie mintală, somnolenţă (sau insomnie), 
convulsii, comă. 

Modificări  anatomopatologice. La examenul extern ca modificări 
caracteristice se constată mioza şi rigiditate cadaverică precoce, intensă şi de 
durată mai mare. La examenul intern vom întâlni stază generalizată, edem 
pulmonar, colorația verde a mucoasei gastrice (dată de coloranţii care se introduc 

în parationul tehnic pentru a atrage atenția asupra toxicității) şi un miros 
caracteristic, de petrol sau ulei rânced al conținutului gastric. 


5.2.11.2. Compuşii organoclorurați 


Există o gamă largă de pesticide organoclorurate cele mai importante fiind: 
derivații halogenați ai difeniletanului (DDT) şi ciclohexanului (HCH), derivații 
halogenaţi policiclici (aldrin, dieldrin, clordan) şi terpenici (toxafen). 

Toxicocinetică. Compuşii organoclorurați pătrund în organism pe cale 
respiratorie, transcutanată şi digestivă. Se acumulează şi se localizează în țesutul 
adipos, ficat, măduva osoasă, creier (datorită caracterului liposolubil). După 
metabolizare se elimină lent pe cale urinară (sunt toxici cumulativi). 

Toxicodinamie. Compuşii organocloruraţi au o acțiune excitantă asupra 
sistemului nervos central, apoi deprimantă, cu afectarea centrilor respiratori, şi 
cardio vasculari. Unii compuşi sunt hepatotoxici. Organocloruratele sunt 
substanțe cu mare stabilitate chimică persistând în produsele alimentare provenite 
din culturile tratate cu aceste substanţe. Sunt liposolubile depozitându-se în 
grăsimea şi carnea animalelor, păsărilor şi peştilor, trecând prin consumul 
acestora la om, unde se acumulează în țesuturile bogate în lipide. 

Dozele letale sunt de: 

> 20 g pentru DDT şi clordan ; 

> 7-15 g pentru lindan (HCH) ; 
> 7 g pentru toxafen ; 

> 3-5 g pentru aldrin şi dieldrin. 

Simptomatologie. În intoxicația acută cu compuşi organoclorurați la debut 
apare un sindrom gastro-intestinal cu greţuri, vărsături, diaree. Apoi apar semne 
neurologice traduse prin cefalee, tremurături, parestezii, ataxie, convulsii. În 
cazuri grave, duce la moarte prin insuficienţă respiratorie sau prin fibrilație 
ventriculară (prin sensibilizarea miocardului la adrenalina endogenă). 

Modificări anatomopatologice. Modificările anatomopatologice constau în 
stază generalizată, edem pulmonar şi cerebral, iar în formele prelungite apar 
modificări distrofice în ficat şi rinichi (intumescenţă celulară până la 
degenescență grasă). 


5.2.11.3. Derivaţii dinitrofenolici 


Principalii reprezentanţi din această clasă sunt dinitroortocrezolul (DNOC), 
dibutoxul şi dinexul. Se utilizează ca insecticide şi fungicide. 

Toxicocinetică. Pătrund în organism pe cale respiratorie, digestivă şi 
transcutanată. Se absorb rapid. După metabolizare eliminarea se face lent, fiind 
toxici cumulativi. 

Toxicodimamie. Acţiunea toxică se caracterizează prin blocarea fosforilării 
oxidative, cu scăderea formării de ATP. Consecutiv acestei acţiuni, energia nu 
mai este stocată, ci risipită sub formă de căldură, iar consumul de O» este mărit. 

Doza letală la adult este de 1-2 g. 

Simptomatologie. Intoxicația acută debutează prin agitaţie, transpiraţii 
abundente, oboseală. În continuare apar greţuri, vărsături, dispnee cu polipnee, 
tahicardie, stare de epuizare, urmate în cazurile grave de convulsii şi comă. Un 
semn caracteristic îl constituie hipertermia (de peste 40 C). 

Modificări anatomopatologice. Rigiditatea este precoce şi intensă. Pielea, 
uneori şi mucoasele şi conţinutul gastric sunt colorate în galben. Se constată stază 
generalizată, edem cerebral şi pulmonar şi mici focare hemoragice viscerale. În 
cazurile cu supravieţuire mai îndelungată apar modificări distrofice în ficat, 
miocard şi rinichi. 


5.2.11.4. Compuşii carbamici 


Cei mai importanţi reprezentanţi din această clasă sunt carbarilul şi izolanul. 
Sub aspect foxicodinamic, insecticidele carbamice au o acțiune asemănătoare cu 
compuşii organofosforici, producând inhibarea colinesterazei. Spre deosebire 
însă de compuşii organofosforici, pătrunderea în sistemul nervos central este 
foarte redusă, inhibarea este de scurtă durată, iar reactivarea enzimei se face 
spontan. 

Doza letală pentru izolan (cel mai toxic) este de 6 g. 

Simptomatologia intoxicației acute se caracterizează prin  mioză, 
hipersecreție salivară, lacrimală şi nazală, tulburări digestive, dispnee, tremur, 
fibrilaţii musculare, convulsii. În cazurile grave se produce moartea prin 
insuficiență respiratorie. 

6.PRUNCUCIDEREA 


6.1. DEFINIŢIE ŞI ASPECTE JURIDICE 


Pruncuciderea este definită ca fiind uciderea copilului nou născut de către 
propria mamă. Cadrul acestei infracțiuni este mai restrâns decât a infanticidului, 
care reprezintă una din formele de omor calificat. 

O serie de studii de drept comparat au relevat faptul că omorârea nou 
născutului de către propria mamă a cunoscut interpretări juridice variate în 
diferite perioade istorice şi în diferite ţări. În Franţa, în legea penală elaborată în 
1791 pruncuciderea a fost asimilată asasinatului; prin legislaţia adoptată în 1824 
această infracțiune era pedepsită cu muncă silnică pe viață iar din anul 1832 au 
fost admise circumstanţe atenuante, pedeapsa fiind scăzută la 5 ani închisoare. 
Codul Penal belgian defineşte pruncuciderea ca uciderea unui copil în momentul 
naşterii sau imediat după aceasta. În Codul Penal spaniol se prevede că fapta 
mamei de a-şi ucide copilul mai mic de 3 zile în scopul ascunderii dezonoarei, se 
condamnă cu pedeapsa închisorii minore. În legea penală din Austria pedepsele 
au fost individualizate în raport cu starea civilă a mamei pruncucigaşe (căsătorită 
sau necăsătorită) şi cu aspectul comisiv sau omisiv al faptei. În legislaţia penală 
din Ungaria şi Italia pedeapsa uciderii propriului copil a fost de asemenea 
diferențiată în raport cu situaţia de copil legitim sau nelegitim. În legislaţia 
germană se prevede că mama care îşi omoară copilul nou născut imediat după 
naştere sau în perioada în care este sub influenţa actului de naştere se pedepseşte 
cu închisoare de la unu la 5 ani (Maresch — Spann, 1987). 

În ţara noastră reglementările referitoare la pruncucidere au suferit o serie de 
modificări în decursul timpului. Astfel, în Codul Penal adoptat în anul 1864 la 
art. 230 se prevedea că "pruncuciderea se numeşte omorul copilului său născut de 
curând". În Codul Penal din 1936 la art. 465 se stipula că "pruncuciderea este 
uciderea de către mamă a copilului natural înainte de termenul legal de declarare 
la starea civilă, respectiv în 15 zile de la naştere”. În legea noastră penală în 
vigoare, respectiv în Codul Penal adoptat în anul 1968, infracțiunea de 
pruncucidere este prevăzută în partea specială, la titlul II (infracțiuni contra 
persoanei), capitolul I (infracțiuni contra vieţii, integrităţii corporale şi sănătății), 
secțiunea II (omuciderea), la art.177. 

Art.177. — Uciderea copilului nou-născut, săvârşită imediat după naştere 
de către mama aflată într-o stare de tulburare pricinuită de naştere, se 
pedepseşte cu închisoare de la 2 la 7 ani. 

Din analiza acestui articol din Codul Penal rezultă că infracțiunea de 


pruncucidere trebuie să cuprindă următoarele elemente constitutive: 

> să existe uciderea unui copil nou-născut; 

> uciderea să fie realizată imediat după naştere; 

> uciderea să fie săvârşită de către mama copilului; 

> în momentul săvârşirii faptei mama să prezinte o tulburare pricinuită 
de actul naşterii. 

Dacă uciderea nou-născutului este realizată în alte condiţii decât cele 
prevăzute la art.177 C.P. fie de către propria mamă, fie de către o altă persoană, 
fapta poate fi încadrată, în funcție de circumstanţele de producere, la infracțiunile 
de omor calificat (art.175 C.P.) sau ucidere din culpă (art.178 C.P.). 


6.2. EXPERTIZA MEDICO-LEGALĂ ÎN PRUNCUCIDERE 


În expertiza medico-legală în pruncucidere trebuie parcurse 3 etape: 
> examenul cadavrului nou-născutului; 
> examenul mamei; 
> examenul locului unde s-a produs naşterea. 


6.2.1. Examenul cadavrului nou-născutului 


Examenul cadavrului nou-născutului trebuie să elucideze mai multe aspecte, 

concretizate în următoarele obiective: 

e stabilirea stării de nou-născut; 

e stabilirea duratei vieții intrauterine; 

e aprecierea viabilității nou-născutului; 

e dovedirea existenţei vieții extrauterine; 

e stabilirea duratei vieții extrauterine; 
aprecierea îngrijirilor acordate nou-născutului după naştere; 
e stabilirea cauzei morții. 


6.2.1.1. Stabilirea stării de nou-născut 


Stabilirea stării de nou-născut se bazează pe studiul criteriilor morfologice 
caracteristice nou-născutului. Elementele importante în aprecierea stării de nou- 
născut sunt reprezentate de: 

- urme de sânge şi vernix caseosa pe tegumente; 

- bosa serosanguinolentă epicraniană; 

- aspectul cordonului ombilical, care imediat după naştere este 
turgescent, lucios, fără linie de demarcație la nivelul implantării (linia 
de demarcație apare după 24 ore); 

- permeabilitatea orificiului Botal şi a canalului arterial. 

Expertiza va stabili dacă nou-născutul s-a născut la termen sau înainte de 
termen. 

Principalele caracteristici morfologice ale nou născutului la termen sunt 
următoarele: 

> Greutate: 2800 — 3500 g, cu diferenţe pe cele două sexe (2800 — 3200 g la 

fetițe şi 3000 — 3500 g la băieți); 

> Lungime: 49 — 52 cm; 

> Perimetrul cranian: 34 — 35 cm; 

> Perimetrul toracic: 31 — 32 cm; 

> Diametrul occipito-frontal: 10 — 12 cm; 

> Diametrul biparietal: 8 — 9,5 cm; 

> Diametrul biacromial: 12 — 12,5 cm; 

> Diametrul biiliac: 8 cm; 

> Tegumentele sunt elastice cu eritem fiziologic, cu depozite de vernix 

caseosa şi firişoare de lanugo; 

> Tesutul celular subcutanat este bine reprezentat; 

> Unghiile de la degete depăşesc pulpa degetelor; 

> La băieți testicolii sunt coborâţi în scrot iar la fetiţe labiile mari acoperă 

labule mici; 

> Părul de pe cap este colorat şi măsoară 1 — 3 cm; 

> Fontanela mare (anterioară) măsoară 3/4 cm iar cea posterioară 1 cm; 

> Placenta nou-născutului la termen cântărește 500 — 600 g, iar cordonul 

ombilical are o lungime de 50 — 60 cm. 

Nou-născuţii cu o greutate la naştere între 2500 — 2800 g sunt consideraţi 
subponderali iar cei cu greutatea sub 2500 g sunt prematuri. În funcţie de 
greutatea la naştere există 3 grade de prematuritate: 

- prematur gradul I: 2000 — 2500 g; 

- prematur gradul II: 1500 — 2000 g; 

- prematur gradul III: sub 1500 g. 


6.2.1.2. Stabilirea duratei vieții intrauterine (vârsta fătului) 


Durata vieții intrauterine sau vârsta fătului corespunde cu durata sarcinii. 
Durata unei sarcini normale este de 10 luni lunare (fiecare lună având 4 
săptămâni sau 28 zile) şi 9 luni calendaristice (luni de 30 zile în medie). 

Calculul vârstei aproximative a fătului se face în mod curent pornind de la 
lungimea fătului exprimată în centimetri utilizând formule matematice. 

Când lungimea fătului are valoarea până la 25 cm se obține vârsta în luni 
lunare prin formula: 

V=xNL 
unde V = vârsta în luni lunare; L = lungimea în cm. 


Când lungimea este mai mare de 25 cm se utilizează formula: 
L 
V => 
5 


Pentru a obține vârsta în zile se poate folosi formula Balthazar — Dervieux: 

V=L:+5,6 

unde V = vârsta în zile; L = lungimea fătului în cm. 

În unele cazuri pentru determinarea duratei vieţii intrauterine se recurge la 
identificarea punctelor de osificare. De exemplu, punctele de osificare la 
calcaneu, astragal şi stern apar spre sfârşitul lunii a VI-a lunară; punctele de 
osificare Tapon (din epifiza superioară a tibiei) şi Beclard (din epifiza inferioară a 
femurului) apar în luna a IX-a lunară. Morfologic, punctele de osificare se 
prezintă sub aspectul unor zone lenticulare, de culoare cenuşiu-roşietică, cu 
diametrul de circa 2-3 mm. De remarcat este faptul că punctele de osificare 
rezistă foarte bine la putrefacție, putând fi identificate şi la cadavre aflate în stare 
de putrefacție avansată. 


6.2.1.3. Aprecierea viabilității nou-născutului 


Viabilitatea reprezintă capacitatea nou-născutului de a se adapta la viaţa 
extrauterină şi de a trăi autonom, în condiţii de asistență şi îngrijire obişnuite. 
Această adaptare presupune în primul rând un anumit grad de dezvoltare. În 
practica medico-legală curentă se consideră ca limite inferioare ale viabilităţii 
greutatea de 1500 g şi lungimea de 38 cm. 

Pe lângă gradul de dezvoltare a fătului, viabilitatea poate fi influenţată şi de 
alți factori, cum ar fi malformaţiile congenitale grave sau bolile contractate în 
perioada intrauterină. 


6.2.1.4. Dovedirea vieţii extrauterine 


Demonstrarea existenţei vieții extrauterine constituie elementul esențial în 
expertiza medico-legală. În lipsa acestui element nu se poate vorbi de 
pruncucidere. 

Criteriul de bază pentru probarea instalării vieţii extrauterine este instalarea 
respirației care se evidențiază prin examenul macroscopic al plămânilor, 
docimazia hidrostatică pulmonară şi examenul microscopic al plămânilor 
(docimazia histologică pulmonară). 


A. Examenul macroscopic 

Plămânii respirați sunt expansionaţi, umplu cavitățile pleurale, plămânul 
stâng acoperă parțial cordul, au culoare roz; la palpare consistenţa este elastică şi 
prezintă crepitații. 

Plămânii nerespirați sunt colabaţi, micşoraţi în volum, nu umplu cavitățile 
pleurale fiind situaţi spre sinusul costo-diafragmatic, au culoarea roşie-vişinie; la 
palpare au consistență crescută, cărnoasă şi nu prezintă crepitaţii. 


192 


B.  Docimazia hidrostatică pulmonară 

Docimazia hidrostatică pulmonară constituie o metodă utilizată încă din 
secolul XVII. Proba docimaziei se bazează pe densităţile diferite ale plămânului 
nerespirat (mai mare decât a apei) şi a plămânului respirat (mai mică decât a 
apei). 

Tehnica corectă a docimaziei hidrostatice este următoarea: 

- Într-un vas cu apă se introduce piesa buco-cervico-toracică; scufundarea 
piesei denotă lipsa respirației, iar plutirea, prezenţa aerului (plămân respirat); 

- Se separă cei doi plămâni şi se introduc separat în vasul cu apă. 
Interpretarea se face ca la timpul precedent; 

- Se recoltează cu foarfeca fragmente mici de parenchim pulmonar (de 2-3 
mm) din diferite zone ale lobilor pulmonari şi se aşează pe suprafaţa apei. Dacă 
fragmentele plutesc este vorba despre plămân respirat, iar dacă se scufundă de 
plămân nerespirat; dacă fragmentele rămân între nivelul superior al apei şi fundul 
vasului (între două ape) este vorba de plămân parțial respirat. 

În practică docimazia pulmonară hidrostatică are valoare când se execută 
corect şi pe plămân proaspăt. Rezultatele docimaziei pot fi influențate de o serie 
de factori. Astfel, în unele cazuri plămânul pluteşte la suprafaţa vasului cu apă 
sau între două ape, fără a se fi produs respirația. Aşa se întâmplă în prezenţa 
modificărilor de putrefacție, după respirație artificială, sau în caz de plămân 
înghețat. În alte cazuri, fragmentele de plămân pot să cadă la fundul vasului cu 
apă, cu toate că nou-născutul a respirat (bronhopneumonie, pneumonie 
interstițială, plămâni recoltaţi de la cadavre arse, atelectazii). 


C. Examenul microscopic al plămânului 

Examenul microscopic al plămânilor este obligatoriu, oferind elementele de 
certitudine pentru diagnosticul de plămân respirat sau nerespirat. 

Plămânul nerespirat are aspect compact, cu alveole nedestinse, sub formă 
de fante tapetate cu un epiteliu cubic; bronhiile au lumen redus, cu epiteliu 
plicaturat; bronhiolele au lumen stelat; cartilagiile bronşice sunt depărtate de 
lumen; în coloraţii speciale pentru evidenţierea fibrelor elastice (colorația cu 
orceină sau colorația Weigert) acestea apar ondulate. 

Plămânul respirat are alveolele destinse, de formă poligonală, tapetate de 
celule turtite; bronhiile sunt deplisate; cartilagiile bronşice sunt apropiate de 
lumen; bronhiolele sunt destinse; la coloraţii speciale fibrele elastice sunt întinse. 

În plămânul parţial respirat, pe câmpuri microscopice succesive, apar zone 
cu aspect de plămân respirat şi zone cu aspect de plămân nerespirat. 

Apariția  putrefacției alterează structura histologică a plămânului, 
nepermițând aprecierea exactă şi delimitarea aspectelor de plămân respirat sau 
nerespirat. Singurele elemente care rezistă mai mult timp la putrefacție sunt 
fibrele elastice. Datorită acestui fapt coloraţiile pentru evidențierea fibrelor 
elastice pot ajuta la formularea diagnosticului chiar în caz de plămân cu 
modificări de putrefacție. 

6.2.1.5. Stabilirea duratei vieţii extrauterine 


Durata vieţii extrauterine se poate aprecia pe baza mai multor criterii. 

> Modificări tegumentare: 

- după circa 2 zile de la naştere, depozitele de vernix caseosa se uscă şi se 
detaşează; 

- la 2-3 zile după naştere apare o descuamare a pielii, furfuracee sau în 
lambouri, proces care durează circa 1-2 săptămâni. 

> Modificările cordonului ombilical: 

- imediat după naştere cordonul ombilical este turgescent, cu aspect 
gelatinos; 

- după aproximativ 24 ore, la zona de implantare se formează inelul de 
demarcație, de culoare roşietică; 

-  mumificarea cordonului este bine vizibilă după circa 3 zile; 

-  detaşarea cordonului ombilical se face după 5-7 zile; 

- plaga ombilicală se cicatrizează în 3-4 săptămâni. 

> Bosa serosanghinolentă epicraniană: 

- Bosa serosanghinolentă epicraniană apare imediat după naştere şi se 
resoarbe în 2-3 zile. 

> Modificări ale aparatului cardio-vascular: 

- orificiul Botal se închide în circa 2 săptămâni; 

-  ductul arterial se închide în aproximativ 4-6 săptămâni; 

- după circa 2 săptămâni de la naştere grosimea ventriculului stâng devine 
mai mare ca cea a ventriculului drept. 

> Modificări la nivelul tubului digestiv: 

- eliminarea meconiului se face în 2-3 zile după naştere; 

-  docimazia gastro-intestinală. 

Docimazia gastro-intestinală (proba Bresslau) evidențiază pătrunderea 
aerului în tubul digestiv după naştere, consecutiv instalării respirației şi degluţiei. 
Proba nu are nici o valoare la cadavre cu modificări de putrefacție. Pentru 
efectuarea probei se practică ligaturi la nivelul cardiei, pilorului, intestinului 
subţire înaintea ampulei ileo-cecale şi în porţiunea distală a colonului. Întreaga 
piesă gastro-intestinală (stomac, intestin subţire şi gros) se introduce într-un vas 
cu apă şi cu ajutorul unui ac se înţeapă piesa progresiv de la stomac spre 
intestinul gros pentru a se evidenția nivelul până la care a pătruns aerul în tubul 
digestiv. În mod obişnuit după 5-10 minute de viaţă extrauterină aerul pătrunde în 
stomac, după 20-30 minute în ansele jejunale, după circa 6 ore pătrunde în întreg 
intestinul subțire, iar după aproximativ 24 ore se găseşte pe toată întinderea 
colonului. 

6.2.1.6. Aprecierea îngrijirilor acordate nou-născutului după 
naştere 


Pentru a supraviețui, imediat după naştere nou-născutul necesită câteva 
îngrijiri speciale şi anume: 

-  secționarea şi ligaturarea cordonului ombilical; 

-  dezobstrucția orificiilor şi căilor respiratorii de mucozități şi resturile de 

membrane care pot perturba instalarea respirației; 

- spălarea tegumentelor cu apă caldă; 

- prevenirea pierderilor de căldură prin îmbrăcăminte şi temperatura 

optimă a mediului ambiant; 

- alimentarea. 

Expertiza medico-legală va stabili dacă aceste îngrijiri au fost acordate sau 
nu. 

Lipsa de îngrijiri este demonstrată de: 

- urmele de sânge şi vernix caseosa pe tegumente; 

- cordonul ombilical nesecționat; 

- cordonul ombilical rupt sau secționat dar neligaturat; 

- lipsa îmbrăcăminții; 

- lipsa alimentelor în stomac după 1-2 zile. 

În caz de neacordare de îngrijiri, trebuie stabilit dacă este vorba de o 
omisiune involuntară, deci femeia s-a găsit în imposibilitatea de a acorda aceste 
îngrijiri, sau de o omisiune voluntară, când femeia în mod voit nu a acordat 
îngrijirile. 


6.2.1.7. Stabilirea cauzei morții 


Moartea fătului se poate instala: 
- înainte de naştere; 
- în timpul naşterii; 
- după naştere. 
a) Moartea intrauterină poate fi patologică (neviolentă) şi traumatică 
(violentă). 
Cauzele morții patologice sunt reprezentate de: 
* Boli ale mamei (cardiopatii, boli hematologice, afecțiuni hepatice şi 
renale, diabetul zaharat, disgravidii tardive, etc.). 
* Boli ale fătului (malformații congenitale, infecţii intrauterine, boala 
hemolitică a nou-născutului). 
* Boli ale membranelor (placenta previa, oligo sau hidramniosul). 
Moartea violentă apare în traumatisme abdominale puternice suferite de 
mamă (accidente rutiere, cădere, agresiune). 
b) Moartea în timpul naşterii poate fi patologică sau traumatică (violentă). 
Cauzele patologice sunt reprezentate de: 

* Distocii mecanice (vicii de bazin); 

* Distocii de dinamică uterină; 

* Distocii fetale (prezentați patologice, făt voluminos, hidrocefalie 
congenitală); 

* Dezlipirea prematură de placentă; 

* Placenta previa; 

* Hematom retroplacentar. 

Moartea violentă este determinată de traumatismul obstetrical. În 
traumatismul obstetrical leziunile se pot produce în timpul traversării de către făt 
a filierei pelvi-genitale sau prin intervenții obstetricale de extragere a fătului 
(forceps, vidextracție, versiune internă). Pot apărea leziuni variabile localizate 
mai ales la nivelul extremității cefalice (bosa sero-sanguinolentă, cefalhematom, 
fracturi craniene, hemoragii meningeale, intracerebrale), dar şi la alte segmente 
ale corpului (rupturi musculare, fracturi de claviculă, luxații coxo-femurale, etc.). 

c) Moartea după naştere poate fi patologică şi violentă. 

Cauzele cele mai frecvente de moarte patologică sunt: 

* Malformaţii congenitale grave; 

* Boala membranelor hialine; 

* Boala hemolitică a nou-născutului (incompatibilitatea de Rh); 
Infecţii cu debut intrauterin (pneumonii, meningoencefalite, etc.) 
Atelectazia pulmonară primitivă. 

Obiectul pruncuciderii îl constituie moartea violentă care poate fi 
accidentală, comisivă şi omisivă (pruncuciderea pasivă). 

Moartea violentă accidentală a nou-născutului apare în naşteri precipitate, 
ncasistate. Se produce de obicei prin asfixie realizată prin obstruarea orificiilor 
respiratorii (cu lenjerie de pat, placentă, coapsele mamei), aspirare de lichid 
amniotic, circulară de cordon. Mai rar moartea accidentală se poate produce prin 
cădere (naşteri în picioare sau în poziţie şezândă) şi hemoragie placentară. 

Moartea violentă comisivă (pruncuciderea activă sau prin comisiune) se 
realizează prin diverse mijloace: 

*  Asfixie mecanică - este cel mai frecvent mijloc utilizat. Se realizează prin 
modalități diferite: sufocare, sugrumare, obstrucția faringelui, compresiunea 
toraco-abdominală, introducerea în spaţii lipsite de aer (saci de plastic, cutii, etc.), 
înecare, îngropare, aruncare în latrină. 

*  Lovire cu sau de corpuri dure, în special a capului cu apariţia unor leziuni 
traumatice cranio-cerebrale grave, asociate uneori cu leziuni la alte segmente ale 
corpului (fracturi, rupturi de organe, etc). 

* Leziuni prin instrumente ascuţite, localizate mai frecvent la nivelul 
gâtului şi toracelui. 

* Agenti fizici şi chimici - sunt rar întâlniți în pruncucidere. Dintre agenţii 
fizici, cel mai utilizat este temperatura scăzută. 

Pruncuciderea pasivă (prin omisiune) se datoreşte lipsei acordării 
îngrijirilor necesare nou-născutului. Omisiunea poate fi voluntară sau involuntară 


x 
x 

(când mama se află în imposibilitate de a acorda asistenţă copilului prin pierderea 
cunoștinței). 


6.2.2. Examenul mamei 


Examenul mamei pruncucigaşe are două obiective principale: 
- stabilirea semnelor de naştere recentă; 
- aprecierea tulburărilor pricinuite de naştere. 


6.2.2.1. Stabilirea semnelor de naştere recentă 


Stabilirea semnelor de naştere recentă se face prin examen clinic general, 
examen genital şi examinări de laborator. 

La examenul clinic general se pot constata modificări produse de sarcină: 
piementația caracteristică, prezenţa vergeturilor recente, mărirea în volum a 
sânilor. 

La examenul ginecologic, după o naştere recentă se pot evidenția mărirea în 
volum a uterului (apreciată prin fundul uterin şi ecografic), rupturi perineale, 
soluţii de continuitate a colului, prezenţa lohiilor. 

După o naştere la termen fundul uterin este la nivelul ombilicului, apoi 
scade cu 2 laturi de deget pe zi; în ziua a S-a fundul uterului este la jumătatea 
distanţei între ombilic şi pubis; la 10 zile uterul redevine un organ pelvin şi revine 
la forma şi volumul obişnuit după 5-6 săptămâni. 

Lohiile sunt sanguinolente în primele zile după naştere, sero-sanguinolente 
după 3-4 zile şi gălbui albicioase după 10 zile. 

La examenul sânilor se evidenţiază secreție de colostru în primele zile, iar 
secreția lactată propriu-zisă apare după 3-4 zile. 

La examenul de laborator, în frotiul din secreția mamară apar corpusculii 
muriformi în primele 3-4 zile iar reacţiile biologice pentru sarcină pot rămâne 
pozitive până în a 10-a zi după naştere. 


6.2.2.2. Aprecierea tulburărilor pricinuite de naştere 


Tulburările care survin după naştere pot avea cauze şi intensităţi variate: 
tulburări psihoemoționale, hemoragii în timpul naşterii, şoc obstetrical, etc. 
Starea de tulburare pricinuită de naştere se poate stabili cu atât mai exact, cu cât 
acest examen se face mai aproape de momentul naşterii şi constituie obiectul unei 
expertize medico-legale psihiatrice. În cadrul expertizei vor fi studiate cu atenţie 
antecedentele patologice, evoluția sarcinii, constituția somato-psihică, condițiile 
în care a avut loc naşterea. În general tulburările psihice (psihoze, psihopatii) sunt 
agravate de sarcină şi naştere. 

6.2.3. Examenul locului unde s-a produs naşterea 


Examenul locului naşterii poate furniza elemente asupra condiţiilor în care a 
avut loc naşterea. 

La locul unde s-a produs naşterea se pot găsi pete de sânge, urme de lichid 
amniotic, placenta, diferite obiecte utilizate la naştere (rufe, cârpe, foarfeci, cuţit, 
etc.) pătate cu sânge sau lichid amniotic. 

Elementele constatate la locul unde s-a produs naşterea pot furniza date 
foarte importante pentru identificarea mamei pruncucigaşe. 

CAPITOLUL 7 


EXAMINĂRI MEDICO-LEGALE 
REFERITOARE LA PERSOANE ÎN 
VIAŢĂ 


. Aspecte legislative 
. Constatarea şi expertiza medico-legală 


traumatologică 


. Expertiza medico-legală psihiatrică 
. Expertiza medico-legală a capacităţii de 


muncă 


. Expertiza medico-legală a filiaţiei 
. Expertiza medico-legală pentru 


amânarea sau întreruperea executării 
pedepsei privative de libertate pe 
motive medicale 

7. EXAMINĂRI MEDICO-LEGALE 
REFERITOARE LA PERSOANE ÎN 
VIAŢĂ 


7.1. ASPECTE LEGISLATIVE 


Reglementările privind constatarea şi expertiza medico-legală referitoare 
la persoane în viaţă se găsesc în Normele procedurale privind efectuarea 
expertizelor, a constatărilor şi a altor lucrări medico-legale, la secțiunea 4, 
art.26 — 34. 

Constararea şi expertiza referitoare la persoane în viață se efectuează la 
solicitarea organelor de urmărire penală şi a instanțelor de judecată şi constau în 
principal în examinări clinice şi complementare (radiologice, serologice, 
bacteriologice, antropologice, genetice, etc.). 

În conformitate cu art.26 aceste lucrări medico-legale pot avea ca obiect: 

a) constatarea sexului,  virginităţii, capacității sexuale, vârstei, 
conformaţiei sau dezvoltării fizice, precum şi a elementelor necesare 
pentru stabilirea filiaţiei,; 

b) constatarea leziunilor traumatice, a infirmităților şi a stărilor de boală 
consecutive acestora; 

c) constatarea stării obstetricale, cum ar fi sarcina, viduitatea, avortul, 
naşterea, lehuzia; 

d) evaluarea stării de sănătate, având ca scop stabilirea aptitudinilor unei 
persoane de a exercita o anumită activitate sau profesie; 

e) constatarea capacității psihice. 

La art.27 sunt prevăzute situațiile în care expertizele pe persoana în viaţă 
sunt efectuate obligatoriu de o comisie de expertiză, şi se fac referiri la 
componenţa comisiilor în caz de nouă expertiză medico-legală. 

Art.27. — (1) Comisia de expertiză se constituie în mod obligatoriu în 
cazurile în care legea prevede expres acest lucru, precum şi când are ca obiect: 

a) evaluarea capacităţii psihice a unei persoane, în scopul stabilirii 
elementelor necesare pentru aprecierea responsabilităţii penale sau a 
responsabilităţii civile; 

b) amânarea sau întreruperea executării pedepsei privative de libertate, 
din motive medicale; 

c) constatarea stărilor morbide care sunt urmarea unor fapte medicale 
ilicite, a unor deficienţe sau a nerespectării normelor tehnice medicale; 

d) investigarea filiaţiei, 

e) evaluarea capacităţii de muncă, 

f) stabilirea aptitudinilor unei persoane de a exercita o anumită activitate 
sau profesie, precum conducerea de autovehicole, de aparate de zbor, de 
portarmă în cadrul noilor expertize, 

8) efectuarea unei noi expertize medico-legale; 

(2) În cazul efectuării unei noi expertize medico-legale comisia este 
formată din 3 membri, dintre care cel puţin 2 au un grad profesional egal 
sau superior medicului legist care a efectuat prima expertiză, iar la grade 
profesionale egale se va ţine seama de gradul didactic universitar. 

(3) Pot face parte din comisia de expertiză, la solicitarea acesteia, 
medici şi alți specialişti din diferite domenii biomedicale. 

În articolele următoare din secţiunea 4 se găsesc reglementări specifice 
privind diferitele spete de expertize medico-legale referitoare la persoane în viață, 
care vor fi expuse la fiecare tip în parte. 

Unele reglementări privind expertiza şi constatarea medico-legală pe 
persoana în viață se găsesc şi în secţiunea 3 a aceluiaşi act normativ, care se 
referă la regulile generale privind constatările şi expertizele medico-legale, la art. 
13 şi 14. 

Art.13. — (1) Examinările şi cercetările privind persoane în viaţă se 
realizează după verificarea de către medicul legist a identităţii persoanei pe 
baza cărţii de identitate, a adeverinței temporare de identitate sau a 
paşaportului, ale cărui serie şi număr se menţionează în certificatul medico- 
legal. 

(2) În cazul în care persoana examinată nu prezintă actele 
prevăzute la alin.(1), faptul se menţionează în certificatul medico-legal, pentru 
identificare luându-se impresiunile digitale de la indexul stâng pe documentul 
prin care se solicită examinarea. 

Art.14. — (1) Persoanele aflate în stare de reținere vor fi examinate în 
prezenţa personalului de pază de acelaşi sex. 

(2) Persoanele minore se examinează în prezența unuia dintre 
părinți sau a reprezentantului său legal ori, în lipsa acestora, în prezența unui 
membru major al familiei , de acelaşi sex cu minorul. 

În secţiunea 3 a Normelor procedurale la art. 15 şi 16 sunt prevăzute 
situațiile în care persoanele interesate pot solicita examinări în vederea eliberării 
unui certificat medico-legal precum şi persoanele care pot avansa solicitările 
pentru aceste examinări. 

Art.15. — Examinările medico-legale în vederea eliberării certificatelor 
medico-legale, la cererea persoanelor interesate, se referă la: 

a) constatarea virginității, capacităţii sexuale, vârstei, conformaţiei sau 

dezvoltării fizice în circumstanțe precum constarea virginității sau 
deflorării, viol, perversiuni sexuale, obținerea pentru minore a dispensiei 


202 


de vârstă în vederea căsătoriei, precum şi constatarea stării obstetricale 
în cazuri de sarcină, viduitate, avort, naştere, lehuzie; 

b) constatarea leziunilor traumatice recente, înainte de dispariția leziunilor 
externe, dar nu mai târziu de 30 de zile de la data producerii; 

c) constatarea infirmităţilor şi a stărilor de boală consecutive leziunilor 
traumatice certificate conform lit.b); 

d) constatarea capacităţii psihice, în vederea stabilirii capacităţii de 
exercițiu necesare pentru întocmirea unor acte de dispoziţie şi în cazul 
bolnavilor netransportabili, cu suferinţe evolutiv letale sau aflați în stare 
gravă în condiţii de spitalizare; 

e) constatarea stării de sănătate, având ca scop stabilirea aptitudinilor 
unei persoane de a exercita o anumită activitate sau profesie. 

Art.16. — Solicitările de examinare în vederea eliberării certificatelor 

medico-legale, la cererea persoanelor interesate, pot fi înaintate de către: 

a) persoana în cauză, dacă a împlinit vârsta de 16 ani; 

b) părinți, pentru copiii sub vârsta de 16 ani; 

c) tutore sau autoritatea tutelară, pentru persoanele puse sub tutelă, 
precum şi de curator, în cazul în care s-a instituit curatela; 

d) persoanele care îi îngrijesc pe minori, altele decât cele prevăzute la 
lit.a), b) şi c); 

e) directorul unităţii, pentru persoanele internate în cămine, spitale, 
internate şcolare, precum şi în alte asemenea instituţii, 

f) comandantul locului de deţinere, pentru persoanele condamnate, şi 
organul de urmărire penală sau instanța de judecată pentru persoanele 
aflate în stare de reținere sau de deținere, 

8) orice altă persoană, pentru copiii găsiți, pentru persoanele debile 
mintal, pentru cei care nu se pot îngriji singuri şi nici nu Sunt în 
îngrijirea cuiva; 

h) orice altă persoană juridică, pe bază de contract, pentru asigurații sau 
angajaţii săi. 


7.2. CONSTATAREA ŞI EXPERTIZA MEDICO-LEGALĂ 
TRAUMATOLOGICĂ 


Constatarea şi expertiza medico-legală traumatologică face parte integrantă 
din categoria expertizelor şi constatărilor referitoare la persoana în viaţă. În 
practica medico-legală, constatarea şi expertiza medico-legală a leziunilor 
traumatice poate fi solicitată în principal în caz de agresiuni, accidente rutiere, 
accidente de muncă, viol cu violență, etc. 

Obiectivele de bază ale constatării şi expertizei medico-legale traumatologice 
sunt următoarele: 

- demonstrarea realității traumatismului; 

- stabilirea timpului scurs de la producerea leziunilor; 

- precizarea tipului de agent traumatic; 

- aprecierea mecanismului de producere a leziunilor; 

- aprecierea gravităţii leziunilor (precizarea timpului de îngrijiri medicale, 
stabilirea sechelelor morfofuncționale post-traumatice precum şi a altor 
împrejurări menite să contribuie la încadrarea juridică a faptei). 

Pentru rezolvarea multiplelor obiective ale acestei spețe de expertiză se 
impune efectuarea unor examinări clinice şi paraclinice, în funcţie de specificul 
cazului. 

Constatarea şi expertiza medico-legală referitoare la persoane se efectuează 
în general prin examinarea nemijlocită a persoanei, dar, în unele cazuri se poate 
efectua pe baza unor acte medicale doveditoare a unor leziuni post-traumatice. 

În cazul examinării unei persoane care prezintă leziuni traumatice recente se 
practică un examen obiectiv medico-legal în scopul constatării şi descrierii 
leziunilor. Descrierea se face sistematic, începând de la extremitatea cefalică şi 
terminând cu membrele inferioare, respectându-se toate criteriile morfologice 
descriptive (denumirea leziunii, localizarea precisă, forma, dimensiunile, 
înclinația, culoarea, aspectul marginilor şi unghiurilor în caz de plăgi, 
modificările de vecinătate). Aceste criterii trebuie respectate şi în descrierea 
leziunilor traumatice în actele medicale (foi de observaţie, protocoale operatorii, 
buletine de examinare clinică, etc.) 

În general, la examinarea persoanelor se vor lua în considerare numai 
elementele obiective, neţinându-se cont de acuzele subiective atunci când nu au 
substrat morfologic, fiind ştiută tendința spre supralicitare a unor acuze de către 
unele persoane cu scopul de a impresiona. 

Atunci când medicul legist sau comisia de expertiză consideră că se impune 
efectuarea unor examinări clinice şi paraclinice de specialitate (ORL, 
oftalmologice, stomatologice, chirurgicale, ortopedice, radiologice, etc.), 
persoana va fi trimisă pentru efectuarea acestor examinări în unităţi şi servicii 
medicale de profil. 

e Demonstrarea realităţii traumatismului se bazează pe evidenţierea 
leziunilor traumatice prin examinarea nemijlocită a persoanei, examinări clinice 
şi paraclinice. În situaţia în care constatarea sau expertiza medico-legală se 
efectuează la un interval mare de timp de la traumatism, demonstrarea realității 
traumatismului se bazează pe examinarea documentației medicale a cazului din 
care trebuie să rezulte aspectele lezionale, evoluţia, tratamentul aplicat, 
complicațiile, etc. 

e Stabilirea timpului scurs de la producerea leziunilor se bazează 
pe modificările secvențiale pe care le suferă leziunile traumatice în timp. De 
exemplu echimoza are o culoare roşie-violacee în primele ore, albastră-violacee 
în primele 3-4 zile, cafenie până spre ziua a 7-a şi gălbuie după 7-8 zile. Plăgile 
simple se cicatrizează per primam în circa 7-8 zile. În caz de fracturi, se pot face 
aprecieri referitoare la data producerii traumatismului în funcție de modificările 
radiologice ale calusului. 

e Precizarea tipului de agent traumatic se poate face în funcție de 


caracteristicile morfologice ale leziunii. De exemplu excoriațiile semilunare sunt 
produse prin compresiune cu unghiile; o plagă cu margini neregulate, cu punți 
tisulare între buzele plăgii se produce prin acțiunea unui corp dur contondent; o 
plagă cu margini netede, fără punți tisulare, în formă de fantă, cu ambele unghiuri 
ascuţite, se produce prin lovire cu un instrument înțepător-tăietor cu două tăişuri 
(şiş). 

e Aprecierea mecanismului de producere a leziunilor se referă la 
încadrarea într-unul din mecanismele lezionale de bază: lovirea activă 
(accelerația), lovirea pasivă (dezacceleraţia), compresiunea sau în categoria 
mecanismelor complexe (de exemplu lovirea urmată de cădere sau lovirea urmată 
de cădere şi compresiune). Precizarea acestui aspect se bazează pe localizarea 
topografică a leziunilor şi aspectul acestora. De exemplu, prezența unor leziuni 
pe regiuni corporale ascunse (regiunea orbito-palpebrală) indică mecanismul de 
lovire activă; leziunile localizate pe părți proeminente (genunchi, coate, etc.) se 
pot produce atât prin lovire activă cât şi pasiv (prin cădere); leziunile cu caracter 
bipolar se pot produce în cadrul unor mecanisme asociate (lovire urmată de 
cădere) sau prin compresiune. 

e Aprecierea gravitătii leziunilor constă în precizarea timpului de 
îngrijiri medicale necesar vindecării leziunilor, stabilirea complicaţiilor, a 
sechelelor morfofuncționale precum şi a altor împrejurări menite să contribuie la 
încadrarea juridică a faptei (prevăzute de art. 182 C.P.). 

Precizarea acestor aspecte are o importanță deosebită întrucât contribuie la 
încadrarea juridică a faptei. În conformitate cu prevederile art. 180-182 Cod 
Penal din titlul II — infracțiuni contra persoanei — capitolul I , secțiunea II — 
lovirea şi vătămarea integrității corporale sau a sănătăţii - încadrarea juridică a 
faptei se face în funcție de gravitatea leziunilor apreciabilă prin timpul de îngrijiri 
medicale necesar vindecării, precum şi prin apariția unor consecințe post- 
traumatice. 

Redăm mai Jos conţinutul acestor articole din Codul Penal cu modificările 
aduse prin Legea nr.197/2000 pentru modificarea şi completarea unor dispoziții 
din Codul Penal. 

Art, 180. — (1) Lovirea sau orice acte de violență cauzatoare de suferințe 
fizice se pedepsesc cu închisoare de la o lună la 3 luni sau cu amendă. 

(11) Faptele prevăzute la alin.l săvârşite asupra membrilor 
familiei se pedepsesc cu închisoare de la 6 luni la un an sau cu amendă. 

(2) Lovirea sau actele de violenţă care au pricinuit o vătămare 
ce necesită pentru vindecare îngrijiri medicale de cel mult 20 de zile se 
pedepsesc cu închisoare de la 3 luni la 2 ani sau cu amendă. 

(2!) Faptele prevăzute la alin.2 săvârşite asupra membrilor 
familiei se pedepsesc cu închisoare de la unu la 2 ani sau cu amendă. 

Acţiunea penală se pune în mişcare la plângerea prealabilă a persoanei 
vătămate. În cazul faptelor prevăzute la alin. 1]! şi 2', acțiunea penală se pune în 
mişcare şi din oficiu. 

Împăcarea părţilor înlătură răspunderea penală. 

Art. 181. — (1) Fapta prin care s-a pricinuit integrității corporale sau 
sănătăţii o vătămare care necesită pentru vindecare îngrijiri medicale de cel 
mult 60 de zile se pedepseşte cu închisoare de la 6 luni la 5 ani. 

(1!) Fapta prevăzută la alin.l săvârşită asupra membrilor 
familiei se pedepseşte cu închisoare de la unu la 5 ani. 

Acţiunea penală se pune în mişcare la plângerea prealabilă a persoanei 
vătămate. În cazul faptelor prevăzute la alin.I! acțiunea penală se pune în 
mişcare şi din oficiu. 

Împăcarea părţilor înlătură răspunderea penală, producându-şi efectele şi 
în cazul în care acțiunea penală a fost pusă în mişcare din oficiu. 

Art. 182. - Fapta prin care s-a pricinuit integrităţii corporale sau sănătăţii o 
vătămare care necesită pentru vindecare îngrijiri medicale mai mult de 60 de 
zile, sau care a produs vreuna din următoarele consecinţe: pierderea unui simţ 
sau organ, încetarea funcționării acestora, o infirmitate permanentă fizică ori 
psihică, sluțirea, avortul, ori punerea în primejdie a vieţii persoanei se 
pedepseşte cu închisoare de la 2 la 7 ani. 

Când fapta a fost săvârşită în scopul producerii consecinţelor prevăzute la 
alineatul precedent, pedeapsa este închisoarea de la 3 la 10 ani. 

Tentativa faptei prevăzute la alin.2 se pedepseşte. 

Deci, în conformitate cu prevederile legii penale leziunile care necesită până 
la 20 zile îngrijiri medicale pentru vindecare se încadrează la art. 180 C.P. 
(lovirea şi alte violenţe), cele care necesită între 21 şi 60 zile îngrijiri medicale se 
încadrează la art. 181 C.P. (vătămarea corporală), iar leziunile care necesită peste 
60 zile îngrijiri medicale se încadrează la art. 182 C.P. (vătămarea corporală 
gravă). În plus, la art. 182 C.P., indiferent de timpul de îngrijiri medicale, se 
încadrează leziunile care produc vreuna din următoarele consecinţe: 

- pierderea unui simţ sau organ, încetarea funcționării acestora; 

-  infirmitatea permanentă fizică sau psihică; 

-  sluțirea; 

- avortul post-traumatic; 

- punerea în primejdie a vieții persoanei. 

La art. 183 C.P. sunt incriminate faptele prevăzute în art. 180 — 182 C.P. 
care au avut ca urmare moartea victimei (lovirile sau vătămările cauzatoare de 
moarte), iar la art. 184 C.P. fapte prevăzute în art. 180-182 C.P. produse din 
culpă (vătămarea corporală din culpă). 

Art. 163. — Dacă vreuna dintre faptele prevăzute în art. 180-182 a avut ca 
urmare moartea victimei, pedeapsa este închisoarea de la 5 la 15 ani. 

Art. 184. — Fapta prevăzută în art.180 alin.2 care a pricinuit o vătămare ce 
necesită pentru vindecare îngrijiri medicale mai mult de 10 zile, precum şi cea 

prevăzută în art. 151, săvârşite din culpă, se pedepseşte cu închisoare de la o 
lună la 3 luni sau cu amendă. 

Dacă fapta a avut vreuna din urmările prevăzute în art.182 alin. 1, pedeapsa 
este închisoarea de la 3 luni la 2 ani sau amenda. 

Când săvârşirea faptei prevăzută în alin.] este urmarea nerespectării 
dispozițiilor legale sau a măsurilor de prevedere pentru exerciţiul unei profesii 
sau meserii, ori pentru îndeplinirea unei anume activităţi, pedeapsa este 
inchisoarea de la 3 luni la 2 ani sau amenda. 

Fapta prevăzută în alin.2 dacă este urmarea nerespectării dispozițiilor 
legale sau a măsurilor de prevedere arătate în alineatul precedent se pedepseşte 
cu închisoare de la 6 luni la 3 ani. 

Pentru faptele prevăzute în alin. 1 şi 3, acțiunea penală se pune în mişcare 
la plângerea prealabilă a persoanei vătămate. Împăcarea părților înlătură 
răspunderea penală. 

Aprecierea timpului de îngrijiri medicale necesar vindecării leziunilor 

Timpul de îngrijiri medicale necesar vindecării unei leziuni trebuie apreciat 
pe baza unor criterii obiective şi riguros ştiinţifice. Timpul de îngrijiri medicale 
reprezintă durata efectivă de vindecare a unei leziuni, la care, în unele cazuri, se 
adaugă timpul necesar recuperării funcţionale (de exemplu. în caz de fracturi). În 
practica medico-legală trebuie să se țină cont de faptul că timpul de îngrijiri 
medicale nu coincide întotdeauna cu incapacitatea temporară de muncă stabilită 
prin certificate de concediu medical. Un alt aspect care trebuie subliniat pentru 
activitatea practică este acela că timpul de îngrijiri medicale nu se poate 
suprapune în toate cazurile cu durata spitalizării, aceasta putând să fie mai mare 
sau mai mică decât timpul real necesar vindecării leziunilor. Prima situație se 
întâlneşte în caz de prelungiri nejustificate a perioadei de internare iar cea de-a 
doua în special în cazuri de fracturi, când internarea se face de cele mai multe ori 
numai pentru diagnostic, reducere şi imobilizare, continuând imobilizarea la 
domiciliu. 

Timpul de îngrijiri medicale apreciat în constatările şi expertizele medico- 
legale traumatologice trebuie să reflecte în mod real gravitatea leziunii. 

În general leziunile care necesită sub 20 zile îngrijiri medicale, 
sunt reprezentate de leziuni de părți moi, vindecate per primam, fără tulburări 
funcționale. 

Leziunile care necesită între 21-60 zile îngrijiri medicale 
includ leziuni de părți moi complicate (plăgi suprainfectate, hematoame 
suprainfectate), leziuni care produc tulburări funcţionale, necesitând tratament 
chirurgical sau balneo-fizio-terapic, fracturi simple, care se rezolvă prin 
imobilizare şi nu necesită balneo-fizio-terapie, leziunile viscerale care nu produc 
complicații. 

Leziunile care necesită peste 60 zile îngrijiri medicale sunt 
reprezentate de fracturi care nu pot fi rezolvate prin imobilizare simplă şi necesită 

intervenție chirurgicală, fracturi complicate, leziuni viscerale complicate, stări 
sechelare post-traumatice, etc. 

Pierderea unui simț sau organ ori încetarea funcţionării 
acestora. Din punct de vedere morfologic şi funcţional, prin organ, se înțelege o 
formaţiune anatomică cu structură, vascularizație şi inervaţie proprie, care 
îndeplineşte independent sau împreună cu un organ simetric (în cazul organelor 
pereche) o anumită funcţie. Din punct de vedere anatomic, se consideră pierdere 
de organ şi situația în care se pierde unul din organele pereche. Pierderea unui 
organ pereche nu echivalează însă, în toate cazurile cu pierderea funcției 
respective. De exemplu, pierderea unui rinichi nu constituie pierderea funcției 
aparatului urinar, pierderea unui ochi nu constituie pierderea unui simţ (pierderea 
vederii). Există situații în care pierderea unui organ unic este suplinită funcțional 
de alte structuri cu funcție asemănătoare. De exemplu, după pierderea splinei, 
funcția acestui organ va fi suplinită de celelalte structuri limfoide din organism, 
deci, în acest caz nu se poate vorbi de pierderea unei funcţii. Pe de altă parte, 
pierderea unei funcții nu semnifică în mod obligatoriu pierderea anatomică a 
organului respectiv. De exemplu, pierderea funcției vizuale după leziuni ale 
sistemului nervos central, cu păstrarea intactă a globilor oculari. 

În activitatea practică, un aspect destul de controversat se referă la pierderea 
unor dinți. Din punct de vedere anatomic, dinţii nu sunt organe propriu-zise, ei 
reprezentând componente a aparatului masticator. Pierderea unuia sau mai multor 
dinți nu poate fi considerată ca pierdere de organ şi nu determină pierderea 
funcției masticatorii. Pierderea acestei funcții poate fi întâlnită în leziuni grave 
ale mandibulei sau în caz de anchiloze temporo-mandibulare post-traumatice. 

Infirmitatea permanentă fizică sau psihică, reprezintă o 
modificare morfologică şi/sau funcțională cu caracter permanent şi ireversibil. 
Putem vorbi despre infirmitate numai după epuizarea tuturor mijloacelor 
terapeutice de recuperare. 

Noţiunea de infirmitate nu trebuie confundată cu noţiunea de invaliditate. 
Invaliditatea implică în mod obligatoriu un deficit funcţional care se repercutează 
asupra capacității de muncă. Infirmitatea poate să fie sau să nu fie însoțită de 
invaliditate. 

Sluțirea este o modificare morfologică ireversibilă care prejudiciază în 
mod evident estetica unui segment anatomic. Când o astfel de modificare se 
localizează la nivelul feţei se vorbeşte de "desfigurare". 

Sluţirea poate fi stabilită numai după epuizarea tuturor mijloacelor de 
chirurgie plastică reparatorie. 

În practica curentă se utilizează destul de des şi termenul de "prejudiciu 
estetic". Acest termen se referă în general la modificări estetice mai puţin 
pronunțate şi care nu pot fi încadrate în noțiunea de sluțire. 

În cazuri tipice, cum ar fi amputaţii parţiale ale nasului, pavilionului urechii, 
a unor părți de membre, aprecierea sluțirii se poate face la scurt timp după 
producerea leziunii, deoarece în aceste cazuri nu mai există nici o posibilitate de 

reparare chirurgicală a prejudiciului. În cele mai multe cazuri, precizarea 
caracterului ireversibil al prejudiciului încadrabil în noţiunea de sluțire, nu se 
poate face decât la intervale mai mari de timp, după epuizarea tuturor procedeelor 
de chirurgie plastică reparatorie. 

Avortul post-traumatic. În cazul avortului post-traumatic, expertiza 
medico-legală trebuie să elucideze următoarele aspecte: 

- demonstrarea existenţei sarcinii; 

- constatarea leziunilor traumatice în etajul abdominal inferior; 

- stabilirea raportului de cauzalitate între traumatism şi avort. 

În principiu, se admite că uterul gravid este accesibil traumei 
transabdominale numai din luna a IV-a de sarcină. 

Punerea în primejdie a vieţii victimei. Prin leziuni primejdioase 
pentru viață se înţeleg leziuni de gravitate mare care ar fi putut produce moartea 
victimei în lipsa unui tratament medico-chirurgical precoce şi calificat. 

În aprecierea periculozităţii pentru viaţă a unor leziuni traumatice trebuie să 
se țină cont de gravitatea inițială a leziunii şi de posibilitatea apariției unor 
complicații grave, care, în lipsa unui tratament adecvat, pot duce la moarte, 
precum şi de particularitățile individuale de reacție. 

În esență, aprecierea medicului legist privind punerea în primejdie a vieții 
victimei trebuie să se bazeze pe potenţialul de periculozitate a unei leziuni, a 
cărei gravitate, în sine sau prin complicaţii, poate duce la moarte în cadrul unei 
evoluţii obişnuite şi în lipsa unui tratament adecvat. 

În practica medico-legală se pot întâlni cazuri “limită” care pot ridica 
probleme de interpretare (de exemplu plagă toracică penetrantă cu hemotorace 
sau pneumotorace minim). În aceste cazuri este recomandabil ca definitivarea 
concluziilor referitoare la periculozitatea pentru viaţă a leziunilor să se facă 
numai după vindecarea clinică, pe baza studierii foarte atente a întregii 
documentații medicale. 

Din practica medico-legală reiese că există diferenţe de interpretare 
referitoare la punerea în primejdie a vieții victimei, generate în special de cazurile 
“limită”, care pot duce la concluzii diferite ale medicilor legişti. Pentru evitarea 
acestor aspecte şi adoptarea unei conduite unitare, se impune o analiză 
minuțioasă a fiecărui caz în parte pentru o apreciere corectă şi obiectivă a 
gravității inițiale a leziunii şi potențialului de periculozitate prin apariția unor 
complicaţii legate cauzal de traumatismul respectiv. 

În general, în activitatea practică există tendinţa de a face aprecieri asupra 
periculozității pentru viață a unei leziuni numai atunci când este vorba de o 
agresiune. Această tendință este eronată şi nejustificată, întrucât în cadrul unei 
practici medico-legale unitare se impune obligativitatea întocmirii unor acte 
medico-legale complete în toate cazurile, indiferent de împrejurările în care s-au 
produs leziunile traumatice (agresiuni, accidente de circulaţie, accidente de 
muncă, etc.). 

Redăm în continuare câteva din principalele leziuni şi modificări post- 
traumatice considerate în practica medico-legală ca fiind primejdioase pentru 
viaţă: 

e traumatisme cranio-cerebrale cu leziuni meningo-cerebrale grave 
(contuzie cerebrală, dilacerare cerebrală, hematom extra sau subdural cu 
fenomene de compresiune cerebrală, hemoragie subarahnoidiană şi 
intracerebrală) cu sau fără fracturi craniene, care determină modificări 
neurologice grave sau necesită intervenţie chirurgicală de urgenţă; 

e traumatisme vertebro-medulare cu manifestări neurologice grave; 

e traumatisme toracice închise sau deschise cu leziuni ale viscerelor 
intratoracice (leziuni pleuropulmonare cu hemopneumotorace, leziuni 
cardiace); 

e traumatisme abdominale închise sau deschise cu hemoperitoneu sau 
peritonită prin lezarea viscerelor abdominale; 

e stările de comă după leziuni traumatice grave; 

e complicaţii septice grave post-traumatice cu stări septice şi 
septicopiemice; 

e stări de şoc (şoc hipovolemic după hemoragii externe şi interne, şoc 
traumatic după traumatisme cu hematoame multiple, fracturi multiple, 
etc.); 

e insuficiență respiratorie acută după fracturi costale extinse cu volet 
costal, hemopneumotorace masiv. 

Toate elementele care au stat la baza efectuării constatării sau expertizei 
traumatologice sunt consemnate într-un raport de constatare sau expertiză 
medico-legală. 

Raportul de constatare sau expertiza medico-legală traumatologică trebuie 
să cuprindă următoarele părți: 

e preambulul; 

e istoricul faptelor; 

e partea descriptivă; 

e concluzii. 

În preambul se consemnează numele, prenumele, funcţia şi gradul 
profesional al medicului legist sau a membrilor comisiei care au efectuat 
expertiza, data şi locul examinării, date referitoare la ordonanța prin care s-a 
solicitat lucrarea (număr, dată, organ emitent), obiectivele constatării sau 
expertizei şi date privind identitatea persoanei examinate (nume, prenume, vârstă, 
domiciliu). 

La istoricul faptelor se consemnează pe scurt date legate de 
împrejurările în care s-a produs traumatismul, obținute de la organul de cercetare 
penală sau de la persoana examinată. 

În partea descriptivă se consemnează mai multe categorii de date: 

a) date extrase din actele medicale puse la dispoziție de organul de 

de observaţie clinică, certificate şi referate medicale, buletine de 
examinare clinică şi paraclinică); 

b) datele examenului obiectiv medico-legal cu descrierea morfologică 
amănunțită a leziunilor constatate cu ocazia examinării nemijlocite a 
persoanei; 

c) datele examinărilor de specialitate (clinice şi paraclinice) solicitate de 
medicul legist sau comisia de expertiză în vederea stabilirii 
diagnosticului, a complicațiilor traumatismului sau a sechelelor 
morfofuncționale post-traumatice. 

Concluziile vor preciza în general următoarele aspecte: 

- dacă persoana examinată prezintă leziuni traumatice (demonstrarea 

realității traumatismului); 

- mecanismul de producere a leziunilor traumatice; 

- vechimea leziunilor post-traumatice; 

- timpul de îngrijiri medicale necesar vindecării leziunilor. 

La concluzii, se va consemna, când este cazul, existenţa vreuneia din 
consecinţele prevăzute de art. 182 Cod Penal. 

În cazul în care în evoluţia leziunilor menţionate în raportul de constatare 
sau expertiză apar date medicale noi, complicaţii sau sechele, se poate efectua o 
completare la raport. Conform art. 11 alin (4) din Normele procedurale privind 
efectuarea  expertizelor,  constatărilor şi altor lucrări medico-legale, 
completarea poate fi efectuată numai de către medicul legist care a efectuat 
prima constatare sau expertiză. 

În cazul în care examinarea pentru constatarea leziunilor traumatice şi a 
consecinţelor acestora se face la solicitarea persoanei examinate, metodologia de 
lucru este similară ca şi în cazurile în care examinarea este cerută de organele 
judiciare. În aceste cazuri, în urma examinării persoanei se întocmeşte un 
certificat medico-legal. Din punct de vedere al conţinutului, părțile 
constitutive ale certificatului medico-legal întocmit în caz de leziuni traumatice 
sunt similare cu cele ale raportului de constatare şi expertiză medico-legală 
traumatologică (preambul, istoricul faptelor, parte descriptivă şi concluzii). 


7.3. EXPERTIZA MEDICO-LEGALĂ PSIHIATRICĂ 
7.3.1. Generalităţi. Aspecte legislative. 


Pe parcursul dezvoltării societăţii s-a creat premiza conform căreia o 
persoană nu poate fi trasă la răspundere pentru actele pe care le comite dacă nu 
este în deplinătatea facultăților mintale. 

Examinarea medico-legală psihiatrică are rolul de a furniza Justiţiei 
elemente menite să stabilească responsabilitatea unei persoane implicate în 
săvârşirea unei infracțiuni, aflată deci sub incidenţa legii penale sau să ateste 

sănătatea mintală în cazuri cu implicaţii civile (capacitatea de a testa, de a 
întocmi un act de vânzare-cumpărare, de donaţie, etc.). 

Expertiza medico-legală psihiatrică este o activitate interdisciplinară care are 
ca scop depistarea tulburărilor psihopatologice şi a influențelor pe care acestea le 
au asupra capacităţii individului de a putea aprecia conținutul şi consecințele 
faptelor sale, precum şi a posibilităţii individului de a-şi exprima liber voinţa faţă 
de un anumit act pe care l-a comis. 

Sarcina fundamentală a expertizei medico-legale psihiatrice este de a aprecia 
discernământul persoanei, cu referire specială la starea psihică în momentul 
săvârşirii faptei. 

Discernământul este definit (după V.Predescu şi colab.) ca fiind funcţia 
psihică de sinteză prin care o persoană este în măsură să conceapă planul unei 
acțiuni, etapele ei de desfăşurare precum şi consecințele săvârşirii acesteia. Deci 
este capacitatea persoanei de a-şi organiza motivat acţiunea. 

Expertiza medico-legală psihiatrică reprezintă o probă ştiinţifică care are 
rolul de a ajuta justiția în aprecierea responsabilităţii penale sau civile. Din punct 
de vedere juridic responsabilitatea presupune prezenţa discernământului în 
momentul săvârşirii faptei. Pentru aprecierea discernământului în practica 
expertizei medico-legale psihiatrice se utilizează o metodologie adecvată prin 
care se analizează structura personalității subiectului expertizei şi structura 
conştiinţei acestuia. 

Personalitatea reprezintă totalitatea însuşirilor psihice ale persoanei (gândire, 
percepții, senzaţii, caracter, temperament, etc.). Termenul de structură a 
personalităţii se referă la organizarea psihică a subiectului. În aprecierea structurii 
personalităţii trebuie să se țină cont de nivelul de dezvoltare intelectuală, 
experiența de viață a subiectului precum şi gradul de instruire (generală şi 
profesională). În general, structura personalității individului poate fi matură, 
imatură, dizarmonică , neurotică, psihotică, deteriorată. 

În psihiatrie termenul de conştiinţă este interpretat diferit. Pentru J. Delay, 
conştiinţa se identifică cu vigilența. K.Jaspers defineşte conştiinţa ca fiind “viața 
psihică la un moment dat”. Conştiinţa poate fi definită ca o sinteză a funcțiilor 
psihice superioare cu ajutorul căreia individul se integrează în mediul ambiant. 

În structura conştiinţei se pot distinge patru niveluri: 

- conştiinţa elementară care asigură orientarea temporo-spaţială; se 

confundă cu starea de veghe sau cu vigilenţa ; 

- conştiinţa operaţional-logică care permite reflectarea obiectivă a 
realităţii prin asigurarea coerenţei proceselor intelectuale, percepturale şi 
de gândire; 

- conştiinţa axiologică care asigură aprecierea valorilor în funcție de 
criteriile sociale curente; 

- conştiinţa etică care permite individului să diferențieze binele de răul pe 
care faptele sale le pot produce societăţii. 

În aprecierea structurii conştiinţei trebuie luaţi în considerare o serie de 
factori ca starea de oboseală, consumul de alcool sau existenţa unei stări 
deosebite precum frica, izolarea, ameninţarea, aceste elemente putând oferi 
indicii asupra circumstanțelor în care s-a comis fapta. 

Aspectele procedurale şi organizatorice ale expertizei medico-legale 
psihiatrice sunt prevăzute de unele articole din Codul Penal şi Codul de 
Procedură Penală, precum şi de actele normative referitoare la organizarea şi 
funcționarea instituțiilor de medicină legală din țara noastră. Aceste aspecte 
trebuie prezentate în contextul unor noțiuni elementare de drept legate nemijlocit 
de obiectul şi obiectivele expertizei medico-legale psihiatrice. 

În materie de drept penal în conformitate cu art.17 C.P. infracțiunea este 
singurul temei al răspunderii penale şi reprezintă fapta care prezintă pericol 
social, săvârşită cu vinovăţie şi prevăzută de legea penală. 

In temeiul art. 18 C.P. fapta care prezintă pericol social este orice acțiune 
sau inacţiune prin care se aduce atingere uneia din valorile ocrotite de lege şi 
pentru sancţionarea căreia este necesară aplicarea unei pedepse. 

Conform art.19 C.P. vinovăţie există când fapta care prezintă pericol 
social este săvârşită cu intenţie sau din culpă. Fapta este săvârşită cu intenţie 
când infractorul prevede rezultatul faptei sale, urmărind producerea lui prin 
săvârşirea acelei fapte sau când prevede rezultatul faptei sale şi deşi nu-l 
urmăreşte, acceptă posibilitatea producerii lui. Fapta este săvârşită din culpă. 
când infractorul prevede rezultatul faptei sale, dar nu-l acceptă, socotind fără 
temei că el nu se va produce sau când nu prevede rezultatul faptei sale, deşi 
trebuia şi putea să-l prevadă. 

În Codul Penal, la art. 48 este definit termenul juridic de iresponsabilitate, 
care înlătură răspunderea penală. 

Art. 48. — Nu constituie infracțiune fapta prevăzută de legea penală, dacă 
făptuitorul, în momentul săvârșirii faptei, fie din cauza alienaţiei mintale, fie din 
alte cauze, nu putea să-şi dea seama de acțiunile sau inacțiunile sale, ori nu 
putea fi stăpân pe ele. 

Responsabilitatea este de asemenea un termen juridic care implică 
posibilitatea tragerii la răspundere penală. Din punct de vedere medical 
responsabilitatea poate fi definită ca fiind totalitatea particularităților psihice ale 
persoanei care o fac capabilă să înțeleagă conţinutul şi consecinţele faptelor sale. 

La art.49 C.P. este prevăzută relația între starea de beţie completă produsă 
de alcool sau alte substanţe şi responsabilitatea penală. 

Art. 49. - Nu constituie infracțiune fapta prevăzută de legea penală, dacă 
făptuitorul, în momentul săvârșirii faptei, se găsea, datorită unor împrejurări 
independente de voinţa sa, în stare de beţie completă produsă de alcool sau de 
alte substanţe. 

Starea de beție voluntară completă produsă de alcool sau de alte substanțe 
nu înlătură caracterul penal al faptei. Ea poate constitui, după caz, o 
circumstanța atenuantă sau agravantă. 

Art. 50 C.P. exceptează de răspunderea penală faptele săvârşite de minori 
iar la art. 99 C.P. sunt prevăzute limitele răspunderii penale în cazul minorilor. 

Art. 50. — Nu constituie infracțiune fapta prevăzută de legea penală, 
săvârşită de un minor care la data comiterii acesteia nu îndeplinea condiţiile 
legale pentru a răspunde penal. 

Art. 99. - Minorul care nu a împlinit vârsta de 14 ani nu răspunde penal. 

Minorul care are vârsta între 14 şi 16 ani răspunde penal, numai dacă se 
dovedeşte că a săvârşit fapta cu discernământ. 

Minorul care a împlinit vârsta de 16 ani răspunde penal. 

În Codul de Procedura Penală la art. 117 sunt prevăzute situaţiile în care 
expertiza medico-legală psihiatrică este obligatorie şi se fac referiri la modul de 
efectuare. 

Art.117.- Efectuarea unei expertize psihiatrice este obligatorie în cazul 
infracțiunii de omor deosebit de grav, precum şi atunci când organul de 
urmărire penală sau instanța de judecată are îndoială asupra stării psihice a 
învinuitului sau inculpatului. 

Expertiza în aceste cazuri se efectuează în instituţii sanitare de specialitate. 
În vederea efectuării expertizei, organul de cercetare penală cu aprobarea 
procurorului sau instanța de judecată dispune internarea  învinuitului ori 
inculpatului pe timpul necesar. Această măsură este executorie şi se aduce la 
îndeplinire, în caz de opunere, de organele de poliţie. 

Deci, expertiza medico-legală psihiatrică este obligatorie în cazul omorului 
deosebit de grav sau când organul de urmărire penală sau instanța de judecată are 
îndoieli asupra stării psihice a faptuitorului. 

Aprecierea “îndoielii” asupra stării psihice comportă subiectivism care poate 
duce la o creştere a numărului de expertize medico-legale psihiatrice. Într-un 
studiu efectuat la Institutul de Medicină Legală Cluj-Napoca în care au fost 
analizate noile expertize medico-legale psihiatrice pe o perioadă de 5 ani (1990-— 
1994) s-a constatat că în circa 60 % din cazurile solicitate în materie penală, 
discernământul a fost păstrat. Acest aspect denotă faptul că nu în toate cazurile 
solicitarea expertizei medico-legale psihiatrice este justificată. Rezultate 
asemănătoare au fost constatate în cadrul unui studiu al noilor expertize medico- 
legale psihiatrice efectuate la Institutul de Medicină Legală Cluj-Napoca în 
perioada 1995-1998. Aprecierea “îndoielii” trebuie să se bazeze pe criterii 
obiective, cum ar fi: comportamentul şi conduita anormală în timpul săvârşirii 
faptei, lipsa unui mobil evident al faptei, conduita anormală a persoanei în timpul 
fazei de urmărire penală şi a procesului penal, existența unor acte medicale care 
atestă o afecțiune psihică în antecedente care a necesitat un tratament de 
specialitate. 

În domeniul dreptului civil, expertiza medico-legală psihiatrică poate fi 
solicitată în principal în următoarele situații: 

- stabilirea capacităţii psihice în momentul întocmirii unor acte civile 
(testament, act de vânzare-cumpărare, act de donație); 

- desfacerea căsătoriei pe motiv de boală psihică; 

- încredințarea creşterii şi educării minorilor rezultați din căsătorie; 

- punerea sub interdicție; 

- evaluarea capacității de muncă în vederea obținerii unor pensii de 

întreţinere. 

Cadrul organizatoric şi modul de efectuare a expertizelor medico-legale 
psihiatrice sunt reglementate de art. 28 şi 29 din Normele procedurale privind 
efectuarea expertizelor, a constatărilor şi a altor lucrări medico-legale — 
secțiunea 4 (constatarea şi expertiza medico-legală referitoare la persoana în 
viaţă). 

Art.28. - (1) Expertiza medico-legală psihiatrică se face numai prin 
examinarea nemijlocită a persoanei, în cadrul unei comisii alcătuite dintr-un 
medic legist, care este preşedintele comisiei, şi 2 medici psihiatri. Aceste comisii 
nu se pot organiza la nivelul cabinetelor medico-legale. 

(2) Expertizele medico-legale psihiatrice se efectuează la sediul instituţiilor 
medico-legale, cu următoarele excepții, dacă se efectuează prima expertiză: 

a) în cazul bolnavilor psihici cronici, când transportul şi examinarea 
acestora nu se pot face în siguranță deplină, comisia de expertiză medico-legală 
psihiatrică efectuează examinarea în cadrul spitalelor de psihiatrie sau în cadrul 
secţiilor de psihiatrie ale spitalelor penitenciare; 

b) în cazul persoanelor aflate în arest preventiv comisia de expertiză 
medico-legală psihiatrică poate efectua examinarea şi în cadrul secţiilor de 
psihiatrie ale spitalelor penitenciare, putând coopta în comisia de expertiză pe 
medicul şef de secţie, dacă este medic primar; 

c) în cazul bolnavilor netransportabili, cu suferințe evolutiv letale sau 
aflaţi în stare gravă în condiții de spitalizare comisia se poate deplasa la patul 
bolnavului pentru efectuarea expertizei numai în situaţia în care această lucrare 
este necesară în vederea incheierii unui act de dispoziţie. Asigurarea 
transportului de la şi la sediul instituției medico-legale se face de către familia 
sau aparținătorii persoanei respective. 

(3) Membrii comisiei sunt desemnați după cum urmează: 

a) la nivelul institutelor de medicină legală directorul institutului 
desemnează, prin dispoziţie scrisă, un medic legist primar şi 2 medici psihiatri 
specialişti sau primari ce pot fi cooptați şi din cadrul spitalelor clinice de 
psihiatrie, prin propunerea nominală şi de comun acord cu conducerea unităţilor 
sanitare respective, sau al unor unități medico- sanitare prestatoare de servicii, 
acreditate de Ministerul Sănătăţii, şi cu avizul Consiliului superior de medicină 
legală; 

b) la nivelul serviciilor de medicină legală judeţene medicul şef 
desemnează, prin dispoziţie scrisă, un medic legist primar şi 2 medici psihiatri 
din cadrul secţiei de psihiatrie a spitalului judeţean respectiv sau al unor unităţi 

medico-sanitare prestatoare de servicii, acreditate de Ministerul Sănătăţii, cu 
aprobarea nominală a direcţiei de sănătate publică judeţene, cel puţin unul 
dintre cei 2 psihiatri trebuind să fie medic primar psihiatru. 

(4) Expertiza medico-legală psihiatrică se efectuează numai pentru o 
anumită faptă sau circumstanță, având ca obiective principale stabilirea 
capacității psihice la momentul comiterii unei fapte prevăzute de legea penală 
sau al exercitării unui drept, a capacității psihice la momentul examinării şi 
aprecieri asupra periculozității sociale şi necesităţii instituirii măsurilor de 
siguranță cu caracter medical. 

Art.29. — În vederea efectuării expertizei psihiatrice se pun la dispoziţia 
comisiei toate documentele din dosar, necesare pentru efectuarea expertizei. În 
cazul în care expertiza priveşte persoane minore, dosarul va conţine şi ancheta 
socială, precum şi datele privind performanţa şcolară. 


7.3.2. Obiectivele şi metodologia expertizei medico- 
legale psihiatrice. 


Expertiza medico-legală psihiatrică trebuie să soluţioneze următoarele 
obiective: 

> stabilirea existenţei tulburărilor psihice cu precizarea cadrului nozologic 

şi a diagnosticului în momentul examinării; 

> stabilirea structurii personalităţii şi a structurii conştiinţei subiectului; 

> excluderea simulării sau disimulării unei boli psihice; 

> stabilirea capacităţii psihice în momentul examinării şi în momentul 

săvârşirii faptei; 

> aprecieri asupra gradului de periculozitate a subiectului; 

> satabilirea măsurilor de siguranţă cu caracter medical în cazurile în care 

subiectul prezintă pericol social (potenţial infractogen). 

Măsurile de siguranţă cu caracter medical sunt prevăzute în Codul Penal, 
la art. 113 (obligarea la tratament medical) şi la art. 114 (internarea medicală). 

Art. 113.- Dacă făptuitorul, din cauza unei boli ori a intoxicării cronice 
prin alcool, stupefiante sau alte asemenea substanțe, prezintă pericol pentru 
societate, poate fi obligat a se prezenta în mod regulat la tratament medical până 
la însănătoşire. 

Când persoana faţă de care s-a luat această măsură nu se prezintă regulat 
la tratament, se poate dispune internarea medicală. 

Dacă persoana obligată la tratament este condamnată la pedeapsa 
detențiunii pe viață sau la pedeapsa închisorii, tratamentul se efectuează şi în 
timpul, executării pedepsei. 

Măsura obligării la tratament medical poate fi luată în mod provizoriu şi în 
cursul urmăririi penale sau al judecății. 

Art. 114. - Când făptuitorul este bolnav mintal ori toxicoman şi se află într- 
o stare care prezintă pericol pentru societate, se poate lua măsura internării 
într-un institut medical de specialitate, până la însănătoşire. 

Această măsură poate fi luată în mod provizoriu şi în cursul urmăririi 
penale sau al judecății. 

Referitor la măsurile de siguranță cu caracter medical, în contextul 
prevederilor Codului Penal, în practică putem întâlni trei situaţii distincte: 

>  făptuitorul prezintă tulburări psihice care nu îi conferă iresponsabilitate, 

dar necesită tratament care se poate efectua şi în condiţii de penitenciar, 
în cazul în care a fost condamnat la o pedeapsă privativă de libertate; 

> făptuitorul prezintă tulburări psihice care îl fac iresponsabil dar nu 

conferă grad de periculozitate socială, putând fi tratat ambulator (la nivel 
de laboratoare de sănătate mintală sau dispensare teritoriale); 

> făptuitorul prezintă tulburări psihice grave care îi conferă 

iresponsabilitate şi grad sporit de periculozitate socială, necesitând 
internare într-o instituție medicală de specialitate (secţii închise de 
bolbavi psihici cronici). 

Sub aspect metodologic expertiza medico-legală psihiatrică se efectuează la 
solicitarea organelor de urmărire penală sau a instanţelor de judecată de către o 
comisie de expertiză. 

Comisia este alcătuită dintr-un medic primar legist, care este preşedintele 
comisiei şi doi medici psihiatri specialişti sau primari. În cazul în care subiectul 
expertizei este un minor este indicat ca unul din medicii psihiatri să fie specialist 
de psihiatrie infantilă. 

De obicei expertiza medico-legală psihiatrică se face prin internarea 
subiectului în unităţi de psihiatrie, aceasta permiţând o investigare completă a 
cazului prin examinări clinice şi paraclinice, precum şi o supraveghere atentă, 
evitându-se astfel posibilitatea simulării sau disimulării unei afecțiuni psihice. 

În cazuri rare şi numai atunci când există elemente clinice suficiente şi o 
documentație medicală elocventă, cu internări recente, expertiza se poate face 
ambulator. 

În timpul internării se efectuează un examen psihic complet precum şi toate 
investigaţiile clinice şi paraclinice care se impun în funcție de specificul cazului. 
O examinare foarte importantă pentru conturarea structurii personalității 
subiectului este examenul psihologic. Acest examen, mai ales atunci când este 
repetat, poate contribui în mare măsură la stabilirea diagnosticului şi formularea 
concluziilor. 

Organele de urmărire penală sau instanțele de judecată care solicită 
expertiza au obligaţia să pună la dispoziția comisiei dosarul complet al cauzei, 
care trebuie să cuprindă acte medicale referitoare la antecedentele 
psihopatologice şi ancheta socială care să conțină date referitoare la 
performanţele şcolare, viața de familie, comportamentul la locul de muncă şi în 

societate. Din documentaţia pusă la dispoziție trebuie să reiasă amănunţit modul 
şi împrejurările în care a fost comisă infracțiunea. 

În cazul în care infractorul a fost descoperit imediat sau la scurt timp după 
săvârşirea faptei se procedează la efectuarea unui examen psihic preliminar. 
Această examinare se face ambulator de către o comisie formată dintr-un medic 
legist şi doi medici psihiatri. Deşi ambulatorie, examinarea este foarte importantă 
întrucât poate surprinde trăsăturile psihopatologice ale infractorului la scurt timp 
după săvârşirea faptei. 

Constatările şi concluziile comisiei de expertiză sunt consemnate într-un 
raport de expertiză medico-legală. 

Raportul de expertiză medico-legală psihiatrică cuprinde următoarele părți: 
preambul, istoric, parte descriptivă şi concluzii. 

În preambul se consemnează date referitoare la membrii comisiei 
(numele, prenumele, funcția şi gradul profesional), data şi locul efectuării 
expertizei, numărul şi data ordonanţei prin care organul judiciar solicită 
expertiza, obiectivele expertizei şi datele de identitate a persoanei examinate. 

La istoric se descriu date referitoare la fapta comisă de persoana 
examinată. 

În partea descriptivă sunt consemnate antecedentele psihopatologice 
ale persoanei şi se descriu amănunţit toate examinările care au stat la baza 
efectuării expertizei (examen psihic, examen psihologic şi examinări paraclinice). 

Concluziile raportului de expertiză medico-legală psihiatrică trebuie să 
precizeze următoarele aspecte: 

- dacă subiectul expertizei prezintă tulburări psihice, iar în caz afirmativ se 

va preciza diagnosticul bolii sau a sindromului psihic; 

- tulburările psihice caracteristice care pot fi corelate cu fapta comisă; 

-  discernământul în momentul comiterii faptei (păstrat, abolit sau 

diminuat); 

- recomandări privind aplicarea măsurilor de siguranţă cu caracter 

medical, în conformitate cu prevederile art. 113 şi 114 C.P. (în cazul în 
care subiectul prezintă potențial infractogen). 


7.3.3. Aspecte particulare ale expertizei medico-legale 
psihiatrice la minori 


Problema responsabilități penale a minorului prezintă aspecte variate legate 
de vârstă. Astfel, în conformitate cu art.99 Cod Penal minorul care nu a împlinit 
vârsta de 14 ani nu răspunde penal, minorii cu vârsta cuprinsă între 14 şi 16 ani 
răspund penal numai dacă se dovedeşte că au săvârşit fapta cu discernământ, iar 
minorii care au împlinit vârsta de 16 ani răspund penal. 

În aprecierea discernământului la minori trebuie să se ţină cont de 
particularitățile psihice ce caracterizează această etapă de viaţă, precum şi de 
existenţa relativ frecventă a unor schimbări comportamentale legate de pubertate. 

Metodologia efectuării expertizei medico-legale psihiatrice la minori este 
similară cu cea expusă anterior cu menţiunea că în aceste cazuri se recomandă ca 
unul din membrii comisiei să fie specialist de psihiatrie infantilă. Date extrem de 
utile în cazul expertizării minorilor le oferă ancheta socială, care trebuie să fie cât 
mai amănunţită. 

În cazul expertizării minorilor trebuie să se pună accent pe măsurile cu 
caracter educativ, în acest scop fiind utilă cooptarea în comisie a unor 
psihopedagogi. 

Când subiectul expertizei prezintă tulburări psihice cu potențial infractogen 
se va propune aplicarea măsurilor prevăzute de art. 104 C.P. — internarea într- 
un centru de reeducare — sau a art.105 C.P. — internare într-un institut medical 
educativ. 

Art. 104. - Măsura educativă a internării într-un centru de reeducare se ia 
în scopul reeducării minorului, căruia i se asigură posibilitatea de a dobândi 
învățătura necesară şi o pregătire profesională potrivit cu aptitudinile sale. 

Măsura internării se ia față de minorul în privința căruia celelalte măsuri 
educative sunt neindestulătoare. 

Art. 105.- Măsura internării într-un institut medical — educativ se ia faţă de 
minorul care, din cauza stării sale fizice sau psihice, are nevoie de un tratament 
medical şi de un regim special de educaţie. 

Aceste măsuri se iau pe un timp nedeterminat, însă nu pot dura decât până la 
împlinirea vârstei de majorat. După împlinirea vârstei de 18 ani, instanţa de 
judecată poate dispune prelungirea internărilor pe o perioadă de cel mult doi ani, 
aceasta în situaţia în care consideră că internarea nu şi-a atins scopul (art.106 
C.P.). 

În funcţie de specificul cazului, comisia de expertiză poate propune 
internarea subiectului expertizat într-o secție de neuro-psihiatrie infantilă urmată 
de dispensarizare. 


7.3.4. Interpretarea stării de ebrietate şi a alcoolismului 
în practica juridică şi medico-legală 


Din punct de vedere juridic, în contextul art.49 Cod Penal beţia voluntară 
nu înlătură răspunderea penală. Singura formă de beţie care conferă 
iresponsabilitate este cea produsă independent de voinţa persoanei în cauză. 

În interpretarea juridică a stării de beţie voluntară se porneşte de la premiza 
că oamenii trebuie să cunoască efectele consumului de alcool şi deci, trebuie să 
prevadă aceste efecte. Mai mult, consumul intenționat de alcool ca element 
adjuvant în scopul comiterii unei infracțiuni (beţia intenționată), constituie o 
circumstanță agravantă. Deci, în cazul săvârşirii unor fapte în stare de beție 
voluntară, se consideră că persoana în cauză a acţionat cu discernământ. 

Referitor la beţia produsă independent de voința persoanei, sigurul aspect 
care poate fi luat în considerare este beţia accidentală. Această formă este extrem 

de rară putându-se întâlni la persoane care lucrează în distilerii de băuturi 
alcoolice sau la copii. Dacă este dovedită, starea de beţie accidentală înlătură 
răspunderea penală. 

Un aspect mai controversat îl reprezintă beţia patologică. Beţia patologică 
este o formă a beţiei voluntare caracterizată prin apariția unor tulburări grave, 
paradoxale, cu amnezie totală, după consumul unor cantităţi mici de alcool. În 
stare de beţie patologică se pot comite fapte extrem de variate, de gravitate 
variabilă, adeseori absurde şi bizare. În general, beţia patologică conferă 
iresponsabilitate. Ţinând cont de acest aspect precum şi de faptul că beţia 
patologică este invocată adeseori de infractor pentru a înlătura răspunderea 
penală, se impune ca această stare să fie demonstrată ştiinţific printr-un examen 
psihic complet şi investigaţii paraclinice adecvate. Se recomandă utilizarea 
testului de provocare prin administrare controlată de alcool cu monitorizarea 
clinică şi paraclinică a subiectului. În acest mod se poate evita simularea stărilor 
de beţie patologică. S-au întâlnit în practica medico-legală cazuri în care a fost 
simulată simptomatologia unei beţii patologice după administrare i.v. de ser 
fiziologic unor subiecți care credeau că li se administrează alcool. Etiologic, beţia 
patologică poate apare cel mai frecvent după traumatisme cranio-cerebrale grave 
cu leziuni sechelare, meningo-encefalite sau în evoluţia etilismului cronic. 

Etilismul cronic poate determina tulburări psihice foarte variate. În formele 
grave poate duce la psihoze cu degradarea marcată a personalităţii şi alterarea 
capacității psihice. 


7.3.5. Principalele entități nosologice întâlnite în 
practica expertizei medico-legale psihiatrice 


Psihopatiile  Psihopatiile reprezintă cele mai frecvente afecţiuni psihice 
întâlnite în practica expertală medico-legală psihiatrică. Psihopatia este o entitate 
nosologică a cărei trăsătură fundamentală este reprezentată de tulburările de 
adaptare la viaţa familială şi socio-profesională, fiind considerată limitrofă 
normalului. Pentru această entitate s-au folosit mai multe denumiri: anetopatie, 
caracteropatie, dezechilibru mintal,  oligotimie, personalitate anormală, 
sociopatie, etc. Sub aspect evolutiv psihopatia poate fi permanentă, episodică şi 
periodică. După gravitate putem întâlni forme uşoare, medii şi grave. În funcţie 
de tabloul clinic există foarte multe forme de psihopatii: astenică, excitabil- 
explozivă, impulsivă, isterică, paranoică, etc. Multitudinea formelor pot ridica 
uneori probleme dificile de diagnostic mai ales în cazurile cu tendinţă la simulare 
sau cu elemente paranoide sau schizoide. Oricât de polimorf ar fi grupul 
psihopatiilor ele au o trăsătură comună: prezenţa tulburărilor de comportament cu 
păstrarea în limite normale a facultăţilor intelectuale. În general psihopaţii nu 
prezintă alterări ale discernământului fiind responsabili pentru faptele comise. 

Oligofreniile Din punct de vedere patogenetic oligofrenia se caracterizează 
prin lipsa de dezvoltare sau oprirea în dezvoltare a funcțiilor de cunoaştere, ca 

urmare a unor suferinţe cerebrale. Poate avea caracter ereditar sau poate apare în 
cursul primei copilării. Caracteristicile principale ale oligofreniilor sunt 
reprezentate de deficitul global al funcției de cunoaştere, deficit intelectual şi 
sugestibilitate ridicată. 

În funcţie de severitatea deficitului intelectual există 3 grade de oligofrenie: 
grad I (debilitate mintală), grad II (imbecilitate) şi grad III (idioţie). Elementul cel 
mai important pentru stabilirea gradului de oligofrenie este coeficientul de 
inteligenţă (QT), care se calculează după formula: 

Ver 

în care Vp = vârsta psihică şi Vcr = vârsta cronologică 

De asemenea pentru încadrarea în gradul de oligofrenie se poate utiliza 
gradul de recuperabilitate care se determină prin teste psihometrice utilizând 
scala Binet-Simon. 

Debilitatea mintală este cea mai frecventă formă de oligofrenie. Este o 
formă uşoară de oligofrenie caracterizată printr-un QI cuprins între 50-70 ceea ce 
corespunde unei vârste psihice de aproximativ 8 — 10 ani. 

Imbecilitatea este forma medie de oligofrenie caracterizată printr-un QI între 
20-50 corespunzând unei vârste psihice de 3 — 7 ani. 

Idioția reprezintă o formă gravă de oligofrenie cu QI sub valoarea de 20, 
care corespunde unei vârste de până la 3 ani. 

Expertiza medico-legală psihiatrică în cazuri de oligofrenie nu ridică 
probleme deosebite întrucât în majoritatea cazurilor există o documentaţie 
medicală elocventă, boala fiind depistată în general în perioada primei copilării 
sau a şcolarizării. Probleme mai deosebite pot apărea în cazurile "limită" 
respectiv în formele uşoare de boală. În aceste situaţii se impune o observaţie 
clinică atentă şi examinări paraclinice pentru aprecierea gradului de dezvoltare 
intelectuală şi a capacității psihice. 

Formele uşoare de oligofrenie nu alterează de regulă discernământul. În 
formele medii şi grave, capacitatea psihică este afectată, discernământul fiind 
diminuat sau abolit. 

Psihozele Psihozele reprezintă un cadru nosologic larg, caracterizat printr-o 
complexitate mare de simptome. Elementul esențial îl constituie pierderea 
capacității de autoapreciere a propriei boli la care se adaugă tulburări cognitive de 
conştiinţă, cu alterarea personalităţii şi comportamente inadecvate, lipsite de o 
reală capacitate de discernere a faptelor. 

Există foarte multe forme de psihoze care pot fi sistematizate în: 

> psihoze hipertimice sau afective (maniacală, melancolică, maniaco- 

depresivă); 

> psihoze hipotimice sau schizofrenii; 

> psihoze paralogice sistematizate (parafrenia, paranoia). 

În practica expertizei medico-legale psihiatrice diagnosticul psihozelor nu 
ridică de obicei probleme deosebite, exceptând cazurile în care boala debutează 

cu o infracțiune. Unii autori vorbesc în această situație despre "debutul medico- 
legal" al psihozelor. 

În general în perioadele critice psihoticii sunt lipsiţi de discernământ, iar în 
perioadele de remisiune au discernământul diminuat. 

Având în vedere potențialul crescut de periculozitate pe care îl conferă 
psihozele, în aceste cazuri trebuie să se pună un accent deosebit pe propunerea 
măsurilor de siguranță cu caracter medical în funcție de gravitatea bolii, stadiul 
evolutiv şi potențialul infractogen (obligare la tratament sau internare 


obligatorie). 
x x 


x 


În cadrul unui studiu efectuat la Institutul de Medicină Legală Cluj-Napoca 
pe o perioadă de 5 ani, în care au fost analizate noile expertize medico-legale 
psihiatrice, s-a constatat că afecțiunile cel mai frecvent întâlnite au fost 
psihopatiile urmate de oligofrenii, psihoze, demente, tulburări de comportament 
şi etilism cronic. Ca tip de infracțiune, pe prim plan s-au situat infracțiunile 
contra avutului personal şi obştesc (furt, tâlhărie, distrugere) urmate de infracțiuni 
contra vieţii (omor, tentative de omor, pruncucidere), vătămare corporală, viol, 
etc. 


7.4. EXPERTIZA MEDICO-LEGALĂ A CAPACITĂȚII DE 
MUNCĂ 


7.4.1. Generalităţi. Aspecte legislative 


Expertiza medico-legală a capacității de muncă face parte integrantă din 
categoria constatărilor şi expertizelor medico-legale referitoare la persoana în 
viaţă. 

În conformitate cu prevederile art.26 şi 27 din Normele procedurale 
privind efectuarea expertizelor, a constatărilor şi a altor lucrări medico- 
legale, expertiza medico-legală pentru evaluarea capacității de muncă se 
efectuează la cererea organelor judiciare de o comisie de expertiză. La art. 32 din 
acelaşi act normativ se precizează componenţa comisiei de expertiză. 

Art.32. Expertiza medico-legală a capacităţii de muncă se face de către o 
comisie care este formată dintr-un medic legist, care este preşedintele comisiei, 
un medic specialist în funcţie de afecțiunile cercetate şi un medic specialist în 
expertiza medicală a capacităţii de muncă. 

În practica medico-legală, în majoritatea cazurilor, expertiza medico-legală 
pentru evaluarea capacităţii de muncă este solicitată după traumatisme produse în 
condiţii variate (accidente de muncă, accidente de circulaţie, agresiuni), care prin 
consecințele lor determină scăderea sau pierderea capacităţii de muncă, temporar 
sau definitiv. 

În cazul unei infracţiuni contra vieţii, integrităţii corporale şi sănătăţii unei 
persoane, indiferent dacă aceasta a fost săvârşită cu intenție sau din culpă, după 
rezolvarea laturii penale, uneori apare necesitatea reparării prejudiciului material 
creat ca urmare a infracțiunii. Acest aspect este reglementat de Codul Civil la 
art. 998 şi 999. 

Art. 998. Orice faptă a omului, care cauzează altuia prejudiciu, obligă pe 
acela din a cărui greşeală s-a ocazionat, a-l repara. 

Art. 999. Omul este responsabil nu numai de prejudiciul ce a cauzat prin 
fapta sa, dar şi de acela ce a cauzat prin neglijența sau prin imprudenţa sa. 

Aceste reglementări sunt de ordin general şi se referă la despăgubirea 
materială a daunelor rezultate dintr-o acțiune comisivă sau omisivă. Pe lângă 
compensarea materială pe care o poate solicita pentru valoarea bunurilor 
deteriorate în cadrul unei contravenţii sau infracţiuni soldate cu leziuni corporale, 
victima poate solicita despăgubiri materiale referitoare la diferenţa de retribuție 
pe perioada incapacității temporare de muncă, diferența de retribuţie în cazul 
necesităţii schimbării locului de muncă, cheltuieli pentru îngrijiri medicale sau 
asigurarea unei retribuţii periodice în cazul unei invalidități permanente. 

Expertiza medico-legală a capacităţii de muncă poate fi solicitată şi în cazul 
unor afecţiuni netraumatice cum ar fi stabilirea posibilității de încadrare în 
muncă, stabilirea aptitudinilor de a exercita o anumită profesie, acordarea unor 
pensii de întreținere. De exemplu, în caz de divorţ, când unul din parteneri nu are 
nici o posibilitate de întreţinere (de obicei soţia), solicită stabilirea unei pensii; 
pentru aceasta se face o evaluare a gradului de invaliditate consecutiv afecțiunilor 
contractate în perioada căsătoriei. 


7.4.2. Obiectivele şi metodologia expertizei medico- 
legale a capacităţii de muncă 


În practica curentă expertiza medico-legală a capacităţii de muncă intră în 
atribuţiile reţelei sanitare curativo-profilactice, respectiv a Comisiilor de 
Expertiză Medicală şi Recuperare a Capacităţii de Muncă (C.E.M.R.C.M.) şi a 
Institutului de Expertiză şi Recuperare a Capacităţii de Muncă. 

Expertiza medico-legală pentru evaluarea capacității de muncă se efectuează 
pe baza aceloraşi principii metodologice ca şi cele utilizate în expertiza medicală 
a capacității de muncă. 

În general activitatea de expertiză medicală a capacităţii de muncă se 
bazează pe datele explorărilor morfofuncţionale raportate la solicitările locului de 
muncă. 

Obiectivele de bază ale expertizei medicale a capacității de muncă sunt 
următoarele: 

> stabilirea diagnosticului clinic şi funcțional; 

> evaluarea gradului deficienței funcţionale; 

> analiza locului de muncă; 

> stabilirea planului de recuperare. 

Diagnosticul clinic şi funcţional se bazează pe anamneză, investigaţii 
clinice şi paraclinice complete, precum şi pe explorări funcționale, în funcție de 
specificul cazului. 

Evaluarea gradului deficienței funcţionale prezintă o importanță deosebită 
şi constituie o sinteză a tuturor examinărilor efectuate. Deficitul funcţional poate 
fi cuantificat în 4 niveluri: 

* uşor, când s-a pierdut între 20 şi 35% din capacitatea funcţională a 

organismului; 

* mediu, când s-a pierdut între 36 şi 45% din capacitatea funcțională; 

* accentuat, când s-a pierdut între 46 şi 50% din capacitatea funcțională; 

* grav, când s-a pierdut peste 50% din capacitatea funcțională globală a 

organismului. 

Deficitul funcțional uşor nu afectează capacitatea de muncă a subiectului. 
Deficitul mediu şi accentuat determină reducerea capacității de muncă iar 
deficitul funcţional grav conferă pierderea capacităţii de muncă. 

Analiza locului de muncă se face prin evaluarea caracterului solicitărilor 
locului de muncă: energetice, psihice şi senzoriale. Cercetarea condiţiilor de 
muncă se face prin interogatoriu şi activitate de teren. 

Evaluarea capacităţii de muncă se referă la încadrarea într-unul din cele 3 
grade de invaliditate: 

e Gradul I de invaliditate- care semnifică pierderea totală a capacităţii de 
muncă şi imposibilitatea de a se autoîngriji, necesitând ajutorul din partea altei 
persoane; 

e Gradul II de invaliditate- care constă în pierderea totală a capacităţii de 
muncă cu posibilitatea persoanei de a se autoîngriji; 

e Gradul III de invaliditate- care reprezintă reducerea capacităţii de muncă 
în proporţie de până la 50%, persoana în cauză putând să-şi continue activitatea 
profesională cu program redus. 

Deciziile comisiilor de expertiză medicală şi recuperare a capacităţii de 
muncă au valabilitate limitată, de 6 luni pentru invaliditatea de grad III şi de un 
an pentru invaliditatea de grad I şi II, după aceste intervale procedându-se la 
revizuirea medicală a cazului. 

Stabilirea planului de recuperare se referă la aplicarea unor măsuri 
complexe medicale, vocațional-profesionale şi sociale, îndividualizate în funcție 
de particularitățile fiecărui caz. 

În practica medico-legală curentă expertiza medico-legală a capacităţii de 
muncă îmbracă 2 aspecte: 

- Expertiza capacităţii de muncă post-traumatice care se referă la 
stabilirea invalidităţii legate de traumatisme; 

- Expertiza capacității de muncă netraumatice care constă în evaluarea 
invalidității consecutive unor afecțiuni patologice. 

Expertiza capacităţii de muncă post-traumatice are următoarele obiective 

principale: 

> Diagnosticul afecțiunii post-traumatice şi a deficienței funcţionale se 
bazează pe investigaţii clinice şi paraclinice complete, în funcție de 
caracteristicile cazului. 

Stabilirea raportului de cauzalitate între traumatism şi afecțiunea _ 
incriminată. În acest sens trebuie demonstrată realitatea traumatismului şi că 
afecțiunea a apărut ca o consecință directă a traumatismului respectiv şi nu a fost 
preexistentă acestuia. Rezolvarea obiectivă a acestui aspect impune studiul 
documentației medicale complete referitoare la leziunile traumatice suferite, 
evoluția şi tratamentul acestora, precum şi a documentaţiei medicale din care să 
rezulte starea de sănătate anterior producerii traumatismului incriminat. 

> Evaluarea capacității de muncă se face în mod obişnuit prin încadrarea într- 
unul din cele 3 grade de invaliditate. În situaţia în care instanța de judecată 
solicită în mod expres, reducerea capacității de muncă se poate evalua procentual. 
Aceasta se întâlneşte îndeosebi în cazurile în care deficitul funcțional este mai 
redus, nepermiţând încadrarea în nici un grad de invaliditate şi se solicită pentru a 
se putea cuantifica despăgubirile materiale. Evaluarea capacității de muncă poate 
ridica probleme mai deosebite în cazurile în care persoana expertizată este în 
vârstă sau prezintă afecţiuni patologice preexistente. În aceste cazuri trebuie să se 
țină cont că în momentul traumatismului persoana prezenta deja o invaliditate 
prin vârstă sau prin afecțiuni patologice, care nu poate fi pusă pe seama 
traumatismului, deci trebuie să se facă o disjungere între invaliditatea 
preexistentă şi cea consecutivă traumatismului incriminat. Practic în aceste 
situații se impune evaluarea invalidităţii preexistente şi trebuie apreciat dacă 
traumatismul a agravat sau nu invaliditatea şi în ce măsură. 

> Stabilirea caracterului temporar sau permanent al invalidităţii. Caracterul 
permanent poate fi stabilit numai după epuizarea tuturor mijloacelor terapeutice 
de recuperare şi în situațiile în care a fost demonstrat cu certitudine caracterul 
ireversibil al afecțiunii incriminate. În general este indicat ca expertiza medico- 
legală să se efectueze după un interval de timp mai mare de la momentul 
traumatismului şi după epuizarea oricărei posibilităţi de recuperare. În practica 
expertală nu sunt rare cazurile în care persoana expertizată nu cooperează, 
refuzând efectuarea tratamentului medico-chirurgical recomandat, urmărind prin 
aceasta obţinerea unui beneficiu material. În aceste cazuri în raportul de expertiză 
se va consemna necesitatea intervenției şi invaliditatea se va acorda numai până 
la efectuarea intervenţiei recomandate. 

În situaţia în care posibilităţile de recuperare sunt parţiale sau îndoielnice 
invaliditatea se va acorda pe o perioadă limitată, în general de 6 luni pentru 
gradul III şi un an pentru gradele I şi II, cu reexaminarea cazului după epuizarea 
intervalului acordat. 

Obiectivele expertizei medico-legale a capacității de muncă 
netraumatice se referă la stabilirea diagnosticului morfofunctional al afecțiunilor 

patologice invalidante, la evaluarea capacității de muncă (a gradului de 
invaliditate) şi stabilirea caracterului invalidității (temporar sau permanent). 

Sub aspect metodologic expertiza medico-legală a capacității de muncă se 
face prin examinarea nemijlocită a persoanei de către o comisie de expertiză. 

Comisia de expertiză este alcătuită dintr-un medic legist, care este 
preşedintele comisiei, un medic specialist în expertiza medicală a capacităţii de 
muncă şi unul sau mai mulți medici de diferite specialităţi, în funcție de 
afecțiunea sau afecțiunile invocate. 

În stabilirea diagnosticului clinic şi a deficitului funcţional persoana 
expertizată va fi trimisă pentru examinări clinice, paraclinice şi explorări 
funcţionale complete. În unele cazuri, pentru o examinare cât mai completă se 
impune internarea în unități spitaliceşti specializate, în funcție de profilul cazului. 

La solicitarea comisiei de expertiză organul judiciar care a dispus expertiza 
are obligația să pună la dispoziţia comisiei întreaga documentaţie necesară, din 
care să rezulte starea de sănătate anterioară traumatismului, precum şi evoluţia, 
complicațiile şi tratamentul leziunilor traumatice. 

Toate elementele care au stat la baza efectuării expertizei sunt consemnate 
într-un raport de expertiză medico-legală. 

Raportul de expertiză medico-legală pentru evaluarea capacității _de_ 
muncă cuprinde următoarele părți: preambul, istoricul faptelor, partea descriptivă 
ŞI concluzii. 

Preambulul conţine date referitoare la comisia de expertiză (numele, 
prenumele, funcția şi gradul profesional al membrilor comisiei), date privind 
ordonanța de efectuare (număr, data, organ judiciar emitent), obiectivele 
expertizei, datele de identitate ale persoanei expertizate (nume, prenume, vârsta, 
domiciliul). 

La istoricul faptelor se consemnează cronologic toate datele extrase 
din documentația medicală a cazului referitoare la traumatismul inițial, evoluția, 
complicațiile şi tratamentul aplicat. De asemenea se vor consemna eventualele 
afecțiuni preexistente care pot avea legătură cu soluționarea obiectivă a cazului. 

În partea descriptivă se consemnează toate examinările clinice, 
paraclinice şi explorările funcționale efectuate în vederea realizării expertizei, cu 
precizarea diagnosticului afecțiunii post-traumatice, a gradului deficienței 
funcționale, a tratamentului recomandat şi a posibilităţilor recuperatorii. 

Concluziile trebuie să specifice următoarele aspecte: 

- precizarea realității traumatismului; 

- diagnosticul sechelelor morfofuncționale; 

- raportul de cauzalitate între traumatism şi afecțiunile post-traumatice 
constatate; 

- evaluarea capacității de muncă corespunzător unuia din cele 3 grade de 
invaliditate; 

- posibilitățile de recuperare parțială sau completă, spontană sau 

recomandă reexaminarea cazului după un anumit interval de timp. 
În cazul expertizei capacităţii de muncă netraumatice concluziile vor preciza 
următoarele aspecte: 

- stabilirea diagnosticului afecțiunilor invalidante cu precizarea gradului 
deficienței funcționale; 

- evaluarea capacităţii de muncă corespunzător celor 3 grade de 
invaliditate; 

- stabilirea caracterului temporar sau permanent al invalidităţii; în caz de 
invaliditate temporară se va recomanda reexaminarea cazului după un 
anumit interval de timp. 


7.5. EXPERTIZA MEDICO - LEGALĂ A FILIAȚIEI 
7.5.1. Generalităţi. Aspecte legislative. 


Expertiza medico-legală a filiației este o formă de activitate expertală 
medico-legală referitoare la persoana în viață care are ca scop stabilirea 
paternității unui copil şi în cazuri foarte rare stabilirea maternității copilului. 

Filiaţia este raportul de descendență biologică între părinți şi copii rezultat 
din şirul continuu al naşterilor. 

Din punct de vedere juridic filiaţia este reglementată de Codul Familiei la 
capitolul II, secțiunea I- filiația față de mamă şi secţiunea II - filiația față de tată. 

Filiaţia față de mamă este prevăzută în Codul Familiei la art. 47 — 52. 
Conform acestor prevederi, filiația faţă de mamă rezultă din actul naşterii şi se 
dovedeşte prin certificatul constatator al naşterii. Dacă naşterea nu a fost 
înregistrată în registrul de stare civilă sau dacă a fost trecut în registrul de stare 
civilă ca născut din părinți necunoscuţi, recunoaşterea se poate face prin 
declaraţie la serviciul de stare civilă fie printr-un înscris autentic, fie prin 
testament. Recunoaşterea care nu corespunde adevărului poate fi contestată de 
orice persoană interesată. Dovada filiației faţă de mamă se poate face în faţa 
instanței judecătoreşti prin orice mijloc de probă. 

Acţiunea pentru stabilirea filiației față de mamă aparține numai copilului, ea 
putând fi pornită de reprezentantul legal în cazul în care copilul este minor sau 
este pus sub interdicţie. 

În practica curentă expertiza medico-legală pentru stabilirea filiaţiei faţă de 
mamă se poate solicita în cazul schimbării copiilor în maternități şi secții de 
neonatologie, a furtului de copii, în cazul copiilor abandonaţi. 

Filiaţia faţă de tată este reglementată de art. 53 — 61 din Codul Familiei şi 
se referă la două aspecte distincte: făgada paternității şi stabilirea paternității 
copilului născut în afara căsătoriei. 

Tăgada paternităţii. Copilul născut în timpul căsătoriei are ca 
tată pe soţul mamei. Copilul născut după desfacerea căsătoriei, declararea 
nulității sau anularea căsătoriei are ca tată pe fostul soț al mamei dacă a fost 
conceput în timpul căsătoriei şi naşterea a avut loc înainte ca mama să fi 
contractat o nouă căsătorie. Paternitatea poate fi tăgăduită dacă este cu neputinţă 
ca soțul mamei să fie tatăl copilului (depărtarea dintre soți, infidelitatea soției, 
absenţe prelungite de la domiciliu, detenţie, incapacitate sexuală sau de procreare 
a soţului). 

Activitatea de tăgăduire a paternității poate fi pornită numai de soţ, 
moştenitorii acestuia putând continua acțiunea începută de acesta. Dacă soțul este 
pus sub interdicţie, acţiunea poate fi pornită de tutore cu încuviințarea autorității 
tutelare. 

Acţiunea în tăgăduirea paternității se prescrie în termen de 6 luni de la data 
când tatăl a luat la cunoştinţă despre naşterea copilului. 

Stabilirea paternității copilului născut în 
afara căsătoriei. Copilul născut în afara căsătoriei are aceleaşi drepturi 
cu cel din căsătorie, atunci când paternitatea este recunoscută. Filiaţia față de tatăl 
din afara căsătoriei se stabileşte prin recunoaştere sau prin hotărâre 
judecătorească. 

Recunoaşterea se face fie prin declaraţie făcută la serviciul de stare civilă, 
fie o dată cu înregistrarea naşterii, fie după această dată. Recunoaşterea se poate 
face şi prin înscris autentic sau prin testament. O dată înfăptuită, recunoaşterea 
nu se poate revoca. Recunoaşterea care nu corespunde adevărului poate fi 
contestată de orice persoană interesată. 

Acţiunea în stabilirea paternității din afara căsătoriei aparține copilului şi se 
porneşte în numele său de către mamă ori de reprezentantul legal, în termen de un 
an de la naşterea copilului. Pentru soluţionarea acestei acţiuni trebuie dovedită 
existenţa relațiilor intime între mamă şi presupusul tată şi să se stabilească că 
presupusul tată este tatăl biologic al copilului. 

În afara cazurilor de tăgadă a paternităţii şi de stabilire a paternităţii din 
afara căsătoriei, expertiza medico-legală a filiației față de tată poate fi solicitată în 
unele cazuri penale cum ar fi: pruncucidere, incest sau viol urmate de sarcină şi 
naştere. 

Modul de efectuare a expertizei medico-legale a filiației este reglementat la 
art. 31 din Normele procedurale privind efectuarea expertizelor, a constatărilor 
şi a altor lucrări medico-legale. 

Art. 31. — (1) Expertiza medico-legală a filiaţiei, în vederea efectuării 
paternităţii, se efectueză la cererea instanțelor judecătoreşti sau la cererea 
persoanelor interesate, în cadrul institutelor de medicină legală, conform 
competenţei teritoriale şi normelor metodologice stabilite de Consiliul superior 
de medicină legală, de către o comisie alcătuită dintr-un medic legist, care este 
preşedintele comisiei, şi 2 medici sau biologi specialişti în serologie medico- 
legală. 

(2) Expertiza filiației parcurge mai multe etape succesive, şi anume: 
serologică, HLA, ADN. 

(3) Pe parcursul cercetării paternităţii se pot efectua succesiv sau 
concomitent cu etapele prevăzute la alin.(2), expertize privind perioada de 
concepție, evaluarea capacității de procreare, precum şi, după ce copilul a 
împlinit vârsta de 3 ani, expertiza antropologică. 


7.5.2. Metodologia expertizei medico-legale a filiaţiei 


Expertiza medico-legală a filiaţiei se efectuează numai în cadrul institutelor 
de medicină legală, conform competenţei teritoriale, de către o comisie de 
expertiză. 

Comisia este alcătuită dintr-un medic legist care este preşedintele comisiei şi 
2 medici sau biologi specialişti în serologie medico-legală. 

În expertiza medico-legală a filiaţiei se utilizează următoarele examinări: 

e Examinări serologice; 

Analiza ADN (amprenta genetică); 
Examenul antropologic; 

Determinarea capacităţii sexuale a bărbatului; 
Determinarea perioadei de concepție. 


© > > > 


Expertiza serologică 

Actualmente, în ţările dezvoltate, în expertiza filiației se folosesc peste 50 de 
sisteme genetice. Sistemele utilizate în expertiza filiației se pot clasifica după 
locul unde se pot identifica, în modul următor: 


Antigene ABO, Rh, MNSs, Kell-Cellano, Duffy, 
eritrocitare Kidd, Lutheran 
Proteine serice Haptoglobine (Hp) 
Component specific de grup (Gc) 
Transferina (TP) 
Sistem Gm 
Izoenzime Fosfoglucomutaza (PGM) 
hematice Fosfataza acidă (AcP) 
Esteraza D (Es.D) 
Glioxilaza (Glo) 
Glutamat-piruvat-transaminaza (GPT) 
Adenilatkinaza (AK) 
Alţi factori Secretor (Se, se) 

Antigene ABO, Rh, MNSSs, Kell-Cellano, Duffy, 
eritrocitare Kidd, Lutheran 
Gustător (Gu, gu) 


Pentru ca un sistem de alele să aibă valoare în expertiza filiației trebuie să 
îndeplinească următoarele condiţii de bază: 
- să fie prezent de la naştere sau să apară la scurt timp după naştere; 
- să fie stabil în tot timpul vieţii; 
- să se transmită după legi precise. 
În mod curent, în practică se cercetează mai mulți factori eritrocitari şi serici 
la mamă, copil şi la presupusul tată. 
Transmiterea caracterelor ereditare se face în conformitate cu legile lui 
Mendel. 
Studiul caracterelor genetice se bazează pe două principii majore ale 
transmiterii ereditare: 
> Un antigen sanguin nu poate să apară la un copil dacă nu este prezent 
la nici unul din părinţi. De exemplu, dacă mama are grupa sanguină 0 şi 
copilul grupa B, tatăl trebuie să aibă grupa B sau AB. Dacă presupusul 
tată este de grupa A, acesta se exclude de la paternitate. 


Presupus tată Mama 
A 0 
B E Excludere 
Copil 
BO 


> Dacă un individ este homozigot pentru unul din factorii genetici 
sanguini, acest factor trebuie să apară în mod obligatoriu în sângele 
tuturor progenilor săi. 

Pe baza examinărilor serologice se poate exclude paternitatea unui bărbat 
față de un copil, dar nu o poate afirma cu certitudine. Singura certitudine este 
excluderea. Non excluderea nu poate confirma paternitatea. În urma efectuării 
examenelor serologice ne putem găsi în una din următoarele două situații: 

> paternitatea bărbatului învinuit față de copil se exclude; 

> paternitatea bărbatului învinuit nu se exclude. 

În cea de-a doua situație, în special când se utilizează un număr redus de 
sisteme, în formularea concluziilor raportului de expertiză se foloseşte o 
formulare ambiguă, dar care denotă situația în fapt: "bărbatul învinuit poate fi 
tatăl copilului ca şi orice bărbat cu aceleaşi caractere genetice în sistemele 
utilizate". Şansa unui bărbat fals învinuit de a se exclude de la paternitate este cu 
atât mai mare cu cât sunt utilizate mai multe sisteme genetice. 


Sistemul ABO. Este caracterizat prin prezența în sânge a 2 antigene, A şi B, 
fixate pe hematii şi a aglutininelor corespunzătoare anti-A (alfa) şi anti-B (beta). 

În funcţie de aceste elemente există 4 grupe sanguine cu 4 fenotipuri şi 6 
genotipuri. 


E a IN PEN 


Antigenele apar după circa 6 luni de gestație, fiind complet formate la 
naştere. Aglutininele apar la 3-4 luni de la naştere. 
Redăm în tabelul de mai jos posibilitatea de excludere în sistemul ABO. 


E 
Copil Mamă mosii escu Observaţii 


Se exclude mama 


pri 


Se exclude mama 


Ulterior s-a demonstrat că gena A produce mai multe variante din care în 
epertiza filiaţiei se folosesc numai subgrupele A; şi A», A. fiind dominantă faţă 
de A». Luând în considerare şi cele 2 subgrupe se formează 6 fenotipuri şi 10 
genotipuri. 

A10, AA, AA» 
A20, AvA» 
B _ _|BB,BO 


Apariția caracterului A; la copil este condiționată de prezența acestuia la cel 
puţin unul din părinti. 

Determinarea grupelor sanguine se face prin metode Beth-Vincent pentru 
determinarea antigenelor (cu seruri hemotest) sau prin metoda Simonin pentru 
identificarea aglutininelor (cu hematii test). 


Sistemul Rh (Rhesus). Factorii din sistemul Rh apar la 85% din indivizi, 
aceştia fiind considerați Rh pozitivi, iar cei la care lipseşte sunt Rh negativi şi 
reprezintă 15%. Acest sistem este constituit din 3 perechi de alele - Cc, Dd, Ee - 
din combinaţia lor rezultând 18 fenotipuri şi 36 genotipuri. 

În practică cel mai frecvent se determină factorii Dd. Perechile de gene Dd 
formează 2 fenotipuri şi 3 genotipuri. 


D+ (Rh+) a 


|  D-Rh) | dd | 


Caracterul D se moşteneşte ca un caracter dominant. Indivizii care fenotipic 
sunt Rh pozitivi, genotipic sunt fie DD, fie Dd. Indivizii cărora le lipseşte factorul 
D, genotipic vor fi homozigoți dd, deci Rh negativi. Când ambii părinți sunt Rh 
negativi, copilul este în mod obligatoriu Rh negativ. Când unul sau ambii părinți 
sunt fenotipic Rh pozitivi, dar genotipic sunt heterozigoți Dd, copilul poate fi atât 
Rh pozitiv cât şi Rh negativ. 

Redăm mai jos transmiterea ereditară a factorilor Dd: 


dd (Rh-) dd(Rh-) dd (Rh-) DD(Rh+ 


dd (Rh-) dD (Rh+) 


Dd (Rh+) Dd(Rh+) dd (Rh-) Dd (Rh+) 


Dd (Rh+ Dd (Rh+ 
DD (Rh+) dd (Rh-) 
dd (Rh-) 

În cazul în care ambii părinţi sunt Rh negativ şi copilul este Rh pozitiv, unul 
dintre părinți se exclude. Deci, prin factorul Dd bărbatul învinuit se exclude 
numai când este Rh negativ, mama Rh negativ, iar copilul este Rh pozitiv. 


dd (Rh-) dd(Rh-) 
excludere 


Dd (Rh+) 
Determinarea factorilor din sistemul Rh se face utilizând antiserurile 
corespunzătoare. 


Sistemul MNSs. Sistemul MN conţine două alele codominante - M şi N - din 
combinaţia cărora rezultă trei fenotipuri identice cu genotipurile respective: 


Primele două sunt homozigoţi, iar cel de-al treilea heterozigot. 
Transmiterea se face după modelul mendelian: 


MM MM NN MM MM MN 
MM MN MM MM 


50% 50% 


MN MN MM MN NN MN 
MM MN NN NN MM 
25% 50% 25% excludere excludere 


Ulterior a fost identificat sistemul Ss alcătuit din alelele S (dominantă) şi s 
(recesivă), situate pe acelaşi cromozom cu alelele M şi N. Există astfel 4 gene 
complexe, respectiv MS, Ms, NS, Ns din combinaţia cărora rezultă 9 fenotipuri şi 
10 genotipuri. 


Sistemul Kell — Cellano. Acest sistem este alcătuit din 2 factori: factorul 
Kell (K) şi factorul Cellano (k). Din combinaţia lor rezultă 2 fenotipuri şi 3 
genotipuri. 

K+ K/K 
Ran K/k 
o k/k 


onnan | 


Sistemul Duffy. Acest sistem este alcătuit din 2 factori — Fy° şi Fy” — 
combinati în 3 fenotipuri şi 3 genotipuri. 


Transmiterea ereditară se face după legile mendeliene: 


Fy? Fy Fy Ey Fy? Fy 
Fy? / Fy? Fy° / Fy” Fy” / Fy° 
posibil posibil excludere 


Sistemul Kidd. Este format din 2 alele - Jk* şi Jk” — cu următoarele 
fenotipuri şi genotipuri: 


Jk? / Jk’ 


Jk? / Jk? 
Jk (a- b+) Jk? / Jk? 


Transmiterea ereditară este codominantă. 


Sistemul Lutheran. Acesta prezintă 2 alele - Lu: şi Lu’ — cu 3 fenotipuri şi 


3 genotipuri: 
Lu (a+ b-) 


Transmiterea se face autosomal dominant. 


Sistemul haptoslobinelor (Hp). Haptoglobinele sunt alfa-2-globuline. Acest 
sistem conține 2 alele - Hpl şi Hp2 - din combinaţia cărora rezultă 3 genotipuri, 
identice cu cele 3 fenotipuri. 

Hp1 / Hpl 


Hp2 / Hp2 
Hp2 / Hpl 


Primele două genotipuri aparțin homozigoților, iar cel de-al treilea 
heterozigoţilor. Haptoglobinele devin detectabile începând cu lunile 3-4 de viață. 
Haptoglobinele formează cu hemoglobina complexe stabile (Hp/Hb) care 
migrează electroforetic. Prin electroforeza în gel de amidon se obțin benzi 
caracteristice celor trei fenotipuri, care se evidenţiază prin colorare cu un amestec 
de benzidină în acid acetic glacial şi câteva picături de perhidrol. 


Tată oo o 


Observații 
posibil | exelus 


Se exclude mama 
Se exclude mama 


Sistemul Gc (componente specifice de grup). Factorii acestui sistem aparțin 


alfa-2-globulinelor şi sunt prezenți încă de la naştere. Prin electroforeză migrează 
în apropierea haptoglobinelor. Există doi factori — Ge 1 şi Gc 2 — din combinația 
cărora rezultă 3 fenotipuri şi 3 genotipuri. 

Gel /Gel 


Ge2 / Gc2 
Ge2 /Gel 


Sistemul transferinic (Tf). Transferinele sunt beta-globuline care au rol în 
transportul fierului în plasmă. Acest sistem este controlat de 3 alele. Factorii 
sistemului transferinic apar în luna a treia de gestație. În funcţie de 
particularitățile migrării electroforetice inițial au fost descrise trei tipuri: B 
(varianta rapidă), C (varianta intermediară) şi D (varianta lentă). Ulterior s-au 
evidențiat câte 6 tipuri rapide şi lente. 


Fosfoglucomutaza (PGM).  Fosfoglucomutaza este o enzimă care 
catalizează reacția de transormare a glucoza-l-fosfat-ului în glucoza-6-fosfat. 
S-au evidenţiat mai multe tipuri, dar în practica curentă se utilizează numai 
PGM 1 care prezintă 2 alele — PGM; şi PGM” — din combinaţia cărora rezultă 3 
fenotipuri ŞI 3 genotipuri. 


PGM PGM 


PGMr PGM: 
PGM-PGMu 


Fosfataza acidă eritrocitară (AcP). Acest sistem a fost evidențiat prin 


electroforeză în gel de amidon a sângelui hemolizat, obținându-se benzi 
caracteristice colorate în roşu cu fenoftaleină-difosfat. Fosfataza acidă 
catalizează hidroliza acidului fosforic. Sistemul conține 3 alele — PA, Pg şi Pc — 
din care rezultă 6 genotipuri şi 6 fenotipuri. 


E m 
BB | PPh | 


(E e | Pe 
O AB | PPh | 


Esteraza D (EsD). Conţine 2 alele — EsD' şi EsD? — din combinaţia cărora 
rezultă 3 genotipuri şi 3 fenotipuri. 


EsD' EsD' 

ESD! ESD 
ESD ESD! 


Adenilatkinaza (AK). Este o enzimă care catalizează reacția reversibilă de 
transrmare a ATP în ADP şi invers. Prezintă două forme homozigote — AK. şi 
AK: — şi o formă heterozigotă — AK», cu următoarele fenotipuri şi genotipuri: 


AK; AK. 


AK; AK, 
AKAK; 


Sistemul limfocitar HLA. Acest sistem aparține Complexului Major de 
Histocompatibilitate, fiind cel mai cuprinzător sistem de antigene umane. Acest 
sistem este prezent pe toate celulele nucleate, pe trombocite şi pe spermatozoizi. 
Antigenele de histocompatibilitate se caracterizează prin faptul că determină o 
reacție imunologică în cazul transplantului sau transfuziei între 2 organisme 
incompatibile sub aspect genetic. Factorii sistemului major de 
histocompatibilitate sunt imunoglobuline, având rol în recunoaşterea structurilor 
proprii şi în identificarea structurilor străine organismului. 

Genele sistemului HLA — A, B, C şi D — se găsesc pe brațul scurt al 
cromozomului 6, având localizări bine stabilite. 

Transmiterea genetică a antigenelor de histocompatibilitate se face în 
conformitate cu legile mendeliene pe sistemul codominant. 

Datorită polimorfismului şi caracterului genetic bine definit, sistemul HLA 
constituie cel mai important marker genetic. 

Pentru tipizarea serologică a factorilor din sistemul HLA se pot utiliza mai 
multe tehnici, cea mai utilizată fiind metoda limfotoxicității în prezența 
complementului de iepure. 

Sistemul HLA prezintă o deosebită importanță clinică şi medico-legală. Din 
punct de vedere clinic sistemul HLA este indispensabil pentru tipizarea genetică 
în caz de transfuzii, transplant de organe şi măduvă osoasă. În practica medico- 
legală este foarte important în expertiza filiației, oferind o probabilitate la 
paternitate de peste 95%. În practica curentă sistemul HLA se foloseşte în 
situațiile în care sistemele sanguine clasice nu oferă date relevante. Acest sistem 
este deosebit de util în cazul în care unul din părinți este decedat. 


Sistemul _secretor_— nesecretor (Se — se). La circa 75% din indivizi 
antigenele de grup sanguin (A şi B) se găsesc şi în secreții (salivă, lichid seminal, 
secreție vaginală, transpirație, etc.). Aceşti indivizi au fost denumiți secretori 
(Se). La secretori, în secreții, pe lângă antigenele de grup (A şi B) se găseşte şi 
antigenul H. Deci, la persoanele secretoare de grup A întâlnim antigenele A şi H, 
la persoanele de grup B antigenele B şi H, la cele de grup AB antigenele A, B, şi 

H, iar la persoane de grup zero numai antigenul H. Indivizii care nu secretă 
antigenele de grup (A şi B) se numesc nesecretori (se). Din combinaţia celor 2 
alele — Se şi se — rezultă 2 fenotipuri şi 3 genotipuri. 


In situația în care mama este nesecretor, copilul secretor şi presupusul tată 
este nesecretor, acesta se exclude de la paternitate. 


B. Tehnologia ADN în expertiza filiaţiei (amprenta genetică) 


Ca probă de certitudine, în expertiza filiației se poate utiliza metoda 
amprentei genetice (analiza ADN). Această tehnologie este folosită în majoritatea 
țărilor dezvoltate având o mare aplicabilitate în medicina legală fiind utilizată în 
principal pentru identificarea persoanelor pe baza urmelor biologice (în crime, 
violuri, incest), pentru identificarea cadavrelor, pentru stabilirea paternității şi 
pentru identificarea sexului. 

În expertiza filiaţiei tehnica constă în migrarea electroforetică în gel de agar 
a ADN-ului izolat din probele recoltate de la copil, mamă şi presupusul tată; în 
paralel se utilizează o probă martor (care produce benzi al căror aspect este 
cunoscut). Benzile obţinute prin migrare se compară prin suprapunere. 
Excluderea bărbatului învinuit se face dacă la copil se evidenţiază o bandă care 
nu se găseşte la nici unul dintre adulți. 


Examenul antropologic 
Examenul antropologic deţine un rol important în cadrul expertizei medico- 


legale a filiației şi constă într-un studiu amănunțit al principalelor caracteristici 
somatice ale copilului comparativ cu mama şi presupusul tată. Acest examen se 
efectuează după ce copilul a împlinit vârsta de 3 ani, deoarece se consideră că 
începând cu această vârstă caracterele morfologice îşi validează moştenirea 
ereditară. 

Examenul antropologic implică următoarele aspecte: 

= efectuarea măsurătorilor antropometrice; 

= examinarea caracterelor fizionomice; 

= calcularea indicelui antropometric; 

= interpretarea datelor şi formularea concluziilor. 

Măsurătorile antropometrice se referă la segmente corporale stabilite 
(craniul, faţa, nasul, fruntea, urechea stângă, ambele mâini şi picioare, indexul şi 
inelarul de la ambele mâini, halucele şi degetul II de la ambele picioare). 

Dintre caracteristicile fizionomice cele mai utilizate în examinările 
antropologice sunt aspectul părului (culoare, formă, linia de insertie), aspectul 
ochilor (formă, culoare, poziţie în orbită), forma feţei, aspectul nasului, aspectul 

sprâncenelor, forma şi particularităţile urechilor, tipul de ocluzie dentară, gradul 
prognației mandibulare, etc. 

Calcularea indicilor antropometrici se face utilizând formule matematice. 
Pe baza măsurătorilor efectuate se calculează numeroşi indici cum ar fi: indicele 
auricular, indicele fiecărei mâini şi fiecărui picior, raportul de lungime index — 
inelar, indicele de lungime haluce — deget II, indicele cefalic, indicele nazal, 
indicele mandibular etc. 

Interpretarea datelor se face folosind un punctaj după scala Keitter, pe baza 
numărului de asemănări şi deosebiri între părinți şi copil, precum şi între cei doi 
părinţi. În intrepretarea datelor se folosesc metode statistice. În general în cadrul 
examenului antropologic se efectuează circa 40 măsurători şi se examinează 
aproximativ 70 caractere pentru fiecare membru al tripletului (mamă, copil, 
presupus tată). 

În ultima perioadă au apărut programe de determinări antropometrice 
asistate de calculator care simplifică foarte mult această metodă de examinare şi 
înlătură subiectivismul examinatorului. 

În formularea concluziilor trebuie să se ţină cont de concordanţele şi 
neconcordanţele constatate. În cazul în care majoritatea criteriilor examinate la 
presupusul tată, mamă şi copil sunt concordante, există o mare probabilitate ca 
acel bărbat să fie tatăl biologic al copilului. În situaţia în care concordanţele copil 
— bărbat sunt puţine, paternitatea nu se poate exclude, dar nici nu se poate afirma. 


Determinarea capacităţii sexuale a bărbatului 
In principiu, prin capacitate sexuală se înțelege suma factorilor care îl fac pe 


un individ apt pentru activitate sexuală normală. Scăderea sau pierderea 
capacității sexuale a bărbatului se întâlneşte în diferite forme de impotență 
sexuală şi în caz de sterilitate sau incapacitatea bărbatului de a procrea. 

Impotența sexuală (de coabitare sau de copulaţie) are ca principale cauze 
lipsa libidoului, tulburări de erecţie şi ejaculare (lipsa erecției, ejaculare precoce 
sau tardivă), lipsa orgasmului. Stabilirea stării de impotență sexuală şi a cauzelor 
acesteia se realizează prin anamneză, examinări clinice şi examinări paraclinice. 

Capacitatea de procreare a bărbatului se poate aprecia prin efectuarea unei 
spermograme. Sperma se recoltează prin masturbare sub strictă supraveghere, iar 
rezultatul exprimă starea subiectului în momentul examinării. Un ejaculat normal 
este de 3-5 ml şi conţine 60-120 milioane spermatozoizi/ml lichid spermatic din 
care cel puțin 80% trebuie să aibă forme normale şi să aibă motilitatea normală. 
Scăderea numărului de spermatozoizi, a motilității lor şi a procentului de forme 
normale denotă o scădere a capacităţii sexuale a bărbatului. În practica medico- 
legală şi judiciară sterilitatea este admisă numai în cazul azoospermiei şi a 
necrospermiei totale. Sterilitatea masculină poate avea cauze variate, putând fi 
congenitală şi câştigată. Cea congenitală apare în caz de malformații testiculare, 
anomalii genetice, etc. Sterilitatea câştigată poate apare după orhiepididimite 
grave, intoxicații, iradieri, boli endocrine, etc. 

Determinarea perioadei de concepţie 
Determinarea perioadei de concepţie constă în precizarea intervalului de 


timp în care este posibilă concepția copilului. 

La art.61 din Codul Familiei se arată că timpul cuprins între a trei sute şi a 
o sută optzecea zi dinaintea naşterii copilului este timpul legal al concepțiunii; el 
se socoteşte de la zi la zi. 

Calculul perioadei de concepţie se bazează pe cunoaşterea indicilor 
antropometrici ai nou-născutului, în principal lungimea fătului la naştere, 
considerat a fi indicele cu cea mai mică variabilitate individuală. Pe baza 
lungimii nou-născutului s-au întocmit tabele matematice care permit stabilirea 
duratei sarcinii şi a datei cele mai probabile de concepție. Pentru determinarea 
perioadei de concepţie trebuie cunoscute următoarele elemente: 

- data naşterii nou-născutului; 
- sexul nou-născutului; 
- lungimea la naştere. 

Toate aceste date se obțin din studiul foii de observaţie clinică a nou- 
născutului care trebuie să fie pusă la dispoziția comisiei de către organul judiciar 
care solicită expertiza. 

Prin acest calcul biostatistic se stabileşte intervalul de timp în care ar fi putut 
fi conceput copilul, cu precizarea datei cele mai probabile. 

În practica judiciară, perioada de concepţie se compară cu data sau perioada 
coabitării, care rezultă din declaraţiile părților. Dacă data sau perioada coabitării 
se include total sau parțial în perioada de concepție, bărbatul nu se exclude de la 
paternitate. Dacă perioada sau data coabitării se situează în afara perioadei de 
concepţie, bărbatul învinuit se exclude de la paternitate. 


76. EXPERTIZA MEDICO-LEGALĂ PENTRU 
AMÂNAREA SAU ÎNTRERUPEREA EXECUTĂRII 
PEDEPSEI PRIVATIVE DE LIBERTATE PE MOTIVE 
MEDICALE 


7.6.1. Aspecte legislative 


Expertiza  medico-legală pentru amânarea sau întreruperea executării 
pedepsei privative de libertate pe motive medicale face parte integrantă din 
activitatea expertală a instituțiilor de medicină legală din ţara noastră, respectiv 
din categoria constatărilor şi expertizelor medico-legale referitoare la persoana în 
viaţă. 

Amânarea şi întreruperea executării pedepsei închisorii sau a detențiunii pe 
viaţă sunt reglementate în partea specială a Codului de Procedură Penală, la 
titlul III, cap. III, secțiunea II (art. 453-454) şi secțiunea III (art. 455-457). 

Cazurile de amânare a executării pedepsei pe motive medicale sunt 
prevăzute de art.453 alin.1, litera a şi b, iar cazurile de întrerupere la art.455. 

Art.453 — Executarea pedepsei închisorii sau a detenţiunii pe viaţă poate fi 
amânată în următoarele cazuri : 

a) când se constată pe baza unei expertize medico-legale că cel 
condamnat suferă de o boală care îl pune în imposibilitate de a executa 
pedeapsa. În acest caz, executarea pedepsei se amână până când 
condamnatul se va găsi în situaţia de a putea executa pedeapsa; 

b) când o condamnată este gravidă sau are un copil mai mic de un an. In 
aceste cazuri executarea pedepsei se amână până la încetarea cauzei 
care a determinat amânarea, 

Cererea de amânare a executării pedepsei închisorii sau a detențiunii pe 
viață poate fi făcută de procuror, de condamnat, de persoanele arătate în 
art.362. alineat ultim (adică de către reprezentantul legal, de către apărător, iar 
pentru inculpat şi de către soțul acestuia). 

Art.455. — Executarea pedepsei închisorii sau a detenţiunii pe viață poate fi 
întreruptă în cazurile şi în condițiile prevăzute în art.453, la cererea persoanelor 
arătate la alin.2 din acelaşi articol (adică de procuror, condamnat, etc.). 

Din punct de vedere medical, prin boală care îl pune pe condamnat în 
“imposibilitate de a executa pedeapsa“ se înțelege o afecțiune gravă, care prin 
evoluția ei pune în pericol iminent sănătatea sau viaţa condamnatului sau care 
depăşeşte posibilitățile de tratament de specialitate a reţelei sanitare a 
penitenciarelor. 

Modul de efectuare a expertizei medico-legale pentru amânarea sau 
întreruperea executării pedepsei privative de libertate pe motive medicale este 
reglementat de Normele procedurale privind efectuarea expertizelor, a 
constatărilor şi a altor lucrări medico-legale, la art.30 din secțiunea 4 — 
constatări şi expertize medico-legale referitoare la persoana în viaţă. Redăm mai 
Jos conţinutul acestui articol : 

Art.30 — (1) Expertiza medico-legală pentru amânarea sau întreruperea 
executării pedepsei privative de libertate pe motive medicale se efectuează numai 
prin examinarea nemijlocită a persoanei de către o comisie. 

(2) Comisiile de expertiză sunt alcătuite din: 

a) un medic legist, care este preşedintele comisiei; 

b) unul sau mai mulți medici având cel puţin gradul de medic specialist, în 
funcţie de bolala de care suferă cel examinat, acest medic urmând să 
stabilească diagnosticul şi indicaţiile terapeutice; 

c) un medic, reprezentant al reţelei sanitare a direcţiei penitenciarelor, 
care cunoscând posibilitățile de tratament din cadrul reţelei din care 
face parte, stabileşte împreună cu medicul legist unde se poate aplica 

tratamentul pentru afecțuinea respectivă: în rețeaua sanitară a direcției 
penitenciarelor sau în rețeaua sanitară a Ministerului Sănătăţii. 
Metodologie 


Obiectivitatea şi corectitudinea întocmirii expertizelor medico-legale de 
amânare/înterupere a executării pedepsei privative de libertate pe motive 
medicale sunt condiţionate în mare măsură de respectarea metodologiei specifice 
acestei speţe de expertiză. 

Metodologia acestei expertize este prevăzută în lucrări din literatura de 
specialitate apărută în țara noastră şi este reglementată de art. 30 din Normele 
procedurale privind efectuarea expertizelor, a constatărilor şi a altor lucrări 
medico-legale, precum şi de Normele metodologice privind desfăşurarea 
activităţii comisiilor de amânare/intrerupere a executării pedepsei pe motive 
medicale, elaborate cu scopul instituirii unei metodologii unitare în domeniul 
respectiv pe întreg teritoriul național. 

Expertiza  medico-legală pentru amânarea sau întreruperea executării 
pedepsei privative de libertate pe motive medicale se efectuează numai la 
solicitatrea organelor judiciare abilitate, prin examinarea nemijlocită a 
persoanei în cauză de către o comisie medico-legală. 

Componenţa comisiilor de expertiză este următoarea: 

> un medic legist care are calitatea de preşedinte al comisiei; 

> unul sau mai mulți medici de specialitate având cel puţin gradul de 
medic specialist (recomandabil medic primar), cooptați în funcție de 
boală sau bolile de care suferă persoana în cauză; 

> un medic din cadrul rețelei sanitare a direcției penitenciarelor, 
aparținând Ministerului de Interne. 

Fiecare membru al comisiei are atribuții şi obligații distincte. 

Medicul sau medicii de specialitate trebuie să stabilească diagnosticul 
afecțiunii sau afecţiunilor de care suferă condamnatul, gravitatea acestora şi 
indicațiile terapeutice. Pentru stabilirea diagnosticului se impune efectuarea unor 
investigații clinice şi paraclinice în unități sanitare specializate aparținând 
Ministerului Sănătăţii şi Familiei, în funcţie de profilul bolii. În vederea 
prevenirii unor erori de diagnostic, se recomandă internarea pacientului în unități 
sanitare aparținând Ministerului Sănătăţii şi Familiei, cu dotare adecvată, care să 
permită efectuarea unor investigații clinice şi paraclinice complexe 
(recomandabil clinici universitare sau spitale clinice judeţene). 

Rezultatele examinărilor de specialitate sunt consemnate în acte medicale 
care trebuie să conțină diagnosticul bolii sau bolilor constatate, indicațiile 
terapeutice şi rezultatele investigaţiilor clinice şi paraclinice care au stat la baza 
stabilirii diagnosticului. Pentru a putea fi luat în considerare, actul medical 
prezentat comisiei de către persoana examinată trebuie să îndeplinească 
următoarele condiții : 

e să fie emis de către unitatea sanitară la care a fost trimis bolnavul de 
către comisie; 

„să fie consemnate în clar datele persoanei examinate; 

e să aibă ştampila unității emitente, precum şi semnătura şi parafa 
medicului sau medicilor care au efectuat examinarea. 

Comisia medico-legală are obligaţia de a verifica forma în care este întocmit 
actul medical, având latitudinea de a aprecia dacă acesta îndeplineşte toate 
condiţiile pentru a putea fi luat în considerare. 

În situaţia în care pacientul se prezintă cu acte medicale deja eliberate, prin 
care se atestă că acesta suferă de boli grave, se impune efectuarea unor examinări 
de control, recomandabil prin internare, în unităţi sanitare de specialitate, indicate 
de comisie, pentru a putea fi obţinute date reale şi riguros ştiinţifice asupra 
gravităţii bolii. 

Medicul din cadrul reţelei sanitare a direcţiei penitenciarelor, în calitate de 
membru al comisiei de amânare/întrerupere a executării pedepsei, cunoscând 
posibilitățile de tratament din cadrul reţelei din care face parte, are sarcina de a 
stabili, împreună cu medicul legist, dacă tratamentul indicat pentru afecțiunea 
constatată poate fi efectuat şi în unităţi sanitare ale penitenciarelor sau numai în 
unităţi sanitare aparţinând Ministerului Sănătăţii şi Familiei. În stabilirea acestui 
obiectiv trebuie să se ţină cont şi de baremurile elaborate periodic de direcția 
medicală din cadrul Ministerului de Interne care cuprind afecțiunile ce nu pot fi 
tratate în rețeaua sanitară a penitenciarelor. 

Responsabilitatea majoră a modului în care se desfăşoară activitatea 
comisiei de amânare/întrerupere a executării pedepsei revine medicului legist în 
calitate de preşedinte al comisiei. Atribuțiile şi obligațiile acestuia au fost stabilite 
în Normele metodologice privind desfăşurarea activității comisiei de 
amânare/intrerupere a executării pedepsei pe motive medicale. Redăm mai jos 
principalele aspecte din aceste atribuţii şi obligații. 

Atribuţiile şi obligaţiile medicului legist 

e medicul legist este preşedintele comisiei de amânare sau întrerupere a 

executării pedepsei privative de libertate pe motive medicale; 

e coordonează activitatea membrilor comisiei; 

e verifică următoarele aspecte: 

> autenticitatea ordonanţei/adresei de efectuare a expertizei; 

> identitatea persoanei examinate prin solicitarea actelor de identitate; 
în cazul în care persoana nu posedă acte de identitate nu acceptă 
examinarea acesteia de către comisie; când este adusă la comisie de 
către o persoană oficială (polițist, jandarm, etc.) legitimează 
însoţitorul ; 

> autenticitatea actelor medicale a persoanei examinate; 

e întocmeşte biletele de trimitere prin care sunt solicitate examinării în 

unitățile sanitare aparținând Ministerului Sănătăţii şi Familiei; 

se asigură de veridicitatea diagnosticului stabilit în documentele 
medicale pe care le prezintă persoana examinată, în colaborare cu ceilalți 
membrii ai comisiei (să existe corespondenţă între examinările clinice şi 
investigațiile paraclinice); în cazul unor diagnostice incerte sau 
contradictorii, dispune reexaminarea persoanei respective într-o altă 
unitate sanitară, pentru stabilirea unui diagnostic de certitudine; 

în cazul persoanelor care au beneficiat de amânarea sau întreruperea 
executării pedepsei privative de libertate pe motive medicale, verifică 
dacă în perioada de amânare sau întrerupere cel în cauză a respectat 
indicaţiile terapeutice pentru care a fost pus în libertate; 

elaborează concluziile raportului de expertiză în funcţie de afecțiunile pe 
care le prezintă persoana examinată şi posibilitățile de tratament în 
rețeaua sanitară a penitenciarelor; 

verifică personal dacă persoana trimisă de comisie să se interneze într-o 
unitate sanitară din rețeaua Ministerului Sănătății şi Familiei s-a internat 
sau nu; în cazul în care persoana nu s-a internat, întocmeşte un referat de 
constatare semnat şi de şeful de secție precum şi de directorul unității 
sanitare respective; 

în cazul în care persoana nu s-a prezentat la comisie în termen de cel 
mult 10 zile de la înregistrarea adresei de solicitare a expertizei la 
unitatea medico-legală respectivă, comunică acest fapt organului emitent 
al adresei. 


Constatările şi concluziile comisiei medico-legale sunt consemnate într-un 
raport de expertiză medico-legală de amânare sau întrerupere a executării _ 
pedepsei. Acest raport trebuie să îndeplinească mai multe condiţii de formă şi 
conținut. 

Sub aspectul formei, raportul de expertiză trebuie să îndeplinească 
următoarele condiţii, de altfel valabile pentru toate tipurile de expertize medico- 


legale: 
PF 

să poarte antetul instituției medico-legale care a efectuat expertiza; 

să aibă număr de înregistrare şi să fie datat; 

să fie scris lizibil (tehnoredactare computerizată, sau în lipsă la maşină 
de scris); 

să nu conţină ştersături sau adăugiri; 

să aibă semnătura şi parafa tuturor membrilor comisiei de expertiză 
precum şi ştampila unității emitente. 


Referitor la conținut, raportul de expertiză medico-legală trebuie să cuprindă 
obligatoriu următoarele părți: 


+ 
+ 
+ 


preambul; 
parte descriptivă; 
concluzii. 


In preambul trebuie consemnate următoarele: 

- numele, prenumele şi funcția medicilor experți care fac parte din 
COMISIE; 

- data şi locul efectuării expertizei; 

- numărul şi data ordonanţei/adresei organului judiciar care solicită 
expertiza; 

- obiectivele expertizei la care urmează să se răspundă; 

- datele de identitate a persoanei examinate. 

În partea descriptivă se consemnează conţinutul actelor medicale 
eliberate în urma examinării persoanei în cauză specificându-se toate datele de 
identificare a actului (unitatea emitentă, număr de înregistrare, dată, etc.). Se vor 
consemna în mod obligatoriu diagnosticele stabilite, gravitatea bolii, indicaţiile 
terapeutice şi toate examinările clinice şi paraclinice efectuate în vederea stabilirii 
diagnosticului. În situaţia în care persoana a mai fost expertizată trebuie 
consemnate în rezumat constatările şi concluziile expertizelor medico-legale 
anterioare. 

Concluziile raportului constituie o sinteză a datelor medicale consemnate 
în partea descriptivă. La concluzii se vor consemna obligatoriu următoarele 
aspecte: 

-  diagonsticul; 

- caracterul bolii respective (acută, cronică, formă uşoară, medie, gravă, 

foarte gravă); 

- rețeaua sanitară în care urmează să se efectueze tratamentul (rețeaua 
sanitară a penitenciarelor sau rețeaua sanitară a Ministerului Sănătăţii şi 
Familiei). 

Referitor la necesitatea supravegherii medicale se va preciza, atunci când 
este cazul, în funcţie de caracterul şi evoluţia bolii, dacă aceasta necesită 
supraveghere permanentă sau periodică. 

Dacă afecțiunea nu prezintă o gravitate deosebită, se va menționa că aceasta 
poate fi tratată în unităţi sanitare aparținând direcției penitenciarelor. 

Dacă boala este de gravitate mare, depăşind posibilitățile terapeutice din 
rețeaua sanitară a penitenciarelor, se va menționa că boala respectivă poate fi 
tratată numai în unități sanitare specializate, aparținând Ministerului Sănătății şi 
Familiei. În aceste cazuri comisia are obligaţia să indice cu exactitate unitatea din 
rețeaua Ministerului Sănătăţii şi Familiei în care urmează să fie tratat pacientul 
precum şi durata tratamentului. În general, se recomandă ca durata 
amânării/întreruperii executării pedepsei propusă de comisie să nu depăşească 
trei luni. În cazul unor boli cronice cu evoluţie prelungită şi gravă sau în cazul 
bolilor incurabile se va menţiona în mod expres faptul că necesităţile terapeutice 
depăşesc acest termen. 

În situaţia în care subiectul expertizei suferă de două sau mai multe 
afecțiuni, se va ţine seama, în primul rând, de afecțiunea cea mai gravă. 

În cazul în care o condamnată solicită amânarea sau întreruperea executării 
pedepsei, invocând ca motiv starea de graviditate, se impune stabilirea pe baze 

riguros ştiinţifice a diagnosticului de sarcină, cu precizarea vârstei sarcinii 
(examen clinic, examen ecografic, teste de sarcină). În această situaţie, în 
comisie, pe lângă medicul legist şi medicul delegat al direcției penitenciarelor va 
fi cooptat şi un medic din specialitatea obstetrică-ginecologie, care va preciza 
starea obstetricală a femeii în cauză. 

Medicul legist şef al instituției medico-legale (directorul la nivelul 
institutelor de medicină legală şi medicul legist şef la nivelul serviciilor de 
medicină legală judeţene) va verifica şi va contrasemna rapoartele de expertiză, 
aceasta semnificând că îşi asumă în totalitate corectitudinea concluziilor şi a 
conţinutului raportului de expertiză în ansamblu. În cazul în care acesta nu este 
de acord cu concluziile, va returna raportul medico-legal pentru refacere. 

CAPITOLUL 8 


PROBLEME DE SEXOLOGIE 
MEDICO-LEGALA 


8.1. Generalităţi 

8.2. Virginitatea 

8.3. Violul 

8.4. Sexualitatea aberanta 


248 


s. PROBLEME DE SEXOLOGIE 
MEDICO-LEGALA 


8.1. GENERALITĂȚI 


Principalele aspecte de sexologie cu implicaţii în practica medico-legală 
sunt reprezentate de stabilirea stării de virginitate, demonstrarea violului şi 
probleme legate de sexologia aberantă. 

În general, sexologia ridică probleme multidisciplinare, motiv pentru care nu 
există încă o sistematizare clară a aspectelor de patologie sexologică. 

Actul sexual normal este considerat ca fiind raportul heterosexual vaginal. 
Spre deosebire de animale la care actul sexual are doar o semnificaţie biologică şi 
reprezintă forma de reproducere a speciei, la om viaţa sexuală are multiple 
implicaţii de ordin social, moral şi psihologic. 


8.2. VIRGINITATEA 


Virginitatea se poate defini ca fiind statusul unei persoane de sex feminin 
care nu a avut un raport sexual normal vaginal. Pe plan socio-moral starea de 
virginitate ar însemna demonstrarea castității. 

Din datele din literatura de specialitate rezultă că există situaţii în care se 
face confuzie între virginitatea anatomică şi cea funcțională în sensul că se 
consideră virgină din punct de vedere anatomic orice femeie cu himen integru, 
fără să se țină cont de existența formelor de himen care permit consumarea unui 
contact sexual fără deflorare (himen complezant). 

În principiu, din punct de vedere medico-legal se consideră virgină numai 
acea femeie care are un himen integru şi cu o conformaţie care nu permite 
realizarea unui act sexual fără deflorare. În cazul în care femeia prezintă un 
himen complezant se poate afirma doar că himenul este integru anatomic dar că 
de fapt conformaţia lui permite realizarea unui act sexual fără deflorare. 

Demonstrarea virginității se face prin examinarea membranei himenale. 
Pentru examinări de fineţe se recomandă examenul colposcopic. 

Examenul himenului. Din punct de vedere anatomic himenului 1 se descriu 
următoarele elemente morfologice: 

> o margine externă care se inseră pe peretele vaginului, denumită baza 
himenului; 

> o margine liberă care delimitează orificiul himenului; 

> o față superioară sau internă, orientată în sus şi înapoi, către conductul 
vaginal; 

> o faţă inferioară sau externă, orientată în jos şi înspre înainte, către 
vestibul, care este vizibilă la examenul local. 

Examenul morfologic al membranei himenale urmăreşte stabilirea formei, 
lățimii, a tipului de inserţie, a aspectului marginii libere şi a orificiului himenal. 

> Forma himenului poate fi variată. Cele mai frecvente forme anatomice 
întâlnite sunt himenul inelar, himenul semilunar şi himenul labial. Forme mai 
rare sunt himenul septat, himenul cribriform, himenul apendicular, himenul 
cărnos, etc. O formă mai aparte este himenul imperforat care implică intervenţia 
chirurgicală pentru prevenirea unor complicaţii (hematocolpos, hematometrie). 


> Lăţimea himenului este un element important în cadrul examinării şi se 
măsoară de la marginea liberă până la baza himenului. Lăţimea himenului 
depinde în primul rând de forma lui. Astfel, la himenele inelare lățimea este de 
obicei de circa 4-5 mm; la himenele labiale, lobate, semilunare lățimea poate 
ajunge până la 1-1,5 cm. De lăţimea şi constituția himenului depind în primul 
rând apariția şi aspectul rupturilor himenale. 

> Marginea liberă constituie elementul cel mai important în cadrul 
examinării pentru stabilirea statusului genital. În caz de himene inelare şi 
semilunare marginea liberă este netedă, cu grosime uniformă, de culoare rozacee. 
În unele cazuri la nivelul marginii libere pot să apară o serie de particularități 
cum ar fi incizurile cu caracter congenital, care pot fi confundate cu rupturile 
himenale care apar în cadrul deflorării. 


> Orificiul himenal are formă variată în funcţie de forma himenului. În 
cadrul examenului himenului este foarte important de a aprecia elasticitatea şi 
dilatabilitatea membranei himenale. În mod obişnuit, orificiul himenal este 
dilatabil până la un diametru de circa 1-1,5 cm. În general diametrul orificiului 
himenal depinde de lățimea şi elasticitatea membranei himenale. O formă 
particulară de himen care poate ridica probleme medico-legale în aprecierea 
statusului genital al femeii este himenul complezant. 

Himenul complezant este un himen care prin conformaţia lui anatomică 
permite realizarea unui raport sexual fără a se rupe, deci fără semne de deflorare. 
Morfofuncțional este vorba de un himen de formă inelară sau semilunară, cu o 
lățime foarte mică de 2-3 mm, foarte elastic şi dilatabil până la un diametru de 2- 
3 cm. 

8.3. VIOLUL 
8.3.1. Aspecte legislative 


În partea specială a Codului Penal adoptat în anul 1968, la cap. III din titlul 
II — infracțiuni privitoare la viața sexuală — la art.197, violul era definit ca fund 
"Raportul sexual cu o persoană de sex feminin, prin constrângerea acesteia sau 
profitând de imposibilitatea ei de a se apăra sau de a-şi exprima liber voinţa " 
fiind prevăzute şi circumstanțele agravante precum şi modul de punere în mişcare 
a acțiunii penale şi situaţiile în care fapta nu se pedepseşte. 

Prin Legea nr. 197/2000, art. 197 din Codul Penal a fost modificat după 
cum urmează: 

"Actul sexual, de orice natură, cu o altă persoană, prin constrângerea 
acesteia sau profitând de imposibilitatea ei de a se apăra ori de a-şi exprima 
voința, se pedepseşte cu închisoare de la 3 la 10 ani. 

Pedeapsa este închisoarea de la 5 la 15 ani, dacă: 

a) fapta a fost săvârşită de două sau mai multe persoane împreună; 

b) victima se află în îngrijirea, ocrotirea, educarea, paza sau în tratamentul 
făptuitorului; 

b’) victima este membru al familiei, 

c) s-a cauzat victimei o vătămare gravă a integrităţii corporale sau a 
sănătății. 

Pedeapsa este închisoarea de la 10 la 20 de ani dacă victima nu a împlinit 
vârsta de 14 ani, iar dacă fapta a avut ca urmare moartea sau sinuciderea 
victimei, pedeapsa este închisoarea de la 15 la 25 de ani. 

Acţiunea penală pentru fapta prevăzută în alin.l se pune în mişcare la 
plângerea prealabilă a persoanei vătămate." 

Deci, în contextul legislaţiei penale actuale violul este definit ca fiind un act 
sexual de orice fel, cu o altă persoană, indiferent de sexul acesteia, realizat fără 
consimțământul victimei, prin constrângere sau profitând de imposibilitatea 
victimei de a se apăra ori de a-şi exprima liber voinţa. 

Pornind de la definirea violului în legea noastră penală, rezultă că 
elementele esențiale care trebuie dovedite în caz de viol sunt următoarele: 

> demonstrarea raportului (actului) sexual; 

> demonstrarea lipsei de consimţământ. 

În practica medico-legală şi judiciară în marea majoritate a cazurilor 
întâlnim forma clasică de viol, respectiv cea în care victima este de sex feminin 
iar agresorul de sex masculin. Pornind de la această premiză, vom descrie în 
continuare aspectele medico-legale a formei clasice de viol, respectiv violarea 
femeii de către bărbat. 

8.3.2. Demonstrarea raportului sexual 


Demonstrarea raportului sexual se face în mod diferit la virgine şi la femei 
cu trecut sexual. Se pot întâlni două situații distincte: 
e violul cu deflorare; 
e violul fără deflorare. 


A.Violul cu deflorare 


Violul cu deflorare este realizat asupra virginelor şi este probat medico-legal 
de existența semnelor deflorării recente, respectiv de existența rupturilor 
himenale recente. Diagnosticul de ruptură himenală recentă este posibil într-un 
interval de maxim 7-10 zile după contactul sexual (de preferinţă în primele 3-4 
zile). Rupturile recente au marginile tumefiate, hiperemice, sângerânde, sunt 
dureroase spontan şi la atingere, au aspect radial, interesează toată lățimea 
membranei himenale mergând până în baza de inserţie, pot fi unice sau multiple. 
Localizarea depinde de forma himenului: în caz de himen inelar şi semilunar se 
localizează în jumătatea inferioară, mai frecvent în dreptul orelor 4-5 şi 7-8 pe 
cadranul convenţional; în caz de himen labial se localizează lateral mai frecvent 
în dreptul orelor 3 şi 9 pe cadranul convenţional. 

După 7-10 zile de la contactul sexual semnele deflorării recente dispar, 
începând procesele de vindecare. Marginile rupturilor devin alb-rozate, se 
subțiază şi se îndepărtează. În această situaţie se pune diagnosticul de deflorare 
veche, nemaiputându-se proba realitatea unui contact sexual recent. 

Rupturile himenale vechi trebuie diferenţiate de incizurile congenitale care 
sunt de obicei simetrice, au aceeași culoare cu restul membranei himenale şi 
interesează parțial lățimea membranei himenale. Rupturile himenale vechi sunt 
mai des asimetrice, interesează toată lățimea membranei himenale, sunt localizate 
mai frecvent în jumătatea inferioară şi culoarea diferă uşor de cea a marginii 
libere. 


B. Violul fără deflorare 


Violul fără deflorare se poate întâlni în două situații: 

æ în caz de himen complezant; 

æ la femei cu trecut sexual. 

Probarea actului sexual în violul fără deflorare se bazează pe evidențierea 
spermatozoizilor în vagin sau pe lenjerie (în contact sexual întrerupt). Pentru 
evidențierea spermatozoizilor în vagin examinarea trebuie făcută într-un interval 
de 24-36 ore de la actul sexual şi în lipsa toaletei locale. Examinarea constă în 
principiu din recoltare de conținut din fundurile de sac vaginale din care se obține 
un frotiu; frotiul se colorează cu hematoxilină eozină sau eritrozină şi se 
examinează la microscop cu obiectivul de imersie. 

În acte sexuale brutale la examenul genital se pot constata echimoze, fisuri 
la nivelul vestibulului şi al mucoasei vaginale şi uneori rupturi vaginale sau chiar 
perineale. 

Alte elemente cu valoare probatorie în demonstrarea rapotului sexual la 
femei cu trecut sexual sunt reprezentate de prezenţa unor fire de păr în regiunea 
genitală a victimei provenind de la agresor sau de la victimă pe corpul 
agresorului, sarcina, contaminare veneriană (sifilis, blenoragie), contaminare 
SIDA. 

În caz de viol cu perversiuni sexuale se va urmări evidenţierea 
spermatozoizilor în ampula rectală (în raportul sexual anal) sau în lichidul de 
spălătură gastrică (în raportul sexual oral). 


8.3.3. Demonstrarea lipsei de consimțământ a victimei 


Lipsa de consimțământ al victimei se poate întâlni în caz de constrângere 
(fizică sau morală) sau în situațiile când victima este în imposibilitatea exprimării 
libere a voinţei. 


A.Constrângerea fizică (violul cu violență) 


Realizarea unui act sexual prin constrângere fizică este discutată, unii autori 
admițând că o femeie adultă, în deplinătatea forţelor fizice, nu poate fi violată de 
un singur bărbat. Constrângerea fizică este posibilă când există o disproporție 
evidentă de forțe fizice între victimă şi agresor, când participă mai multe 
persoane la imobilizarea victimei (viol în grup), în caz de stare de oboseală 
pronunţată a femeii sau când victima nu se poate apăra (leziuni corporale grave, 
infirmitate, etc.). 

Constrângerea fizică poate fi probată din punct de vedere medico-legal prin 
evidenţierea semnelor de violență care demonstrează lupta dintre victimă şi 
agresor. La victimă putem întâlni echimoze şi excoriaţii localizate pe faţa internă 
a coapselor, în jurul organelor genitale externe, pe brațe, față, gât, sâni. La 
agresor se pot evidenția echimoze, excoriaţii şi uneori plăgi muşcate localizate în 
special pe față, gât şi braţe. La examenul îmbrăcăminţii se pot decela rupturi, 
sfâşieri care denotă de asemenea lupta dintre victimă şi agresor, precum şi pete de 
spermă, sânge şi fire de păr, elemente cu mare valoare probatorie. În unele cazuri 
victima suferă leziuni corporale grave care pot duce la deces. Moartea victimei se 
poate realiza prin asfixie mecanică (sugrumare, sufocare) şi mai rar prin lovire cu 
corpuri contondente sau arme albe. 

B. Constrângerea morală 


Constrângerea morală se poate realiza prin ameninţare sau şantaj, dar nu 
poate fi probată din punct de vedere medico-legal. 


C.Imposibilitatea exprimării libere a voinţei 


Exprimarea liberă a voinţei se referă la posibilitatea victimei de a accepta 
sau nu un act sexual. Imposibilitatea de a-şi exprima liber voința apare când 
există tulburări psihice care alterează discernământul sau în cazul existenţei unei 
situații cu caracter temporar care pun victima în imposibilitatea de a se apăra. 

Sub aspect psihic, imposibilitatea exprimării libere a voinţei este întâlnită la 
persoane sub 14 ani, considerate prin lege ca lipsite de discernământ, precum şi 
în boli psihice care alterează discernământul (oligofrenie, psihoze, unele 
psihopatii). 

Referitor la existența unor situații cu caracter temporar care pun victima în 
imposibilitatea de a se apăra, deci de exprimare liberă a voinţei, amintim câteva 
dintre cele mai importante: stare de ebrietate avansată, folosirea de droguri 
halucinogene sau somnifere, administrare de afrodisiace, stări după narcoză sau 
producerea voită a narcozei în acest sens, somn hipnotic, convalescenţă după o 
boală gravă, sindroame confuzionale, afecțiuni patologice grave cu alterarea stării 
de cunoştinţă (epilepsie, stări de şoc, comă, etc.). 


8.4. SEXUALITATEA ABERANTĂ 


8.4.1. Generalităţi. Aspecte legislative. 


Sexualitatea aberantă include orice act sexual diferit de un raport sexual 
normal sau fiziologic, prin care se înţelege un act heterosexual vaginal. La modul 
general sexualitatea aberantă se referă la actele homosexuale sau heterosexuale 
extravaginale. Contactul sexual între parteneri de acelaşi sex (homosexualitate) 
reprezintă o inversiune sexuală. Un raport heterosexual extravaginal sau cu un 
partener imatur sexual ori cu o altă specie animală reprezintă o perversiune 
sexuală. 

Etiologie. Cauzele aberaţiilor sexuale sunt variate. Principalele cauze sunt 
reprezentate de afecțiuni genetice, hormonale, unele boli neurologice (paralizie 
generală progresivă, epilepsia temporală), afecțiuni psihice, tulburări de 
personalitate, unele stări situaționale (serviciul militar, detenția), sexualitatea 
precoce. 

Legislaţie. Aspecte legate de sexologia aberantă se găsesc în partea specială 
a Codului Penal la cap. III din titlul II — infracţiuni privitoare la viața sexuală — 
la art. 198 (actul sexual cu un minor), art. 199 (seducţia), art. 200 (relațiile 


254 


sexuale între persoane de acelaşi sex), art. 202 (corupţia sexuală) şi art. 203 
(incestul). 

Prin legea nr. 140/1996 şi prin legea nr. 197/2000 titlul articolului .198 
C.P. a fost schimbat din "actul sexual cu o minoră" în "actul sexual cu un minor”, 
iar conținutul a fost modificat după cum urmează: 

Actul sexual, de orice natură, cu o persoană care nu a împlinit vârsta de 15 
ani se pedepseşte cu închisoare de la 1 la 7 ani. 

Cu aceeaşi pedeapsă se sancţionează actul sexual, de orice natură, cu o 
persoană între 15-18 ani, dacă fapta este săvârşită de tutore sau curator, ori de 
supraveghetor, îngrijitor, medic curant, profesor sau educator folosind calitatea 
sa. 

Când fapta prevăzută în alin. 1 a fost săvârşită în împrejurările prevăzute 
de art.197 alin. 2 lit.b) ori dacă faptele prevăzute în alin. 1 şi 2 au avut urmările 
prevăzute în art. 197 alin.2 lit.c), pedeapsa este închisoarea de la 3 la 12 ani. 

Dacă fapta a avut ca urmare moartea victimei, pedeapsa este închisoarea 
de la 7 la 15 ani. 

Art.199 C.P. — Fapta aceluia care, prin promisiuni de căsătorie, determină 
o persoană de sex feminin mai mică de 18 ani de a avea cu el un raport sexual, 
se pedepseşte cu închisoare de la unu la 5 ani. 

Împăcarea părţilor înlătură răspunderea penală. 

Art. 200 din Codul Penal adoptat în anul 1968 care incrimina 
homosexualitatea a fost modificat prin legea nr. 140/1996 după cum urmează: 

Relaţiile sexuale între persoane de acelaşi sex, săvârşite în public sau dacă 
au produs scandal public, se pedepsesc cu închisoare de la unu la 5 ani. 

Fapta majorului de a avea relaţii sexuale cu un minor de acelaşi sex se 
pedepseşte cu închisoare de la 2 la 7 ani şi interzicerea unor drepturi. 

Relaţiile sexuale cu o persoană de acelaşi sex în imposibilitate de a se 
apăra ori de a-şi exprima voința sau prin constrângere se pedepsesc cu 
închisoare de la 3 la 10 ani şi interzicerea unor drepturi. 

Dacă fapta prevăzută în alin. 2 şi 3 are ca urmare vătămarea gravă a 
integrităţii corporale sau a sănătăţii, pedeapsa este închisoarea de la 5 la 15 ani 
şi interzicerea unor drepturi, iar dacă are ca urmare moartea sau sinuciderea 
victimei, pedeapsa este închisoarea de la 15 la 25 ani şi inerzicerea unor 
drepturi. 

Îndemnarea sau ademenirea unei persoane în vederea practicării de relaţii 
sexuale între persoane de acelaşi sex, precum şi propaganda ori asocierea sau 
orice acte de prozelitism săvârşite în acelaşi scop se pedepsesc cu închisoare de 
la unu la 5 ani. 

Art. 201 C.P. (modificat prin legea nr. 140/1996); 

Actele de perversiune sexuală săvârşite în public sau dacă au produs 
scandal public se pedepsesc cu închisoare de la unu la 5 ani, 

Dispoziţiile art. 200 alin.2-5 se aplică în mod corespunzător. 

Constituie acte de perversiune sexuală orice acte nefireşti în legătură cu 
viața sexuală, altele decât cele prevăzute de art. 200. 

Art. 202 C.P. (modificat prin legea nr. 197/2000); 

Actele cu caracter obscen săvârşite asupra unui minor sau în prezenţa unui 
minor se pedepsesc cu închisoare de la 3 luni la 2 ani sau cu amendă. 

Când actele prevăzute la alin.1 se săvârşesc în cadrul familiei, pedeapsa 
este închisoarea de la unu la 3 ani. 

Art.203 C.P. — Raportul sexual între rude în linie directă sau între fraţi şi 
surori se pedepseşte cu închisoare de la 2 la 7 ani. 

În Codul Penal sunt prevăzute şi alte infracţiuni legate de viaţa sexuală: 
bigamia (art.303), adulterul (art.304), contaminarea venerică şi transmiterea 
sindromului  imunodeficitar dobândit (art.309), răspândirea de materiale 
obscene (art.325), prostituția (art.328) şi proxenetismul (art.329). 


8.4.2. Forme de manifestare a sexualității aberante 


Există 3 forme principale de manifestare a sexualității aberante: 
- sexualitate morbidă; 
- atentatele la bunele moravuri; 
- aberaţiile sexuale propriu-zise. 

A. Sexualitatea morbidă 

Sexualitatea morbidă cuprinde aspecte legate de tulburări ale instinctului 
sexual. Din această categorie fac parte hipersexualitatea şi hiposexualitatea. 

Hipersexualitatea la bărbați se numeşte satiriazis iar la femei nimfomanie. 

Hiposexualitatea se numeşte la bărbat impotenţă sau inhibiție sexuală iar la 
femei frigiditate. 

B. Atentatele la bunele moravuri 

Atentatele la bunele moravuri cuprind manifestări sexuale care lezează 
spiritul de pudoare atât al persoanei cât şi al societății. Din această categorie fac 
parte ultrajul public al pudorii care include în principal exhibiționismul şi 
atentatul la pudoare care reprezintă o ofensă de ordin sexual comisă cu intenţie 
asupra unei persoane care nu-şi poate da consimţământul sau are vârsta sub 14 
ani. Formele de manifestare ale atentatului la pudoare sunt foarte variate: 
atingerea sau prinderea sânilor, feselor, organelor genitale, etc. 

C.  Aberaţiile sexuale propriu-zise 

Mărturii care atestă manifestări sexuale aberante există din vremuri 
străvechi. Biblia conţine o serie de indicaţii şi sancţiuni ce trebuie aplicate atunci 
când sunt încălcate prescripțiile privind comportamentul sexual. 

In literatura de specialitate aberaţiile sexuale se numesc şi sodomii, 
denumire care provine de la numele oraşului biblic Sodoma unde inversiunile 
sexuale erau foarte răspândite. 

În contextul legislaţiei penale actuale aberaţiile sexuale se pedepsesc numai 
atunci când sunt săvârşite în public sau dacă au produs scandal public. 

e Clasificare. După Moraru, Quai ş.a. aberaţiile sexuale pot fi 
sistematizate în 5 grupe: 

Sodomia ratione modi 
Sodomia ratione sexus 
Sodomia ratione generis 
Perversiunea mijloacelor 
Perversiuni diverse. 

Sodomia ratione modi. Din această categorie fac parte variantele 
heterosexuale ale perversiunilor. Principalele forme de manifestare ale acestor 
aberaţii sunt masturbarea reciprocă, raportul sexual anal (adevărata sodomie), 
bucal (feleţia sau felatorism), cunilingusul, coitul între coapse, între sâni, în axile. 
Aceste manifestări se produc în cadru intim şi rămân de obicei nedescoperite. 

Sodomia ratione sexux se referă la raporturile sexuale între persoane de 
acelaşi sex. În Codul Penal adoptat în anul 1968 relaţiile homosexuale constituiau 
infracțiune şi erau pedepsite cu închisoare de la unu la 5 ani (art.200 C.P.). Prin 
modificările aduse art. 200 prin Legea 140/1996, relaţiile sexuale între persoane 
de acelaşi sex se pedepsesc ca orice aberaţie sexuală, numai când sunt săvârşite în 
public sau când produc scandal public. Actele homosexuale realizate fără 
consimțământul partenerului, prin constrângere sau profitând de imposibilitatea 
acestuia de a se apăra este încadrabilă în contextul legislației actuale în 
infracţiunea de viol (art.197 C.P., modificat prin Legea nr.197/2000). 

Homosexualitatea se întâlneşte la ambele sexe putând fi permanentă sau 
ocazională. În cadrul practicilor homosexuale sentimentul geloziei este foarte 
puternic putându-se ajunge la acte de violenţă, sinucideri sau omucideri. 

> Homosexualitatea masculină se numeşte pederastie (de la pedos = 
băieţi) sau uranism (de la numele magistratului german Urlichs care şi-a descris 
propria aberaţie sexuală). Formele de manifestare ale homosexualității masculine 
sunt foarte variate: raport sexual anal, bucal, coitul între coapse, masturbarea 
reciprocă, etc. Homosexualii pot fi activi sau pasivi. În unele cazuri partenerii 
pasivi pot prezenta o serie de aspecte feminine în comportament, gesturi, 
atitudini, îndeletniciri. Dacă homosexualitatea se practică timp îndelungat 
(homosexualitatea cronică) pot apărea o serie de modificări atât la activi cât şi la 
pasivi. La activi se descrie o subțiere a penisului de la vârf spre bază; glandul 
apare strangulat şi alungit în formă de con. La pasivi se constată un grad de 
relaxare a sfincterului anal, deformarea infundibuliformă a anusului, leziuni 
iritative ale mucoasei ano-rectale, eroziuni şi fisuri anale, hemoroizi. 

Probarea medico-legală a homosexualității masculine se bazează în primul 
rând pe evidențierea spermatozoizilor în regiunea ano-rectală, care constituie un 
semn de certitudine. Alte elemente cu valoare probatorie sunt reprezentate de 
prezenţa la activi a unor fire de păr provenind din zona ano-rectală a partenerului 
pasiv sau la pasivi a unor fire de păr provenit din regiunea pubiană a activului. 

Unii homosexuali devin militanți pentru a obține un statut social adecvat 
înclinațiilor lor aberante, organizează cluburi, locuri speciale de întâlnire, reviste. 

Mulţi homosexuali au o viaţă sexuală mixtă, combinaţie între 
homosexualitate şi heterosexualitate, în această categorie încadrându-se şi bărbaţi 
căsătoriți. De obicei trecerea de la o viață sexuală heterosexuală la practici 
homosexuale apare ca urmare a unei decepții cu nevoia compensării consecutive. 
Acest viraj mai poate fi cauzat de un psihosindrom organic, personalitate 
patologică organică, stări demenţiale incipiente, în cvasimajoritatea cazurilor 
fiind vorba de o pervertire a instinctului sexual. 

Există şi o formă de homosexualitate venală, de tipul prostituţiei, în cadrul 
comerţului cu propriul corp. Această formă este practicată de personalități 
patologice şi se asociază cu travestitismul. 

> Homosexualitatea feminină poate îmbrăca două aspecte distincte: 
lesbianismul sau safismul şi tribadismul. 

e Lesbianismul sau safismul este o formă de homosexualitate feminină în 
care voluptatea şi orgasmul se realizează reciproc prin fricțiuni digitale ale 
regiunii vulvare şi a clitorisului şi prin cunilingus (lat., cunnus = vulvă, linguere = 
a linge). Denumirile de lesbianism şi safism provin de la numele insulei Lesbos 
unde poeta Sapho practica relații homosexuale feminine. Examenul medico-legal 
poate evidenția la lesbiene iritaţii ale labiilor mari şi mici şi a clitorisului şi uneori 
chiar muşcături la acest nivel. 

e Tribadismul este forma în care cele două partenere imită raporturi 
heterosexuale una jucând rolul activ de bărbat. De obicei partenera activă are 
tendință la hermafroditism, prezentând un clitoris hipertrofic şi adeseori un 
comportament de tip masculin. În unele cazuri pentru realizarea actului sexual se 
recurge la un penis artificial. 

Sodomia ratione generis cuprinde zoofilia sau bestialitatea şi constă în 
realizarea unor acte sexuale cu animale. Se întâlneşte atât la bărbaţi cât şi la 
femei, existând forme active şi pasive. Această perversiune este mai frecventă la 
bărbaţi care de regulă sunt activi şi care recurg la animale din cele mai diferite: 
găini, oi, capre, câini, cai, vaci, etc. Femeile joacă rol pasiv preferând câinii. 
Cazurile de zoofilie se întâlnesc mai ales la ciobani şi îngrijitori de animale, dar 
în majoritate cazurile de zoofilie apar la bonavi psihici (oligofreni, dementi, 
psihopaţi). În unele zone ale globului zoofilia se practică în baza unor superstiții. 
Astfel, la arabi se credea că raportul sexual cu o capră vindecă sifilisul iar în 
Europa a existat ideea conform căreia raportul sexual cu un animal vindecă 
blenoragia. 

Perversiunea_ mijloacelor. În această categorie se include algolagnia şi 
presupune realizarea unei satisfacţii sexuale prin durere (gr., algos = durere, 
lagnee = poftă, voluptate). Are două forme: activă (sadismul) şi pasivă 
(masochismul). 

>  Sadismul constituie una din cele mai monstruoase perversiuni sexuale 
şi constă în umilirea, chinuirea şi maltratarea partenerului (partenerei) pentru 
obținerea satisfacției sexuale. Denumirea provine de la numele marchizului de 
Sade care în lucrările sale literare descrie această perversiune. Persoana care 

practică sadismul poate fi heterosexuală sau homosexuală sau poate practica alte 
aberaţii sexuale (pedofilie, sodomie, gerontofilie, etc.). În funcţie de gradul de 
exprimare se disting două forme de sadism: minor sau major. În sadismul minor 
actele de violenţă sunt mai puţin grave constând în ruperea veşmintelor, ciupituri, 
mușcături, etc. În sadismul major se ajunge la provocarea unor leziuni corporale 
grave putându-se ajunge până la omor cu cruzimi sau crime sadice (sadism 
criminal). 

>  Masochismul presupune satisfacerea sexuală prin umilirea, chinuirea 
sau maltratarea de către o persoană de sex opus. Denumirea provine de la numele 
scriitorului german Lide Sacher-Masoch, care a descris în operele sale eroi cu 
astfel de manifestări. În această perversiune sexuală suferința devine stimulul 
care va produce plăcerea sexuală. Şi în cadrul masochismului se pot distinge 
două forme: minor şi major. Masochismul minor se caracterizează prin asocierea 
voluptăţii cu suferințe de ordin moral. În masochismul major voluptatea se 
asociază cu suferinţe fizice, aceşti perverşi solicitând lovirea, flagelarea, călcarea 
în picioare, biciuirea, etc. 

O formă particulară de masochism este hipoxifilia care este o perversiune la 
limita dintre masochism şi masturbare. Se caracterizează prin obţinerea 
satisfacției sexuale consecutiv privării temporare de oxigen realizată fie prin 
spânzurare gradată (spânzurare sexopatică autoerotică), fie cu ajutorul unor pungi 
de material plastic. Aceste practici aberante pot duce la decese accidentale 
ridicând probleme dificile de diferenţiere cu o sinucidere. 

Perversiuni_ diverse. În această categorie se includ forme ale aberaţiilor 
sexuale care nu pot fi încadrate în nici una din formele descrise. 

> Masturbarea (lat. manus = mână şi sturpare = a pângări, a profana) sau 
autoerotismul constă în autosatisfacerea sexuală. Se mai numeşte ipsiaţiune (de la 
ipse = ție însuţi) sau onanism (de la numele biblic al lui Onan care îşi risipea 
sămânţa pe pământ). Se întâlneşte la ambele sexe şi la toate vârstele, dar este mai 
frecventă la sexul masculin şi la vârste cuprinse între 15 — 20 de ani. De obicei se 
realizează prin manopere manuale (frecarea penisului sau regiunii vulvovaginale 
şi a clitorisului cu mâna) sau se poate recurge la mijloace artificiale (penis 
artificial, vibrator la femei, vulvă de cauciuc, păpuşi gonflabile la bărbaţi, etc). 
Dacă se practică timp îndelungat, masturbarea poate duce la impotenţă la bărbaţi 
şi frigiditate la femei şi poate avea consecinţe de ordin psihic cum ar fi timiditate, 
teama şi chiar repulsia faţă de sexul opus. 

>  Necrofilia constă în realizarea unor raporturi sexuale cu cadavre 
proaspete sau putrefiate. Se întâlneşte la debili mintali, oligofreni, schizofreni şi 
demenţi. Incriminarea se face în condițiile prevăzute de art. 201 C.P. 
(perversiunea sexuală) şi art. 319 C.P. (profanarea de morminte). 

> Pedofilia este o activitate sexuală aberantă săvârşită cu copii. Poate să 
fie heterosexuală sau homosexuală. 

>  Gerontofilia este opusă pedofiliei şi constă în realizarea unor acte 
sexuale cu persoane în vârstă. 

>  Nareisismul poate fi definit ca dragoste față de propria persoană. Se 
întâlneşte la femei şi constă în obţinerea orgasmului prin contemlarea trupului 
dezbrăcat în oglindă, asociată cu automângâieri şi masturbare. Se poate asocia cu 
fetişismul şi exhibiţionismul. 

>  Fetişismul constă în contemplarea şi atingerea unor obiecte care aparțin 
persoanei iubite care produc senzații voluptoase. Obiectele de fetiş sunt 
reprezentate cel mai adesea de lenjerie intimă (ciorapi, sutien, chiloţi). În unele 
cazuri fetişul este imaterial fiind reprezentat de un miros particular al corpului 
sau al unui parfum utilizat de persoana iubită. 

>  Travestitismul constă în producerea de senzaţii voluptoase prin 
purtarea unor obiecte de îmbrăcăminte aparținând sexului opus, în special a unor 
obiecte de lenjerie intimă. Se poate asocia cu homosexualitatea. Unii autori 
consideră travestitismul ca fiind o formă specializată de fetişism. 

>  Voaierismul constă în satisfacerea sexuală prin contemplarea actelor 
sexuale săvârşite de alţii. 

>  Exhibiţionismul constă în obţinerea de senzații voluptoase prin 
expunerea organelor genitale în public. Se întâlneşte mai frecvent la bărbaţi şi se 
practică în locuri în care în mod obişnuit se găsesc multe femei (internate, 
parcuri, băi, etc.). Apare în special la psihopaţi. 

CAPITOLUL 9 


ELEMENTE DE DEONTOLOGIE ŞI 
RESPONSABILITATE MEDICALA 


9.1. Elemente de deontologie medicală 


9.2. Responsabilitatea medicală 

ELEMENTE DE DEONTOLOGIE ŞI 
RESPONSABILITATE MEDICALA 


8.5. ELEMENTE DE DEONTOLOGIE MEDICALĂ 


Activitatea medicilor din ţara noastră este reglementată de Legea 
nr.74/1995 privind exercitarea profesiunii de medic şi înfiinţarea, 
organizarea şi funcţionarea Colegiului Medicilor din România. 

Conform acestei legi, exercitarea profesiei de medic este un drept al oricărei 
persoane fizice cu cetățenie română, posesoare a diplomei de medic, eliberată de 
o instituție de învățământ universitar medical din România ori din străinătate, 
echivalat potrivit dispozițiilor legale. 

Profesiunea de medic are ca scop principal asigurarea sănătății publice prin 
prevenirea îmbolnăvirilor, promovarea, menţinerea şi recuperarea sănătății 
populaţiei. 

În exercitarea profesiunii sale, medicul trebuie să dea dovadă de 
corectitudine, disponibilitate şi devotament față de ființa umană. 

Ținând cont de natura umanitară a profesiei pe care o exercită, medicul nu 
poate fi considerat ca un funcţionar public. 

În exercitarea profesiunii, medicul beneficiază de independenţă profesională 
care îi conferă dreptul de inițiativă şi decizie în exercitarea actului medical, dar în 
acelaşi timp implică şi deplina responsabilitate a acestuia. 

La absolvirea instituţiei de învăţământ universitar, medicul va depune 
jurământul, în conformitate cu formularea modernă a jurământului lui 
Hippokrates, adoptat de către Asociaţia Medicală Mondială în cadrul Declarației 
de la Geneva în anul 1975. Din conţinutul jurământului lui Hippokrates rezultă 
îndatoririle generale fundamentale care trebuie respectate în exercitarea 
profesiunii de medic. 

Redăm mai jos conţinutul acestui jurământ: 

"Odată admis printre membrii profesiunii de medic: 

Mă angajez solemn să-mi consacru viaţa în Slujba umanității, 

Voi păstra profesorilor mei respectul şi recunoştinţa care le sunt datorate, 

Voi exercita profesiunea cu conştiinţă şi demnitate; 

Sănătatea pacienților va fi pentru mine obligaţie sacră; 

Voi păstra secretele încredințate de pacienţi chiar şi după decesul acestora; 

Voi menţine prin toate mijloacele onoarea şi nobila tradiție a profesiunii de 

medic, 

Colegii mei vor fi fraţii mei; 

Nu voi îngădui să se interpună între datoria mea şi pacient consideraţii de 

naționalitate, rasă, religie, partid sau stare socială; 

Voi păstra respectul deplin pentru viața umană de la începuturile sale chiar 

sub ameninţare şi nu voi utiliza cunoştinţele mele medicale contrar legilor 

umanităţii; 

Fac acest jurământ în mod solemn, liber, pe onoare!" 

În ţara noastră, profesiunea de medic poate fi exercitată şi de către medici cu 
cetățenie străină, în condițiile prevăzute de lege şi pe baza unor acorduri de 
reciprocitate stabilite prin convenţii la care România este parte. 

Legea nr.74/1995 prevede o serie de aspecte care reprezintă nedemnități şi 
incompatibilităţi pentru exercitarea profesiei de medic. 

e Nedemnităţi: 

> condamnarea definitivă, chiar în cazul reabilitării, pentru săvârşirea 
cu intenție a unei infracțiuni contra umanității şi vieții, în 
împrejurări legate de exercitarea profesiunii de medic (cu excepția 
condamnării în baza Decretului 770/1996 cu privire la întreruperea 
cursului sarcinii); 

> aplicarea pedepsei interdicţiei de a exercita profesiunea de medic 
pentru o anumită perioadă, prin hotărâre judecătorescă sau prin 
măsură disciplinară. 

+ Incompatibilităţi: 

> comerţul cu produse farmaceutice; 

> orice profesiune, ocupaţie sau activitate prin care se aduce o 
atingere a demnităţii profesionale; 

> starea de sănătate necorespunzătoare, dovedită printr-un certificat 
medical eliberat de Comisia de Expertiză Medicală şi Recuperare a 
Capacităţii de Muncă; 

> folosirea cu bună ştiinţă a cunoştinţelor medicale în defavoarea 
sănătății bolnavului sau în scop criminal. 

Exercitarea profesiunii de medic în România se face pe baza autorizaţiei de 
liberă practică acordată de către Ministerul Sănătății şi Familiei cu avizul 
Colegiului Medicilor. 


Colegiul Medicilor din România (CMR) 
Colegiul Medicilor din România este o organizație profesională, 


nonguvernamentală, cu personalitate juridică, apolitică şi fără scop patrimonial, 
care reprezintă interesele profesiunii de medic şi totodată realizează controlul şi 
supravegherea exercitării acestei profesiuni. Această organizaţie are autonomie 
instituțională şi îşi exercită atribuţiile fără posibilitățile vreunei imixtiuni. 

Colegiul Medicilor cuprinde toți medicii cu cetăţenie română, domiciliaţi în 
România, autorizați să practice profesiunea de medic. 

Principiile fundamentale pe care se bazează exercitarea profesiunii de medic 
sunt cuprinse în Codul Deontologic aprobat de Adunarea Generală Naţională a 
CMR în anul 1997. 


Codul Deontologic 
Codul de deontologie medicală cuprinde normele de conduită obligatorii 


legate de exercitarea profesiunii de medic. 

Exercitarea activității profesionale se face în slujba persoanei umane în 
conformitate cu toate regulile ştiinţei şi artei medicale. Pentru realizarea acestor 
deziderate în exercitarea activității profesionale medicii au obligația să-şi 
însuşească continuu achizițiile ştiinţei medicale, precum şi deciziile marilor foruri 
profesionale. 

e Reglementări privind independenţa profesională şi responsabilitatea 

medicului 

Medicul are libertatea absolută asupra prescripțiilor medicale pe care le 
consideră necesare, dar este răspunzător pentru fiecare din actele sale 
profesionale. 

În cazul unor activităţi medicale care se desfăşoară în echipă, răspunderea 
pentru actele medicale revine şefului echipei şi medicului care efectuează direct 
actul medical. Încredinţarea obligaţiilor profesionale unei alte persoane constituie 
greşeală deontologică. 

e Reglementări privind secretul profesional 

Obiectul secretului medical îl constituie toate aspectele legate de viața 
intimă a pacientului, a familiei şi a aparţinătorilor, pe care medicul le-a aflat 
direct sau indirect în exercitarea profesiunii sale. De asemenea fac obiectul 
secretului profesional toate problemele legate de diagnostic, prognostic şi 
tratament, precum şi alte aspecte legate de boală, inclusiv rezultatul autopsiei 
prosecturale sau medico-legale. Păstrarea secretului profesional este obligatorie, 
divulgarea acestuia constituind o abatere disciplinară. 

Nu constituie abatere cazurile în care legea sau o instanță judecătorească 
obligă medicul să dezvăluie aspecte legate de secretul medical. 

Prezentarea unor cazuri în comunicări ştiinţifice trebuie făcută astfel încât 
identitatea bolnavului să nu poată fi recunoscută. 

Toate actele medicale trebuie păstrate ca materiale secrete. Eliberarea unor 
acte medicale se poate face numai la cererea persoanei examinate, a 
reprezentanţilor săi legali sau la cererea unui organ judiciar. 

e Reglementări deontologice privind atentarea la viaţă şi integritatea 

fizică, eutanasia 

Medicul are obligaţia de a încerca să aline suferinţa bolnavului incurabil şi 
să asigure demnitatea pacientului terminal. 

Eutanasia este interzisă cu desăvârşire indiferent de gravitatea şi 
prognosticul bolii. Provocarea morții pacientului în mod deliberat constituie o 
crimă, chiar dacă a fost cerută insistent de către un bolnav perfect conştient. 

Întreruperea sarcinii poate fi practicată numai în cazurile şi în condiţiile 
prevăzute de lege. Orice medic poate refuza, fără nici o explicaţie, cererea de 
întrerupere voluntară a sarcinii. 

Nu este permisă nici o mutilare fără motiv medical evident şi fundamentat, 
exceptând situaţiile "quo ad vitam". 

Prin activităţile sale medicale de investigație sau terapeutice medicul nu va 
expune pacientul nici unui risc nejustificat. 

Medicul curant nu va înlesni sub nici o formă sinuciderea pacientului, 
refuzând orice explicaţie sau ajutor în acest sens. 

e Obligativitatea acordării asistenţei medicale 

În orice situaţie în care medicul se găseşte în prezenţa unui rănit sau bolnav 
aflat în pericol, este obligat să-i acorde asistență medicală de urgență în limita 
posibilităților momentului şi locului. 

În cazuri de calamităţi naturale de orice natură (cutremure, inundaţii, 
incendii) sau de accidente colective (aviatice, maritime, rutiere, nucleare, etc.), 
medicul este obligat să răspundă la solicitare sau chiar să-şi ofere de bună voie 
serviciile sale medicale, imediat după ce a luat la cunoştinţă despre eveniment. 

Medicul poate să refuze acordarea serviciilor sale din motive personale sau 
profesionale, exceptând stările de urgenţă. 

e Reguli generale de conduită în activitatea medicală 

În general, medicul nu poate aplica nici un tratament fără să efectueze o 
examinare clinică prealabilă a pacientului. Numai în situaţii excepţionale medicul 
poate da indicații terapeutice prin mijloace de telecomunicaţii (îmbolnăviri sau 
răniți aflați în locuri inaccesibile, pe nave maritime aflate în cursă, în avioane în 
zbor, etc.). 

Medicul practician nu poate utiliza nici un mijloc de diagnostic sau 
tratament pentru întrebuinţarea căruia nu are pregătire sau practică suficientă. 

În situaţia în care după stabilirea diagnosticului sau în cursul efectuării 
tratamentului medicul apreciază că nu are experienţa necesară pentru acordarea 
asistenței medicale corespunzătoare, va solicita un consult din partea altor 
specialişti sau va îndruma pacientul către aceştia. 

Medicul care a început tratamentul unui pacient este obligat să urmărească 
bolnavul până la însănătoşire sau până la trecerea acestuia în îngrijirea altui 
medic. 

În cazul în care bolnavul este în pericol de moarte, medicul va acorda 
îngrijiri şi va rămâne lângă bolnav atât timp cât este nevoie de ajutorul său. 

Medicul poate efectua o activitate medicală numai în situația în care are 
pregătire şi practică suficientă pentru activitatea respectivă, exceptând stările de 
pericol major, care impun o intervenţie de urgență. 

În toate cazurile, medicul va informa bolnavul şi aparţinătorii (în unele 
cazuri) despre stadiul bolii, tratamentul necesar şi posibilitățile de vindecare. 
Bolnavul incurabil va fi tratat la fel ca şi un bolnav vindecabil. 

e Respectarea drepturilor persoanei 

Orice persoană are deplină libertate în alegerea medicului curant. 

În modul de acordare a asistenţei medicale se interzic orice discriminări de 
naționalitate, religie sau de orice altă natură. 

e Reglementări privind consimțământul bolnavului 

Pentru orice activitate medicală se va cere consimțământul bolnavului, 
indiferent de felul activităţii (examinări clinice, explorări funcționale, investigații 
în scop diagnostic, tratament medicamentos, chirurgical, balneofizioterapic). 

În cazul unor manopere diagnostice şi terapeutice care implică risc, se va 
cere obligatoriu consimțământul pacientului în scris, sub semnătură privată (pe 
formular special sau pe foaia de observaţie clinică). 

Consimţământul va fi cerut pacientului numai după ce acesta a fost informat 
asupra conţinutului şi utilității actului medical. 

Când riscurile nu pot fi comunicate bolnavului, acestea vor fi prezentate 
întotdeauna aparținătorilor. 

În cazurile când pacienţii sunt minori sau persoane fără capacitate psihică, 
consimțământul se va cere aparținătorilor. 

În caz de boli grave, cu prognostic sever, acesta va fi împărtăşit 
aparţinătorilor cu mult tact. 

e  Integritatea şi imaginea medicului 

Se interzice folosirea de către medici a unor funcţii elective, administrative 
sau politice în scopul creşterii clientelei, precum şi a practicării medicinei ca o 
activitate comercială. 

Este interzisă practicarea de către medici a unor activități care dezonorează 
profesiunea de medic. Aplicarea de către medic a oricărei metode terapeutice 
insuficient verificate este blamabilă şi se consideră drept şarlatanism. 

Se interzice acordarea unor facilități oricărei persoane care practică ilegal 
medicina. 

e Relația medic - pacient 

Medicul este obligat să adopte o conduită ireproşabilă față de pacient, 
respectând în toate cazurile demnitatea acestuia. 

Medicul trebuie să dea dovadă de conştiinciozitate şi profesionalism în 
elaborarea diagnosticului şi conduitei terapeutice, utilizând metode ştiinţifice 
adecvate. Orice prescripţie medicală trebuie formulată cât mai clar, medicul 
trebuind să se asigure că a fost înțeles de către bolnav şi/sau aparținător. 

Din momentul acceptului pacientului, medicul este obligat să acorde 
acestuia toate îngrijirile necesare, inclusiv prin recurgerea la mijloace de care el 
nu dispune sau la un specialist competent. Medicul are obligaţia de a facilita 
pacienţilor săi obținerea tuturor avantajelor sociale la care are dreptul conform 
legilor, fără însă a ceda în faţa oricărei solicitări ilegale din partea acestora. 

În cazul în care medicul consultă un minor şi când apreciază că acesta este 
victima unei agresiuni sau privațiuni, medicul va încerca să-l protejeze, iar dacă 
este cazul, va alerta autoritatea competentă. 

e Reglementări privind eliberarea de acte medicale 

Medicul poate emite acte şi documente medicale permise de lege numai pe 
baza propriilor constatări pe care la va data şi le va semna sub o formă uşor 
identificabilă. 

Orice act medical trebuie să corespundă cu realitatea obiectivă. 

Este interzisă eliberarea unor acte medicale de complezenţă sau a unor acte 
tendențioase. 

e Reglementări speciale privind unele specialități medicale 

> CHIRURGIE 

În cazul în care indicaţia chirurgicală nu este suficient justificată, chirurgul 
poate refuza intervenţia chirurgicală. 

În cadrul echipei operatorii, chirurgul poartă răspunderea pentru ajutoarele 
pe care şi le-a ales. 

Pentru a-şi putea asuma răspunderea activităţii sale, anestezistul trebuie să 
primească de la chirurg toate informaţiile medicale necesare referitoare la caz. 
Anestezistul este răspunzător pentru ajutoarele pe care şi le-a ales, precum şi 
pentru întreaga perioadă cât îi este încredinţat bolnavul. 

> PSIHIATRIE 

Diagnosticul afecțiunilor şi tulburărilor psihice se face în conformitate cu 
Clasificarea Internaţională a Maladiilor, elaborate de OMS (CIM — 10). 

Este interzis a utiliza dezacordul unei persoane faţă de opiniile politice sau 
religioase majoritare sau faţă de valorile morale şi culturale ale societăţii drept 
criterii de diagnostic pentru o boală psihică. 

Psihiatrii trebuie să informeze pacienţii cu tulburări psihice, aparținătorii sau 
persoanele desemnate legal despre procedurile terapeutice, măsurile de 
recuperare şi despre alternativele posibile. 

Medicii psihiatri trebuie să participe activ la protejarea persoanelor cu 
tulburări psihice împotriva exploatării, abuzurilor fizice sau de altă natură şi 
împotriva tratamentului degradant. 
violării drepturilor omului sau demnității unei persoane cu sau fără tulburări 
psihice, indiferent de prejudecățile, sentimentele şi credințele personale. 

În adoptarea unei decizii faţă de o persoană cu sau fără tulburări psihice, 
medicii psihiatri sunt obligați să-şi păstreze independența profesională față de 
autoritățile statului, de interesele politice, economice, religioase, naţionale sau de 
orice altă natură. 

Psihiatrii trebuie să acționeze pentru păstrarea demnității şi anonimatului 
persoanelor cu tulburări psihice, interzicându-se accesul unor terțe persoane la 
documentația medicală a cazului (cu excepția celor autorizate legal). 
Confidenţialitatea informaţiilor trebuie păstrată şi după decesul pacienţilor. 

Medicii psihiatri vor alege măsurile terapeutice cele mai puţin restrictive 
pentru libertatea pacienților cu tulburări psihice. Măsura internării obligatorii se 

va lua numai când, din cauza tulburării psihice, persoana reprezintă un pericol 
social. Măsura de tratament obligatoriu se poate realiza şi ambulator. 

Se interzice sterilizarea prin orice metodă ca mijloc de tratament al unei 
tulburări psihice. 

> MEDICINĂ LEGALĂ 

Având în vedere menirea profesiunii sale de înfăptuire a actului de justiție 
prin elaborarea unor probe ştiinţifice medicale, medicul legist trebuie să respecte 
atât principiile deontologiei medicale, cât şi principiile etico-juridice. 

În actele pe care le elaborează, medicul legist nu va formula nici o opinie 
asupra încadrării juridice a faptei. 

În exercitarea profesiei, medicul legist trebuie să ţină seama atât de 
competența oficială, prevăzută de lege, cât şi de competenţa personală. 

În instituţiile de medicină legală trebuie asigurate măsuri de verificare a 
lucrărilor medico-legale, pentru prevenirea unor omisiuni voluntare, împrejurare 
ce poate fi asimilată culpei profesionale. 

În activitatea sa, medicul legist nu trebuie să se limiteze la obiectivele 
formulate de organul judiciar în ordonanţă, ci trebuie să rezolve toate aspectele 
legate de caz şi impuse de metoldologia specifică fiecărei speţe medico-legale. 

Medicul legist poate fi recuzat ca expert atunci când există motive 
întemeiate. În aceste situaţii este preferabil ca medicul să se autorecuze. 

Medicul legist nu trebuie să accepte o expertiză sau constatare medico- 
legală în situaţia în care în cauză sunt propriile interese sau interesele unor 
persoane apropiate (rude, prieteni, etc.). 

Medicul legist va formula concluziile actelor medico-legale doar în 
conformitate cu conştiinţa sa, fără imixtiunea nici unui factor exterior acesteia. 

Secretul profesional în activitatea medico-legală are caracteristicile generale 
ale secretului medical şi, în plus, aspectele care derivă din obiectivele formulate 
de către organul judiciar. Având în vedere particularităţile profesiei sale, medicul 
legist trebuie să se comporte de asemenea manieră încât să nu genereze teamă 
printre colegii săi, respectând însă toate criteriile de expert obiectiv. 

Este de preferință ca expertul medico-legal să nu fie înregimentat politic. 

Medicul legist care efectuează autopsia medico-legală va lua măsurile 
necesare pentru respectarea demnității persoanei decedate. După autopsie, corpul 
decedatului va fi prezentat de o manieră care să respecte sentimentele celor 
apropiați. 

Dacă în cursul efectuării autopsiei prosecturale medicul anatomo-patolog 
constată că decesul este sau poate fi pus în legătură cu o circumstanţă în care 
legea prevede obligativitatea autopsiei medico-legale, acesta va întrerupe 
autopsia şi va anunţa organul judiciar competent. 

8.6. RESPONSABILITATEA MEDICALĂ 


Actul medical reprezintă în general o activitate complexă care implică 
calităţi deosebite din partea celui care îl execută. 

Răspunderea medicului derivă din obligaţia de a da socoteală de rezultatele 
care decurg din îndeplinirea sau neîndeplinirea unor atribuţii specifice profesiunii 
medicale. 

În îndeplinirea oricărei activităţi medicale este obligatorie respectarea 
normelor deontologice de conduită morală şi profesională. Nerespectarea acestor 
norme atrage responsabilitatea medicală care, în funcție de gravitate, poate să fie 
morală sau juridică. 

În esență, prin "culpă medicală” se înţeleg acele fapte de care se face 
vinovat medicul, prin care se aduce un prejudiciu bolnavului, fapte care rezultă 
din neîndeplinirea, îndeplinirea defectuoasă sau încălcarea normelor ştiinţifice şi 
deontologice privind exercitarea profesiunii. 

Cele mai frecvente cauze ale culpei medicale sunt superficialitatea, 
neglijența, imprudenţa şi neştiința. 

În situaţia în care culpa medicală ia un caracter infracţional se va declanşa o 
anchetă penală în cadrul căreia se va solicita o expertiză medico-legală. Prin 
această expertiză se va stabili existența vreunui prejudiciu adus bolnavului, 
precum şi raportul de cauzalitate între prejudiciul constatat şi acțiunea (sau 
inacțiunea) ilicită a medicului. În general acţiunea penală în aceste cazuri se pune 
în mişcare la plângerea bolnavului prejudiciat sau a aparținătorilor acestuia. 

Pe lângă aspectul penal, culpa medicală poate fi imputată şi în materie de 
drept civil, în scopul reparării prejudiciului produs prin acordarea de despăgubiri 
materiale victimei. 

Unul dintre cele mai frecvente aspecte întâlnite în cadrul culpei medicale 
este eroarea de diagnostic. 

Eroarea de diagnostic este generată cel mai frecvent de superficialitatea 
medicului în etapele premergătoare formulării diagnosticului, respectiv de 
superficialitatea anamnezei şi superficialitatea în efectuarea examinănilor clinice 
şi paraclinice. 

Anamneza constituie o etapă importantă în formularea diagnosticului, a 
cărei realizare presupune ştiinţă şi artă medicală. Din multiplele informaţii 
obţinute în cursul anamnezei medicul trebuie să le selecționeze pe cele mai 
importante menite să contribuie la conturarea tabloului clinic al bolii sau bolilor 
de care suferă pacientul. 

Examenul clinic sau examenul obiectiv este o etapă de mare importanță 
pentru stabilirea diagnosticului şi se bazează în principal pe mijloace de 
investigație semiologice (inspecţie, palpare, percuție, auscultaţie), neimplicând 
practic nici un risc pentru bolnav. În efectuarea examenului obiectiv medicul 
trebuie să acționeze cu răbdare, sistematic, evitându-se superficialitatea şi 

formarea unor idei preconcepute asupra bolii. Este foarte important de a corobora 
constatările examenului obiectiv cu datele obţinute prin anamneză. 

Formularea unui diagnostic numai pe baza unor acuze subiective 
anamnestice constituie o eroare care poate genera consecinţe grave. 

Examinările paraclinice deţin actual o pondere deosebită în stabilirea 
diagnosticului, existând în unele cazuri o tendinţă de a abuza de aceste explorări. 

Cel mai important aspect referitor la examinările paraclinice este acela că 
ele implică riscuri şi pot genera accidente. 

În situaţiile producerii unui accident trebuie stabilit dacă acesta este sau nu 
imputabil medicului sau personalului sanitar care a efectuat investigația care a 
generat accidentul. 

În esenţă, se consideră că un accident apărut ca o consecinţă directă a unei 
examinări paraclinice este i m p u ta bil în următoarele situații: 

- când examinarea a fost efectuată fără consimțământul bolnavului; 

- când examinarea implică un risc previzibil; 

- când pacientul nu a fost pregătit corespunzător pentru acea investigație; 

- când investigația nu se impunea cu necesitate; 

- când nu au existat mijloace terapeutice necesare rezolvării accidentului, 

deşi era cunoscut faptul că acel accident se putea produce. 

Accidentul nu poate fi imputat atunci când este consecința unor riscuri 
imprevizibile sau în cazuri fortuite. 

În practica medicală modernă, problema abuzului de examinări şi 
investigații paraclinice ridică adeseori aspecte de deontologie medicală, putând 
implica uneori răspunderea medicală. 

+ Responsabilitatea în asistența medicală de urgență 

Urgenţa poate fi definită ca o stare de necesitate care pune în pericol 
sănătatea sau viaţa pacientului. În caz de urgență medicul are obligaţia de a 
interveni, indiferent de specialitatea pe care o are şi de condiţiile locului unde se 
află bolnavul. Durata asistenței medicale de urgență ţine până la dispariția 
pericolului. 

Refuzul medicului de a acorda ajutor medical în caz de urgenţă poate fi 
încadrat juridic la infracțiunea prevăzută de art. 315 Cod Penal — /ăsarea fără 
ajutor. 

e  Responsabilitatea faţă de accidentele terapeutice medicamentoase 

În practica curentă se pot distinge mai multe situaţii în care pot apărea 
accidente terapeutice medicamentoase: 

„ accidente prin confuzia unor medicamente; 

„ accidente prin greşeli de dozare; 

„ accidente prin prelungirea perioadei de administrare; 

„ administrarea unor medicamente cu efect sinergic; 

„ utilizarea unei căi inadecvate de administrare a medicamentului; 

„ administrarea unor medicamente contraindicate la cazul respectiv; 

„ accidente datorate reactivității particulare a organismului. 

In aprecierea răspunderii medicale în cazul unor accidente terapeutice 
medicamentoase trebuie să se ia în considerare următoarele aspecte principale: 


> 


> 
> 


existența unui diagnostic corect stabilit care să justifice tratamentul 
medicamentos administrat; 

corectitudinea dozelor şi căii de administrare; 

măsurile care s-au aplicat după apariția primelor efecte nocive 
(întreruperea tratamentului, combaterea efectelor nocive). 


Expertiza medico-legală în cazul unor accidente terapeutice 
medicamentoase trebuie să elucideze următoarele aspecte de bază: 


e 
e 


e 


+ 


reconstituirea circumstanțelor în care s-a produs accidentul terapeutic; 
evaluarea prejudiciului cauzat; 

stabilirea raportului de cauzalitatea între tratamentul medicamentos 
aplicat şi prejudiciul cauzat sau producerea decesului. 

Responsabilitatea faţă de actul chirurgical 


In aprecierea responsabilități medicale în cazul unei intervenţii chirurgicale 
se impune evaluarea următoarelor elemente: 


existența unui diagnostic corect stabilit care să justifice indicația 
operatorie; 

corectitudinea pregătirii preoperatorii; 

corectitudinea anesteziei; 

corectitudinea tehnicii operatorii; 

corectitudinea reanimării şi a tratamentului postoperator. 


Sunt imputabile accidentele chirurgicale în următoarele situaţii: 


3 


+ 


efectuarea unei intervenții în lipsa unor condiții adecvate de lucru, atunci 
când intervenția nu se impunea cu necesitate, starea pacientului 
permițând temporizarea; 

depistarea unei greşeli evidente în tehnica operatorie; 

când indicația operatorie a fost incorectă; 

când se efectuează o intervenţie chirurgicală care nu constituie o urgență 
de un chirurg care nu avea pregătirea şi experiența necesare efectuării 
intervenţiei respective. 

Răspunderea medicală în redactarea foii de observaţie clinică 


Foaia de observaţie clinică cuprinde toate datele unui caz, respectiv datele 
anamnezei, examenul clinic obiectiv şi examinările paraclinice efectuate în 
scopul stabilirii diagnosticului, evoluţia şi tratamentul aplicat. Foaia de observaţie 
clinică trebuie să reprezinte o oglindă a activității medicilor care au în îngrijire 
bolnavul. 

Toate datele consemnate în foaia de observaţie clinică trebuie să reflecte 
realitatea obiectivă. 

Consemnarea unor date inexacte constituie o infracțiune care este prevăzută 
de art. 289 Cod Penal — falsul intelectual. 

Înscrierea de către medic a unor date eronate în orice act medical este 
încadrabilă la aceeaşi infracțiune de fals intelectual. 

Aspecte legislative ale răspunderii medicale 


Nerespectarea principiilor majore care stau la baza exercitării profesiunii de 
medic atrage răspunderea morală sau juridică a medicului. 

Abaterile corpului medical de la normele de etică şi deontologie medicală 
sunt analizate în conformitate cu prevederile Legii nr.74/1995 de către Consiliul 
Judeţean al Colegiului Medicilor, respectiv de Consiliul Municipiului Bucureşti, 
precum şi de Consiliul Naţional al Colegiului Medicilor din România. 

Conform art. 37 din legea nr.74/1995 "membrii Colegiului Medicilor din 
România care încalcă jurământul depus, legile şi reglementările specifice 
privind exercitarea profesiei de medic şi nu respectă Codul de deontologie 
medicală, răspund disciplinar în funcție de gravitatea abaterii şi li se va aplica 
una din următoarele sancţiuni: 

a) mustrare; 

b) avertisment; 

c) vot de blam; 

d) suspendare temporară, pe un interval de 6-12 luni a calității de membru 
al Colegiului Medicilor din România; 

e) retragerea calității de membru al Colegiului Medicilor din România şi 
propunerea către Ministerul Sănătăţii pentru retragerea autorizaţiei de liberă 
practică a profesiunii de medic." 

Răspunderea juridică a medicului poate îmbrăca următoarele aspecte: 

e responsabilitate administrativă, concretizată în sancțiuni de ordin 

disciplinar sau contravențional; 

e responsabilitate penală; 

e responsabilitate civilă. 


- Responsabilitatea penală are ca temei juridic unele prevederi din 
Codul Penal. 

Crearea unor prejudicii fizice ca urmare a unei culpe medicale se încadrează 
la art. 184 Cod Penal — vărămarea corporală din culpă (vezi subcapitolul 7.2. — 
Expertiza medico-legală traumatologică) 

În cazul în care culpa medicală a determinat moartea pacientului, 
infracțiunea este prevăzută de art. 178 Cod Penal — uciderea din culpă (vezi 
2.7.1. — Omorul, uciderea din culpă şi leziunile cauzatoare de moarte) 

Refuzul medicului de a acorda asistență medicală de urgenţă constituie 
infracţiunea de lăsare fără ajutor prevăzută de art. 315 Cod Penal. 

Art. 315. — Omisiunea de a da ajutorul necesar sau de a înştiința 
autoritatea, de către cel care a găsit o persoană a cărei viaţă, sănătate sau 
integritate corporală este în primejdie şi care este lipsită de putinţa de a se 
salva, se pedepseşte cu închisoare de la o lună la un an sau cu amendă. 

Falsificarea unor acte medicale (foi de observaţie clinică, certificate 
medicale, buletine de analiză, protocol operator, reţete, acte medico-legale, etc.) 

constituie infracţiunea de fals intelectual prevăzută şi pedepsită de art. 289 Cod 
Penal. 

Art. 289. — Falsificarea unui înscris oficial cu prilejul întocmirii acestuia, 
de către un funcţionar aflat în exercițiul atribuţiilor de serviciu, prin atestarea 
unor fapte sau împrejurări necorespunzătoare adevărului ori prin omisiunea cu 
ştiinţă de a insera unele date sau împrejurări, se pedepseşte cu închisoare de la 6 
luni la 5 ani. 

Tentativa se pedepseşte. 

Condiţionarea îngrijirilor medicale de primirea unor sume de bani sau de 
obţinerea unor avantaje materiale se încadrează la art. 254 Cod Penal — luarea 
de mită — şi la art. 256 Cod Penal — primirea de foloase necuvenite. 

Art. 254. — Fapta funcţionarului care, direct sau indirect, pretinde ori 
primeşte bani sau alte foloase care nu i se cuvin, ori acceptă promisiunea unor 
astfel de foloase sau nu o respinge, în scopul de a îndeplini, a nu îndeplini ori a 
întârzia îndeplinirea unui act privitor la îndatoririle sale de serviciu sau în 
scopul de a face un act contrar acestor îndatoriri, se pedepseşte cu închisoare de 
la 3 la 12 ani şi interzicerea unor drepturi. 

Fapta prevăzută în alin. 1, dacă a fost săvârşită de un funcționar cu atribuţii 
de control, se pedepseşte cu închisoare de la 3 la 15 ani şi interzicerea unor 
drepturi. 

Banii, valorile sau orice alte bunuri care au făcut obiectul luării de mită se 
confiscă, iar dacă acestea nu se găsesc, condamnatul este obligat la plata 
echivalentului lor în bani. 

Art. 256. — Primirea de către un funcţionar, direct sau indirect, de bani ori 
alte foloase, după ce a îndeplinit un act în virtutea funcţiei sale şi la care era 
obligat în temeiul acesteia, se pedepseşte cu închisoare de la 6 luni la 5 ani. 

Banii, valorile sau orice alte bunuri primite se confiscă, iar dacă acestea nu 
se găsesc, condamnatul este obligat la plata echivalentului lor în bani. 

Purtarea abuzivă a medicului faţă de pacient este prevăzută de art. 250 
Cod Penal. 

Art. 250. —Întrebuinţarea de expresii jignitoare faţă de o persoană, de către 
un funcționar public în exerciţiul atribuţiilor de serviciu, se pedepseşte cu 
închisoare de la 3 luni la 3 ani sau cu amendă. 

Lovirea sau alte acte de violenţă săvârşite în condițiile alin. 1 se pedepsesc 
cu închisoare de la 6 luni la 5 ani. 

Destăinuirea secretului medical constituie infracțiunea prevăzută şi 
pedepsită de art. 196 Cod Penal — divulgarea secretului profesional. 

Art. 196. — Divulgarea, fără drept, a unor date, de către acela căruia i-au 
fost încredințate, sau de care a luat cunoştinţă în virtutea profesiei ori funcţiei, 
dacă fapta este de natură a aduce prejudicii unei persoane, se pedepseşte cu 
închisoare de la 3 luni la 2 ani sau cu amendă. 

Acţiunea penală se pune în mişcare la plângerea prealabilă a persoanei 
vătămate. 

Împăcarea părţilor înlătură răspunderea penală. 

Dacă în cadrul exercitării profesiunii medicul constată unele aspecte cu 
caracter infracțional, are obligația de a sesiza organele de urmărire penală, în caz 
contrar putând fi acuzat de infracțiunea prevăzută de art. 263 Cod Penal — 
omisiunea sesizării organelor judiciare. 

Art. 263. — Fapta funcţionarului public care, luând cunoştinţă de 
săvârşirea unei infracțiuni în legătură cu serviciul în cadrul căruia îşi 
îndeplineşte sarcinile, omite sesizarea de îndată a procurorului sau a organului 
de urmărire penală, potrivit legii de procedură penală, se pedepseşte cu 
închisoare de la 3 luni la 5 ani. 

Dacă fapta este săvârşită de către un funcționar public cu atribuţii de 
conducere sau de control, pedeapsa este închisoarea de la 6 luni la 7 ani. 


-= Responsabilitatea civilă are ca temei legal art. 998 şi art. 999 Cod 
Civil. 

Art. 998. — Orice faptă a omului, care cauzează altuia prejudiciu, obligă pe 
acela din a cărui greşeală s-a ocazionat, a-l repara. 

Art. 999, — Omul este responsabil nu numai de prejudiciul ce a cauzat prin 
fapta sa, dar şi de acela ce a cauzat prin neglijenţa sau prin imprudenţa sa. 

Afectarea integrității corporale sau a sănătăţii pacientului produse ca urmare 
a unei culpe medicale, implică posibilitatea recuperării prejudiciilor civile. Pentru 
aceasta se efectuează o expertiză medico-legală care trebuie să soluţioneze 
următoarele aspecte: 

> gravitatea şi întinderea prejudiciului cauzat; 

> incapacitatea de muncă; 

> eventuala infirmitate sau prejudiciul estetic. 

Sub aspect judiciar se recuperează atât pagubele produse efectiv, cât şi 
veniturile nerealizate ca urmare a prejudiciului. 

CAPITOLUL 10 


PRINCIPALELE EXAMINĂRI DE 
LABORATOR IN PRACTICA 
MEDICO-LEGALA 


10.1. Generalităţi. Aspecte legislative 

10.2. Examenul histopatologic 

10.3. Examenul toxicologic 

10.4. Examenul serologic al probelor 
biologice 

10.5. Analiza ADN 

PRINCIPALELE EXAMINĂRI DE 
LABORATOR IN PRACTICA 
MEDICO-LEGALA 


8.7. GENERALITĂȚI. ASPECTE LEGISLATIVE 


Examinările de laborator medico-legale fac parte integrantă din examinările 
complementare şi au un rol adjuvant sau determinant în finalizarea multor tipuri 
de expertize şi constatări medico-legale. 

Reglementări referitoare la examinările complementare medico-legale în 
practica medico-legală se găsesc în Normele procedurale privind efectuarea 
expertizelor, a constatărilor şi a altor lucrări medico-legale, în secțiunea 3 
(Reguli generale privind examinările medico-legale) la art. 17. 

Art.17. — (1) Prin examinări complementare se înţeleg activităţile medico- 
legale care completează lucrarea deja efectuată, precum examene 
histopatologice, bacteriologice, hematologice, toxicologice, radiologice, 
biocriminalistice, etc., privind piese anatomice, secreţii, dejecții, pete, urme, 
examene ale obiectelor şi substanțelor, cercetări experimentale, cercetări 
medico-legale la locul faptei sau la locul unde s-a aflat cadavrul. 

(2) Examinările complementare nu constituie expertize sau 
constatări medico-legale, indiferent dacă sunt efectuate de medicul legist sau, la 
cererea acestuia de alți specialişti din unități sanitare. 

În cadrul institutelor şi serviciilor de medicină legală judeţene, examinările 
complementare se efectuează în laboratoarele specializate din aceste instituţii, 
respectiv în laboratoarele de histopatologie, toxicologie şi serologie, acesta din 
urmă fiind denumit mai nou “laborator de genetică şi identificare medico-legală”. 

Principalele  examinări complementare care se realizează în cadrul 
instituţiilor de medicină legală sunt cele histopatologice, toxicologice, serologice 
şi genetice. 


8.8. EXAMENUL HISTOPATOLOGIC 


Examenul histopatologic este un examen complementar foarte important 
care, în practica medico-legală se efectuează de rutină în expertizele medico- 
legale pe cadavru. 

Această examinare constă în recoltarea în timpul autopsiei medico-legale a 
unor fragmente tisulare din organele principale (creier, plămâni, inimă, ficat, 

rinichi, etc.) şi obligatoriu din toate leziunile patologice şi traumatice. În unele 
cazuri examenul histopatologic se efectuează şi pe fragmente tisulare recoltate cu 
ocazia cercetării la faţa locului sau de pe suprafaţa unor corpuri delicte. 

Fragmentele tisulare se fixează în soluție de formol 10% şi se înaintează 
laboratorului de histopatologie din cadrul institutelor şi serviciilor medico-legale, 
unde acestea se prelucrează histopatologic. În principiu această prelucrare constă 
în includerea pieselor în blocuri de parafină urmată de secționarea cu microtomul, 
întindere pe lamă şi colorare. Preparatele histopatologice sunt examinate la 
microscopul optic de către medici anatomopatologi. Pe baza examinării 
microscopice întocmesc buletine de analiză histopatologică, care cuprind o 
descriere amănunțită a preparatelor examinate şi diagnosticul histopatologic. 

În mod uzual preparatele sunt colorate cu hematoxilină-eozină. În anumite 
cazuri, pentru evidențierea unor anumite substanţe se utilizează colorații 
speciale. De exemplu, pentru evidenţierea lipidelor, când se suspicionează o 
embolie grasă, se practică secțiuni la gheaţă urmate de colorații prin metoda 
Scharlach — Roth, metoda Sudan III şi IV sau metoda Red Oil. Pentru 
identificarea depozitelor de fier şi hemosiderină se utilizează colorația Pearls. 
Fibrina se evidențiază prin colorația hematoxilină fosfotungstică (metoda 
Malory) iar fibrele elastice se pot pune în evidenţă prin colorația Weigert şi 
colorația cu orceină. 

Examenul histopatologic are o importanță deosebită în soluţionarea 
constatărilor şi expertizelor medico-legale pe cadavru. Astfel, în majoritatea 
cazurilor de moarte subită acest examen furnizează elemente de certitudine 
pentru stabilirea cauzei medicale a morţii şi a patologiei asociate. În cazul 
leziunilor traumatice examenul histopatologic permite stabilirea cu certitudine a 
caracterului vital al leziunilor, prin evidenţierea elementelor de reacție vitală, 
oferind totodată şi date care să permită aprecierea vechimii leziunii (de exemplu, 
evidențierea hemosiderinei, aspectul microscopic al fragmentelor recoltate din 
marginile plăgilor). În cazuri de pruncucidere, chiar şi în prezenţa unor modificări 
datorate putrefacției, prin examenul histopatologic al plămânului, utilizând 
coloraţii care evidențiază fibrele elastice se poate aprecia dacă plămânul a fost 
respirat sau nerespirat. 


8.9. EXAMENUL TOXICOLOGIC 


Pentru elucidarea unor cazuri medico-legale cu implicaţii toxicologice este 
necesară, în cadrul examinărilor complementare şi o analiză toxicologică 
amănunțită. 

Examenul toxicologic se efectuează, în cadrul laboratoarelor de toxicologie, 
pe materiale biologice constând în fragmente de organe, sânge sau urină recoltate 
cu ocazia autopsiei medico-legale. De asemenea se mai lucrează şi pe corpurile 
delicte cum ar fi: flacoane din sticlă sau plastic, prelevate de la locul faptei în 
cazuri în care se suspicionează intoxicații acute. În categoria corpurilor delicte se 

înscriu şi comprimatele medicamentoase, fiole sau seringi găsite alături de 
cadavru sau în apropierea acestuia. Toate aceste corpuri delicte, sunt supuse 
analizei alături de materialul biologic prelevat la autopsie. 

Prima determinare care se efectuează este cea a alcoolemiei şi/sau 
alcooluriei cadavrului pentru a exclude sau confirma o intoxicație alcoolică. 
Metoda oficială este cea iodometrică - metoda Cordebard. (vezi 5.2.9.1. — 
Intoxicația cu alcool etilic) 

Restul toxicilor se determină după o prealabilă prelucrare a materialului 
biologic care urmăreşte extracția diferitelor clase de substanţe. Extracţiile au loc, 
în funcție de caracterul substanțelor de analizat, în mediu acid sau bazic. Pentru 
droguri se practică extracţii speciale, mai laborioase. 

Evidenţierea toxicilor are loc în două etape. Prima etapă presupune analiza. 
calitativă prin care are loc identificarea clasei din care face parte toxicul 
incriminat. Aceste determinări se realizează prin reacții preliminare calitative şi 
cromatografie în strat subțire. Reacțiile calitative şi cromatografia în strat subțire 
se efectuează comparativ cu martori de substanță activă. 

Determinările___ cantitative se realizează cu ajutorul metodelor 
spectrometrice, spectrofotometrice în vizibil, UV sau IR, cromatografice sau gaz- 
cromatografice în funcție de substanța de dozat. Aceste metode nu se folosesc la 
întâmplare ci se utilizează doar acele tehnici care sunt omologate la nivel 
național. Astfel, în ţara noastră se folosesc deocamdată doar metodele 
spectrofotometrice şi cromatografice. Avantajul acestor metode este acela că 
aparatura pe care o necesită nu este foarte sofisticată şi ca urmare determinările 
sunt accesibile. 

Toxicii cei mai frecvent identificați sunt pesticidele, medicamentele din 
clasele barbituricelor, fenotiazinelor, benzodiazepinelor şi a celor cu structură 
carbamică iar în sezonul rece monoxidul de carbon. Mai nou, datorită incidenței 
crescânde a folosirii diverselor tipuri de droguri (amfetamine, cannabinoizi — 
principii activi din planta Cannabis sativa, cocaină, morfină şi derivați) analiza 
lor toxicologică este din ce în ce mai frecvent solicitată de organele de cercetare 
penală cât şi de medicul legist ca examinare complementară. 


8.10. EXAMENUL SEROLOGIC AL PROBELOR 
BIOLOGICE 


Examinările de laborator a probelor biologice prezintă o importanţă 
deosebită în soluţionarea unor cauze judiciare cum ar fi omorul, pruncuciderea, 
violul, accidentele rutiere, etc. În esenţă, se examinează urme biologice cum ar fi 
pete de sânge, pete de spermă, fire de păr sau alte secreții găsite pe diverse 
corpuri delicte (corpuri contondente, arme albe, etc.), articole de îmbrăcăminte, 
precum şi pe alte obiecte ridicate de la locul faptei. 

Pentru a nu influența rezultatul examinărilor de laborator se impune 
respectarea regulilor criminalistice privind prelevarea obiectelor şi urmelor de la 

locul faptei, precum şi asigurarea condiţiilor de conservare până la predarea 
acestora laboratoarelor de serologie din cadrul instituțiilor de medicină legală. 
Este foarte important ca fiecare probă să fie ambalată separat după o uscare 
prealabilă, atunci când este cazul, pentru evitarea umidității care poate duce la 
degradarea probei. Probele care sunt trimise pentru examinare vor fi însoţite de 
ordonanța de efectuare a examinării emisă de organul de urmărire penală, act în 
care se vor specifica examinările solicitate. 

În mod curent examinările probelor biologice se efectuează în cadrul 
laboratoarelor de serologie existente la nivelul institutelor de medicină legală, dar 
pot fi efectuate şi în laboratoare specializate existente la Institutul de 
Criminalistică din cadrul Inspectoratului General de Poliţie. 


8.10.1. Examenul petelor de sânge 


Examinarea unor pete care se presupun a fi de sânge trebuie să parcurgă mai 
multe etape: examinarea macroscopică, identificarea sângelui în pete, 
determinarea apartenenței la specie (umană sau animală) şi determinarea grupei 
de sânge. 

A. Examinarea macroscopică. 

Examinarea macroscopică se face pe suportul pe care au fost găsite petele. 
În cadrul acestei examinări se descrie localizarea, forma, dimensiunile şi culoarea 
petelor. 

Forma şi dimensiunile petelor oferă indicii asupra modului de producere. 
Astfel, cele produse prin scurgere şi prelingere se prezintă ca pete, în general, cu 
dimensiuni mari, de formă rotundă sau ovalară. Cele produse prin stropire au 
aspectul unor picături izolate sau suprapuse, iar cele produse prin atingere sau 
ştergere se prezintă ca nişte striațiuni sau amprente. 

În funcţie de culoarea petelor se poate aprecia vechimea lor, cele recente 
fiind de culoare roşie, iar cele mai vechi fiind brune. 

Reacţiile de identificare a prezenței sângelui în pete 

Reacţiile de identificare a prezenţei sângelui în pete pot fi grupate în reacții 
de probabilitate şi reacții de certitudine. 

a) Reacţiile de probabilitate. Reacţiile de probabilitate sunt reacţii foarte 
sensibile, în general uşor de executat dar prezintă ca inconvenient major faptul că 
pot apărea reacții fals pozitive. Pentru a evita acest inconvenient se recomandă ca 
în paralel să se lucreze şi pe un martor reprezentat de substratul pe care se găseşte 
pata. 

> Reactia Adler este o reacție foarte sensibilă, ea fiind cea mai 
frecvent utilizată. Principiul acestei reacții constă în tratarea probei cu un amestec 
de benzidină în acid acetic glacial (soluție suprasaturată) şi apă oxigenată în părti 
egale. În cazul unei reacții pozitive se obține o colorație albastră, puţin 
persistentă. Reacţiile fals pozitive pot apărea în prezența urmelor de pământ, 
gunoi, rugină, a unor coloranți sau a peroxidazelor vegetale. 

> Reacţia Guarino are o specificitate mai mare decât reacția Adler, 
dar este mai puțin sensibilă. Principiul acestei reacții constă în tratarea petei de 
analizat cu un amestec de dimetilanilină în acid acetic glacial diluat cu apă 
distilată şi apă oxigenată. În cazul unei reacții pozitive se obține o colorație 
galben intensă. 

> Reactia Kastle — Meyer este o reacție foarte sensibilă şi constă în 
tratarea probei cu o soluţie de fenolftaleină redusă (reactiv incolor). În prezenţa 
sângelui în materialul cercetat apare o coloraţie roşie (în mediu alcalin). Reacţii 
fals pozitive se pot obţine în prezența unor compuşi ai cuprului, nichelului şi 
cobaltului, a hipobromiţilor, hipocloriţilor, permanganatului de potasiu. 

> Reactia cu verde de leucomalachit (Reacția Médinger). Reacția 
pozitivă se caracterizează prin apariția culorii verzi, care ulterior virează spre 
albastru-verzui. Această reacție este mai specifică decât reacția Adler. 

b) Reactiile de certitudine. Reacțiile de certitudine se efectuează numai 
dacă cele de probabilitate au fost pozitive şi dacă materialul o permite. Aceste 
reacții se bazează pe punerea în evidență a hematiilor. Examinările utilizate în 
acest sens sunt proba morfologică, proba microcristalografică, metoda 
spectroscopică, metoda cromatografică şi metoda electroforetică. 

Proba morfologică constă în examenul microscopic direct al petei. 
Examinarea se face cu ajutorul epimicroscopului utilizând o serie de soluţii 
pentru regenerarea hematiilor. 

Proba microcristalografică este una din metodele cele mai utilizate 
care se bazează pe formarea unor cristale caracteristice în prezența hemoglobinei 
şi a unor reactivi specifici. Cristalele se evidenţiază prin examen microscopic. 
Redăm în continuare cele mai utilizate metode microcristalografice: 

> Reacţia Teichmann este reacția cel mai des utilizată în practica 
medico-legală. Se bazează pe formarea cristalelor de clorhidrat de hematină prin 
reacția la cald dintre hematină (rezultată din descompunerea hemoglobinei) şi 
clorura de sodiu din sânge, în prezența acidului acetic glacial. Cristalele au formă 
de prisme alungite, sunt de culoare gălbuie-roşietică sau brun-roşietică şi se 
dispun caracteristic în formă de stea sau cruce. 

> Reactia Strizowski se bazează pe formarea cristalelor de iodhidrat 
de hematină prin tratarea petei cu o soluție formată din acid iodhidric în alcool şi 
apă distilată. Cristalele rezultate au forma unor mici prisme romboidale colorate 
în roşu şi se dispun în grupări caracteristice. 

Metoda spectroscopică se bazează pe propietatea hemoglobinei şi a 
derivaților ei de a absorbi din spectrul luminii anumite lungimi de undă. 

Metoda cromatografică. Pentru identificarea hemoglobinei şi a 
derivaţilor ei se utilizează cromatografia pe hârtie (ascendentă) a maceratului din 
pată. Hemoglobina se evidenţiază prin formarea unui spot colorat caracteristic, 
după tratarea cromatogramei cu benzidină, apă oxigenată sau fenolftaleină. 

Metoda electroforetică. Evidenţierea sângelui în pete se poate face şi 
prin electroforeza pe hârtie a maceratului din pete. Condiţia reuşitei acestei 

metode este ca maceratul să aibă o concentrație în hemoglobină de cel puţin 
0,45%. 

Determinarea apartenenței la specie (umană sau animală) 

După identificarea sângelui în pată, într-o etapă următoare se efectuează 
determinarea apartenenţei la specie (umană sau animală). Pentru acest obiectiv 
metoda cel mai frecvent utilizată este reacția de imunoprecipitare Uhlenhuth. 

Reacţia Uhlenhuth constă în formarea în prezenţa hematiilor şi a serurilor 
precipitante a complexului antigen-anticorp, manifestat printr-un inel de culoare 
alb-lăptoasă care apare la zona de contact a serului cu suspensia de hematii 
(soluţia trebuie să fie foarte diluată, cu o concentrație asemănătoare cu cea a 
serului precipitant). Pentru evitarea apariției reacțiilor nespecifice se lucrează 
numai pe material prelevat din pete uscate (apa împiedică producerea reacției) şi 
în paralel cu un martor de hematii cunoscute. Dacă reacția este negativă se 
încearcă aceeaşi tehnică cu seruri precipitante anti-animal (anti-porc, anti-pasăre, 
anti-cal, anti-bou sau anti-oaie), în această situaţie identificându-se proteinele 
specifice unei specii animale. 

Determinarea grupei sanguine 

Ultima etapă în examinarea medico-legală a unei pete de sânge constă în 
determinarea grupei sanguine. Aceasta se poate realiza prin două metode care 
sunt de fapt complementare: 

e metoda Lattes prin care se evidenţiază aglutininele alfa sau beta; 

e metoda absorbţie —eluţie prin care se identifică antigenele A şi B. 

> Metoda Lattes. Prin metoda Lattes se identifică aglutininele cu 
ajutorul unor hematii test A şi B care aglutinează în prezența aglutininelor 
omoloage din pată. Tehnica aplicată este relativ simplă iar aglutinările obținute se 
evidențiază la microscop. La utilizarea acestei metode trebuie să se țină cont de 
faptul că sângele provenit de la nou-născuți nu conține aglutinine iar titrul 
acestora scade cu vârsta . 

> Metoda absorbtie-elutie se aplică numai atunci când prin metoda 
Lattes nu s-a pus în evidenţă nici o aglutinină sau s-a evidenţiat o singură 
aglutinină. Această metodă se bazează pe proprietatea antigenelor din petele de 
sânge de a absorbi anticorpii omologi din ser. Metoda este mai laborioasă dar 
deosebit de sensibilă. 

La ambele metode este bine să se lucreze în paralel cu o probă martor de 
sânge cunoscut şi una din suportul nepătat pe care se găseşte pata. 

8.10.2. Examenul petelor de spermă 


Cercetarea petelor de spermă are o importanță deosebită în soluționarea 
cazurilor de viol sau perversiuni sexuale. Sperma se poate identifica pe obiectele 
de îmbrăcăminte ale victimei, lenjerie, în cavitatea vaginală, în regiunea ano- 
rectală (în cazul unui contact sexual anal), sau în lichidul de spălătură gastrică (în 
contact sexual oral). În plus, de la victimă se recoltează şi o probă de salivă 
pentru stabilirea statusului acesteia (secretor sau nesecretor). 

În petele de spermă rezultate în urma unui raport sexual se identifică 
antigenele aparţinând victimei şi agresorului. Cunoscându-se grupa sanguină şi 
statusul victimei, prin excludere, se poate stabili grupa sanguină şi statusul 
agresorului. 

Pentru identificarea spermei în pete se utilizează, la fel ca şi în cazul petelor 
de sânge, reacții de orientare, reacţii de probabilitate şi reacţii de certitudine. 

a) Reacţiile de orientare constau în examenul macroscopic al petei. Se 
analizează aspectul petei respective şi structura substratului comparativ cu 
martori din acelaşi substrat nepătat. Petele de spermă au un aspect caracteristic, 
fiind de culoare alb-lăptoasă şi consistență de apret şi au marginile bine 
conturate. 

De asemenea se poate utiliza ca reacție de orientare şi examinarea petei în 
lumină UV. În prezenţa spermei apare o fluorescenţă intensă de culoare albastră- 
verzui mergând până la violet. 

b) Reacţiile de probabilitate sunt reprezentate de reacţii 
microcristalografice şi se bazează pe formarea unor cristale caracteristice prin 
contactul reactivului utilizat cu anumite componente ale lichidului spermatic, 
care pot fi evidențiate prin examen microscopic. 

> Reacţia Florence evidențiază prezența colinei din spermă şi este 
cea mai sensibilă din această grupă. Maceratul obţinut din pată, pus în contact cu 
un reactiv iodo-iodurat formează cristale de periodură de colină. Aceste cristale 
sunt caracteristice prin culoarea lor brună-acajou şi forma de lance cu unul din 
capete despicat în coadă de rândunică. Prezenţa sângelui sau a urinei împiedică 
formarea acestor cristale. Reacţii fals pozitive pot apărea în prezenţa unor secreții 
care conţin colină (secreție vaginală, salivă sau a mucusului uterin). 

> Reactia Barberio constă în tratarea maceratului din pată cu o 
soluție suprasaturată de acid picric. În prezența spermei se formează cristale de 
picrat de spermină de culoare galbenă, de formă aciculară, prismatică sau 
romboidală. 

> Reactia fosfatazei acide. Petele de spermă se mai pot identifica şi 
pe baza conținutului de fosfatază acidă a lichidului spermatic prin reacția 
fosfatazei acide. Maceratul din pată se tratează cu alfa-naftilfosfat ca substrat. În 
prezenţa fosfatazei acide, din substrat se eliberează ionii fosforic şi fenolic care se 
cuplează cu alfa-naftolul, rezultând o sare de diazoniu care se poate determina 

calitativ şi cantitativ. Reacţii fals pozitive se pot obține şi în prezenţa altor 
produse care conţin fosfatază acidă (cartof, ficat, rinichi, etc.). 

c) Reacţiile de certitudine constau în evidenţierea spermatozoizilor în 
proba de examinat. Pentru aceasta maceratul obținut din pata suspectă se întinde 
pe o lamă microscopică, se usucă, se fixează şi apoi se colorează cu 
hematoxilină-eozină sau cu eritrozină. Frotiul astfel obţinut se examinează la 
microscop în imersie. 

După identificarea prezenţei spermatozoizilor, în următoarea etapă în 
investigarea unui viol, se determină în pată statusul şi grupa sanguină a 
agresorului. 

Pentru determinarea grupei sanguine şi implicit a statusului agresorului 
se utilizează cel mai frecvent metoda aborbţiei cu seruri hemotest A, B şi 
fitaglutinina anti-H. Antigenele de grup care se identifică prin această metodă 
sunt localizate în plasma seminală şi determinarea lor este condiționată de 
existenţa genei secretoare. 

Principiul metodei este următorul: antigenul prezent în pata de spermă va 
absorbi specific aglutinina corespunzătoare din serul cu care este pus în contact. 
Scăderea titrului acestei aglutinine este evidenţiată prin titrarea serului după 
absorbție. 

Dacă determinările se fac pe un tampon cu secreție vaginală recoltat de la 
victimă, după identificarea antigenelor existente în probă, prin excluderea 
caracterelor victimei se află grupa sanguină şi statusul agresorului. 


8.10.3. Examenul petelor de salivă 


Urmele de salivă se identifică cel mai frecvent pe resturile de țigară ridicate 
de la fața locului în diferite cazuri. De pe resturile de țigară se poate identifica 
grupa sanguină şi statusul persoanei care a fumat ţigara respectivă. 

Metoda care se aplică este aceeaşi ca şi în cazul determinării petelor de 
spermă, adică aborbția cu seruri hemotest A, B şi fitaglutinina anti-H. Conform 
acestei metode aglutininele din ser formează aglutinări cu antigenele salivare 
corespunzătoare, prezente în proba de cercetat în funcție de grupa sanguină a 
persoanei care a lăsat urma de salivă. Se lucrează în paralel cu o probă martor. 


8.10.4. Examenul firelor de păr 


Firele de păr găsite la fața locului constituie un element deosebit de 
important pentru identificarea infractorului. Este deosebit de important locul unde 
au fost găsite firele de păr. 

Prelevarea firelor de păr găsite la fața locului se face cu mare atenție pentru 
a nu le rupe sau distruge eventualele aderențe. Ambalarea lor se face în pungi de 
plastic, fiecare individual. 

Examenul firului de păr constă în examinarea macroscopică, microscopică şi 
eventual determinarea grupei sanguine. 

A. Examenul macroscopic constă în descrierea firului de păr 
specificându-se lungimea, grosimea, forma, aspectul, culoarea şi zona de unde 
provine (capilar sau pubian). Lungimea şi grosimea firelor de păr dau o primă 
indicație în ceea ce priveşte apartenența la specie. Firul de păr uman are o 
grosime de 50-120 microni (um) spre deosebire de cele animale care pot fi mai 
subțiri sau mai groase în funcție de specie. 

B. Examenul microscopic al firului de păr se face pe preparate 
microscopice montate în glicerină sau Balsam de Canada. Se descriu elementele 
componente ale firului de păr, respectiv forma tijei, prezența sau absenţa 
bulbului, cuticula, corticala şi medulara. 

>  Cuticula. La firele de păr umane cuticula este formată din solzi 
omogeni, transparenţi şi foarte strâns imbricați, spre deosebire de cei ai 
animalelor care sunt mari, de formă rombică sau alungită şi aşezaţi ca şi țiglele 
de pe un acoperiş. 

>  Corticala conţine pigmentul care dă culoare firului de păr. La firul 
de păr uman corticala are un aspect amorf sau prezintă granulații fine. Prezenţa 
unei anumite structuri (rombică, solzoasă) constituie un indiciu pentru un fir de 
păr animal. 

>  Medulara constituie cel mai important element pentru 
diferențierea firului de păr uman de cel animal. La firul de păr uman medulara 
poate să apară fragmentată, discontinuă, neuniformă sau poate chiar lipsi. La 
firul de păr animal medulara este în general bine reprezentată şi uniformă. 
Raportul dintre grosimea medularei şi grosimea totală a firului de păr reprezintă 
indicele medular, acesta reprezentând elementul esenţial de diferențiere între 
firul de păr uman şi cel animal. Indicele medular la firul de păr uman este de 
până la 0,3, în timp ce la firele de păr animale acesta este peste 0,5. 

> Bulbul firului de păr oferă indicaţii asupra modului în care a fost 
detaşat firul de păr, respectiv dacă a fost smuls sau a căzut spontan. Firele de păr 
care au fost prelevate de la persoane intoxicate cu plumb, arsen sau stupefiante 
pot fi folosite ca material pentru determinări toxicologice. 

Examinarea medico-legală a firelor de păr se face în paralel cu fire martor 
care se recoltează prin smulgere de la victimă în cazul în care identitatea acesteia 
este cunoscută. Dacă victima este necunoscută se poate trece la determinarea 
grupei sanguine în firul de păr. 

Antigenele de grup sanguin pot fi determinate în firele de păr prin metoda 
aborbție-eluţie (descrisă la petele de sânge), atât la persoanele secretoare cât şi la 
cele nesecretoare, dar numai după o prelucrare prealabilă deosebit de laborioasă a 
firului de păr. Cea mai complexă şi modernă metodă de identificare a unui fir de 
păr este cea a amprentei genetice, de tipizare a ADN-ului din tecile bulbului 
firului de păr, în segmentele de ADN genomic fiind înscrise caracterele fiecărui 
individ. 

ANALIZA ADN 


Metoda numită amprentă genetică (DNA fingerprinting) are o mare 
aplicabilitate în medicina legală, mai ales după ce a fost admisă ca probă în 
justiție. Domeniile de utilizare în medicina legală sunt variate: identificarea 
persoanelor necunoscute implicate în violuri, crime, incesturi etc., identificarea 
cadavrelor, în expertiza filiației. 

Principiul metodei clasice constă în secționarea ADN-ului în zone specifice 
prin intermediul enzimelor de restricție care sunt de origine bacteriană şi se 
fixează pe ADN numai în locurile în care găsesc un situs de restricție, adică o 
secvenţă de baze care le este specifică. În funcţie de enzima utilizată lanţul de 
ADN este fragmentat în milioane de fragmente de restricție caracterizate prin 
polimorfismul lungimii lor. Fragmente de restricție cu secvenţă cunoscută (sonde 
ADN), izolate, clonate şi marcate radioactiv sau chimic sunt utilizate ca markeri 
pentru localizarea uneia sau mai multor secvenţe de bază din structura ADN. 
Pentru determinarea polimorfismului ADN se pot utiliza sonde monolocus care 
identifică o singură secvenţă genomică situată pe o singură pereche de 
cromozomi sau sonde multilocus care pot identifica simultan mai multe secvenţe 
genomice VNTR (variabile number of tandem repeats). 

Analiza amprentei genetice care utilizează enzime de restricție are mai multe 
etape. Prima fază, respectiv separarea ADN din restul constituenţilor probei 
constă în izolarea şi purificarea lui din materialele trimise pentru analiză. 
Materialele pot fi reprezentate de pete de sânge sau spermă, secreţii de orice fel, 
fire de păr, fragmente de organe sau pulpă dentară, etc. Cantităţile necesare 
determinărilor sunt infime, de ordinul ul sau ug. În următoarea etapă are loc 
fragmentarea ADN cu ajutorul enzimelor de restricție, urmată de electroforeza 
fragmentelor obţinute. Migrarea electroforetică a fragmentelor are loc invers 
proporțional cu dimensiunile lor de la polul pozitiv la cel negativ. Apoi are loc 
transferul fragmentelor rezultate prin electroforeză pe un suport cationic şi 
ruperea punților de hidrogen formate între bazele complementare. Ultima etapă 
este cea a hibridării ADN prin introducerea suportului cationic într-o soluţie care 
conţine sonda cu secvențele complementare ale fragmentului studiat şi 
autoradiografierea pentru punerea în evidenţă a hibridării. Filmul obţinut prin 
această metodă este documentul final care stă la baza întocmirii expertizei 
medico-legale prin compararea lui cu cel obţinut în urma examinării unui suspect 
sau cu o bancă de date existentă. 

Avantajele acestei metode constau în simplitatea şi eficiența ei, iar ca 
dezavantaje putem menţiona costurile ridicate, timpul îndelungat de lucru şi 
necesitatea unei impresionante baze de date care să poată fi utilizată. 

O altă metodă mult mai simplă este cea a reacției în lanț a polimerazei 
(PCR - polymerase chain reaction). Prin această metodă se realizează 
amplificarea in vitro a unui segment de ADN ale cărui extremități sunt încadrate 

de primeri oligonucleotidici specifici cu ajutorul a două sonde care se fixează pe 
ADN în poziţii cunoscute. Astfel se delimitează fragmente de ADN care ulterior 
vor fi amplificate cu enzime de tip Taq polimerază şi replicază. Mai nou, în 
reacție a fost inclusă biotina-dUTP care marchează alelele amplificate prin 
încorporarea acestora. 

Această metodă permite descifrarea organizării structurale şi funcționale a 
genomului uman, având valoare în diagnosticarea bolilor genetice. 

Avantajele acestei metode față de cea clasică constau în sensibilitatea 
extremă, specificitate, rapiditate şi necesitatea unor cantități mult mai mici din 
materialul de analizat. În situaţia în care nu sunt păstrate condiţii de lucru optime, 
sensibilitatea metodei poate deveni un dezavantaj, deoarece poate apărea riscul 
contaminării cu secvenţe prezente în laborator chiar şi sub formă de aerosoli. 

